
POVESTEA CU KAMARALZAMAN ŞI CU DOMNIȚA BUDUR, 
CEA MAI FRUMOASĂ LUNĂ DINTRE LUNE 
(continuare) 


1 
Dar în cea de a două sute treizecea noapte 


Spuse: 


„.„„Luaţi-l pe tânărul acesta şi duceţi-l la hammam! Pe urmă îmbrăcaţi-l 
falnic şi aduceţi-l dinaintea mea mâine dimineaţă, la ceasul dintâi al 
divanului! 

Şi porunca fu îndeplinită pe clipă. 

Iar Sett Budur se duse la dragostea sa Haiat-Alnefus şi îi spuse: 

— Mieluşica mea, mult-iubitul nostru s-a întors! Pe Allah! am chibzuit un 
tertip minunat pentru ca dovedirea noastră să nu ia vreo întorsătură 
păcătoasă pentru unul care s-ar vedea aşa ajuns din grădinar dintr-odată 
sultan. Şi tertipul meu este în aşa fel încât, dacă ar fi scris cu acele în colţul 
dinlăuntru al ochiului, ar sluji de bună învăţătură celor dornici să se 
dăscălească. 

Iar Haiat-Alnefus fu atâta de bucuroasă, încât se aruncă în braţele domniţei 
Budur; şi amândouă, în noaptea aceea, şezură cuminţi, ca să fie gata să-l 
primească în toată prospeţimea pe mult-iubitul inimii lor. 

Or, de dimineaţă, la divan, fu adus Kamaralzaman, îmbrăcat falnic. Iar 
hammamul dase chipului său toată strălucirea, iar hainele cele uşoare, bine 
croite, îi sporeau mândreţea mijlocelului cel atâta de subţire şi a şoldurilor 
voinice. Încât toţi emirii, şi dregătorii, şi musaipii nu se minunară deloc 
când îl auziră pe sultan că îi spune vizirului cel mare: 

— Să-i dai acestui tânăr o sută de robi ca să-l slujească, şi să-i tocmeşti 
nişte simbrii de la vistierie care să fie pe potriva cinului la care îl ridic pe 
dată! 

Şi îl căftăni vizir în rând cu vizirii, şi îi hotărî un tain pentru casa lui, şi cai, 
şi catâri, şi cămile, fără a mai socoti lăzile cele pline şi dulapurile. Pe urmă 
plecă. 


A doua zi, Sett Budur, tot cu numele de sultan peste Insula de Abanos, 
porunci să vină dinainte-i vizirul cel proaspăt, şi îl mazili din slujbă pe 
vizirul cel mare de până aci, pe urmă îl căftăni pe Kamaralzaman mare vizir 
în locul aceluia. lar Kamaralzaman intră pe dată în divan şi sfatul fu diriguit 
sub ocârmuirea lui. 

Dar după ce divanul se încheie, Kamaralzaman începu să cugete adânc şi 
gândi în sineşi: „Hatârurile pe care mi le dăruieşte sultanul acesta tânăr în 
prietenia cu care mă cinsteşte aşa, de faţă cu toată lumea, de bună seamă că 
trebuie să aibă o pricină! Dar care să fie pricina? Năierii m-au înşfacat şi m- 
au adus aici sub învinuirea că aş fi vătămat un băiat, atunci când ei mă 
prepuneau că aş fi fost cândva bucătarul acestui sultan. Iar sultanul, în loc 
să mă pedepsească, mă trimite la hammam şi mă căftăneşte în slujbe şi toate 
celelalte. O, Kamaralzaman, cam care să fie pricina unei poveşti aşa de 
ciudate?” 

Mai cugetă o vreme, apoi strigă: „Pe Allah! am găsit pricina, ci afurisit să 
fie Eblis! Negreşit că sultanul acesta, care este tare tânăr şi tare frumos, mă 
crede pesemne doritor de băieţi; şi nu îmi arată atâta bunăvoință decât 
numai din pricina aceasta. Şi, pe Allah! nu pot să primesc a împlini 
asemenea slujbe. Ba chiar am să lămuresc pe dată atari socoteli; şi dacă 
chiar va vrea asta de la mine ori de la el, am să-i dau pe clipă pe dată îndărăt 
toate lucrurile pe care mi le-a dăruit şi mă lepăd de slujba de mare vizir şi 
mă întorc la grădina mea! 

Şi Kamaralzaman se duse numaidecât la sultan şi îi spuse: 

— O, norocitule sultan, chiar că l-ai covârşit pe robul tău cu hatâruri şi cu 
cinstiri ce nu se dau de obicei decât unor preacinstiţi bătrâni albiţi în 
înţelepciune; iar cu nu sunt decât un băieţandru dintre cei mai băieţandri. 
Or, dacă toate astea nu au o pricină tainică, atunci sunt minunea cea mai 
minunată dintre toate minunile! 

La vorbele acestea, Sett Budur zâmbi a râde şi se uită la Kamaralzaman cu 
ochi galeşi şi îi spuse: 

— Negreşit, o, vizire al meu preafrumos, toate astea au o pricină, şi anume 
dragostea pe care frumuseţea ta a aprins-o dintr-odată înlăuntrurile mele. 
Întrucât chiar că sunt înrobit până peste poate de chipul tău atâta de gingaş 
şi de senin! 

Şi Kamaralzaman spuse: 

— Allah dealungească-i zilele sultanului! Dar robul tău are o soţie pe care 
o iubeşte şi pentru care plânge noapte de noapte, de la o întâmplare ciudată 


care l-a despărţit de ea. Încât, o, Maria Ta, robul tău îţi cere îngăduinţă să 
plece la drum, după ce are să dea îndărăt în mâinile tale slujbele cu care ai 
binevoit să-l cinsteşti! 

Şi Sett Budur îl luă de mână şi îi spuse: 

— O, vizire al meu preafrumos, stai jos! Ce mai ai să-mi spui despre 
călătorit şi despre plecare? Rămâi aici lângă cel ce arde după ochii tăi şi 
care este cu totul gata, dacă vrei să-i împărtăşeşti dragostea, să te pună să 
domneşti împreună cu el în scaunul acesta de domnie. Întrucât să ştii prea 
bine că şi eu nu am fost făcut sultan decât datorită dragostei pe care sultanul 
cel bătrân mi-a mărturisit-o şi gingăşiei pe care eu la rându-mi am avut-o 
faţă de el. Aşa că dedă-te cu năravurile noastre, o, flăcăule dulce, în veacul 
acesta în care se dă pe drept întâietate făpturilor frumoase; şi nu uita spusele 
cele aşa de potrivite pe care unul dintre poeţii noştri cei mai aleşi... 


În clipita aceasta a istorisirii sale, Şcherezada văzu că se luminează de ziuă şi tăcu sfielnic. 
Dar în cea de a două sute treizeci şi doua noapte 


Spuse: 


„„.Şi nu uita spusele cele atâta de adevărate ale unuia dintre poeţii noştri 
cei mai de seamă: 


Veacul nostru aminteşte 
Vremurile-acelea, ah, 

Când trăia moş Lotb, vestitul, 
Ruda celui care-n viaţă 
Fost-a Abraham, prieten 

Al Măritului Allah! 

Şi bătrânul Loth, cu barba-i 
Ca de sare, avea faţă 

De fecior, ca trandafirii 
Luminoşi când dau în floare; 
În cetatea lui fierbinte, 

Unde îngeri, pasămite, 
Poposeau adeseori, 

Moşu-l găzduia pe-oricare, 
Dându-şi spornic, tuturor, 
Fetele-i neostoite. 


Ceru-l descotorosise 

De-o soţie-asupritoare, 
Preschimbând-o-n stean de sare 
Fără zbucium şi alean. 

Drept zic: veacul nostru-i veacul 
Dulce-al celor mici de ani! 


După ce ascultă stihurile şi le pricepu tâlcul, Kamaralzaman rămase până 
peste fire de încurcat şi obrajii i se înroşiră precum o pânză învăpăiată; pe 
urmă spuse: 

— O, Maria Ta, robul tău îţi mărturiseşte lipsa lui de jind după asemenea 
lucruri, cu care nu a putut să se nărăvească. Şi-apoi sunt şi prea mic ca să 
pot îndura nişte poveri şi nişte măsuri pe care nu le-ar putea tăbârci decât pe 
grumazul vreunui hamal deprins! 

La vorbele acestea, Sett Budur se puse pe un râs până peste poate, pe urmă 
îi spuse lui Kamaralzaman: 

— Chiar că, o, flăcău dulce, nu pricep nimic din spaima ta! Ascultă, 
aşadar, ceea ce am să-ţi spun în privinţa aceasta: fie că eşti mic, fie că eşti 
baban. Dacă eşti însă mic şi nu ai ajuns la vârsta răspunderii, nu eşti întru 
nimica de dojenit; întrucât nu au de ce să fie certate faptele fără de urmări 
ale celor mici, ori a le privi cu un ochi aspru şi crunt; dar dacă eşti la vârsta 
răspunderilor — şi mai degrabă asta cred, când te aud că vorbeşti cu atâta 
chibzuinţă — atunci ce ai de şovăieşti şi te sfieşti, când eşti slobod să faci ce 
vrei cu trupul tău, şi când poţi să-l închini oricărei folosințe de care ai poftă, 
şi când nimic nu se întâmplă decât numai ceea ce îţi este scris? Gândeşte-te 
mai ales că mie ar trebui să-mi fie frică mai degrabă, întrucât eu sunt mai 
mic decât tine; ci eu pun în fapt stihurile cele atâta de desăvârşite ale 
poetului: 


Văzând copilul cu priviri senine, 

Un zvâcnet simt cum se trezeşte-n mine. 

El ţipă-atunci: „Valeu, eşti prea nămornic!” 
Îi spun: „Aşa-i! Şi mai cu seamă spornic!” 
El spune: „la arată-ți vitejia!” 

Eu lui: „Nu-i slobod!” Ci el: „Slobozia 
Ţi-o dărui eu! Grăbeşte-te-aşadară!” 

Iar eu, numai ca să nu-i stau în poară 

Şi ca să-i fiu pe plac cum se cuvine, 


Îmi dau silinţa cât pot eu mai bine! 


Când auzi vorbele şi stihurile acestea, Kamaralzaman văzu lumina cum se 
preschimbă în neguri dinaintea ochilor lui, şi îşi lăsă fruntea în jos şi îi 
spuse domniţei Budur: 

— O, sultane plin de slavă, ai în saraiul tău destule femei tinere, şi roabe 
copile, şi fecioare tare frumoase, şi aşa cum niciun sultan de pe aceste 
vremuri nu are altele asemenea. Pentru ce te lepezi de toate, ca să nu mă 
vrei decât numai pe mine? Au nu ştii că îţi este îngăduit să foloseşti cu 
femeile tot ce te ispitesc poftele, ori să-ţi sporeşti ispitele şi să-ţi încerci 
râvnele? 

Dar Sett Budur zâmbi închizându-şi ochii pe jumătate şi întorcându-i într-o 
parte, pe urmă răspunse: 

— Nimica nu este mai adevărat decât ceea ce înşiruieşti tu, o, chibzuite 
vizir al meu preafrumos! Da ce-i de făcut, dacă poftele noastre îşi abat 
dorul, dacă simţirile ni se spilcuiesc ori ni se schimbă, şi dacă poftele îşi 
sucesc firea? Ce ne mai rămâne de făcut? Ci să lăsăm încolo o trăncăneală 
care nu poate să ducă la nimic, şi să ascultăm ce spun în această privinţă 
poeţii noştri cei mai preţuiţi. lacătă numai câteva stihuri de-ale lor: 

Unul a spus: 


Ia uite-n suk — ispite arătoase; 
Răscoapte poame. Colo, stând pe frunze 
De palmier, smochinele pătrunse, 

Ca zgăul murg, cu marginile grase. 

Ci ia te uită dincolo, pe tavă, 

La rodul dulce-al sicomorilor; 

Ce fructe, zugrăvite parcă-n slavă: 

Ce rumenă este chemarea lor! 


Un altul a spus: 

Să-ntrebi pe-o fetişcană: de ce oare, 
Atunci când sânii-ncep să-i deie-n pârg, 
Râvneşte doar lămâile-acrişoare, 


Iar la harbuji ori rodii nu-şi dă sârg? 


Un altul a spus: 


Oh, tu mi-eşti singura iubire, 
Copile! Frumuseţea ta 

Alean mi-e, mai presus de fire; 
E singura credinţă-a mea 

Şi singura mea mântuire! 


De dragul tău am da uitării 
Toate iubitele pe rând. 
Văzându-mă-nchinat răbdării, 
Prietenii — sărmani de gând — 
Socot că-s pradă lepădării 

Şi schimnic că m-oi fi făcând! 


Un altul a spus: 


O, tu, Zeinab, cea cu sânii ca măslina, 
Şi tu, cu plete măiestrite, Hind, 

Habar n-aveţi voi care e pricina 

Că-n preajma voastră nu mă mai alint. 
Găsit-am trandafirii, cei pe care 
Îndeosebi abia de-i poli găsi 

Pe chipurile dulcilor fecioare! 

Uf, o, Zeinab, acum, de vrei să ştii, 
Nu pe-un obraz de fată oarecare 

Ci, ya, Zeinab, altundeva-i găsii! 

Nici tu, o, Hind, cu plete zugrăvite, 
Nici tu, Zeinab, cu sânii tuciurii 

Nu mă mai duceţi, bietele-n ispite, 

Cu nurii voştri goi şi cusurgii! 


Un altul a spus: 


Ia seama şi fereşte-te vreodată 

Să faci nepotrivită-asemănare 

Între obrazul spilcuit de fată 

Şi-al căpriorului pe care-l iată! 

De-a tari vederi doar un mişel e-n stare — 
Deosebirea este foarte mare! 


Căci o femeie-ţi vine dinainte, 

Iar tu la fel! Ci căpriorul n-are 

Cum face-aşa — el pleacă-se-nainte, 
Şi-astfel încovoindu-se, cuprinde 
Pământu-ntreg în caldă-mbrăţişare — 
Deosebirea este foarte mare! 


Un altul a spus: 


Copile drag, te-am dezrobit anume 

Ca să fii bucuria mea pe lume, 

O bucurie care nici nu pradă, 

Nici nu te-ngroapă cu năpăd de roadă; 
Că mare spaimă-mi bântuie amarul: 
Să nu mă tăbărcească rău samarul, 
Cu plozi, şi cu nevoi şi angarale, 

Cu care-ţi leagă viaţa nişte poale! 


Un altul a spus: 


Copile dulce, rob al meu, ştii bine: 
Te-am slobozit ca altfel să-mi slujeşti, 
Căci tu măcar nu zămisleşti în tine 
Niscaiva ouă, şi nici nu cloceşti! 


Ah, spaimă mi-e de-un pântec de femeie 
Vârtoasă-n coapse, care mi-ar plodi 
Atâţia prunci că n-ar şti să le deie 
Pământul adăpost la câţi ar fi! 


Un altul a spus: 


Atâta îmi făcu ochi dulci nevasta 
Şi-atâta-şi juca şoldurile greu, 

Că mă lăsai târât să-nfrunt năpasta 
Pe-un pat de care m-am ferit mereu. 
Zadarnic însă, căci n-avu norocul 
Să-ntarte băieţelul jinduit. 

Atunci, aprinsă la obraz ca focul, 


Ţipă: „De nu-l văd repede zvâcnit, 
Şi de nu intră-a-şi face datoria, 

Să nu te miri când mâine-n zori de zi 
Ai să găseşti că mi-a trecut mânia 
Şi-n frunte-ţi nişte coarne vei găsi!” 


Un altul a spus: 


Când ceri lui Allah îndurare 
Ori sfânta-i binecuvântare, 
Spre slavă braţele ridici 

Şi strigi ceea ce vrei să strigi. 


Femeile nu fac aşa! 

Când vor să capete ceva 
De la iubitul lor — nu strigă, 
Ci doar picioarele-şi ridică! 


Într-un sfârşit, un altul a spus: 


Ades muierea cade-n aiurire: 
Pentru că are şi ea fund, socoate 
Că la nevoie, prin asemuire, 
De-l dăruieşte, birui-va, poate! 


I-am dovedit unei astfel de proaste 

Că în atare socoteli se-nşală. 

Venise într-o zi să mă adaste 

Cu o zvanga, spun drept, fără greşeală. 


Am lămurit-o: „Eu fug ca de streche 
De ceea ce vrei tu!” Ci ea-mi răspunse: 
„Ştiu, veacul nostru lasă moda veche, 
Dar nu-i nimic: cunosc cele ascunse!” 


Se-ntoarse-apoi, lăsând vederii mele 
Un zgău adânc, ca borta cea bătrână. 
Şi eu rostii atunci cu vorbe grele: 

„Îţi mulţumesc din inimă, stăpână! 


Eşti, văd, destul de largă primitoare! 
Ci teamă-mi e să nu mă pierd deodată 
Într-o spărtură ce-i cu mult mai mare 
Ca într-un zid de baştă răsuflată!” 


După ce Kamaralzaman ascultă toate stihurile acestea, pricepu prea bine 
că nu mai avea nicio cale de a se amăgi asupra gândurilor domniţei Budur, 
pe care el o socotea tot sultan, şi văzu că nu i-ar sluji la nimic să se mai 
împotrivească; şi-apoi se simţi şi ispitit să afle în ce stă moda aceea nouă 
despre care vorbea poetul... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute treizeci şi patra noapte 


Spuse: 


...în ce stă moda aceea nouă despre care vorbea poetul. Aşa că răspunse: 

— O, sultane al veacului, de vreme ce ştii atâtea, fagăduieşte-mi că nu 
avem să facem treaba aceea împreună decât numai o dată. Şi, dacă mă 
învoiesc, să ştii bine că o fac ca să încerc a-ţi dovedi apoi că este mai de 
ales să ne întoarcem la moda străveche! Oricum, din parte-mi, mi-ar plăcea 
să te aud cum îmi fagăduieşti hotărât că niciodată nu ai să mă mai ispiteşti 
să săvârşesc asemenea faptă, pentru care îmi cer dinainte iertare de la Allah 
cel fără de margini îndurător! 

Iar Sett Budur strigă: 

— Îţi făgăduiesc apriat! Şi vreau şi eu să cer îndurare de la Allah cel 
Milosârdnic, a cărui bunătate este fără de margini, ca să ne ajute să ieşim 
din beznele greşalelor la lumina înţelepciunii adevărate! 

Pe urmă adăugă: 

— Dar chiar că trebuie numaidecât, măcar fie şi numai o dată, ca să dăm 
dreptate poetului care a spus: 


Ne-nvinuieşte lumea, prietene iubit, 

Că săvârşim ce încă noi nici n-am săvârşit, 
Şi pune-n seama noastră mulţime de păcate 
Şi-atâtea rele câte prin gând le trec pe toate. 
Prietene, hai dară să fim atât de buni, 
S-adeverim o dată aceste mari minciuni, 


Şi dacă ne vorbeşte aşa de rău tot natul, 
Hai să gustăm încalte o dată doar păcatul! 
Ne-om pocăi pe urmă, sătui de ce-am făcut. 
Prietene, hai dară să ostenim tăcut, 

Să-i uşurăm pe-aceia ce stau şi ne defaimă 
De vina-nvinuirii nedrepte, ca de-o spaimă! 


Şi se ridică sprintenă şi îl târî spre saltelele cele largi, întinse pe chilimuri, 
pe când el da oarecum să se apere şi clătina din cap cu o înfaţişare abătută şi 
suspinând: 

— Nu este ajutorinţă decât întru Allah! Nimica nu se întâmplă decât numai 
la porunca lui! 

Şi, cum Sett Budur, nerăbdătoare, îl îmbulzea să zorească, îşi scoase 
ceacşirii cei largi, apoi schimburile de in, şi se pomeni deodată răsturnat pe 
saltea de către sultanul care se pologise peste el şi îl cuprinsese în braţe. Şi 
sultanul îi spuse: 

— Ai să vezi că nici îngerii nu ar fi în stare să-ţi dea o noapte ca aceasta! 

După care adăugă: 

— Ah, înghesuie-te! 

Şi îşi aruncă amândouă picioarele împrejurul coapselor lui şi îi spuse: 

— Uf! dă-mi mâna! Pune-o colea între coapsele mele, ca să se deştepte 
ţâncul şi să-l sileşti să lase somnul, după atâta vreme de când tot doarme! 

Iar Kamaralzaman, cam stângaci totuşi, spuse: 

— Nu cutez! 

Sultanul spuse: 

— Să te ajut! 

Şi îi luă mâna şi o duse la locul cu pricina. 

Atunci Kamaralzaman simţi că atingerea aceea a coapselor sultanului era 
tare dulce şi mai moale decât untul la pipăit şi cu mult mai gingaşă decât 
mătasea. Şi tare îi mai plăcu şi îl ispiti să cerceteze singur şi în sus şi în jos, 
până ce mâna ajunse la o boltă pe care o găsi cutremurată până peste poate 
şi, într-adevăr, plină de binecuvântare. Dar degeaba căută el mult şi bine de 
jur împrejur că nu izbuti să dea de niciun minaret! Atunci cugetă în sineşi: 
„Ya Allah! ascunse mai sunt lucrurile tale! Cum de poate să fie o boltă fără 
minaret?” Pe urmă îşi zise: „Pesemne că sultanul acesta fermecător nu este 
nici bărbat, nici femeie, ci vreun hadâmb alb. Ăsta chiar că este searbăd de 
tot!” Şi îi spuse sultanului: 


— O, Maria Ta, nu ştiu, dar nu găsesc ţâncul! 
La vorbele acestea, Sett Budur fu cuprinsă de un râs de era să leşine... 


În clipita aceasta a istorisirii sale, Şeherezada văzu că se luminează de ziuă şi, sfioasă ca totdeauna, 
tăcu. 


Dar în cea de a doua sute treizeci şi cincea noapte 


Spuse: 


„„„Sett Budur fu cuprinsă de un râs de era să leşine. Pe urmă deodată îşi 
curmă râsul şi îşi luă glasul ei de odinioară, cel atâta de dulce şi de 
încântător, şi îi spuse lui Kamaralzaman: 

— O, soţul meu mult-iubit, ce repede ai uitat nopţile noastre frumoase de 
demult! 

Şi se ridică sprintenă şi, aruncându-şi cât colo hainele bărbăteşti cu care 
era îmbrăcată, şi turbanul, se ivi goală toată, cu pletele despletite pe spate. 

La priveliştea aceea, Kamaralzaman o cunoscu pe soţia sa Budur, fiica 
sultanului Ghaiur, stăpânul de peste El-Bahur şi El-Kussur. Şi o îmbrăţişă, 
şi ea îl îmbrăţişă, şi o strânse, şi ea îl strânse, pe urmă amândoi, plângând de 
bucurie, se prăbuşiră în săruturi pe saltele. Iar ea îi prociti stihurile acestea, 
printre multe altele: 


Acesta mi-e iubitul! Priviţi-l: a sosit! 
E-un căprior cu trupul suleget izvodit! 
Priviţi-l cum pluteşte în mersu-i ca vrăjit! 


Acesta-i! Să nu credeţi vreodată că s-ar plânge 
De sarcina ce-n seama picioarelor o strânge, 
Sub care şi-o cămilă s-ar îndoi şi frânge! 


Priviţi-l, dar! în cale-i, aşterne-voi, covor, 
Obrajii mei în floare. Ah, dulcele meu dor, 
Tărâna de pe talpe-ţi mi-e ochilor odor! 


Fecioare, voi, din ţara Arabiei, văzui 
Cum joacă răsăritul de soare-n ochii lui — 


W soi pese. 
Cum să-i mai uit dulceaţa cum alta-n lume nu-i? 


După care sultana Budur îi istorisi lui Kamaralzaman toate câte i se 
întâmplaseră, de la început până la sfârşit; iar el facu la fel; pe urmă el o 
certă şi îi spuse: 

— Chiar că este până peste măsură ceea ce mi-ai făcut în noaptea asta! 

Ea răspunse: 

— Pe Allah! a fost numai de glumă! 

Pe urmă îşi văzură mai departe de ale lor, printre coapse şi braţe, până la 
revărsat de zori. 

Atunci sultana Budur se duse la sultanul Armanos, părintele domniţei 
Haiat-Alnefus, îi spuse toată povestea ei adevărată, şi îi mărturisi că Haiat- 
Alnefus, fata lui, era încă tot fată, întocmai cum i-a fost dată. 

Când auzi spusele domniţei Budur, fiica sultanului Ghaiur, sultanul 
Armanos, stăpânul peste Insula de Abanos, se minună până peste marginile 
minunării şi porunci ca povestea aceea minunată să fie scrisă toată cu slove 
de aur strălucitoare pe foi de piele fără de asemănare. 

Pe urmă se întoarse către Kamaralzaman şi îl întrebă: 

— O, fiu al sultanului Şahraman, vrei să intri în nemotenia mea, primind-o 
ca pe cea de a doua soţie pe fiica mea Haiat-Alnefus, care este încă 
neprihănită ca feciorie? 

Kamaralzaman răspunse: 

— Sunt dator să mă sfătuiesc cu soţia mea Sett Budur, căreia îi datorez 
cinstire şi dragoste fără înconjur! 

Şi se întoarse către sultana Budur şi o întrebă: 

— Pot avea îngăduinţa ta ca Haiat-Alnefus să-mi fie cea de a doua soţie? 

Budur răspunse: 

— De bună seamă că da! Întrucât eu am păstrat-o aşa, ca să sărbătoresc 
întoarcerea ta! Şi aş fi fericită să stau chiar şi pe cel de al doilea rând, 
întrucât îi datorez multă mulţumire domniţei Haiat-Alnefus pentru toate 
drăgălăşeniile ei şi pentru găzduire! 

Atunci Kamaralzaman se întoarse către sultanul Armanos şi îi spuse: 

— Soţia mea Sett Budur mi-a răspuns că se învoieşte fără de murmur, 
mărturisind că s-ar socoti fericită dacă ar fi nevoită să rămâie, precum a 
spus, chiar şi roabă a domniţei Haiat-Alnefus! 

La vorbele acestea, sultanul Armanos se bucură până peste marginile 
bucuriei şi se duse numaidecât să stea, pentru acea împrejurare, în scaunul 
de domnie al judeţelor sale, şi porunci să se adune toţi vizirii, şi emirii, şi 
musaipii, şi mai-marii din împărăție, şi le istorisi povestea lui 


Kamaralzaman şi a soţiei acestuia, Sett Budur, de la început până la sfârşit. 
Pe urmă le împărtăşi gândul său de a i-o da pe Haiat-Alnefus ca pe cea de a 
doua soţie lui Kamaralzaman, şi de a-l căftăni, cu acel prilej, sultan peste 
Insula de Abanos, în locul soţiei lui, sultana Budur. Şi toţi sărutară pământul 
dintre mâinile sale şi răspunseră: 

— De vreme ce emirul Kamaralzaman este soţul sultanei Budur, care a stat 
mai întâi în scaunul acesta domnesc, îl primim cu bucurie să ne fie sultan, şi 
vom fi fericiţi să fim robii lui credincioşi! 

La vorbele acestea, sultanul Armanos se cutremură de mulţumire până 
peste marginile mulţumirii, şi ceru numaidecât să fie chemaţi cadiii, 
martorii şi căpeteniile de frunte, şi să se scrie senetul de căsătorie al lui 
Kamaralzaman cu Haiat-Alnefus. lar aceasta fu prilej de petreceri mari şi de 
ospeţe minunate, şi de sumedenie de vite junghiate pentru cei săraci şi 
nevoiaşi, şi de daruri pentru tot norodul şi pentru toată oastea. Încât nu 
rămase nimeni în împărăție care să nu fi făcut urări de viaţă lungă şi de 
bucurie pentru Kamaralzaman şi pentru cele două soţii ale sale, Budur şi 
Haiat-Alnefus. 

lar Kamaralzaman, la rându-i, dovedi tot atâta dreptate în ocârmuirea 
împărăției câtă şi în a-şi mulţumi cele două soţii; căci îşi petrecea câte o 
noapte cu fiecare dintre ele, pe rând. 

Cât despre Sett Budur şi Haiat-Alnefus, ele trăiră împreună într-o 
necurmată înţelegere desăvârşită, dăruindu-şi nopţile soţului lor, da 
păstrându-şi pentru ele ceasurile zilei. 

După care Kamaralzaman trimise olăcari la părintele său, sultanul 
Şahraman, ca să-i povestească toate acele întâmplări fericite şi să-i spună că 
socotea să se ducă să-l vadă de îndată ce va fi cucerit de la nişte 
necredincioşi o cetate de pe ţărmul mării unde îi hăcuiseră pe locuitorii 
musulmani. 

Într-accstea, sultana Budur şi sultana Haiat-Alnefus, plodite strălucit de 
Kamaralzaman, dăruiră soţului lor fiecare câte un fiu, frumos ca luna. Şi toţi 
trăiră într-o fericire desăvârşită, până la sfârşitul zilelor lor! Şi-aceasta-i 
povestea cea minunată cu Kamaralzaman şi cu Sett Budur. 


Iar Şeherezada, zâmbind, tăcu. 

Or, micuța Doniazada, cea cu obrajii atâta de albi de obicei, se înroşise până peste poate, mai cu 
seamă la sfârşitul poveştii, iar ochii i se căscaseră de desfătare, de ispită şi totodată de ruşine, şi până 
la urmă îşi acoperi privirea cu amândouă mâinile, da uitându-se printre degete. 

Încât, în vreme ce Şeherezada, ca să-şi dreagă glasul, îşi înmuia buzele într-o cupă rece cu sorbet de 
stafide, Doniazada bătu din palme şi strigă: 


— O, sora mea, ce păcat că povestea asta minunată s-a sfârşit aşa de repede! Este cea dintâi de felul 
acesta pe care o aud din gura ta. Şi nu ştiu de ce m-am roşit aşa! 

Iar Şeherezada, după ce bău o înghiţitură, zâmbi din coada ochiului către surioara ei şi îi spuse: 

— Dar ce are să mai fie când ai să auzi Povestea cu Aluniţă?... Dar nu am s-o istorisesc decât 
numai după gingaşa Poveste cu Frumosul-Fericit şi cu Frumoasa-Fericită! 

La vorbele acestea, Doniazada sări în sus de bucurie şi de tulburare şi strigă: 

— O, sora mea! mă rog ţie, spune mai întâi, înainte de a începe povestea cu Frumosul-Fericit şi cu 
Frumoasa-Fericită, care şi îmi place peste măsură numai cât i-am auzit numele, ce este cu acel 
Aluniţă! 

Şi Şeherezada răspunse: 

— Păi, dulceaţa mea, Aluniţă este un flăcău! 

Atunci sultanul Şahriar, a cărui mohorâre pierise de la cele dintâi cuvinte din povestea cu Sett 
Budur, pe care o ascultase de la început până la sfârşit cu mare luare-aminte, spuse: 

— O, Şeherezada, povestea asta cu Budur, sunt dator să-ţi mărturisesc, m-a fermecat şi m-a veselit 
şi, pe deasupra, m-a stârnit să cercetez mai de aproape ce este cu moda aceea despre care vorbea Sett 
Budur în proză şi în stihuri. Aşa că, dacă în poveştile pe care ni le făgăduieşti se află zugrăvită cu alte 
amănunte şi moda aceasta despre care eu habar nu am, poţi să începi numaidecât! 

Dar în clipita aceea a istorisirii sale, Şeherezada văzu că se luminează de ziuă şi, sfioasă cum era, 
tăcu. 

Iar sultanul Şahriar gândi în cugetul său: „Pe Allah! nu am s-o ucid decât după ce am să ascult şi 
alte amănunte despre moda cea nouă care mi se pare, până acum, adumbrită de multă întunerecime şi 
de încâlceli!” 


Dar în cea de a două sute treizeci şi şaptea noapte 
Doniazada strigă: 


— O, Şeherezada, sora mea, începe, mă rog ţie! 
Iar Şeherezada îi zâmbi surorii sale, pe urmă se întoarse către sultanul Şahriar şi spuse: 


POVESTEA CU FRUMOSUL FERICIT ŞI FRUMOASA- 
FERICITĂ” 


aia X X 4 
Se povesteşte — ci Allah este mai ştiutor — că era în cetatea Kufa un om 
care se socotea printre locuitorii cei mai bogaţi şi cei mai de frunte şi pe 


care îl chema Primăvară . 

Din cel dintâi an al lui de căsătorie, negustorul Primăvară simţi cum 
coboară asupra casei sale binecuvântarea Celui-Preaînalt odată cu naşterea 
unui fiu tare frumos, care veni pe lume surâzând. Încât îi puseră numele de 


Frumosul-Fericit. 

În cea de a şaptea zi de la naşterea fiului său, negustorul Primăvară se duse 
la sukul de robi ca să cumpere o slujnică pentru soţia sa. Când ajunse în 
târg, aruncă o privire roată asupra femeilor şi a băieţilor aduşi spre vânzare, 
şi văzu în mijlocul unei cete o roabă cu chipul dulce şi care o căra în 
spinare, strânsă cu o cingătoare lată, pe fetiţa ei adormită. 

Negustorul Primăvară gândi atunci: „Allah e darnic!” şi se duse la misitiu 
şi îl întrebă: 

— Cât face roaba aceasta cu fata ei? 

Misitiul răspunse: 

— Cincizeci de dinari, nici mai mult, nici mai puţin! 

Primăvară spuse: 

— O cumpăr! Scrie senetul şi ia banii! 

Pe urmă, după ce scrisa se îndeplini pe clipă, negustorul Primăvară îi spuse 
cu blândeţe femeii: 

— Vino după mine, fata mea! 

Şi o duse la el acasă. 

Când fiica socrului său îl văzu pe Primăvară că vine cu acea roabă, îl 
întrebă: 

— O, fiu al unchiului meu, pentru ce cheltuiala asta de prisos? Întrucât eu, 
măcar că de-abia ridicată după lăuzie, pot să-ţi ţin casa ca şi înainte! 

Negustorul Primăvară îi răspunse cu blândeţe: 


— O, fiică a unchiului meu, am cumpărat-o pe roabă din pricina fetiţei pe 
care o cară în spinare şi pe care noi avem s-o creştem cu copilul nostru 
Frumosul-Fericit. Şi bine să ştii tu că dacă ai s-o judeci după cât am văzut 
din trăsăturile ei, copiliţa, când are să crească, nu va avea pereche ca 
frumuseţe în toate ţările Irakului şi ale Persiei şi ale Arabiei. 

Atunci soţia lui Primăvară se întoarse spre roabă şi o întrebă cu bunătate: 

— Cum te cheamă? 

Ea răspunse: 

— Mă cheamă Îmbelşugare', o, stăpână a mea! 

Soţia negustorului fu bucuroasă foarte de numele acela şi spuse: 

— Ţi se potriveşte, pe Allah! Dar pe fată cum o cheamă? 

Ea răspunse: 


— Norocire.. 

Atunci soţia negustorului Primăvară, bucuroasă până peste poate, spuse: 

— Drept să fie precum spui! lar Allah, odată cu venirea ta, facă să 
dăinuiască norocirea şi îmbelşugarea asupra celor care te-au cumpărat, o, 
chip de lumină! 

După care se întoarse către soţul său Primăvară şi îl întrebă: 

— Întrucât este îndătinat ca stăpânii să dea un nume robilor pe care i-au 
cumpărat, cum gândeşti tu să se cheme fetiţa? 

Primăvară răspunse: 

— Cum ţi-o plăcea ţie! 

Ea răspunse: 

— Să-i dăm numele de Frumoasa-Fericită ! 

Primăvară răspunse: 

— Păi de bună seamă! Nu găsesc nimica împotrivă. 

Şi copila, în felul acesta, fu numită Frumoasa-Fericită şi fu crescută 
laolaltă cu Frumosul-Fericit, întocmai şi aidoma. Şi amândoi crescură 
alături, sporind zi de zi în frumuseţe; iar Frumosul-Fericit îi zicea 
Frumoasei-Fericite „sora mea”, iar ea îi zicea „fratele meu”. 

Când Frumosul-Fericit împlini cinci ani, se gândiră să-i sărbătorească 
tăierea-împrejur. Aşteptară pentru aceea praznicul naşterii Prorocului 
(asupra-i fie ruga şi mântuirea!), ca să dea acelei sfinte rânduieli toată 
strălucirea de frumuseţe care se cerea. Aşadar se săvârşi cu mare fală 
tăierea-împrejur a Frumosului-Fericit care, în loc să plângă, nu fu departe 
de a găsi treaba înveselitoare şi care, ca de altminteri în toate împrejurările, 


zâmbea dulce. Atunci se întocmi alaiul cel numeros şi falnic, alcătuit din 
toate rudele, prietenii şi cunoscuţii lui Primăvară şi ai fiicei unchiului său; 
apoi, cu prapurii şi cu tâmpinele în frunte, străbătu toate ulițele Kufei, iar 
Frumosul-Fericit sta cocoţat într-un polog roşu pe un catâr înfotăzat falnic 
cu atlazuri, iar lângă el şedea micuța Frumoasa-Fericită, care îl vântura cu o 
năframă de mătase. În urma pologului veneau prietenii, vecinii şi copiii care 
vrăjeau văzduhurile cu liu-liu-liu-urile lor de veselie, pe când vrednicul 
Primăvară ducea de căpăstru catârul mândru şi cuminte. 

Când ajunseră acasă, oaspeţii îi făcură pe rând negustorului Primăvară 
urările lor, înainte de a pleca, spunând: 

— Binecuvântarea şi bucuria să te lumineze! Bucura-te-ai o viaţă lungă de 
belşugul bucuriilor sufletului... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a două sute treizeci şi opta noapte 


Spuse: 


...Bucura-te-ai o viaţă lungă de belşugul bucuriilor sufletului! 

Pe urmă anii se scurseră cu bucurie, iar cei doi copii ajunseră la vârsta de 
doisprezece ani. 

Atunci Primăvară se duse la fiul său Frumosul-Fericit, care se juca în 
tovărăşia Frumoasei-Fericite, şi îl luă de-o parte şi îi spuse: 

— lacătă, o, copilul meu, că ai împlinit vârsta de doisprezece ani, 
mulţumită binecuvântării lui Allah! Încât, de astăzi, nu trebuie să-i mai spui 
soră Frumoasei-Fericite, întrucât sunt dator să-ţi spun acum că Frumoasa- 
Fericită este fata roabei noastre Îmbelşugare, măcar că noi am pus-o să 
crească împreună cu tine în acelaşi leagăn şi am socotit-o ca pe fata noastră. 
Pe deasupra, ea de-acuma trebuie să-şi acopere obrazul cu iaşmacul, 
întrucât mama ei mi-a spus că Frumoasa-Fericită a ajuns săptămâna trecută 
la vârsta ei de măritiş. Încât maică-ta are să se îngrijească să-i găsească un 
soţ care să fie pentru noi un rob credincios. 

La vorbele acestea, Frumosul-Fericit îi spuse părintelui său: 

— De vreme ce Frumoasa-Fericită nu este soră cu mine, vreau s-o iau 
chiar eu de soţie! 

Primăvară răspunse: 

— Trebuie să cerem îngăduinţa de la mama sa! 


Atunci 
Frumosul- 
Fericit se duse 
la maică-sa şi îi 
luă mâna şi i-o 
sărută şi o duse 
la frunte; pe 
urmă îi spuse: 

— Vreau s-o 
iau pe 
Frumoasa- 
Fericită, fiica 
roabei noastre 
îmbelşugare, de 
soţie tainică. 

lar mama 
Frumosului- 
Fericit 
răspunse: 

— Frumoasa- 
Fericită este a 
ta, copilul meu! 
Întrucât tatăl 
tău a cumpărat- 
o în numele 
tău! 

Numaidecât 
Frumosul- 


Fericit, fiul lui Primăvară, alergă la sora lui de până aci şi o luă de mână şi o 
iubi, iar ea îl iubi şi ea, şi, chiar în seara aceea, se culcară împreună ca soţ şi 


soţie, fericiţi. 


Apoi, starea aceea de lucruri neprecurmându-se nicicum, trăiră amândoi 
huzuriţi până peste poate, vreme de încă cinci ani binecuvântaţi. Încât, în 
toată cetatea Kufei, nu se dovedea copilă mai frumoasă, ori mai dulce, ori 
mai gingaşă decât soţia fiului lui Primăvară. Tot aşa nu se dovedi alta mai 
iscusită ori tot aşa de învățată. Într-adevăr, Frumoasa-Fericită îşi închinase 
ceasurile ei de tihnă învăţării Coranului, a ştiinţelor, a frumoasei scrieri 


kufice şi a scrierii obişnuite, a literaturii şi a poeziei, a cântatului din lăute şi 
din ţimbale, şi ajunsese aşa de dibace la meşteşugul cântării, încât ştia să 
cânte în mai bine de cincisprezece glasuri felurite, şi putea, pornind doar de 
la cuvântul din stihul dintâi al unei cântări, să dealungească ceasuri în şir, ba 
chiar o noapte întreagă, mlădieri nesfârşite, care vrăjeau cu legănările şi cu 
trilurile lor. 

Încât, de câte ori nu veniseră, Frumosul-Fericit şi roaba lui, Frumoasa- 
Fericită, în ceasurile de arşiţă, să şadă în grădina lor, pe marmura 
dimprejurul havuzului, unde răcoarea apei şi a pietrei îi pătrundea 
desfătător! Acolo mâncau ei harbuji de soi, cu came topitoare şi uşoară, şi 
migdale, şi alune, şi seminţe prăjite şi sărate, şi multe alte bunătăţi. Şi se 
opreau să miroasă trandafirii şi iasomiile, sau să procitească stihuri 
vrăjitoare. Şi atunci Frumosul-Fericit o ruga pe roaba lui să cânte; iar 
Frumoasa-Fericită îşi lua lăuta cea cu strunele puse în două, din care ştia să 
scoată nişte sunete fără asemuire cu niciun altul. Şi amândoi cântau stihuri 
pe rând, precum acestea dintre multe altele minunate: 


„Frumoaso, flori şi păsări plouă! Vântul 
Hai să ne ducă să umblăm pământul 
Către Bagdadul plin de minarete!” 


„Ba nu, emire-al meu! Colea-n grădină, 
Cu mâinile la ceafa, pe-ndelete, 

Sub palmii-nalţi de aur şi lumină, 

Doar tihna unui vis să ne desfete!” 


„ Vino, copilo! Plouă nestemate 

Prin frunze-albastre; crengile se-ndoaie 
Ca arcuri în azur. Ah, minunat e! 
Ridică-te şi scutură şuvoaie 

De stropi ce ţi se rătăcesc prin plete!” 


„Ba nu, emire-al meu! Stai să te-mbete 
Înmiresmatu-mi sân ca floarea dulce! 
Ah, lasă pe genunchii-mi să se culce 
Drag capul tău! Şi-ascultă-n seară-aşa 
Cum cântă vântul lin: Ya leii la-la!” 


Alte dăţi, cei doi tineri cântau stihuri precum acestea, îngânându-se numai 
cu dafful: 


Sunt fericită şi uşoară 

Ca dansatoarea-n danţ când zboară! 
Opriţi-vă suspinul pe flaut, buze moi! 
Opriţi-vă sub deget, ţimbale dulci, şi voi! 
Staţi s-ascultaţi cum cântă pletoşii palmieri, 
Ca nişte fete zvelte cu păru-n adieri; 
Se-ngână în surdină, iar şoapta frunzei lor 
Răspunde înserării şi vântului uşor. 

Ah, fericită-s şi uşoară 

Ca dansatoarea-n danţ când zboară! 


Soția mea fără de pată, 

Mireasmă binecuvântată, 

La cântecul tău dulce vin pietrele jucând 

Şi singure se-aşază în zid măreț, pe rând! 
Cel care zămislit-a pe-acest pământ iubirea 
Îngăduie-ne pururi să soarbem fericirea, 
Soția mea fără de pată, 

Mireasmă binecuvântată! 


Eu doar pentru iubirea noastră 

Îmi dau cu zugrăveală-albastră 
Împodobindu-mi pleoapele cu kohl; 

De dragul tău fac degetele-mi stol 

Şi-n purpuria hinnă le vopsesc: 

Să-ţi pară fructe roşii de gingifar domnesc, 
Ori dulci curmale coapte ce ţie le menesc! 
Cu-arome de tămâie, şi sâni, şi şold îmi scald, 
Ca trupul meu să-ţi pară mai proaspăt şi mai cald, 
Sub buza-ţi dulce şi măiastră, — 

Ah, doar pentru iubirea noastră!... 


Şi iac-aşa îşi petreceau serile şi dimineţile, fiul lui Primăvară şi fiica 
Imbelşugării, într-o viaţă tihnită şi huzurită... 


În clipita aceasta a istorisirii sale, Şeherezada văzu că se luminează de ziuă şi, sfioasă cum era, tăcu. 


Dar în cea de a două sute treizeci fi noua noapte 


Spuse: 


„..într-o viaţă tihnită şi huzurită. 

Ci vai! ceea ce stă tras pe fruntea omului de degetele lui Allah, mâna 
omului nu poate să şteargă; şi aripi dacă ar avea făptura, tot n-ar putea să 
scape de ursita ei. 

Drept aceea, Frumosul-Fericit şi Frumoasa-Fericită avură de îndurat o 
vreme urgiile sorții. Dar, până la urmă, binecuvântarea de la naştere, pe care 
o aduseseră cu ei pe pământ, avea să-i izbăvească din amarul cel fără de 
liman. 

Într-adevăr, valiul care ocârmuia cetatea Kufa în numele califului auzise de 
frumuseţea Frumoasei-Fericite, soţia Fiului lui Primăvară, negustorul. Şi îşi 
zisese în cugetul său: „Trebuie să găsesc numaidecât un mijloc de a pune 
mâna pe Frumoasa-Fericită pe care toţi mi-o laudă pentru desăvârşirile şi 
meşteşugul ei la cântat! Ar fi un dar împărătesc de făcut stăpânului meu, 
emirul drept-credincioşilor, Abd El-Malek ben-Meruan!” 

Într-o zi, aşadar, valiul de la Kufa hotărî să-şi pună în fapt gândul; şi 
porunci să vină la el o bătrână tare telpiză care, de obicei, era însărcinată cu 
cumpăratul şi cu dăscălitul aparte al roabelor copile. Şi îi spuse: 

— Îţi cer să te duci acasă la negustorul Primăvară şi s-o cauţi pe roaba 
fiului său, tânăra pe care o cheamă Frumoasa-Fericită, despre care se spune 
că este atâta de iscusită la meşteşugul cântării, şi atâta de frumoasă! Şi 
trebuie să mi-o aduci aici, într-un chip ori într-altul, întrucât vreau s-o trimit 
ca peşcheş califului Abd El-Malek. 

Şi bătrâna răspunse: 

— Ascult şi mă supun! 

Şi plecă îndată ca să se gătească de ducă. 

Dimineaţa, de la întâiul ceas, se îmbrăcă în haine de pănură şi îşi petrecu 
pe după gât un ditamai şirag de mătănii, întocmit dintr-un potop de mărgele, 
îşi atârnă la brâu o tigvă cu apă, luă în mână o cârjă şi porni cu pas ostenit 
spre casa lui Primăvară, oprindu-se din vreme în vreme ca să suspine cu 
evlavie: 

— Mărire lui Allah! Nu este alt Dumnezeu decât numai unul Allah! Nu 
este ajutor decât întru Allah! Allah este mare! 


Şi nu conteni aşa pe tot lungul drumului, spre deplina încredințare a 
trecătorilor, până ce ajunse la poarta locuinţei lui Primăvară. Bătu la poartă, 
rostind: 

— Allah e darnic! O, Milostivule! o, Binefăcătorii le! 

Atunci veni să-i deschidă portarul, care era un moşneag falnic, slujitor 
bătrân al lui Primăvară. O văzu pe baba cea cucernică şi, după ce o cercetă, 
nu întrezări pe faţa ei pecetea vreunei evlavii, ba dimpotrivă! Şi, la rându-i, 
nici el nu-i fu pe plac babei, care îi aruncă o privire poncişă. Şi portarul 
simţi cu sufletul acea privire şi, ca să izgonească piaza rea, rosti în gând: 
„Cele cinci degete de la mâna mea stângă în ochiul tău drept, şi celelalte 
cinci de la dreapta în ochiul tău stâng!” Pe urmă, cu glas tare, o întrebă: 

— Ce vrei, babo? 

Ea răspunse: 

— Sunt o biată bătrână care nu are altă grijă decât pe cea a rugăciunii. Or, 
întrucât văd că se apropie ceasul de rugăciune, aş vrea să intru în casa 
voastră ca să-mi fac datorinţele în ziua asta sfântă! 

Preacinstitul portar se burzului şi îi spuse cu glas repezit: 

— Tulea! aici nu e nici geamie, nici paraclis! ci e casa negustorului 
Primăvară şi a fiului său Frumosul-Fericit! 

Bătrâna răspunse: 

— Ştiu prea bine! Dar se află vreo geamie ori vreun paraclis mai vrednic 
de rugăciune decât casa binecuvântată a lui Primăvară şi a fiului său 
Frumosul-Fericit? Şi să mai ştii, o, portar cu chip veştejit, că eu sunt o 
femeie cunoscută la Damasc, în saraiul emirului drept-credincioşilor. Şi am 
purces să cercetez sfintele locuri şi să mă rog aici pe la toate colţurile 
vrednice de închinăciune. 

Şi portarul îi răspunse: 

— Prea bine dacă eşti cuvioasă, da asta nu-i pricină să intri aici. Urmează- 
ţi calea pe care ai purces! 

Dar baba se ţinu tare, şi atâta de îndelung stărui, până ce larma glasului ei 
răzbătu la urechile Frumosului-Fericit, care ieşi să-şi dea seama de pricina 
gâlcevii, şi o auzi pe bătrână spunându-i portarului: 

— Cum poţi să opreşti o bătrână de seama mea să intre în casă la 
Frumosul-Fericit, fiul lui Primăvară, când toate porţile cele mai păzite ale 
emirilor şi ale mai-marilor îmi sunt oricând larg deschise? 

Când auzi vorbele acestea, Frumosul-Fericit zâmbi, după feleşagul său, şi 
o rugă pe bătrână să intre. Atunci baba merse după el şi ajunseră împreună 


în iatac la Frumoasa-Fericită. Îi ură bună pace în chipul cel mai simţit şi, 
dintr-o ochire, rămase năuca de frumuseţea ei. Când Frumoasa-Fericită o 
văzu pe sfânta bătrână că intră, grăbi să se ridice în cinstea ei şi îi întoarse 
urarea cu cinstire şi îi spuse: 

— Venirea ta să ne fie de piază bună, măicuţă! Binevoieşte a te odihni! 

Şi ea îi răspunse: 

— Ceasul de rugăciune stă să bată, copila mea. Îngăduie-mi să mă rog! 

Şi se întoarse pe dată spre Mecca, şi se aşeză ghemuită a rugă. Şi şezu aşa 
până seara, fără să se mişte, şi nimeni nu cuteza s-o tulbure dintr-o 
îndeletnicire atâta de dumnezeiască. Şi de altminteri ea însăşi era aşa de 
cufundată în cucernicie, încât nu băga de seamă nimic din ce se petrecea 
împrejurul ei. 

Într-un sfârşit, Frumoasa-Fericită se înviteji oleacă şi se apropie sfioasă şi 
îi spuse cu glas dulce şi cuviincios: 

— Maică, odihneşte-ţi genunchii, măcar un ceas! 

Bătrâna răspunse: 

— Acela care nu-şi trudeşte trupul pe lumea aceasta, nu poate năzui la 
tihna hărăzită celor neprihăniţi şi aleşi de dincolo! 

Frumoasa-Fericită, întărită în credinţă până peste poate, urmă: 

— Rugămu-ne ţie, o, maică a noastră, cinsteşte-ne masa cu lumina ta şi 
primeşte să împărţi cu noi pâinea şi sarea. 

Ea răspunse: 

— M-am juruit să ajunez, copila mea. Nu pot să-mi calc jurământul. Încât 
nu te mai îngrija de mine şi du-te la soţul tău. Voi, cei care sunteţi tineri şi 
frumoşi, mâncaţi şi beti şi fiţi fericiţi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute patruzecea noapte 


Spuse: 


... Voi, cei care sunteţi tineri şi frumoşi, mâncaţi şi beţi şi fiţi fericiţi! 

Atunci Frumoasa-Fericită se duse la stăpânul ei şi îi spuse: 

— O, stăpâne al meu, mă rog ţie, du-te şi juruieşte-o pe sfânta aceea să-şi 
aleagă ca locuinţă de-aci înainte casa noastră, întrucât faţa ei topită de 
cucernicie are să ne lumineze căminul! 

Frumosul-Fericit răspunse: 


— Fii liniştită! I-am pregătit într-o odaie anume un aşternut nou şi o saltea, 
precum şi ibric şi un lighean. Şi nimeni nu are s-o tulbure. 

Cât despre babă, aceasta îşi petrecu toată noaptea rugându-se şi citind cu 
glas tare din Coran. Pe urmă, la luminat de ziuă, se ridică şi se duse la 
Frumosul-Fericit şi la iubita lui şi le spuse: 

— Am venit să-mi iau bun-rămas de la voi. Aibă-vă Allah întru paza sa! 

Dar Frumoasa-Fericită îi spuse: 

— O, maică a noastră, cum poţi să ne laşi aşa fără nicio părere de rău, 
când noi amândoi ne şi bucuram să ne vedem casa binecuvântată pe 
totdeauna de venirea ta, şi când îţi pregătisem odaia cea mai bună unde să-ţi 
îndeplineşti sfintele datorinţe fără a fi tulburată? 

Baba răspunse: 

— Allah să vă ocrotească pe amândoi şi să deştearnă asupra-vă darurile şi 
milele sale! De vreme ce mila musulmană ţine în inima voastră un loc atâta 
de ales, sunt bucuroasă să fiu adăpostită de găzduirea voastră. V-aş ruga 
numai să-i spuneţi portarului vostru, care are un chip atâta de acru şi de 
puţin binevoitor, să nu se mai împotrivească a mă lăsa să intru aici la ceasul 
când voi putea! Acuma mă duc să cercetez locurile sfinte de la Kufa, pe 
unde am să mă închin lui Allah ca să vă răsplătească după bunătatea 
voastră; pe urmă am să mă întorc să mă dedulcesc cu găzduirea voastră! 

Apoi plecă, în vreme ce amândoi îi luau mâinile şi şi le duceau la buze şi 
la frunte. 

Ah, sărmană Frumoasa-Fericită, dacă ai fi ştiut tu pricina pentru care baba 
aceea de catran intrase în casa ta, şi gândurile negre pe care le clocea 
împotriva fericirii şi a tihnei tale! Dar cine-i acela care poate să ghicească 
cele ascunse şi să dezvăluiască viitorul? 

Afurisita de babă ieşi aşadar şi se îndreptă către saraiul valiului şi se 
înfăţişă dinaintea lui pe dată. Atunci el o întrebă: 

— Ei, ce ai făcut, o, deznodătoareo de pânze de păianjen, o, mult iscusită 
şi fără de seamăn vicleană? 

Baba spuse: 

— Orice aş face, o, stăpâne al meu, nu sunt decât ucenica ta şi oblăduita 
luminilor tale. lacătă! Am văzut-o pe tinerica Frumoasa-Fericită, roaba 
fiului lui Primăvară. Pântecele plodirii n-a mai zămislit vreodată o 
frumuseţe asemenea! 

Valiul strigă: 

— Ya Allah! 


Bătrâna urmă: 

— E întocmită din desfătări! E un ştiubei neprecurmat de gingăşii şi de 
farmece neprihănite! 

Valiul strigă: 

— O, ochi al meu! o, zvâcnet al inimii mele! 

Bătrâna urmă: 

— Dar ce ai mai zice când i-ai auzi sunetul glasului, mai proaspăt ca 
şopotul apei sub o boltă vuitoare? Ce ai mai face când i-ai vedea ochii de 
antilopă şi privirile sfioase? 

El strigă: 

— Nu aş putea decât să mă minunez de ele cu toată minunarea, întrucât, 
precum ţi-am spus, am hărăzit-o stăpânului nostru, califul. Grăbeşte dară cu 
izbândă! 

Ea spuse: 

— Îţi cer pentru aceasta un răspăs de o lună întreagă. 

El spuse: 

— [a-ți acest răspăs, da să fie cu folos! lar la mine ai să găseşti o 
mărinimie de care ai să fii mulţumită. lacătă, de început, o mie de dinari ca 
arvună a bunăvoinţei mele! 

Şi bătrâna înghesui mia de dinari la cingătoare şi purcese din ziua aceea să 
bată nesmintit pragul casei Frumosului-Fericit şi a Frumoasei-Fericite, iar ei 
la rându-le îi dovedeau din zi în zi tot mai multă cinstire şi preţuire. 

Or, starea aceea neprecurmându-se nicidecum, baba ajunse sfetnica 
statornică a casei. Aşa că într-o zi îi spuse Frumoasei-Fericite: 

— Copila mea, rodirea încă nu ţi-a cercetat tinerele vintre. Nu vrei să 
mergi să cerem binecuvântare de la sfinţii cucernici, de la şeicii iubiţi de 
Allah, de la pustnicii şi de la înţelepţii care sunt în legătură cu Preaînaltul? 
Fachirii aceia, copila mea, îmi sunt prieteni. Eu îi cunosc şi le ştiu puterea 
cea mare pe care o au de a săvârşi minuni şi de a îndeplini lucrurile cele mai 
uluitoare în numele lui Allah. Vindecă orbii şi ologii, înviază morţii, plutesc 
prin văzduh, umblă pe apă. Cât despre rodirea femeilor, acesta este harul cel 
mai mărunt cu care i-a miluit Allah! Iar tu vei dobândi acest folos numai cât 
să te atingi de poala hainei lor, ori să săruţi mărgelele de la mătăniile lor! 

La vorbele acestea ale bătrânei, Frumoasa-Fericită simţi în sufletul ei cum 
se zbate dorul de rodire, şi îi spuse bătrânei: 

— Trebuie să-i cer stăpânului meu Frumosul-Fericit îngăduinţa de a ieşi. 
Să aşteptăm întoarcerea lui. 


Dar baba răspunse: 

— Spune-i numai soacră-tii, atâta ajunge. 

Atunci tânăra nevastă se duse la soacră-sa, mama Frumosului-Fericit, şi îi 
spuse: 

— Te juruiesc pe Allah, o, stăpână a mea, să-mi dai îngăduinţa să plec cu 
această sfântă bătrână ca să mă duc să-i cercetez pe prietenii lui Allah, la 
sfântul lor lăcaş. Şi îţi făgăduiesc că am să fiu aici îndărăt până a nu sosi 
stăpânul meu, Frumosul-Fericit. 

Atunci soţia lui Primăvară răspunse: 

— Fata mea, gândeşte-te la supărarea stăpânului tău dacă s-ar întoarce şi 
nu te-ar găsi! Are să-mi spună: „Cum de a putut Frumoasa-Fericită să iasă 
aşa, fără îngăduinţa mea? Este întâia oară când i se întâmplă asta!” 

În clipita aceea, baba se băgă în vorbă şi spuse către mama Frumosului- 
Fericit: 

— Pe Allah! dăm numai o roată iute pe la locurile sfinte, şi nici baremi nu 
am s-o las să stea să se hodinească şi am s-o şi aduc îndărăt fără de zăbavă. 

Atunci mama Frumosului-Fericit se învoi cu plecarea, măcar că tot 
suspinând. 

Aşadar baba o luă pe Frumoasa-Fericită şi o duse drept la un chioşc din 
grădina saraiului, o lăsă acolo numai o clipită, şi alergă să-l vestească de 
sosirea ei pe valiu, care se şi duse numaidecât la chioşc... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute patruzeci şi una noapte 


Spuse: 


...Valiul se şi duse numaidecât la chioşc şi rămase înlemnit în prag, aşa de 
uluit fu de frumuseţea aceea. 

Când îl văzu intrând pe insul acela străin, Frumoasa-Fericită se grăbi să-şi 
acopere faţa şi izbucni deodată în suspine; şi căuta cu ochii o ieşire ca să 
fugă, dar degeaba. 

Atunci, cum bătrâna nu se mai arăta nicidecum, Frumoasa-Fericită nu mai 
avu nicio îndoială că afurisita o vânduse, şi îşi aduse aminte unele vorbe pe 
care i le spusese portarul cel cuminte despre ochii plini de prefăcătorii ai 
cuvioasei. 

Cât despre valiu, odată încredinţat că Frumoasa-Fericită era chiar aceea pe 
care o vedea în faţa lui, ieşi încuind uşa şi se duse să dea nişte porunci 


grabnice; scrise o scrisoare către califul Abd El-Malek ben-Meruan, şi dete 
scrisoarea şi copila în seama căpeteniei străjilor sale, poruncindu-i să 
purceadă numaidecât la drum către Damasc. 

Atunci căpetenia străjilor o luă cu sila pe Frumoasa-Fericită, o sui pe o 
cămilă sprintenă, încălecă şi el dinaintea ei şi, urmat de câţiva robi, plecă în 
graba mare către Damasc. 

Cât despre Frumoasa-Fericită, pe tot drumul îşi ascunse capul sub iaşmac 
şi suspină în tăcere, fără a lua seama nici la opriri, nici la hurducături, nici 
la popasuri ori la plecări. lar căpetenia străjilor nu putu să scoată de la ea 
nicio vorbă şi niciun semn, şi-aşa până ce ajunseră la Damasc. 

Încât, fără a zăbovi, se duse drept la saraiul emirului drept-credincioşilor, 
dete roaba şi scrisoarea în seama căpeteniei odăiaşilor, luă dovada de 
primire şi se întoarse la Kufa precum venise. 

A doua zi, califul intră în haremul său şi le înştiinţă pe soţia şi pe sora sa 
de venirea roabei celei noi, spunându-le: 

— Valiul de la Kufa mi-a trimis peşcheş o roabă tânără; şi îmi scrie ca să- 
mi spună că acea roabă, cumpărată de el, este o fiică de domn, răpită din 
ţara ei de nişte negustori de robi. 

Şi soţia îi răspunse: 

— Allah sporească-ţi bucuria şi milele sale! 

Iar sora califului întrebă: 

— Cum o cheamă? Este oacheşă ori albă? 

Califul răspunse: 

— Încă nu am vazut-o. 

Atunci sora califului, pe care o chema Sett Zahia, întrebă de iatacul în care 
se afla copila şi se duse numaidecât s-o vadă. O găsi frântă în două, cu faţa 
arsă de soare şi scăldată în lacrimi; şi era aproape leşinată. 

La priveliştea aceea, Sett Zahia, care avea inima duioasă, fu cuprinsă de 
milă şi se duse lângă copilă şi o întrebă: 

— De ce plângi, surioară? Tu nu ştii că aici eşti la adăpost şi că viaţa îţi va 
fi uşoară şi fără de griji? Unde ai fi putut să cazi mai bine decât în saraiul 
emirului drept-credincioşilor? 

La vorbele acestea, fata roabei Îmbelşugare ridică ochii uluiţi şi întrebă: 

— Păi, o, stăpână a mea, oare în care cetate mă aflu, dacă aici este saraiul 
emirului drept-credincioşilor? 

Sett Zahia răspunse: 


— În cetatea Damascului. Ce, nu ştiai? Şi negustorul care te-a vândut nu 
ţi-a spus că ai fost cumpărată pentru califul Abd EIl-Malek ben-Meruan? Păi 
da, sora mea, de-acum înainte eşti aici, în stăpânirea emirului drept- 
credincioşilor, iar eu sunt sora lui. Aşa că şterge-ţi lacrimile şi spune-mi 
cum te cheamă. 

La vorbele acestea, copila nu mai putu să-şi oprească lacrimile care o 
sugrumau şi suspină: 

— O, stăpână a mea, în ţara mea mi se spunea Frumoasa-Fericită! 

Cum sfârşi spusele acestea, intră califul. Veni la Frumoasa-Fericită, 
zâmbind cu bunătate, şezu lângă ea şi îi spuse: 

— Ridică-ţi iaşmacul de pe faţă, o, copilo! 

Dar Frumoasa-Fericită, în loc să-şi dezvelească faţa, numai la asemenea 
gând se şi înspăimântă de tot şi îşi trase pânza până sub bărbie, cu mâna 
tremurând. lar califul nu vroi să se supere pentru o faptă atâta de 
nemaipomenită şi spuse către Sett Zahia: 

— Ţi-o încredinţez pe copila aceasta şi nădăjduiesc că în câteva zile ai s-o 
deprinzi cu tine şi ai s-o îmbărbătezi şi ai s-o faci mai puţin sfioasă. 

Pe urmă mai aruncă o privire asupra Frumoasei-Fericite şi nu putu să vadă, 
în afară de hainele în care sta strâns înfăşurată, decât încheieturile de la 
pumnişorii ei gingaşi. Dar şi numai ceea ce văzu era de ajuns ca să-l facă s- 
o îndrăgească până peste poate: nişte pumnişori aşa de minunat întocmiţi nu 
puteau să fie decât de la o frumuseţe desăvârşită! Şi plecă. 

Atunci Sett Zahia o luă pe Frumoasa-Fericită şi o duse la hammamul din 
sarai, şi o îmbrăcă, după scaldă, în nişte haine tare frumoase, şi îi înfipse în 
păr mai multe rânduri de mărgăritare şi de nestemate; pe urmă şezu în 
tovărăşia ei toată ziua, căutând s-o deprindă cu ea. Şi Frumoasa-Fericită, 
măcar că era tare nedumerită de cinstirile pe care i le dovedea sora califului, 
nu izbutea să-şi curme lacrimile şi nu voia nici să dezvăluiască pricina 
mâhnirilor sale. Întrucât îşi zicea că acest lucru nu i-ar schimba nicidecum 
triştea. Aşa că îşi păstră numai pentru ea ascuţimea durerii şi se mistui mai 
departe, zi şi noapte, cu atâta alean, încât nu după multă vreme căzu 
bolnavă greu; şi se pierdu orice nădejde de a o mai tămădui, după ce se 
încercaseră asupra ei hakimii cei mai vestiri de la Damasc. 


Cât despre Frumosul-Fericit, fiul lui Primăvară, iacătă! Pe seară se întoarse 
acasă şi, după tabietul lui, se tolăni pe divan şi strigă: 
— O, Frumoasă-Fericită! 


Dar, pentru întâia oară, nimeni nu-i răspunse. Atunci se ridică repede şi o 
chemă a doua oară: 

— O, Frumoasă-Fericită! 

Dar nimeni nu răspunse; şi nimeni nu îndrăzni să intre. Căci toate roabele 
se ascunseseră şi niciuna nu cuteza să se clintească. Atunci Frumosul- 
Fericit pomi spre iatacul mamei sale şi intră buzna: şi o găsi pe maică-sa 
stând jos, tristă toată, cu mâna pe obraz şi pierdută în gânduri. La priveliştea 
aceea, îngrijorarea lui nu făcu decât să sporească, şi o întrebă cu spaimă pe 
maică-sa: 

— Unde este Frumoasa-Fericită?... 

Dar, drept orice răspuns, soţia lui Primăvară izbucni în lacrimi; şi pe urmă 
suspină: 

— Ocrotească-ne Allah, o, copilul meu! Frumoasa-Fericită, în lipsa ta, a 
venit să-mi ceară îngăduinţă să iasă cu bătrâna ca să se ducă, precum mi-a 
spus, să-l cerceteze pe un sfânt uali care săvârşeşte minuni. Şi încă nu s-a 
întors. Ah, fiul meu, inima mea nu mai ştie ce este liniştea de când cu 
venirea acelei bătrâne în casa noastră. Nici portarul nostru, sluga bătrână şi 
credincioasă care ne-a crescut pe toţi, nici el nu s-a uitat vreodată la ea cu 
ochi tihnit! Întruna mi se părea că bătrâna aceea are să ne aducă nenorocirea 
cu preaîndelungile ei rugăciuni şi cu privirile ei cele atâta de viclene! 

Dar Frumosul-Fericit îi curmă vorba ca s-o întrebe: 

— Când anume a ieşit Frumoasa-Fericită? 

Ea răspunse: 

— Astăzi dis-de-dimineaţă, după ce ai plecat la suk. 

Şi Frumosul-Fericit strigă: 

— lacătă, maică, la ce ne slujeşte să ne schimbăm datinile şi să le dăm 
femeilor nişte slobozenii cu care habar nu au ce să facă şi care nu pot să le 
fie decât păgubitoare! Ah, maică, pentru ce i-ai îngăduit Frumoasei-Fericite 
să plece? Cine ştie pe unde s-o fi rătăcit ori dacă nu o fi căzut în vreo apă, 
ori dacă vreun minaret nu s-o fi prăbuşit peste ea? Ci am să dau fuga la 
valiu ca să-l îndatorez să purceadă numaidecât în căutarea ei! 

Şi Frumosul-Fericit, scos din fire, alergă la saraiul vizirului, iar valiul îl 
primi, fără a-l lăsa să aştepte, din cinstire pentru tătânele său Primăvară, 
care era socotit printre navabii cei mai de frunte din cetate. Şi Frumosul- 
Fericit, fără ca baremi să mai zăbovească în temenelile neabătute ale 
salamalecului, îi spuse valiului: 


— Roaba mea a plecat azi-dimineaţă din casa mea, însoţită de o bătrână pe 
care o găzduisem la noi. Am venit să te rog să mă ajuţi s-o caut. 

Valiul luă un glas plin de luare-aminte şi răspunse: 

— Păi negreşit, fiul meu! Nu mă dau în lături de la nicio osteneală, din 
cinstire faţă de vrednicul tău părinte. Du-te de-o caută din partea mea pe 
căpetenia agiilor şi deşteme-i treaba. Este un om grozav de priceput şi plin 
de sârg, care, fără nicio îndoială, are să vă găsească roaba în puţine zile de- 
aci. 

Atunci Frumosul-Fericit alergă la căpetenia de carauli şi îi spuse: 

— Vin la tine din partea valiului, ca s-o găseşti pe roaba mea care a plecat 
de-acasă. 

Ceauşul agiei, stând jos pe chilim, cu picioarele încrucişate sub el, pufni 
de vreo două, trei ori, şi întrebă: 

— Şi cu cine a plecat? 

Frumosul-Fericit răspunse: 

— Cu o bătrână care arată aşa şi aşa. Şi bătrâna este îmbrăcată cu pănură 
şi poartă la gât nişte mătănii cu boabele fără de număr. 

Şi căpetenia agiei spuse: 

— Pe Allah! spune-mi unde se află bătrâna şi mă duc pe dată să-ţi aduc 
roaba! 

La vorbele acestea, Frumosul-Fericit răspunse: 

— Păi ştiu eu unde se află baba? Şi aş mai fi venit aici dacă ştiam locul 
unde se află? 

Capul de agie îşi mută împleticiunea picioarelor aducându-le sub el 
altminteri, şi spuse: 

— Fiul meu, nu este decât numai Allah cel Atoateştiutorul care să vadă 
lucrurile cele nevăzute! 

Atunci Frumosul-Fericit, zădărât până peste poate, strigă: 

— Pe Prorocul! numai pe tine te fac răspunzător de belea! Şi, dacă va 
trebui, am să mă duc la valiu, şi chiar la emirul drept-credincioşilor, ca să-i 
lămuresc în privinţa ta! 

Celălalt răspunse: 

— Poţi să te duci unde ţi se pare că e bine! Eu n-am învăţat vrăjitoria de a 
vedea lucrurile cele ascunse! 

Atunci Frumosul-Fericit se întoarse la valiu şi îi spuse: 

— Am fost la căpetenia de agii şi s-a petrecut cutare şi cutare lucru. 

Şi valiul spuse: 


— Nu este cu putinţă! Hei, străjeri, duceţi-vă şi aduceţi-mi-l pe plodul ăla 
de câine! 

Iar când acela sosi, valiul îi spuse: 

— Îţi poruncesc să faci cercetările cele mai amănunțite ca s-o găseşti pe 
roaba Frumosului-Fericit, fiul lui Primăvară! Trimite-ţi călăraşii în toate 
părţile; dă fuga tu însuţi şi caută peste tot; că trebuie s-o găseşti! 

Şi, estimp, îi facu cu ochiul să nu săvârşească nimic; pe urmă se întoarse 
spre Frumosul-Fericit şi îi spuse: 

— În ce te priveşte, fiule, vreau ca de aci înainte să nu-ţi mai ceri roaba 
decât de la barba mea! Şi dacă, cine ştie (căci se poate întâmpla orice), 
roaba nu are să se găsească, am să-ţi dau chiar eu, în locul ei, zece fecioare 
de vârsta huriilor, cu sâni tari şi cu şolduri vârtoase şi întemeiate ca nişte 
bucăţi de piatră! Şi am să-l silesc şi pe căpetenia de agii să-ţi dea tot aşa din 
haremul lui zece roabe tinere, la fel de neprihănite ca şi ochiul meu! Numai 
linişteşte-ţi sufletul, întrucât ştii bine că soarta îţi păstrează pururea ceea ce 
îţi este menit, şi că, pe de altă parte, nu poţi să ai niciodată ceea ce soarta nu 
ţi-a sorocit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a doua sute patruzeci şi doua noapte 


Spuse: 


...nu poţi să ai niciodată ceea ce soarta nu ţi-a sorocit! 

Atunci Frumosul-Fericit îşi luă rămas-bun de la valiu şi se întoarse acasă 
deznădăjduit, după ce rătăci toată noaptea în căutarea Frumoasei-Fericite. 
Încât a doua zi fu nevoit să zacă la pat, pradă unei slăbiciuni până peste fire 
şi unei arşiţi care nu făcu alta decât să sporească zi de zi, pe măsură ce îşi 
pierdea şi bruma de nădejde în privinţa căutărilor poruncite de valiu. Iar 
doctorii chemaţi la patul lui răspunseră: 

— Boala nu are alt leac decât întoarcerea soţiei sale! 

Într-acestea, sosi în cetatea Kufa un persian tare priceput la doctoriceală, la 
meşteşugul leacurilor, la citit în stele şi în nisipuri ghicitoreşti. Şi negustorul 
Primăvară grăbi să-l poftească să vină la fecioru-său. Atunci învățatul 
persian, după ce fu întâmpinat cu cele mai alese cinstiri de către Primăvară, 
se duse la Frumosul-Fericit şi îi spuse: 

— Dă-mi mâna! 


Şi îi luă mâna, îi pipăi bătăile sângelui o bună bucată de vreme, se uită cu 
luare-aminte la faţa lui, pe urmă zâmbi, şi se întoarse spre negustorul 
Primăvară să-i spună: 

— Boala fiului tău stă în inima lui! 

Şi Primăvară răspunse: 

— Pe Allah! drept grăieşti, o, hakimule! 

Învăţatul urmă: 

— Iar boala are ca pricină pierderea unei fiinţe dragi. Ei bine, cu ajutorul 
puterilor cele tainice, am să vă spun locul unde se află acuma făptură aceea! 

Şi, sfârşind spusele acestea, persianul se ghemui pe vine jos, scoase dintr- 
un sac o pungă cu nisip pe care îl întinse dinaintea lui; pe urmă înfipse în 
mijlocul nisipului cinci pietre albe şi trei pietre negre, le înşiră pe un rând, 
apoi pe două rânduri, apoi pe trei rânduri, se uită la ele rostind nişte cuvinte 
pe limba persienească, şi spuse: 

— O, voi cei care mă ascultați, să ştiţi că făptură aceea se află în ceasul de- 
acum la Bassra! 

Pe urmă se răzgândi şi spuse: 

— Nu! cele trei râuri pe care le văd aici m-au amăgit. Făptura se află la 
ceasul de-acum la Damasc, într-un sarai mare, şi în aceeaşi stare de zăcăşie 
ca şi fiul tău, o, strălucitule negustor! 

La vorbele acestea, Primăvară strigă: 

— Şi ce ni se cade să facem, o, preacinstitule hakim? Îndură-te şi ne 
lămureşte, şi nu vei avea a te plânge de zgârcenia lui Primăvară. Întrucât, pe 
Allah! am să-ţi dau cât să trăieşti în belşug vreme de trei vieţi de om! 

Şi persianul răspunse: 

— Liniştiţi-vă amândoi sufletele şi să vi se învioreze pleoapele şi să vă 
acopere ochii fără de griji! Căci mă însărcinez să-i adun iarăşi la un loc pe 
cei doi tineri, iar treaba este încă şi mai lesne de făcut decât ţi-ai închipui 
tu! 

Pe urmă adăugă, grăind către Primăvară: 

— Scoate de la brâu patru mii de dinari! 

Şi Primăvară se desfăcu numaidecât la cingătoare şi înşiră dinaintea 
persianului patru mii de dinari, şi încă o mie de dinari. Şi persianul spuse: 

— Acuma, că avem cu ce să înfruntăm toate cheltuielile, pe dată am să 
purced la drum către Damasc, luându-l cu mine şi pe fiul tău! Şi, de-o vrea 
Allah, avem să ne întoarcem cu aceea pe care o iubeşte! 

Pe urmă se întoarse spre flăcăul întins pe pat şi îl întrebă: 


— O, fiu al preacinstitului Primăvară, cum te cheamă? 

El răspunse: 

— Frumosul-Fericit! 

Persianul spuse: 

— Ei bine, Frumosule-Fericit, scoală-te, şi sufletul să-ţi fie izbăvit de orice 
grijă, întrucât poţi din chiar ceasul de-acum să şi socoţi că ţi s-a risipit 
boala! 

Şi Frumosul-Fericit, schimbat dintr-odată de înrâurirea cea bună a 
hakimului, se sculă şi şezu aşa. lar hakimul urmă: 

— Întăreşte-ţi bărbăţia şi inima. Alungă toate grijile. Mănâncă, bea şi 
dormi! Şi, peste o săptămână, odată ce ţi se vor întoarce puterile, am să vin 
să te iau ca să fac călătoria cu tine. 

Şi îşi luă rămas-bun de la Primăvară şi de la Frumosul-Fericit şi se duse să 
se gătească şi el de plecare. 

Atunci Primăvară îi dete fiului său alte cinci mii de dinari şi îi cumpără 
nişte cămile pe care puse să se încarce mărfuri bogate şi mătăsuri de Kufa, 
cele atâta de frumoase la culoare, şi îi dete cai pentru el şi pentru alaiul lui. 
Apoi, când trecu săptămâna, cum Frumosul-Fericit urmase arătările 
învățatului şi se simţea de minune, Primăvară socoti că fiul său putea fără 
de nicio supărare să bată drumul Damascului. Aşadar Frumosul-Fericit îşi 
luă rămas-bun de la tatăl său, de la maică-sa, de la îmbelşugare şi de la 
portar şi, însoţit de urările pe care toate braţele alor săi le chemau asupra 
capului său, plecă din Kufa împreună cu învățatul persian. 

Or, Frumosul-Fericit, la vremea aceea, ajunsese la desăvârşirea tinereţii, 
iar cei şaptesprezece ani ai lui îi înveleau cu un puf de mătase obrajii 
rumeiori; ceea ce îi făcea nurii mai ademenitori, încât nimeni nu putea să se 
uite la el fără să se oprească vrăjit. lar cărturarul persian nu zăbovi mult 
până a se lăsa dovedit de puterea cea desfatată a nurilor flăcăului, şi îl 
îndrăgi din tot sufletul, într-adevăr, şi se lipsi pe sine, cât tinu călătoria, de 
orice înlesnire, în folosul băiatului. Şi, dacă îl vedea mulţumit, era fericit 
până peste fire... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute patruzeci fi treia noapte 


Spuse: 


„Şi, dacă îl vedea mulţumit, era fericit până peste fire. În atare 
împrejurări, călătoria fu voioasă şi fără osteneală, şi ajunseră astfel la 
Damasc. 

Numaidecât cărturarul persian se duse cu Frumosul-Fericit la sukul cel 
mare şi închirie, pe clipă pe dată, o prăvălie mare pe care puse s-o facă tot 
atunci ca nouă. Pe urmă puse să se facă nişte rafturi zarife, aşternute cu 
catifea, pe care îşi orândui frumos şipurile sale cele scumpe, dictamele, 
balsamurile, prafurile, zemurile închise în cristaluri, teriacurile cele tari 
păstrate în aur lamur, găvanele de farfuriu persienesc cu străluciri ca de 
mademuri în care dospeau alifiurile cele vechi întocmite din fiertura de la 
trei sute de buruieni rare; şi între borcanele cele pântecoase, ţevării şi 
alambicuri, puse astrolabul de aur. 

După care se îmbrăcă în caftanul de vraci şi se împodobi cu ditamai 
turbanul său cu şapte rotocoale, apoi se îngriji să-l îmbrace şi pe Frumosul- 
Fericit, care urma să-i slujească de ucenic, întocmind leacurile, pisând în 
piuliţe, croind punguţe şi scriind leacurile arătate de vraci. Drept aceea, îl 
îmbrăcă el însuşi cu o cămaşă de mătase albastră şi cu o bundă de caşmir, îi 
petrecu pe după şolduri un şort de mătase vişinie pe care jucau nişte fire de 
aur, şi îi spuse să-i stea în preajmă. Apoi îi zise: 

— O, Frumosule-Fericit, din clipita de-acum trebuie să-mi spui tată, iar eu 
am să-ţi spun fiul meu, ca să nu dibăcească locuitorii din Damasc că între 
noi ar fi ceva ce pricepi tu! 

Şi Frumosul-Fericit răspunse: 

— Ascult şi mă supun! 

Or, de-abia se deschisese prăvălia în care persianul urma să-i primească pe 
bolnavi, că şi năpădiră din toate părţile locuitorii cu ghiotura, unii ca să-şi 
arate beteşugul, alţii numai ca să se minuneze de frumuseţea flăcăului; şi 
toţi erau năuciţi şi vrăjiţi totodată când îl auzeau pe Frumosul-Fericit cum 
vorbea cu hakimul pe limba persienească, de care ei habar nu aveau şi pe 
care o găseau desfătătoare în gura preafrumosului ucenic. Dar ceea ce ducea 
până peste fire uluirea oaspeţilor era felul cum ghicea hakimul persian 
bolile. 

Într-adevăr, învățatul se uita câteva clipite în albul ochilor bolnavului care 
venise la el, apoi îi da un ol mare şi îi spunea: 

— Pişă-te! 

Şi bolnavul se pişa în bocal, iar persianul ridica bocalul în dreptul ochilor 
şi îl cerceta, apoi spunea: 


— Tu ai cutare şi cutare lucru! 

Şi bolnavul întotdeauna striga: 

— Pe Allah! este adevărat! 

Ceea ce făcea ca toată lumea să ridice mâinile spunând: 

— Ya Allah! ce învăţat de-a mirărilea! Nu am mai auzit să se fi pomenit 
vreodată una ca asta! Cum de-o putea să cunoască aşa bolile după ud? 

Încât nu are cum să fie de mirare că doctorul persian ajunse vestit în câteva 
zile printre toţi mai-marii şi bogătanii pentru priceperea lui nemaipomenită, 
şi că zvonul despre toate minunile lui ajunse şi la urechile califului şi ale 
surorii sale El-Sett Zahia. 

Aşa, într-o zi, pe când hakimul şedea jos în mijlocul prăvăliei şi dicta un 
leac Frumosului-Fericit care sta lângă el şi ţinea calamul în mână, o 
preacinstită hanâmă, călare pe un măgar cu şa de atlaz roşu înstelat cu 
nestemate, se opri la uşă, legă frâul măgarului de inelul de aramă care 
împodobea oblâncul şăii, apoi îi facu semn învățatului să vină şi s-o ajute să 
descalece. El se ridică numaidecât cu mare grabă, sări s-o ia de mână şi o 
ajută să descalece de pe măgar şi să intre în prăvălie, unde o rugă să şadă, 
după ce Frumosul-Fericit îi puse la îndemână o pernă, zâmbind cuviincios. 

Atunci hanâma scoase de sub izar un bocal plin cu ud şi îl întrebă pe 
persian: 

— Chiar tu eşti, preacinstitule şeic, vraciul venit de la Irak-Ajami ca să 
săvârşească minuni de tămăduiri la Damasc? 

El răspunse: 

— Este chiar robul tău, da! 

Ea spuse: 

— Nimeni nu este rob, decât numai lui Allah! Află, dar, o, dascăle 
neasemuit întru ştiinţă, că în bocalul acesta este lucrul la care tu te pricepi, 
şi care este al unei cadâne, măcar că încă fecioară, de-a stăpânului nostru, 
emirul drept-credincioşilor. Vracii de aici nu au putut să dovedească pricina 
bolii care a doborât-o la pat din cea dintâi zi a venirii ei la sarai, încât El- 
Sett Zahia, sora stăpânului nostru, m-a trimis să-ţi aduc bocalul ca să 
dovedeşti pricina cea nedovedită. 

La vorbele acestea, hakimul răspunse: 

— O, stăpâna mea, se cere să-mi spui numele acelei bolnave, ca să pot să- 
mi fac socotelile şi să aflu temeinic ceasul cel mai potrivit când să-i dau să 
bea leacurile. 

Hanâma răspunse: 


— O cheamă Frumoasa-Fericită. 

Atunci hakimul începu să înşiruie pe o bucată de hârtie pe care o ţinea în 
mână sumedenie de socoteli, unele cu cerneală roşie, altele cu cerneală 
verde. Pe urmă făcu socoata cifrelor roşii şi pe cea a cifrelor verzi, le adună 
şi spuse: 

— O, stăpâna mea, am dovedit ce boală are! Este o suferinţă cunoscută 
sub numele de zbaterea băierilor inimii. 

La vorbele acestea, hanâma se minună: 

— Pe Allah! este adevărat! Întrucât băierile inimii ei se zbat atâta de tare, 
încât le şi auzim! 

Hakimul urmă: 

— Ci am trebuinţă, înainte de a hotărî leacurile, să ştiu din ce ţară este 
bolnava. Este un lucru de mare însemnătate, întrucât numai aşa voi şti, 
odată ce-mi voi fi făcut socotelile, urmarea uşurătăţii aerului ori a greutăţii 
lui asupra băierilor bolnavei. Pe deasupra, ca să judec starea în care se află 
băierile ei gingaşe, trebuie să ştiu de asemenea de câtă vreme se află la 
Damasc şi ce vârstă anume are? 

Hanâma răspunse: 

— A fost crescută, pare-se, la Kufa, cetatea Irakului; este în vârstă de 
şaisprezece ani, întrucât s-a născut, după câte ne-a spus, în anul în care a ars 
sukul de la Kufa. Cât despre venirea ei la Damasc, a venit numai de câteva 
săptămâni. 

În clipita aceasta a istorisirii sale, Şeherezada văzu că se luminează de ziuă şi tăcu sfielnic. 


Dar în cea de a două sute patruzeci şi patra noapte 


Spuse: 


...a Venit numai de câteva săptămâni. 

La vorbele acestea, învățatul persian îi spuse Frumosului-Fericit, a cărui 
inimă bătea ca o piuă: 

— Fiul meu, întocmeşte leacurile cutare şi cutare, după învăţul lui Ibn- 
Sina, la pontul şapte. 

Atunci hanâma se întoarse spre flăcău, pe care începu să-l cerceteze mai 
cu luare-aminte, ca să-i spună după câteva clipe: 

— Pe Allah! o, copilul meu, bolnava tare ţi se mai aseamănă, iar chipul 
său este tot atât de frumos şi de dulce ca şi al tău! 

Pe urmă îi zise învățatului: 


— Spune-mi, o, preaalese persian, flăcăul acesta este fiul sau robul tău? 

El răspunse: 

— Este fiul meu, preacinstită hanâmă, şi robul tău! 

Iar hanâma cea bătrână, peste poate de măgulită de toate acele talâmuri, 
răspunse: 

— Chiar că nu ştiu de ce se cade să mă minunez mai mult aici, de ştiinţa 
ta, o, strălucitule hakim, ori de urmaşul tău! 

Pe urmă tăifăsui mai departe cu cărturarul, pe când Frumosul-Fericit 
isprăvea de întocmit punguţele cu leacuri şi le punea într-o cutie în care 


strecură un răvăşel prin care, în câteva cuvinte”, îi da de ştire Frumoasei- 
Fericite despre venirea lui la Damasc, cu hakimul persian. După care 
pecetlui cutia şi scrise pe capacul ei numele lui şi locul unde se afla, cu 
litere kufice, pe care locuitorii de la Damasc nu ştiau să le citească, da care 
erau lesne de priceput de către Frumoasa-Fcricită care ştia bine şi scrierea 
arăbească obişnuită şi tot atâta de bine şi pe cea kufică. lar hanâma luă 
cutia, puse zece dinari de aur pe tejgheaua hakimului, îşi luă rămas-bun de 
la amândoi şi plecă spre a se duce drept la sarai, unde grăbi să suie la 
bolnavă. 

O găsi cu ochii pe jumătate închişi şi scăldaţi în lacrimi la colţurile 
pleoapelor, ca întotdeauna. Se duse lângă ea şi îi spuse: 

— Ah, fata mea! fie ca leacurile acestea să-ţi aducă tot atâta bine câtă 
desfatare mi-a stârnit mie chipul celui care le-a făcut. Este un flăcău frumos 
ca îngerii, iar prăvălia în care şade este un loc al desfătărilor. lacătă cutia pe 
care mi-a dat-o pentru tine. 

Atunci Frumoasa-Fericită, ca să nu se lepede de darul adus, întinse mâna, 
luă cutia şi aruncă o privire pierdută spre capac; şi deodată se schimbă la 
chip când văzu cuvintele scrise cu litere kufice: „Sunt Frumosul-Fericit, fiul 
lui Primăvară de la Kufa”. 

Dar avu destulă tărie asupra sufletului său ca să nu leşine ori să se dea în 
vileag. Şi îi spuse bătrânei hanâme, zâmbind: 

— Spui că este un flăcău frumos? Cum arată? 

Ea răspunse: 

— Este o îngemănare de atâtea desfătări, încât îmi este peste putinţă să ţi-l 
zugrăvesc! Are nişte ochi! şi nişte sprâncene! ya Allah! da ce vrăjeşte 
sufletul este o aluniţă pe care o are la colţul din stânga al gurii şi o gropiţă 
care i se adânceşte, când zâmbeşte, pe obrazul drept. 


La vorbele acestea, Frumoasa-Fericită nu mai avu nicio îndoială că acela 
nu ar fi stăpânul ei preaiubit, şi îi spuse bătrânei hanâme: 

— Dacă-i aşa, fie ca acel chip să fie vestitor de bine! Dă-mi leacurile. 

Şi le luă zâmbind, şi le înghiţi dintr-odată. Şi tot atunci văzu şi răvaşul, pe 
care îl desfăcu şi îl citi. Atunci sări jos din pat şi strigă: 

— Maica mea cea bună, simt că m-am vindecat. Leacurile acestea sunt 
făcătoare de minuni. O, ce zi binecuvântată! 

Şi bătrâna se minună: 

— Da! pe Allah! asta-i o binecuvântare de la Cel-Preaînalt! 

Şi Frumoasa-Fericită adăugă: 

— Mă rog ţie, grăbeşte de-mi adu de mâncat şi de băut, că simt că mor de 
foame după aproape o lună de când n-am putut să mă ating de nimic! 

Atunci bătrâna, după ce porunci să i se aducă Frumoasei-Fericite, de către 
roabe, nişte tablale pline cu tot soiul de fripturi, de poame şi de băuturi, 
grăbi a se duce să-i dea de ştire califului despre vindecarea roabei, 
mulţumită priceperii hakimului persian. Şi califul spuse: 

— Mergi degrabă şi du-i din partea mea o mie de dinari! 

Şi bătrâna grăbi a îndeplini porunca, după ce însă trecu pe la Frumoasa- 
Fericită care îi dete şi ea un dar pentru hakim într-o cutie pecetluită. 

Când ajunse la prăvălie, hanâma cea bătrână îi înmână cei o mie de dinari 
hakimului, iar cutia o dete Frumosului-Fericit, care o deschise şi citi cele ce 
se aflau în ea. Dar atunci tulburarea lui fu aşa de mare, încât izbucni în 
hohote de plâns şi se prăbuşi leşinat; căci Frumoasa-Fericită, într-un răvaş, 
îi istorisea pe scurt toată păţania şi răpirea, din porunca valiului, şi 
trimiterea ei ca peşcheş la califul Abd El-Malek, la Damasc. 

La priveliştea aceea, hanâma cea bună îl întrebă pe vraci: 

— Dar oare pentru ce a leşinat fiul tău, după ce a izbucnit mai întâi în 
plâns? 

El răspunse: 

— Dar cum ai vrea, o, preacinstito, să fie altminteri, de vreme ce roaba 
Frumoasa-Fericită, cea pe care am lecuit-o, este bunul chiar al aceluia pe 
care îl crezi fiul meu şi care nu este altcineva decât fiul vestitului negustor 
Primăvară de la Kufa? Iar venirea noastră la Damasc nu a avut alt rost decât 
căutarea tinerei Frumoasa-Fericită, care a pierit într-o zi, răpită de o 
afurisită de babă cu ochi vânzaşi! Încât, o, maică a noastră, ne punem în 
bunăvoința ta nădejdea noastră cea mai scumpă, şi suntem încredinţaţi că 


avem să te vedem cum ne ajuţi să dobândim îndărăt bunul nostru cel mai 
sfânt! 

Pe urmă adăugă: 

— Şi, ca zălog al îndatorinţei noastre, iacătă, de început, cei o mie de 
dinari de la calif. Sunt ai tăi! Iar viitorul are să-ţi dovedească, pe deasupra, 
că multumita pentru milele tale are în inima noastră un loc de cinste... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a doua sute patruzeci şi cincea noapte 


Spuse: 


...mulţumita pentru milele tale are în inima noastră un loc de cinste! 

Atunci hanâma cea bună grăbi mai întâi să-l ajute pe vraci să-l facă pe 
Frumosul-Fericit să-şi vină în simţiri şi îi spuse: 

— Puteţi să vă bizuiţi pe bunăvoința şi pe credinţa mea. 

Şi îi lăsă spre a se duce numaidecât la Frumoasa-Fericită, pe care o găsi cu 
chipul strălucind de bucurie şi de sănătate. Se apropie de ea zâmbind şi îi 
spuse: 

— Fata mea, pentru ce nu ai avut dintru început încredere în maica ta? Dar 
şi câtă dreptate ai avut să-ţi plângi toate lacrimile sufletului că erai 
despărțită de stăpânul tău, Frumosul-Fericit cel chipeş, fiul lui Primăvară de 
la Kufa! 

Şi, întrucât văzu uimirea copilei, se grăbi să adauge: 

— Tu, fata mea, poţi să te bizui pe toată tăinuirea şi pe credinţa mea de 
mamă faţă de tine. Mă juruiesc ţie că am să te împreun iarăşi cu cel care îţi 
este drag, măcar de-ar fi să-mi primejduiesc şi viaţa! Aşa că linişteşte-ţi 
sufletul şi las-o pe bătrână să facă pentru binele tău după priceperea ei! 

Plecă apoi de la Frumoasa-Fericită, care îi sărută mâinile plângând de 
bucurie, şi se duse să întocmească o legătură în care puse nişte haine 
femeieşti, nişte giuvaieruri şi toate fleacurile trebuitoare pentru o străvestire 
din cap până în picioare, şi se întoarse la prăvălia hakimului, unde îi facu 
semn Frumosului-Fericit să vină cu ea mai de-o parte. Atunci Frumosul- 
Fericit o duse în fundul prăvăliei, după perdea, şi află de la ea ce socoteli îşi 
făcuse, socoteli pe care le găsi chibzuite desăvârşit, şi se lăsă călăuzit după 
acea socoată pe care i-o înfăţişase ea. 

Aşa că hanâma cea de treabă îl îmbrăcă pe Frumosul-Fericit cu hainele 
femeieşti pe care le adusese, şi îi alungi ochii cu kohl, şi îi spori cu negreală 


alunita de pe obraz; pe urmă îi petrecu nişte brățări pe după încheieturile 
mâinilor şi îi înfipse nişte giuvaieruri în părul acoperit cu un văl de Mossul; 
şi, când sfârşi, mai aruncă o privire asupra înfăţişării lui, şi găsi că era 
răpitor aşa, şi cu mult mai frumos decât toate femeile din saraiul califului 
laolaltă. Şi îi spuse atunci: 

— Binecuvântat fie Allah în făpturile sale! Acuma, fiul meu, ţi se cade să 
iei umbletul fetelor încă fecioare, să nu calci decât cu paşi mărunţei, 
aruncându-ţi şoldul drept înainte şi repezind îndărăt şoldul stâng, 
tremurându-ţi totodată uşurel fundul cu isteciune. Mai întâi încearcă oleacă 
atari tertipuri, până a pleca! 

Atunci Frumosul-Fericit, în prăvălie, începu să încerce acele mişcări şi le 
săvârşi în asemenea chip, încât hanâma strigă: 

— Maşallah! femeile ar putea să nu se mai laude de-acuma! Ce legănări 
minunate de şolduri şi ce zvâcnituri strălucite! Ci, pentru ca treaba să fie 
minunată întru totul, se cere să dai feţei o închipuire mai galeşă, înclinându- 
ţi oleacă mai mult capul şi privind cu coada ochiului. Aşa! e minunat! 
Acuma poţi să vii după mine. 

Şi plecă împreună cu el la sarai. 

Când ajunseră la uşa de intrare de la latura hotărâtă haremului, căpetenia 
hadâmbilor le ieşi înainte şi spuse: 

— Nicio fiinţă străină nu poate intra fără poruncă anume de la emirul 
drept-credincioşilor. Îndărăt dară cu fata asta, ori mai bine, dacă vrei, intră 
tu singură! 

Dar bătrâna hanâma spuse: 

— Ce-ai făcut cu minţile tale, o, cunună a străjerilor? Tu cel de obicei 
însăşi dulceaţa şi curtenia, iei acuma un glas care nu se potriveşte 
nicidecum cu înfăţişarea ta aleasă! Ori tu nu ştii, o, dăruitule cu purtări 
alese, că roaba aceasta este roaba sultanei Zahia, sora stăpânului nostru 
califul, şi că Sett Zahia, dacă ar auzi de lipsa ta de cinstire faţă de roaba ei 
dragă, nu ar pregeta să poruncească să fii dat afară, ba chiar să şi pună să fii 
descăpăţânat? Şi numai tu ai fi astfel pricina nenorocirii tale! 

Pe urmă hanâma se întoarse către Frumosul-Fericit îi spuse: 

— Haide, roabă! dă uitării lipsa aceasta de cinstire a ceauşului nostru, şi 
mai cu seamă să nu-i spui nimic stăpânei tale! Hai! Vino! 

Şi îl luă de mână şi îl pofti să intre, pe când el îşi pleca galeş capul când la 
dreapta, când la stânga, aruncând un zâmbet din ochi căpeteniei hadâmbilor, 
care clătina din cap. 


Odată ajunşi în curtea haremului, hanâma îi spuse Frumosului-Fericit: 

— Fiul meu, ţi-am pregătit o odaie chiar înlăuntrul haremului, şi de aici 
până acolo ai să te duci singur. Ca s-o găseşti, vei intra pe uşa de colea, vei 
străbate sala ce se va înfăţişă dinaintea ta, vei face o cotitură la stânga, apoi 
una la dreapta, vei număra apoi cinci uşi şi o vei deschide pe cea de a şasea: 
aceea este de la odaia ce ţi s-a pregătit şi unde va veni la tine Frumoasa- 
Fericită, la care mă duc să-i dau de ştire. Şi mă însărcinez atunci că am să 
vă scot pe amândoi din sarai fără a trezi luarea-aminte a străjerilor şi 
hadâmbilor. 

Atunci Frumosul-Fericit intră în harem, şi, tulburat cum era, greşi drumul: 
facu o cotitură la dreapta, apoi la stânga pe o sală lungă în rând cu cealaltă, 
şi intră în cea de a şasea odaie... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a două sute patruzeci şi şasea noapte 


Spuse: 


...în cea de a şasea odaie. 

Se pomeni astfel într-o sală largă, cu o boltă uşoară deasupra şi cu pereţi 
împodobiţi cu versete scrise în litere de aur ce se înşiruiau peste tot, 
înlănţuite într-o sumedenie de rânduri desăvârşite; pereţii erau căptuşiţi cu 
mătase trandafirie, ferestrele adumbrite cu nişte perdele subţiri şi străvezii, 
iar pe jos erau aşternute chilimuri uriaşe de la Korasan şi de la Caşmir; pe 
sofale erau rânduite bocale cu poame şi, de-a dreptul pe chilimuri, se 
înşiruiau tablalele acoperite cu peşchire ocrotitoare pe sub care se ghiceau, 
după rotunjimile şi după miresmele lor minunate, acele zumaricale vestite, 
desfătări pentru gâtlejurile cele mai năzuroase, şi pe care numai Damascul, 
dintre toate cetăţile Răsăritului şi ale lumii întregi, ştia să le înzestreze cu 
însuşirile acelea atâta de ispititoare. 

Or, Frumosul-Fericit era departe de a-i da prin gând ce-i hărăziseră în sala 
aceea puterile cele neştiute. 

În mijlocul sălii, era un jilţ învelit în catifea, şi altceva nimic; încât 
Frumosul-Fericit, necutezând să mai dea îndărăt, de frică să nu fie găsit 
rătăcind pe săli, se duse şi şezu în jilt şi îşi aşteptă soarta. 

Nu şezu aşa decât de-abia câteva clipite, când deodată un foşnet de 
mătăsuri îi ajunse la ureche, răsfrânt de bolta sălii, şi văzu intrând pe una 
din uşile lăturalnice o femeie tânără, cu înfăţişare împărătească, îmbrăcată 


cu hainele ei de casă, fără iaşmac pe faţă ori năframă pe cap; şi era urmată 
de o roabă copilă, cu picioarele desculţe, şi care avea pe cap nişte flori şi 
ţinea în mână o lăută din lemn de sicomor. lar hanâma aceea nu era alta 
decât Sett Zahia însăşi, sora emirului drept-credincioşilor. 

Când Sett Zahia însăşi văzu făptură aceea învăluită în iaşmac şezând în 
sală, se duse la ea cu drăgălăşenie şi o întrebă: 

— Cine eşti tu, o, străino pe care nu te cunosc? Şi de ce stai înfăşurată aşa 
cu iaşmacul în harem, unde niciun ochi obraznic nu are cum să te vadă? 

Ci Frumosul-Fericit, care grăbise să se ridice în picioare, nu îndrăzni să 
îngaime o vorbă şi luă hotărârea să se prefacă mut. Şi Sett Zahia îl întrebă: 

— O, copilă cu ochi frumoşi, de ce nu răspunzi? Dacă eşti cumva vreo 
roabă alungată din sarai de fratele meu, emirul drept-credincioşilor, grăbeşte 
de-mi spune şi am să pun o vorbă bună pentru tine, întrucât califul îmi 
împlineşte toate voile. 

Ci Frumosul-Fericit nu cuteză să îngaime niciun răspuns. lar Sett Zahia 
gândi că muţenia aceea va fi având ca pricină faptul că se afla acolo roaba 
cea micuță, cu ochii holbaţi, uitându-se a mirare la fiinţa învăluită în iaşmac 
şi atâta de sfioasă. Aşa că spuse: 

— Du-te, micuța mea şi stai dinaintea uşii, ca să nu laşi pe nimeni să intre 
în sală aici. 

Şi, după ce micuța ieşi, veni lângă Frumosul-Fericit, care se simţi îmboldit 
să se strângă şi mai tare în izarul lui, şi îi spuse: 

— Spune-mi, acuma, copilo, cine eşti, şi spune-mi cum te cheamă, şi 
pricina venirii tale în sala aceasta în care nu intru decât eu şi emirul drept- 
credincioşilor? Poţi să-mi vorbeşti cu mâna pe inimă, întrucât te găsesc 
fermecătoare, şi ochii tăi îmi plac tare mult! Da! chiar că te găsesc 
răpitoare, micuța mea. 

Şi Sett Zahia, care îndrăgea peste poate fecioarele albe şi gingaşe, până a 
aştepta răspunsul, o şi cuprinse pe fată pe după mijloc, trăgând-o către ea, şi 
îşi duse mâna la sânii ei, ca s-o alinte, totodată descopcindu-i rochia cu 
mâna cealaltă. Dar rămase uluită când văzu că pieptul fetei era neted ca al 
unui băiat! Dintru-ntâi se trase îndărăt, apoi se apropie iarăşi şi vru să-i salte 
rochia, ca să cerceteze treaba mai limpede. 

Când văzu mişcarea aceea, Frumosul-Fericit socoti mai cuminte să 
vorbească şi, luând mâna sultanei Zahia, şi-o duse la buze şi grăi: 

— O, stăpâna mea, mă încredinţez întru totul în seama bunătăţii tale şi mă 
pun sub aripa ta, cerându-ţi ocrotirea! 


Sett Zahia spuse: 

— 'Ţi-o dăruiesc întru totul. Vorbeşte! 

El spuse: 

— O, stăpâna mea, nu sunt fată; sunt Frumosul-Fericit, fiul lui Primăvară 
de la Kufa. Şi, dacă am venit aici, cu primejdia vieţii mele, am facut-o cu 
gândul de-a o găsi pe soţia mea, Frumoasa-Fericită, roaba pe care valiul de 
la Kufa mi-a răpit-o ca s-o trimită peşcheş emirului drept-credincioşilor. Pe 
viaţa Prorocului nostru, o, stăpână a mea, ai milă de robul tău şi de soţia lui! 

Şi Frumosul-Fericit izbucni în plâns. 

Şi Sett Zahia o şi chemase pe roaba micuță şi îi spusese: 

— Fugi repede, drăguţa mea, la iatacul Frumoasei-Fericite şi spune-i: „Ie 
cheamă stăpâna mea Zahia!” 

Pe urmă se întoarse... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a două sute patruzeci şi şaptea noapte 


Spuse: 


...Pe urmă se întoarse către Frumosul-Fericit şi îi spuse: 

— Linişteşte-ţi sufletul, tinere. Nu are să ţi se întâmple decât lucruri de 
bine! 

Or, estimp, hanâma cea bună se dusese la Frumoasa-Fericită şi îi spusese: 

— Vino după mine, fata mea. Stăpânul tău mult-iubit este în odaia pe care 
i-am pregătit-o! 

Şi o duse, galbenă de tulburare, în odaia în care gândea că are să-l 
găsească pe Frumosul-Fericit. Încât mare le fu durerea şi spaima când nu-l 
găsiră acolo; iar bătrâna spuse: 

— De bună seamă că trebuie să se fi rătăcit pe săli! Întoarce-te, copila 
mea, în iatacul tău, în vreme ce eu am să mă duc să-l caut! 

Şi taman atunci intră şi roaba copilă la Frumoasa-Fericită, pe care o găsi 
tremurând toată şi galbenă, şi îi spuse: 

— O, Frumoasa-Fericită, stăpâna mea Sett Zahia te cheamă! 

Atunci Frumoasa-Fericită nu mai avu nicio îndoială în ce priveşte pieirea 
ei şi a mult-iubitului ei, şi o urmă, clătinându-se, pe copilita cea gingaşă şi 
desculţă. 

Dar de-abia intrase în sală, că sora califului şi veni la ea, cu zâmbetul pe 
buze, o luă de mână şi o duse la Frumosul-Fericit, care sta tot înfăşurat în 


iaşmac, spunându-le amândurora: 

— lacătă fericirea! 

Şi cei doi tineri se cunoscură pe clipă şi căzură leşinaţi unul în braţele 
celuilalt. 

Atunci sora califului, ajutată de roaba cea micuță, îi stropi cu apă de 
trandafiri, îi facu să-şi vină în simţiri şi îi lăsă singuri. Pe urmă se întoarse, 
peste un ceas, şi îi găsi stând jos, îmbrăţişaţi strâns, şi cu ochii plini cu totul 
de fericire şi de îndatorinţă faţă de bunătatea ei. Şi le spuse: 

— Acuma ni se cade să sărbătorim întâlnirea noastră, bând împreună 
pentru dăinuirea în veci a fericirii voastre! 

Şi numaidecât, la un semn, roaba cea micuță şi zâmbitoare umplu pocalele 
cu un vin ales, şi le aduse dinaintea lor. Băură, iar Sett Zahia le spuse: 

— Tare vă mai iubiţi, copiii mei! Încât, de bună seamă că trebuie să ştiţi şi 
nişte stihuri minunate despre dragoste şi nişte cântece frumoase despre 
îndrăgostiţi. 

Mi-ar plăcea să vă aud cântându-mi câte ceva! Luaţi lăuta asta! Şi, rând pe 
rând, faceţi să-i răsune sufletul cântăreţ! 

Atunci Frumosul-Fericit şi Frumoasa-Fericită sărutară mâinile surorii 
califului, şi după ce struniră lăuta, cântară, când unul, când altul, strofele 
acestea minunate: 


— Sub valul meu de Kufa 
Ţi-aduc cununi de floare 
Şi poame poleite 

Cu pulbere de soare. 


— Iubire fără pată 

Şi fără-asemănare, 
Căt aur porți în tine 
Întreg Sudanul n-are! 


— Lumină-ţi împleteşte 
În plete sfântul soare; 
Ţi-s ochii catifele 

De la Damasc, uşoare. 


— Priveşte! Vin la tine 
Cu ceasul de-nserare, 


Când aerul foşneşte 
Prielnic la visare, 


Când străvezie cade 
Mătasea nopţii-n zare, 
Când murmur lin suspină 
În frunze şi-n izvoare. 


— Ah, te-am găsit, gazelă 
A nopţilor stelare! 

De ochii tăi şi bezna 
Se-aprinde, orbitoare! 


Ah, ochii tăi, iubire, 

Ah, ochii tăi în care 
M-afund ca rânduneaua 
În zboru-i peste mare! 


— Apropie-te galeş 
Şi-adună dulcea floare, 
Ca trandafirul fraged 
În zboru-i peste mare! 


Ca floarea să mă scutur 
Şi-n stinsă legănare 

Să mă dezvălui ţie 

Din creştet la picioare! 


— Iubire scumpă... 
— Eu Sunt! 

Eu, pârgă-aromitoare, 
Curmală gata coaptă, 
Şi taină, şi chemare! 


Culege-mă! Şi-ţi fi-voi 
Ca un întins de zare 
Larg străbătut de vânturi 


asi fa tate A u 
Şi păsări în vâltoare ! 


De-abia se stinseseră cele de pe urmă sunete ale cântecului pe buzele 
Frumoasei-Fericite, topite de fericire, că deodată perdelele se şi traseră la o 
parte şi califul însuşi intră în sală. 

La vederea lui, tustrei săriră în picioare şi sărutară pământul dintre mâinile 
lui. Iar califul le zâmbi tuturora şi veni să şadă jos în mijlocul lor pe chilim, 
şi porunci roabei copile să toarne vin şi să aducă pocalele. Pe urmă spuse: 

— Să bem ca să sărbătorim astfel întoarcerea Frumoasei-Fericite la 
sănătate! 

Şi ridică pocalul de aur şi rosti: 

— De dragul ochilor tăi, o, Frumoasă-Fericită! 

Şi bău încetişor. Puse apoi pocalul jos şi, luând aminte la roaba cea cu 
iaşmacul pe faţă, pe care nu o cunoştea, o întrebă pe soră-sa: 

— Dar cine este tinerica asta al cărei chip îmi pare aşa de frumos sub 
iaşmacul subţire? 

Sett Zahia răspunse: 

— Este o prietenă a Frumoasei-Fericite, de care nu poate să se despartă; că 
nu poate nici să mănânce, nici să bea cu mulţumire dacă nu o ştie lângă ea”. 

Atunci califul trase la o parte vălul flăcăului şi rămase uluit de frumuseţea 
lui! Frumosul-Fericit într-adevăr încă nu avea un fir de păr pe obraji, ci 
numai un pufuşor care aşternea o umbră vrăjitoare pe albeaţa feţei, fără a 
mai pune la socoteală şi stropul de musc care îi zâmbea nurliu pe bărbie. 

Încât califul, răpit până peste poate, strigă: 

— Pe Allah! o, Zahia, chiar din astă-seară vreau s-o iau de cadână şi pe 
fata aceasta proaspătă, şi am să-i rânduiesc, ca şi Frumoasei-Fericite, un 
iatac vrednic de frumuseţea ei şi o nacafa aidoma cu cea a soţiei mele 
legiuite! 

Şi Sett Zahia răspunse: 

— Negreşit, o, fratele meu, copila este vrednică de tine! 

Pe urmă adăugă: 

— Tocmai mi-a venit în minte să-ţi înfăţişez o poveste pe care am citit-o 
într-o carte scrisă de unul dintre cărturarii noştri 

Şi califul întrebă: 

— Şi care-i povestea? 

Sett Zahia spuse: 

— Află, o, emire al drept-credincioşilor, că trăia în cetatea Kufa un flăcău 
pe care îl chema Frumosul-Fericit, fiul lui Primăvară... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar în cea de a doua sute patruzeci şi opta noapte 


Spuse: 


„„„un flăcău pe care îl chema Frumosul-Fericit, fiul lui Primăvară. Era 
stăpânul unei roabe tare frumoase, pe care o iubea şi care îl iubea şi ea, 
întrucât amândoi fuseseră crescuţi împreună în acelaşi leagăn şi se 
bucuraseră unul de altul încă din cele dintâi vremuri ale tinereţii lor. Şi au 
fost fericiţi ani în şir, până ce într-o zi vremea s-a întors împotriva lor, 
răpindu-i unul de lângă celălalt. Şi o babă a slujit de unealtă a nenorocirii 
sorții crunte. Ea a răpit-o pe tânăra roabă şi a dat-o pe mâna valiului cetăţii, 
care s-a grăbit s-o trimită peşcheş sultanului. Dar fiul lui Primăvară, când a 
aflat de pieirea celei pe care o iubea, nu avu tihnă până ce nu o găsi chiar în 
saraiul sultanului, în inima haremului. Dar chiar în clipita când amândoi se 
bucurau de întâlnirea lor şi vărsau lacrimi de fericire, sultanul intră în sala 
în care se găseau şi îi prinse laolaltă. Mânia lui fu până peste margini şi, 
fără a mai căuta să lumineze împrejurarea, porunci să li se taie capetele la 
amândoi, pe clipă pe dată! Or — urmă Sett Zahia — întrucât cărturarul care a 
scris povestea nu ne dă şi părerea sa despre hotărârea sultanului, aş vrea, o, 
emire al drept-credincioşilor, să-ţi cer părerea ta despre fapta acelui sultan, 
şi să ştiu ce ai fi făcut tu în locul lui, în acele împrejurări! 

E.mirul drept-credincioşilor, Abd El-Malek ben-Meruan, răspunse fără a 
şovăi: 

— Sultanul acela ar fi trebuit să se ferească a hotărî cu atâta pripeală, şi ar 
fi făcut mai bine să-i fi iertat pe cei doi tineri, şi anume pentru trei pricini: 
cea dintâi este că cei doi tineri se iubeau temeinic şi de multă vreme; cea de 
a doua este că ei, la ceasul acela, erau oaspeţi ai acelui sultan, întrucât se 
aflau în saraiul lui; iar cea de-a treia este că un sultan nu trebuie să 
hotărască decât cu chibzuinţă şi cu grijă. Socot aşadar că sultanul acela a 
săvârşit o faptă nevrednică de un sultan adevărat! 


La vorbele acestea, Sett Zahia se aruncă la genunchii fratelui ei şi strigă“: 

— O, cârmuitorule al drept-credincioşilor, tu, fără să ştii, ai judecat singur 
în hotărârea ce urmează s-o împlineşti! Te juruiesc pe amintirea sfântă a 
marilor noştri strămoşi şi a slăvitului nostru tată neprihănit, să fii drept în 
pricina pe care am să ţi-o înfăţişez! 

Şi califul, uluit, îi spuse suroră-sii: 


— Poţi să-mi vorbeşti cu toată încrederea. Dar ridică-te! 

Şi sora califului se ridică şi se întoarse către cei doi tineri şi le spuse: 

— Sculaţi-vă în picioare! 

Şi ei se sculară în picioare, iar Sett Zahia îi spuse fratelui ei: 

— O, emire al drept-credincioşilor, fata aceasta atâta de dulce şi atâta de 
frumoasă, care este acoperită cu acest iaşmac, nu este altcineva decât 
Frumosul-Fericit, fiul lui Primăvară. lar Frumoasa-Fericită este aceea care a 
fost crescută împreună cu el şi care a ajuns mai târziu soţia lui! Iar răpitorul 
ei nu este altul decât valiul de la Kufa, pe care îl cheamă Ben-Yusuf El- 
Thekafi. Acela a minţit în scrisoarea în care îţi spunea că a cumpărat o 
roabă pe o mie de dinari. Îţi cer pedepsirea lui şi iertarea acestor doi tineri 
atâta de vrednici de iertare. Dăruieşte-mi viaţa lor, aducându-ţi aminte că 
sunt oaspeţii tăi şi că se află adăpostiţi la umbra ta! 

La vorbele acestea ale suroră-sii, califul spuse: 

— Negreşit! Nu am năravul să-mi întorc vorba! 

Pe urmă se întoarse către Frumoasa-Fericită şi o întrebă: 

— O, Frumoasă-Fericită, adevereşti că acesta este chiar stăpânul tău, 
Frumosul-Fericit? 

Ea răspunse: 

— Tu spui, o, cârmuitorule al drept-credincioşilor! 

Iar califul încheie: 

— Va dau îndărăt pe unul celuilalt! 

După care se uită la Frumosul-Fericit şi îl întrebă: 

— Dar poţi măcar să-mi spui cum ai izbutit să răzbaţi aici şi să afli că 
Frumoasa-Fericită se află în saraiul meu? 

Frumosul-Fericit răspunse: 

— O, emire al drept-credincioşilor, dăruieşte-i robului tău câteva clipite de 
luare-aminte şi are să-ţi istorisească toată povestea lui! 

Şi numaidecât îi deşternu califului toată întâmplarea, de la început până la 
sfârşit, fără să sară peste niciun amănunt. 

Califul rămase uluit până peste poate şi vru să-l vadă pe hakimul persian 
care săvârşise o faptă atâta de-a mirărilea; şi îl căftăni hakim al saraiului său 
din Damasc, şi îl năpădi cu huzmeturi şi cu cinstiri. Pe urmă îi opri pe 
Frumosul-Fericit şi pe Frumoasa-Fericită în saraiul său vreme de şapte zile 
şi de şapte nopţi, unde dete în cinstea lor nişte ospeţe mari, şi îi trimise la 
Kufa încărcaţi cu daruri şi cu fălnicii. Şi îl mazili pe valiul de dinainte şi 


căftăni în locul lui pe Primăvară, tatăl Frumosului-Fericit. Şi-aşa trăiră cu 
toţii fericiţi până peste fire, vreme de-o viaţă lungă şi desfătată. 


Când Şeherezada îşi conteni vorba, sultanul Şahriar strigă: 

— Şeherezada, povestea asta m-a vrăjit, iar stihurile mai ales m-au încântat până peste poate. Dar 
chiar că sunt tare nedumerit că nu am aflat aici amănuntele despre moda aceea de dragoste de care 
îmi pomeneai! 

Iar Şeherezada zâmbi a râde uşurel şi spuse: 

— O, norocitule sultan, chiar acele amănunte făgăduite se află în Povestea cu Aluniţă, pe care o 
păstrez să ţi-o istorisesc, dacă tot nu ai somn! 

Iar sultanul Şahriar strigă: 

— Ce spui tu, o, Şeherezada! Păi, pe Allah! tu nu ştii că, fie şi cu primejdia de a muri de somn, 
vreau să ascult Povestea cu Aluniţă? 


Dar în clipita aceea, Şeherezada văzu că se luminează de ziuă şi amână povestea pe a doua zi. 
Încât, în cea de a două sute cincizecea noapte 


Şeherezada spuse: 

POVESTEA CU ALUNIŢA 


Mi s-a izvodit, o, norocitule sultan, că a sălăşluit în Cairo un şeic falnic, 
care era starostele negustorilor din cetate. Şi era prețuit de întregul suk 
pentru cinstea lui, pentru purtarea sa cuminte şi aleasă, pentru vorbele-i 
măsurate, pentru bogăţia lui şi pentru mulţimea de robi şi de slugi. Îl chema 
Şamseddin. 

Într-o zi de vineri, înainte de rugăciune, se duse la hammam, pe urmă la 
bărbier unde, precum cer sfintele datini, puse să i se potrivească mustăţile 
pe chiar dunga buzei de sus şi să fie ras cu grijă pe cap. Apoi luă oglinda pe 
care i-o întindea bărbierul şi se privi în ea, după ce mai întâi rostise 
mărturisirea de credinţă spre a se pune la adăpost de vreo făloşie prea vădită 
faţă de trăsăturile chipului său. Şi luă seama, cu o mâhnire fără de capăt, că 
firele albe din barba lui ajunseseră cu mult mai multe decât cele negre, şi că 
se cerea multă luare-aminte ca să le dibuieşti pe cele din urmă din desişurile 
albe printre care erau împrăştiate. Şi cugetă: „Barba care încărunţeşte este 
semn de bătrâneţe, iar bătrâneţea este prevestire a morţii! Sărmane 
Şamseddin! lacătă-te aproape de pragul mormântului şi încă nu ai niciun 
urmaş! Ai să te stingi şi ai să ajungi ca şi cum niciodată nu ai fi fost!” 

Pe urmă, plin de gândurile acestea amare, se duse la geamie să-şi facă 
rugăciunea, şi de acolo se întoarse acasă, unde soţia lui, cunoscând ceasul 
obişnuit al venirii sale, se gătise să-l întâmpine îmbăiată, şi înmiresmată, şi 
dichisită cu mare grijă. Şi îi ieşi înainte cu un chip zâmbăreţ şi îi ură seară- 
bună, spunând: 

— O seară de fericire fie asupra-ţi! 

Dar starostele, fără a-i întoarce soţiei urarea, îi spuse cu glas acru: 

— Despre ce fel de fericire îmi pomeneşti tu? Au poate să mai fie vreo 
fericire pentru mine? 

Soţia, uluită, îi spuse: 

— Numele lui Allah fie asupra-ţi şi împrejuru-ţi! Dar de unde asemenea 
închipuiri pârdalnice? Ce-i lipseşte fericirii tale? Şi care îţi este pricina de 
supărare? 

El răspunse: 


— Tu numai! ascultă-mă, aşadar, muiere! Cugetă şi tu la ciuda şi la 
amărăciunea care mă încearcă ori de câte ori mă duc la suk! Îi văd prin 
prăvălii pe negustori cum stau alături cu cei doi sau trei copii pe care îi au şi 
care cresc sub ochii lor. Şi sunt mândri de odraslele lor. Şi numai eu sunt 
păgubit de atare mângâiere! Şi adesea îmi doresc moartea, ca să mă mântui 
de viaţa asta fără de mângâiere! Şi mă rog la Allah, carele i-a chemat la 
sânul lui pe părinţii mei, să-mi scrie şi mie un sfârşit care să pună capăt 
zbuciumelor mele! 

La vorbele acestea, soţia starostelui spuse: 

— Nu te opri acuma la asemenea gânduri şi hai de cinsteşte masa pe care 
am aşternut-o pentru tine! 

Dar starostele strigă: 

— Nu, pe Allah! Nu mai vreau nici să mănânc, nici să beau, nici mai cu 
seamă să primesc de aci înainte chiar nimic din mâinile tale! Că numai tu 
eşti pricina sterpiciunii noastre! lacătă că s-au şi scurs patruzeci de ani de la 
căsătoria noastră, şi fără de niciun rost! Şi mereu mi te-ai tot pus împotrivă 
să-mi mai iau şi alte soţii şi, ca o muiere hapsână ce eşti, te-ai prilejuit de 
slăbiciunea cărnii mele încă din cea dintâi noapte a nunţii noastre ca să mă 
pui să mă leg cu jurământ că niciodată nu am să aduc în casă o altă femeie 
de faţă cu tine, şi că niciodată nici măcar nu am să mă culc cu altă femeie 
afară de tine! Iar eu, ca un prost, ţi-am făgăduit toate astea. Şi ceea ce este şi 
mai cumplit, este că mi-am ţinut făgăduiala şi că tu, când ţi-ai văzut 
sterpiciunca, nu ai avut mărinimia să mă dezlegi de jurământ! Ci, pe Allah! 
mă jur acuma că mai degrabă îmi tai mădularul decât să ţi-l mai dăruiesc ţie 
ori măcar să te mai alint vreodată. Că văd bine acuma că e caznă zadarnică 
să mai trudesc cu tine; şi tot atâta dobândă-i dacă-mi împlânt scula într-o 
gaură de stâncă ori dacă încerc să rodesc o țarină uscată ca a ta! Da, pe 
Allah! e trudă irosită toată truda pe care am părăduit-o în zgăul tău fără 
fund! 

Când auzi vorbele astea, mai degrabă smucite, nevasta starostelui văzu 
lumina cum se preschimbă în neguri dinaintea privirilor sale şi, cu glasul cel 
mai acru pe care izbuti să-l ia în mânia ei, ţipă la soţul său, starostele: 

— A, ghiuj stregheţat! Ia mai clăteşte-ţi gura înainte de a vorbi! Numele 
lui Allah fie asupra-mi şi împrejuru-mi! Ferească-mă el de orice hulă şi de 
orice învinuire nedreaptă! Păi tu socoţi că dintre noi doi eu aş fi cea 
zăbavnică? Dezmântă-te, baboşule! Nu te îmboboti decât pe tine şi pe ouăle 
tale clocite! Păi, da, pe Allah! Că tare-s clocite, şi tare apătoase, şi tare fără 


de vârtute! Du-te de cumpără cu ce să le mai descloceşti şi să le mai 
învârtoşezi. Şi ai să vezi tu atunci dacă rodul meu e plin de sămânță ori e 
sterp! 

La vorbele acestea ale soţiei sale zburlite, starostele negustorilor rămase 
destul de clătinat în puterile lui şi, cu glas îndoit, întrebă: 

— Să zicem, precum te încumeţi tu, că ouăle mele ar fi reci şi străvezite şi 
că măduva lor ar fi limpede şi fără de vârtute; ai putea tu oare cumva să-mi 
dezvăluieşti, ca să dau fuga şi eu, locul unde se vinde leacul în stare să 
învârtoşească ceea ce este apos? 

Soţia îi răspunse: 

— Ai să găseşti la cel dintâi negustor de leacuri din drum amestecul care 
învârtoşeşte ouăle bărbatului şi le face volnice să plodească o femeie... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute cincizeci şi una noapte 


Spuse: 


„„„amestecul care învârtoşeşte ouăle bărbatului şi le face volnice să 
plodească o femeie. 

Când auzi vorbele acestea, starostele îşi zise: „Pe Allah! chiar mâine am să 
mă duc la negustorul de leacuri să cumpăr oleacă de amestec ca acela, spre 
a-mi învârtoşa ouăle!” 

Încât a doua zi, de cum se deschise sukul, starostele luă un bocal gol şi se 
duse la un negustor de leacuri şi îi spuse: 

— Pacea să fie asupra-ţi! 

Negustorul îi întoarse salamalecul şi îi spuse: 

— O, ce dimineaţă binecuvântată care mi te aduce ca pe cel dintâi 
muşteriu! Porunceşte! 

Starostele spuse: 

— Vin să-ţi cer a-mi vinde o uncie din dresul care învârtoşeşte ouăle 
bărbatului! 

Şi îi întinse bocalul de farfuriu. 

La atare vorbe, negustorul nu ştiu ce să socoată, şi îşi zise: „Starostele 
nostru, cel atâta de aspru îndeobşte, fără de îndoială că vrea să glumească. 
Am să-i răspund în acelaşi chip.” Şi îi spuse: 

— Nu, pe Allah! ieri încă mai aveam, dar leacul acesta este atâta de căutat, 
încât marfa mea s-a vândut toată. Du-te dară şi cere-o la vecinul meu. 


Atunci starostele se duse la cel de al doilea negustor de leacuri, apoi la cel 
de al treilea, apoi la toţi negustorii de leacuri din suk, şi toţi îl întâmpinară 
cu acelaşi răspuns, râzându-şi în barbă de o cerere aşa de anapoda. 

Când văzu că toate căutările lui rămân fără de folos, starostele se întoarse 
la prăvălia lui şi şezu jos acolo, potopit de gânduri şi scârbit de viaţă. Şi pe 
când îşi făcea sânge rău aşa, văzu că se opreşte dinaintea uşii sale şeicul 
misiţilor, un mâncător de haşiş ajuns de pomină, un beţivan, un hălpău de 
opiu, într-un cuvânt icoana lepădăturilor şi ticăloşimii din suk. Pe nume îl 
chema Sesam. 

Dar misitul Sesam îl cinstea tare mult pe starostele Şamseddin şi nu trecea 
o dată pe dinaintea prăvăliei sale fără a se temeni până la pământ, rostind 
urările cele mai alese. Şi nici în dimineaţa aceea nu pregetă a se ploconi cu 
temenelile lui obişnuite către preacinstitul staroste, care nu se putu opri a-i 
întoarce salamalecul cu un glas tare morocănos. lar Sesam, care luă seama 
la aceasta, îl întrebă: 

— Ce prăpăd aşa de mare s-a putut petrece, încât să arunce atâta tulburare 
în sufletul tău, o, preacinstite staroste al nostru? 

El răspunse: 

— Păi chiar că aşa! O, Sesam, vino de şezi colea lângă mine şi ascultă la 
vorbele mele! Şi ai să vezi dacă am pricină să mă mohorăsc. Socoate, 
Sesame, că iacătă-s patruzeci de ani bătuţi de când sunt însurat, şi încă nu 
m-am împărtăşit nici baremi cu mireasma unui copil! Şi până la urmă mi s-a 
spus că zăbăvnicia vine numai din pricina mea, care aş avea, precum se 
pare, sămânţa prea străvezie şi apa prea sălcie şi fără de vârtute! Şi am fost 
sfătuit să caut pe la negustorii de leacuri dresul care învârtoşeşte sămânţa. 
Dar niciun negustor nu are atare leac în prăvălia lui. Aşa că mă vezi tare 
nevolnic că nu pot afla cu ce să dau tăria trebuincioasă zemei celei mai de 
preţ a insului meu! 

Când auzi vorbele acestea ale starostelui, misitul Sesam, în loc să se arate 
mirat ori să râdă ca neguţătorii de leacuri, întinse mâna cu podul palmei 
întors în sus, şi spuse: 

— Pune un dinar în palma asta şi dă-mi bocalul acela de farfuriu. Am eu 
ce-ţi trebuie! 

Şi starostele răspunse: 

— Pe Allah! oare este cu putinţă? Păi, o, Sesam, să ştii bine că dacă chiar 
ai să izbuteşti în treaba asta, te-ai procopsit! Îţi jur pe viaţa Profetului! Şi 
iacătă, pentru început, doi dinari, nu unul! 


Şi îi puse cei doi dinari în palmă şi îi înmâna bocalul. 

Atunci dezmăţatul de pomină care era Sesam se dovedi cu prilejul acela 
mai dedat cu hakimia decât toţi dresăturgiii din suk. Într-adevăr, după ce 
cumpără din suk toate cele de care avea trebuinţă, se întoarse la el acasă şi 
se apucă numaidecât să întocmească amestecul următor: luă două uncii de 
peltea de piper chiubeb chinezesc, o uncie de ulei de turiţă grecească, o 
uncie de cuişoare proaspete, o uncie de scorţişoară roşie de la Serendib, 
zece drahme de cardamoamă albă de la Malabar, cinci de gimbir indienesc, 
cinci de piper alb, cinci de ardei roşu din insule, o uncie de bace înstelate de 
badian indienesc, şi o jumătate de uncie de schinduf de munte. Le amestecă 
pe toate cu iscusinţă, după ce le pisă şi le trecu printr-o sită, turnă peste ele 
nişte miere limpede şi alcătui astfel un păsat bine legat la care mai adăugă 
cinci boabe de musc şi o uncie de icre bine bătute. Mai adăugă şi oleacă de 
salep subţiat cu apă de trandafiri şi puse totul în bocalul de farfuriu. 

Grăbi apoi să plece spre a-i duce bocalul starostelui Şamseddin, spunându- 
i: 

— Iacătă leacul desăvârşit care întăreşte sămânţa bărbatului şi 
învârtoşează zeama prea apoasă... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar în cea de a două sute cincizeci şi doua noapte 


Spuse: 


„„„lacătă leacul desăvârşit care întăreşte sămânţa bărbatului şi învârtoşează 
zeama prea apoasă! 

Pe urmă adăugă: 

— Se cere să mănânci păsatul acesta cu două ceasuri înainte de a te culca. 
Dar mai întâi se cere ca trei zile în şir să nu mai mănânci nimic altceva 
decât hulubi fripţi, ardeiaţi până peste poate, peşte cu lapţi şi, într-un sfârşit, 
fudulii de berbec, fripte uşor. Şi dacă, după toate astea, nu ai să ajungi să 
străpungi până şi zidurile şi să plodeşti şi-o stâncă goală, mă învoicsc eu, 
Sesam, să-mi razi barba şi mustăţile, şi te las să mă scuipi în ochi! 

Şi, după ce spuse vorbele acestea, îi dete starostelui bocalul de farfuriu şi 
plecă. 

Atunci starostele cugetă: „De bună seamă că Sesam acesta, care îşi petrece 
viaţa în dezmăţ, trebuie să se priceapă la leacuri întăritoare! Aşa că am să- 
mi pun nădejdea în Allah şi în el!” Şi se întoarse acasă şi grăbi să se împace 


cu nevastă-sa, pe care, de altminteri, o iubea, şi care şi ea îl iubea, şi 
amândoi îşi cerură iertăciune unul faţă de celălalt pentru mânia lor 
trecătoare şi îşi mărturisiră toată ciuda pe care o trăiseră noaptea întreagă, 
certaţi din pricina unor vorbe fără judecată. 

După care Şamseddin se apucă să urmeze de şart, vreme de trei zile, 
tacâmul hotărât de Sesam, şi la sfârşit înfulecă şi păsatul cu pricina, care i 
se păru minunat. 

Simţi atunci că sângele i se încinge până peste măsură, ca pe vremea 
tinereţii sale, când făcea rămăşaguri cu făgădarii de seama lui. Aşa că se 
duse la nevastă-sa şi o îmbucură; iar ea tot aşa pe el; şi amândoi rămaseră 
mulţumiţi de ispravă, şi ca spomicie, şi ca vrednicie, şi ca rodnicie, şi ca 
dibăcie, şi ca volnicie, şi ca tărie. 

Încât, în noaptea aceea, soţia starostelui fu binecuvântată fără de nicio 
îndoială; fapt de care se încredinţă întru totul când luă aminte că trecură trei 
luni fără de niciun stropişor de sânge. 

Şi sarcina îşi urmă drumul ei firesc; şi, la capătul celor nouă luni, zi la zi, 
soţia avu o naştere fericită, da înfricoşător de anevoioasă, întrucât pruncul 
pe care îl năştea era mare de parcă ar fi avut un an ca vârstă. lar moaşa 
mărturisi, după urările îndătinate, că în viaţa ei nu mai văzuse copil atâta de 
voinic şi atâta de frumos. Fapt de care nu trebuie să ne minunăm dacă ne 
gândim la păsatul vrăjitoresc al lui Sesam. Aşa că moaşa luă copilul şi îl 
spălă, procitind numele lui Allah, al lui Mahomed şi al lui Ali, şi îi rosti la 
ureche mărturisirea de credinţă musulmană, şi îl înfaşă şi îl încredinţă 
mamei, care îi dete sân până ce pruncul se sătură bine şi adormi. lar moaşa 
rămase încă trei zile lângă lăuză, şi nu plecă decât atunci când fu 
încredinţată că totul era bine şi că li se împărţiseră vecinilor zumaricalele 
plămădite cu prilejul acela. 

În cea de a şaptea zi, presărară sare prin odaie, iar starostele intră atunci s- 
o firitisească pe nevastă-sa. Pe urmă o întrebă: 

— Unde este darul de la Allah? Numaidecât ea i-l întinse pe noul-născut. 
Iar starostele rămase fermecat de frumuseţea acelui copil de şapte zile care 
părea să aibă un an şi al cărui obraz era mai strălucitor decăt luna plină la 
răsăritul ei. Şi o întrebă pe soţie: 

— Ce nume va să-i dai? 

Ea răspunse: 

— Dacă ar fi fost fată, i-aş fi pus eu numele; da întrucat este băiat, tu ai 
căderea să alegi! 


Or, în clipita aceea, una dintre roabele care înfăşau pruncul suspină de 
tulburare şi de bucurie când văzu pe buca stângă a micuţului un semn 
negricios şi gingaş de noroc, ca o bobiţă de musc, ce se itea cu buburuza şi 
cu strălucirea lui pe albeaţa pielii. Şi, de altfel, şi pe cei doi obraji ai 
pruncului străluceau tot aşa, da cu mult mai mici, câte o bobiţă neagră şi 
catifelată. Încât, vrednicul staroste, stârnit de faptul acela, strigă: 

— Avem să-i punem numele de Alaeddin Aluniţă! 

Aşadar, pruncului i se puse numele de Alaeddin Aluniţă; da întrucât era 
prea lung, i se spunea numai Aluniţă. Şi Aluniţă fu alăptat vreme de patru 
ani de către două doici şi de maică-sa; încât ajunse tare ca un pui de leu şi 
rămase alb ca o iasomie şi rumen ca trandafirii. Şi era aşa de frumos, că 
toate fetiţele de prin vecini şi ale rudelor îl îndrăgiseră nebuneşte; iar el le 
primea dovezile de dragoste, da nu se îndura niciodată să le lase să-l sărute, 
şi le zgâria amarnic când ele îl înghesuiau prea tare; încât fetiţele, ba până şi 
fetele mai mărişoare se prilejuiau de somnul lui spre a veni să-l acopere 
nepedepsite cu sărutări şi să se minuneze de frumuseţea şi de frăgezimea 
lui. 

Când tatăl şi mama lui Aluniţă văzură cât de îndrăgit şi de alintat era fiul 
lor, li se facu frică să nu îl deoache; şi chibzuiră să-l ferească de o atare 
piază rea. Pentru aceasta, în loc să facă şi ei ca alţi părinţi care lasă muştele 
şi murdăria să acopere faţa copiilor lor ca să nu pară prea frumoşi şi să nu 
tragă asupra lor deochiul, părinţii lui Aluniţă îl închiseră pe copil într-o 
hrubă zidită dedesubtul casei, şi îl ţinură să crească astfel departe de orice 
ochi. Şi Aluniţă crescu aşa, neştiut de nimeni, da înconjurat de grijile 
necontenite ale roabelor şi ale hadâmbilor. lar când ajunse la o vârstă mai 
răsărită, i se aduseră nişte dascăli cărturari care îl învăţară scrierea 
frumoasă, şi Coranul, şi ştiinţele. Iar el la rându-i ajunse tot atâta de învăţat 
pe cât era de frumos şi de bine făcut. Şi părinţii lui hotărâră să nu-l scoată 
de acolo decât atunci când barba are să-i crească şi să se facă atâta de mare 
cât să i se târască pe pământ... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar în cea de a două sute cincizeci şi treia noapte 


Spuse: 


„„„decât atunci când barba are să-i crească şi are să i se facă atâta de mare 
cât să i se târască pe pământ. 


Or, într-o zi, unul dintre robi, care îi aducea lui Aluniţă tablalele cu 
mâncăruri, uită să închidă după el uşa de la hrubă; iar Aluniţă, văzând 
deschisă uşa aceea, pe care niciodată nu o luase în seamă, atâta de mare şi 
de plină de perdele şi de zăveze era hruba, se repezi să iasă şi să suie la 
catul casei, unde se afla maică-sa înconjurată de fel de fel de hanâme venite 
în musafirlâc. 

Pe atunci Aluniţă ajunsese un flăcăiaş minunat de patrusprezece ani, 
frumos ca un înger beţivănit, şi cu obrajii acoperiţi cu pufuşor ca o poamă, 
tot cu câte o aluniţă pe lângă buze, de fiecare parte, fără a le mai pune la 
socoteală şi pe cele care nu se vedeau. 

Încât, atunci când îl văzură pe flăcău dând deodată buzna peste ele, 
femeile grăbiră să-şi acopere faţa, zăpăcite, şi îi spuseră soţiei lui 
Şamseddin: 

— Pe Allah! ce ocară ne faci de laşi să intre aşa peste noi un tânăr străin! 
Tu nu ştii că neprihana este una dintre pravilele de temelie ale credinţei? 

Dar mama lui Aluniţă răspunse: 

— Chemaţi asupra-vă numele lui Allah! O, oaspete ale mele, flăcăul pe 
care îl vedeţi nu e altcineva decât copilul meu cel scump, rodul lăuntrurilor 
mele, fiul starostelui negustorilor din Cairo, şi care a fost crescut la sânul 
unor doici cu lapte din belşug, şi pe braţe de roabe frumoase, pe umeri de 
fecioare alese şi pe pieptul celor mai curate şi mai de viţă; el e ochiul 
mamei sale şi fala tatălui său, este Aluniţă! Chemaţi asupra-i numele lui 
Allah! 

Iar soțiile emirilor şi ale negustorilor cei bogaţi răspunseră: 

— Numele lui Allah fie asupra-i şi împrejuru-i! Ci, o, mamă a lui Aluniţă, 
cum se face că niciodată nu ni l-ai arătat pe fiul tău până astăzi? 

Atunci soţia lui Şamseddin mai întâi se ridică şi îl sărută pe fiul ei pe ochi 
şi îl trimise de acolo, ca să nu le mai stânjenească pe musafire, apoi le 
spuse: 

— Tatăl său a pus să fie crescut în iatacurile de dedesubtul casei noastre, 
ca să-l ferească de deochi. Şi a chibzuit să nu-l scoată la iveală decât după 
ce are să-i crească barba, întrucât frumuseţea lui îl primejduieşte să tragă 
asupra-i pacostea şi piezele rele. Iar dacă a ieşit acuma, de bună seamă că e 
din vina vreunui hadâmb care o fi uitat să închidă uşa după sine. 

La vorbele acestea, oaspetele o firitisiră îndelung pe soţia starostelui că 
avea un fecior atâta de frumos, şi chemară asupra lui milele celui Preaînalt, 
apoi plecară. 


Atunci Aluniţă se întoarse lângă maică-sa şi, văzând nişte robi că înşăuau 
un catâr, întrebă: 

— Pentru cine este catârul acela? 

Ea răspunse: 

— Este pentru tatăl tău, ca să-l aducă de la suk. 


El întrebă: 

— Şi ce meserie are tatăl meu? 

Ea spuse: 

— Tatăl tău, o, lumină a ochilor mei, este negustor mare, şi este staroste 
peste toţi negustorii din Cairo; şi el este capanlâul sultanului arabilor şi al 
tuturor emirilor musulmani. Şi, ca să-ţi arăt cât de cât ce mare este tatăl tău, 
află că muşteriii nu se duc de-a dreptul la el să stea de vorbă decât pentru 
cumpărături falnice care trec de o mie de dinari; dar când cumpărătura este 
mai mică, fie ea chiar şi de nouă sute optzeci de dinari, atunci treaba cade în 
seama slujbaşilor tatălui tău, fără a-l mai sâcâi pe el. Şi nicio marfă şi nicio 
încărcătură nu poate să intre ori să iasă din Cairo fără ca mai întâi să fie 
prevestit tatăl tău şi fără ca să fie întrebat. Allah, aşadar, i-a hărăzit 
părintelui rău bogății fără de socoată. Preamărit fie EI! 

Aluniţă răspunse: 

— Da! Mărire lui Allah carele a făcut să mă nasc fiu al starostelui 
negustorilor! Şi nu vreau să-mi mai petrec viaţa închis, departe de ochii 
tuturora, şi de mâine trebuie să mă duc în suk cu tatăl meu! 

lar mama răspunse: 

— Allah să te audă, copilul meu! Am să vorbesc cu tatăl tău despre aceasta 
de cum are să se întoarcă. 

Încât atunci când Şamseddin se întoarse acasă, soţia lui îi istorisi ce se 
întâmplase şi îi spuse: 

— Chiar că este vremea să-l iei pe fiul nostru în suk cu tine. 

Starostele spuse: 

— O, mamă a lui Aluniţă, păi tu nu ştii că deochiul este un lucru adevărat 
şi că nu e de glumit cu nişte treburi aşa de amamice? Şi uiţi de triştea 
vecinului nostru cutare şi a vecinului nostru cutare şi a atâtor altora ucişi de 
deochi? Fii încredinţată că jumătate din morminte sunt pline cu morţii 
răpuşi de deochi! 

Soţia starostelui răspunse: 


— O, tată al lui Aluniţă, într-adevăr soarta omului îi este legată la gât! 
Cum ar putea el să scape de ea? Iar ceea ce este scris nu poate să fie şters, 
iar fiul va bate aceeaşi cale ca şi tatăl său, şi în viaţă şi în moarte. lar ceea 
ce astăzi este, mâine nu are să mai fie! Apoi cugetă la urmările cele negre 
pe care fiul tău are să le îndure într-o zi, din vina ta! Că, atunci când, după o 
viaţă pe care eu o doresc lungă şi pururea norocită, ai să mori, nimeni nu are 
să vrea a-l privi pe fiul nostru drept moştenitor legiuit al bogățiilor şi al 
bunurilor tale, de vreme ce până astăzi nimeni nu are habar că se află pe 
lume! Şi aşa că Haznaua Domnească are să pună mâna pe toate bunurile 
tale şi are să-l prade pe fiul tău, fără de izbavă. lar eu degeaba am să cer 
mărturia celor bătrâni, că bătrânii nu vor putea să spună decât: „Nu avem 
ştire ca starostele Şamseddin să fi avut vreun fiu ori vreo fiică!” 

Vorbele acestea înţelepţeşti îl făcură pe staroste să stea a chibzui, şi, după o 
bucată de vreme, răspunse: 

— Pe Allah! ai dreptate, o, femeie! De mâine am să-l iau pe Aluniţă cu 
mine şi am să-l învăţ să vândă şi să cumpere, şi neguţătoriile, şi toate 
dedesubturile meseriei. 

Apoi se întoarse către Aluniţă, pe care ştirea aceea îl năucise de bucurie, şi 
îi spuse: 

— Ştiu că eşti tare bucuros să vii cu mine. Prea bine! Află însă, fiul meu, 
că în suk se cade să fii cuminte şi să ţii ochii plecaţi cu sfioşenie; încât 
nădăjduiesc că ai să pui în fapt învăţăturile cele înțelepte ale dascălilor tăi şi 
sfaturile bune cu care ai fost hrănit. 

A doua zi, starostele Şamseddin, înainte de a-l duce pe fiul său la suk, îl 
pofti să intre la hammam... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute cincizeci şi patra noapte 


Spuse: 


...î] pofti să intre la hammam şi, după scaldă, îl îmbrăcă într-o haină de 
mătase dulce, cea mai frumoasă pe care o avea în prăvălie, şi îi încinse 
fruntea cu un turban uşor de şifon învrâstat cu firişoare de mătase aurită. 
După care amândoi mâncară câte ceva şi băură câte un pocal de sorbet şi, 
răcoriţi astfel, ieşiră de la hammam. Starostele încălecă pe catârul cel alb pe 
care i-l ţineau robii şi îl luă la spatele lui pe fiul său Aluniţă, al cărui chip 
fraged se făcuse încă şi mai şi, şi ai cărui ochi strălucitori i-ar fi târât în 


ispită până şi pe îngeri. Apoi, călare astfel amândoi pe catâr, cu un potop de 
robi îmbrăcaţi în straie noi, care mergeau înaintea şi în urma lor, luară calea 
către suk. 

La vederea lor, toţi negustorii din suk şi toţi muşteriii şi vânzătorii 
rămaseră uluiţi; şi îşi ziceau unii altora: 

— Ya Allah! uitaţi-vă la băiat! E chiar luna în cea de a patrusprezecea 
noapte a ei! 

Iar alţii spuneau: 

— Dar cine să fie băiatul acela minunat care şade la spatele starostelui 
Şamseddin? Nu l-am mai văzut niciodată! 

Pe când ei se minunau astfel la trecerea catârului pe care călărea starostele 
cu Aluniţă, misitul Sesam tocmai trecea prin suk şi îl zări şi el pe flăcăiaş. 
Or, Sesam, din pricina dezmăţurilor şi a beţivănelilor cu haşiş şi cu opiu, 
ajunsese până la urmă să-şi piardă de-a binelea ţinerea de minte şi nu îşi 
mai amintea nici baremi de tămăduitura pe care o dovedise odinioară cu 
amestecul acela vrăjit pe temei de lapţi, musc, peltea de chiubeb şi atâtea 
alte lucruri minunate. 

Încât, dacă îl văzu pe staroste cu flăcăiaşul, începu a face zâmbre cu un 
chip înţelegător şi a şugui buruienos pe seama lui, grăind spre negustorii 
care îl ascultau: 

— Uitaţi-vă oleacă la bătrânul ăla cu barbă albă! E ca prazul! Alb pe 
dinafară şi verde pe dinăuntru! 

Şi umbla de la un negustor la altul, ca să spună la fiecare vorbele-i de duh 
şi zeflemelile, până ce nu mai rămase nimeni în suk care să nu fie 
încredinţat că starostele Şamseddin avea un puştiulică de mameluc la 
prăvălia sa. 

Când atare zvoană răzbătu până la urechile mai-marilor şi ale negustorilor 
de frunte, se alcătui un divan întocmit din cei mai vârstnici şi mai cinstiţi 
dintre ei, spre a judeca asupra belelei cu starostele lor. Şi, în mijlocul 
divanului, Sesam îi da cu gura şi facea schime de scârbă şi spunea: 

— Nu vroim să-l mai avem în capul nostru, ca staroste al sukului, pe barbă 
ăsta stricat, care se freacă în târg cu flăcăiaşii! Încât de astăzi avem să ne 
lipsim a mai merge să procitim înainte de deschiderea prăvăliilor, cele şapte 


inaite a aii : DI a 
stihuri din fatihă de faţă cu starostele. Şi, astăzi chiar, avem să ne alegem 
alt staroste care să fie oleacă mai puţin râvnitor la puştani decât moşnegărie 
ăsta! 


La spusa aceasta a lui Sesam, negustorii nu găsiră nimica de grăit 
împotrivă, şi se învoiră, într-un glas, cu socoata înfaţişată. 

Cât despre cinstitul Şamseddin, apoi dacă văzu că trecuse ceasul fără ca 
negustorii şi misiţii să fi venit spre a prociti de faţă cu el stihurile îndătinate 
din fatihă, nu ştiu pe seama cui să pună o încălcare atâta de grea şi atâta de 
potrivnică datinei. Şi, întrucât îl zări nu departe de acolo pe stricatul de 
Sesam, îi facu semn să se apropie spre a-i spune două vorbe. Şi Sesam, care 
nu aştepta decât semnul acela, se apropie, da încetuţ şi zăbovind a codeală 
şi târomindu-şi pasul fără păsare, tot aruncând la dreapta şi la stânga nişte 
zâmbete tâlcuite spre prăvăliaşii care nu mai aveau ochi decât pentru el, aşa 
de straşnic îi mistuia inima şi îi facea să dorească o dezlegare a acelei jitanii 
mai presus de orice în ochii lor. 

Încât Sesam, ştiindu-se ţinta tuturor privirilor şi a luării-aminte a tuturora, 
veni tăndălindu-se să se sprijine de parmaclâcul prăvăliei; şi Şamseddin îl 
întrebă: 

— Bre Sesame, da cum se face că negustorii, cu şeicul în frunte, nu au 
venit să procitească dinaintea mea surata dintâi din Coran? 

Sesam răspunse: 

— He! he! Habar n-am! Dar sunt nişte scorneli, cam aşa, care umblă prin 
suk, nişte scorneli, cum să le zic, nişte scorneli! Oricum, ceea ce ştiu eu 
prea bine, este că s-a alcătuit o tabără, întocmită din şeicii de frunte, care a 
hotărât să te mazilească şi să cheme pe altul în slujba de staroste! 

La vorbele acestea, preacinstitul Şamseddin se schimbă la chip şi, cu glas 
totuşi cumpănit încă, întrebă: 

— Poţi măcar să-mi spui pe ce se întemeiază hotărârea aceasta? 

Sesam clipi din ochi, îşi fâţâi şoldurile şi răspunse: 

— Haida-de! taică şeicule, nu te mai ascunde pe după deget! Că ştii mai 
bine decât oricare altul! Iar flăcăiaşul ăla, pe care l-ai adus la prăvălie, nu e 
acolo numai aşa ca să prindă muşte! Oricum, să ştii bine că eu, împotriva 
tuturor, ţi-am luat apărarea, numai eu din toată adunarea, şi le-am spus că tu 
nu eşti râvnitor de flăcăi, dat fiind că eu aş fi fost cel mai dintâi care să ştiu, 
întrucât mă aflu în chelemet cu toţi cei care osârduiesc mai cu drag la atare 
desfăt acriu. Şi chiar am adăugat că băiatul acela trebuie să fie vreo rudă de- 
a soţiei tale ori fiul vreunui prieten de-al tău de pe la Tanzah, Mansurah ori 
Bagdad, venit la tine cu daraveli negustoreşti. Dar adunarea toată s-a întors 
împotriva mea, o, şeicule! Allah este cel mai mare, o, şeicule! Şi îl ai, ca să 


te alini, pe flăcăiaşul acela, aşa de drăgălaş, pentru care, îngăduie-mi între 
noi, să te firitisesc. Chiar că e tare bine... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute cincizeci şi cincea noapte 


Spuse: 


„„.flăcăiaşul acela atâta de drăgălaş, pentru care îngăduieşte-mi, între noi, 
să te firitisesc. Chiar că e tare bine! 

La vorbele acestea ale lui Sesam, starostele Şamseddin nu mai putu să-şi 
înfrâneze mânia şi strigă: 

— Taci, o, tu cel mai stricat dintre dezmăţaţi! Păi tu nu ştii că acesta-i 
copilul meu? Unde îţi este ţinerea de minte, o, mâncătorule de haşiş? 

Dar Sesam răspunse: 

— la nu mă lua aşa! Păi de când ai tu un fiu? Băiatul ăsta de patrusprezece 
ani doar n-o fi ieşit, aşa cum e, din pântecele maică-sii? 

Şamseddin îl lămuri: 

— Păi, o, Sesame, nu mai ţii minte că chiar tu, acuma-s patrusprezece ani, 
mi-ai adus amestecătura aceea minunată care învârtoşeşte ouăle şi le 
îndeseşte apa? Pe Allah! mulţumită ei am izbutit să dobândesc rodnicirea şi 
să mă dăruiască Allah cu fiul accsta! Iar tu nu ai mai venit niciodată să afli 
ştiri despre leacul tău. lar eu, de spaima deochiului, am hotărât să fie 
crescut copilul în încăperea cea mare de dedesubtul casei noastre, şi azi e 
întâia oară când iese cu mine în lume. Întrucât, măcar că socoata mea dintâi 
fusese să nu-l las să iasă decât atunci când are să-şi ţină barba în braţe, 
maică-sa m-a înduplecat să-l iau cu mine ca să-l învăţ negustoria şi să-l 
deprind cu daravelile pentru ziua de mâine. 

Pe urmă adăugă: 

— Cât despre tine, o, Sesame, sunt bucuros că într-un sfârşit te-am întâlnit, 
ca să mă despovărez de datorie! lacătă o mie de dinari, pentru binele pe care 
mi l-ai făcut odinioară, cu leacul tău cel minunat! 

Când auzi vorbele acestea, Sesam nu mai avu nicio îndoială asupra 
adevărului şi dete fuga să-i dezmintă pe toţi negustorii, care pe dată se 
repeziră să-l firitisească mai întâi pe starostele lor şi să-şi ceară apoi 
iertăciune de la el pentru întârzierea adusă rugii de deschidere pe care, 
atunci pe loc, o şi procitiră între mâinile sale. 

După care Sesam, în numele tuturora, luă vorba şi grăi: 


— O, preacinstite staroste al nostru, Allah păstreze întru dragostea noastră 
şi trunchiul copacului şi ramurile lui! Şi facă el ca ramurile la rându-le să 
înflorească şi să dea poame înmiresmate şi daurite! Ci, o, staroste al nostru, 
de obicei până şi sărăcanii, cu prilejul unei naşteri, pun să se facă tot felul 
de bunătăţuri şi le împart pe la prieteni şi pe la vecini; iar noi încă nu ne-am 
dedulcit cerul gurii cu desfătul unei asside cu unt şi miere, care-i atâta de 
bună s-o deguşti când faci urările pentru noul-născut! Pe când aşadar 
căldarea cea mare cu minunata aceea de assidă? 

Starostele Şamseddin răspunse: 

— Păi cum de nu! Nu râvnesc nici eu la altceva! Şi nu doar o căldare de 
assidă am să vă dăruiesc, ci un ospăț falnic la casa mea de la ţară, la poarta 
de intrare în Cairo, în inima grădinilor! Aşa că vă poftesc pe toţi, o, prietenii 
mei, să veniţi mâine dimineaţă la grădina mea, pe care o ştiţi. Şi acolo, de-o 
vrea Allah, avem să dobândim ceca ce nu a fost decât zăbovit! 

De îndată ce se întoarse acasă, preacinstitul staroste puse să se facă 
pregătiri mari pentru a doua zi şi trimise la cuptor, ca să fie rumenite dis-de- 
dimineaţă, nişte oi ghiftuite vreme de şase luni numai cu iarbă verde, şi 
nişte miei întregi, cu grămezi de unt şi cu tablale fără de număr şi alte 
lucruri la fel; şi, drept aceea, le puse în bobote pe toate roabele din casă care 
se priccpeau la meşteşugul bunătăţurilor; şi pe toţi cichirgiii şi plăcintarii de 
pe uliţa Zeini. Aşa încât, se cade s-o spunem, treaba, după atâtea osteneli, 
nu lăsa nimic de dorit. 

A doua zi, de cu zori, Şamseddin plecă la grădină împreună cu fiu-său 
Aluniţă, şi puse roabele să aştearnă două ditamai feţe de mese, în două 
locuri osebite, destul de depărtate unul de celălalt; pe urmă îl chemă pe 
Aluniţă şi îi spuse: 

— Fiul meu, am pus să se aştearnă, precum vezi, două mese osebite; una 
pentru cei vârstnici, iar cealaltă pentru băieţii de seama ta care vor veni cu 
părinţii lor. Eu am să-i întâmpin pe cei cu barbă, iar tu, fiule, ai să-i 
întâmpini pe flăcăii fără barbă. 

Dar Aluniţă, nedumerit, îl întrebă pe tătâne-său: 

— Şi pentru ce despărţenia asta şi aceste două rostuiri deosebite? De 
obicei nu se face aşa decât între bărbaţi şi femei. lar băieţii ca mine ce ar 
avea să se teamă de bărbaţii cu barbă? 

Starostele răspunse: 

— Fiul meu, băieţii fără barbă au să se simţească mai slobozi singuri şi au 
să se veselească mai bine între ei decât dacă ar fi de faţă cu părinţii lor! 


Şi Aluniţă, care nu ştia pişicherlăcurile, se mulţumi cu acel răspuns. 

Încât, la sosirea oaspeţilor, Şamseddin se rândui să-i întâmpine pe cei 
vârstnici, iar Aluniţă pe băieţi şi pe flăcăi. Şi mâncară, şi băură, şi cântară, 
şi se veseliră cât putură; şi pe toate chipurile strălucea voioşia şi bucuria; iar 
tămâia şi mirosnele fură aprinse în căţui. Apoi, după ce masa se încheie, 
roabele le aduseră musafirilor cupele pline cu îngheţată de şerbet. Şi atunci 
fu ceasul pentru cei vârstnici să se lăfăiască în desfăt, pe când tinerii, de 
cealaltă parte, se dedară între ei la fel de fel de jocuri vesele. 

Or, printre oaspeţi se afla şi un negustor, unul dintre muşteriii cei mai aleşi 
ai starostelui; da acela era o puşlama de pomină, care nu lăsase să scape de 
zăticnelile lui niciun flăcăiandru mai chipeş din mahala. Îl chema Mahmud, 
da nimeni nu-l ştia decât după porecla de „Deandosulea”. 

Când auzi zarva pe care o faceau copiii în partea cealaltă, Deandosulea... 


În clipita aceasta a istorisirii sale, Şeherezada văzu că se luminează de ziuă şi se opri din povestitul 
îngăduit de sultanul Şahriar. 


Dar în cea de a două sute cincizeci ţi şasea noapte 


Spuse: 


...Când auzi zarva pe care o faceau copiii în partea cealaltă, Mahmud- 
Deandosulea se înfioră până peste poate şi cugetă: „De bună seamă că 
trebuie să se găsească vreun chilipir straşnic prin partea aceea!” Şi se 
prilejui de neluare-aminte a tuturora ca să se scoale şi să se prefacă a se 
duce să-şi împlinească o nevoie zornică; şi se strecură binişor printre pomi 
şi ajunse în mijlocul băieţilor; şi se poticni înmărmurit dinaintea mişcărilor 
lor ispitite şi a chipurilor lor vrăjitoare. Şi nu trecu multă vreme până să 
bage de seamă că, neîndoielnic, cel mai muchelef dintre ei era Aluniţă. Şi 
începu să-şi facă la gânduri cum să intre în vorbă cu el şi cum să-l prindă 
de-o parte, şi cugetă: „Ya Allah! de s-ar depărta oleacă de ortacii lui!” Or, 
soarta îl ajută până peste nădejdile sale. 

Într-adevăr, de la o vreme, Aluniţă, încins de joc şi cu obrajii îmbujoraţi de 
zbânţâieli, simţi şi el zorul să meargă să se uşureze. Şi, ca un băiat bine 
crescut ce era, nu vroi să se ciucească de faţă cu toată lumea, şi se duse mai 
încolo pe sub pomi. Numaidecât Deandosulea îşi zise: „Neîndoielnic că 
dacă m-aş apropia de el acuma l-aş speria. Am să fac altfel!” Şi ieşi de după 
copacul unde şedea şi se înfăţişă în mijlocul băieţilor, care îl cunoscură şi 
începură să-l huiduiască furişându-i-se printre picioare. lar el, tare 


mulţumit, se lăsa la cheremul lor, zâmbindu-le; pe urmă le spuse, într-un 
sfârşit: 

— Ascultaţi la mine, copii! făgăduiesc că am să vă dăruiesc mâine câte o 
mantie nouă de fiecare, şi bani cu care să vă împliniţi toate chefurile, dacă 
izbutiţi să stârniţi în Aluniţă patima după călătoriri şi dorul de a pleca din 
Cairo! 

Iar băieţii îi răspunseră: 

— O, Deandosulea, asta-i tare lesne! 

Atunci îi lăsă şi se întoarse să-şi ia locul printre cei cu barbă. 

După ce Aluniţă îşi isprăvi treaba, când se întoarse la locul său, ortacii lui 
îşi făcură cu ochiul, iar cel mai bun de gură din ceată, uitându-se la Aluniţă, 
îi spuse: 

— În lipsa ta, am vorbit despre minunăţiile călătoriilor şi despre ţările cele 
vrăjite de departe, şi despre Damasc, şi despre Alep, şi despre Bagdad! Tu, 
Aluniţă, care ai un tată aşa de bogat, negreşit că trebuie să-l fi însoţit de 
multe ori în drumurile lui cu caravanele! Aşa că povesteşte-ne şi nouă câte 
ceva din ce ai văzut tu mai minunat! 

Şi Aluniţă răspunse: 

— Eu? Păi ce, voi nu ştiţi că eu am fost crescut în iatacurile de sub pământ 
şi că nu am ieşit de acolo decât ieri? Cum aţi fi vrut să călătoresc în 
asemenea împrejurări? Că şi acuma este de mirare că tata mi-a îngăduit să-l 
însoțesc de acasă până la prăvălie! 

Atunci tot băiatul acela îi spuse: 

— Sărmane Aluniţă, ai fost păgubit de bucuriile cele mai alese, chiar mai 
înainte de a fi putut să le deguşti! Dacă ai şti, o, prietene, gustul minunat al 
călătoritului, nu ai sta să mai zăboveşti o clipită în casa tatălui tău! Poeţii 
toţi au cântat desfătările hoinăritului, şi de altminteri iacătă doar vreo două, 
trei stihuri din cele câte ni s-au lăsat în privinţa aceasta: 


Călătorie, au cine-ar şti a spune 
Farmecul tău, minune cu minune? 
Prieteni dragi, tot ce-i frumos pe lume 
Numai schimbare e, şi numai drum e! 
Chiar perlele din vânăta genune 

A mărilor, ies ca să se adune, 

După ce trec întinderi fără nume, 

O frunte de sultan să încunune 


Ori gâtul sultănițelor anume! 


Când auzi stihurile acestea, Aluniţă spuse: 

— De bună seamă! Dar şi tihna de acasă îşi are şi ea vraja ei! 

Atunci unul dintre băieţi începu să râdă şi le spuse tovarăşilor săi: 

— la luaţi oleacă aminte la Aluniţă! E ca peştii — care mor de îndată ce ies 
din apă! 

Iar un altul puse paie pe foc spunând: 

— Ba pesemne că îi e frică să nu i se veştejească trandafirii din obraji! 

Iar un al treilea adăugă: 

— Păi voi nu vedeţi că e ca muierile — care nu pot să facă nici baremi un 
pas singure de cum se pomenesc pe uliţă! 

Iar un altul se minună într-un sfârşit: 

— Dar cum aşa? Măi Aluniţă, păi ţie nu îţi este ruşine să nu fii bărbat? 

Când auzi toate acele zeflemeli, Aluniţă se simţi atâta de umilit, încât îşi 
lăsă numaidecât oaspeţii şi, încălecând pe catâr, luă drumul spre cetate şi 
ajunse, cu mânia în inimă şi cu lacrimile în ochi, la maică-sa, care se sperie 
când îl văzu în starea aceea. Şi Aluniţă îi spuse şi ei batjocurile cu care îl 
potopiseră tovarăşii săi, şi îi mărturisi că vrea să plece numaidecât oriunde o 
fi, numai să plece! Şi adăugă: 

— la seama bine la cutitul ăsta! Are să intre în pieptul meu, dacă nu vei 
vrea să mă laşi să călătoresc! 

Faţă de hotărârea aceea aşa de neaşteptată, biata mamă nu putu decât să-şi 
înghită lacrimile şi să se învoiască la gândul acela. Şi aşa că îi spuse lui 
Aluniţă: 

— Fiul meu, îţi făgăduiesc că am să te ajut din toate puterile mele! Ci cum 
de la început sunt încredinţată de împotrivirea tatălui tău, am să pun eu 
însămi să ţi se pregătească o încărcătură de mărfuri, pe cheltuiala mea! 

Şi Aluniţă spuse: 

— Dar atunci, toate să se facă pe dată, înainte de a se întoarce tata! 

Numaidecât soţia lui Şamseddin porunci robilor să descuie un capan cu 
mărfuri aparte, şi porunci ca mărfurile să fie împărţite în atâtea poveri câte 
să ajungă spre a încărca zece cămile. 

Cât despre starostele Şamseddin, odată ce oaspeţii plecară, îl căută 
zadarnic pe fiul său prin toată grădina, şi într-un sfârşit află că plecase mai 
devreme acasă. Şi starostele, înspăimântat de gândul că fiul său ar fi putut 
să păţească vreun necaz pe drum, dete goană catârului şi ajunse cu sufletul 


la gură în bătătura casei unde putu până la urmă să-şi potolească spaima 
când auzi de la portar că Aluniţă se întorsese fără de nicio supărare. Dar 
care nu-i fu mirarea când văzu în curte legături peste legături, gata să fie 
încărcate şi având scrise pe ele, cu litere groase, locurile unde urmau să 
ajungă: Alep, Damasc şi Bagdad... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute cincizeci şi şaptea noapte 


Spuse: 


„„„cu litere groase, locurile unde trebuiau să ajungă: Alep, Damasc şi 
Bagdad! 

Zori atunci să suie la soţia sa, care îi povesti tot ceea ce se petrecuse, 
precum şi amarnicul prăpăd care ar fi dacă i s-ar împotrivi lui Aluniţă. Şi 
starostele spuse: 

— Eu tot am să încerc să-i schimb gândul! 

Şi îl chemă pe Aluniţă şi îi spuse: 

— O, copilul meu, lumineze-te Allah şi răsîntoarcă-te el de la toana ta 
neagră! Că tu nu ştii ce a spus Prorocul nostru (asupra-i fie pacea şi 
rugăciunea!): „Fericit e omul care se hrăneşte cu fructul pământului său şi 
care îşi găseşte în ţara lui multumirea vieţii!” Iar cei de demult au spus: „Nu 
purcede niciodată la călătorit, de-ar fi şi măcar de-o milă depărtare!” încât, 
o, fiul meu, îţi cer să-mi spui dacă, după atari vorbe, tot mai stăruieşti în 
hotărârea ta. 

Aluniţă răspunse: 

— Află, o, părinte al meu, că nu vreau nicidecum să-ţi fiu neascultător; dar 
dacă ai să te împotriveşti plecării mele, nedându-mi cele de trebuinţă, am să 
mă despoi de hainele de pe mine, am să îmbrac cămaşa dervişilor cei săraci, 
şi am să purced pe jos să străbat toate ţările şi toate pământurile! 

Când văzu că fiul său era hotărât să plece cu orice preţ, starostele fu nevoit 
să nu se mai pună de-a curmezişul dorinţei lui Aluniţă şi îi spuse: 

— Atunci, o, copilul meu, iacătă încă patruzeci de poveri; şi, în felul 
acesta, vei avea, pe lângă celelalte zece pe care ţi le-a dăruit mama ta, 
cincizeci de poveri de cămile. Vei găsi în ele mărfuri pentru nevoile 
fiecăreia dintre cetăţile în care vei intra: întrucât nu se cade să vinzi la Alep, 
de pildă, bogasiurile care le plac locuitorilor de la Damasc; ar fi o afacere 
proastă! Du-te, aşadar, fiul meu, şi Allah să te ocrotească şi să-ţi netezească 


drumul! Şi mai cu seamă să fii cu mare veghere când ai să străbaţi, în 
Pustia-Leului, un loc care se cheamă Valea-Câinilor. Acolo este bârlogul 
unor tâlhari de drumul mare, care îl au de căpetenie pe un beduin poreclit 
lutele, din pricina iuţelii loviturilor şi a poghiazurilor lui. 

Şi Aluniţă răspunse: 

— Întâmplările, bune ori rele, de la mâna lui Allah ne vin! Şi orice aş face 
eu, nu voi avea decât ceea ce îmi este scris să dobândesc! 

Cum vorbele acestea erau fără de cârtire, starostele nu mai spuse nimic; 
dar soţia lui nu avu tihnă până ce nu înălţă un potop de rugăciuni şi până ce 
nu făgădui o sută de oi sfinţilor musulmani, şi îl puse pe fiul ei sub ocrotirea 
cea sfântă a lui El-Saiied Abd El-Kader EI-Ghilani |, ocrotitorul călătorilor. 

După care starostele, însoţit de fiul său, care numai cu mare caznă izbuti să 
se smulgă din braţele maicii sale ce-şi plânse asupra-i toate lacrimile inimii, 
se duse la caravana gata de mult de plecare. Şi îl luă de-o parte pe bătrânul 
mokademm al cămilarilor şi al catârgiilor, şeicul Kamal, şi îi spuse: 

— O, preacinstite mokademm, ţi-l încredinţez pe copilul acesta, lumina 
ochilor mei, şi îl pun sub aripa lui Allah şi sub straja ta! Iar tu, fiul meu, îi 
spuse lui Aluniţă, iacătă-l pe cel care are să-ţi ţină loc de tată, în lipsa mea. 
Să-l asculti şi să nu faci niciodată nimic până nu te sfătuieşti cu el! 

Apoi îi dete lui Aluniţă o mie de dinari de aur şi, drept cel mai de pe urmă 
îndemn, îi spuse: 

— Îţi dau această mie de dinari, fiul meu, ca să poţi să te slujeşti de ei şi să 
aştepţi în tihnă vremea cea mai prielnică pentru vânzarea mărfurilor tale; 
întrucât se cere să te fereşti a vinde la vremea când preţurile sunt scăzute; 
trebuie să prinzi prilejul când bogasiurile şi celelalte mărfuri sunt cât mai 
scumpe, ca să le măriţi în împrejurările cele mai bune! 

Pe urmă, după ce îşi luară bun-rămas, caravana se urni la drum şi în curând 
fu dincolo de porţile cetăţii Cairo. 

Or, cât despre Mahmud-Deandosulea, iacătă! Când află de plecarea lui 
Aluniţă, îşi facu numaidecât şi el pregătirile şi, în câteva ceasuri, îşi şi 
încărcase catârii şi cămilele şi îşi înşăuase caii. Şi, fără a pierde vremea, 
porni la drum şi ajunse caravana la câteva mile de la Cairo. Şi îşi zicea: 
„Acuma, în pustie, nimeni nu are să te dea în vileag şi nimeni nu are să stea 
să te privegheze! Şi ai să poţi, fără de frică de a fi tulburat, să te desfătezi cu 
copilul acesta!” 

Încât, de la cel dintâi conac, Deandosulea puse să i se întocmească 
corturile alături de corturile lui Aluniţă, şi îl povăţui pe bucătarul lui Aluniţă 


să nu se mai ostenească să aprindă focul, dat fiind că el, Mahmud, îl poftise 
pe Aluniţă să vină să împartă cina cu el, în cortul său. Şi, în fapt, Aluniţă 
veni în cortul lui Deandosulea, da însoţit de şeicul Kamal, mokademmul 
cămilarilor. 

Şi, în seara aceea, Deandosulea râmase cu buzele umflate. Iar a doua zi, la 
cel de al doilea conac, tot aşa fu, şi la fel în toate zilele, până ce ajunseră la 
Damasc; întrucât, de fiecare dată, Aluniţă primea poftirea, da venea în 
cortul lui Deandosulea însotit de mokademmul cămilarilor. 

Dar când ajunseră la Damasc, unde Deandosulea avea, ca de altminteri şi 
la Cairo, şi la Alep, şi la Bagdad, o casă a lui ca să-şi primească prietenii... 


În clipita aceasta a povestirii sale, Şeherezada văzu că se luminează de ziuă şi se opri din povestitul 
îngăduit. 


Dar în cea de a două sute cincizeci şi opta noapte 


Spuse: 


„„„la Damasc, unde Deandosulea avea, ca de altminteri şi la Cairo, şi la 
Alep, şi la Bagdad, o casă a lui ca să-şi primească prietenii, trimise la 
Aluniţă, care rămăsese în corturile de la intrarea în cetate, un rob ca să-l 
poftească, numai pe el, să vină să-l cinstească cu ospeţia lui. Şi Aluniţă 
răspunse: 

— Aşteaptă să-i cer sfatul şeicului Kamal! 

Dar mokademmul cămilarilor îşi încruntă sprâncenele la întrebarea aceea 
şi răspunse: 

— Nu, fiul meu, nu se cade să primeşti! Şi Aluniţă nu primi poftirea. 

Şederea la Damasc nu fu lungă, şi porniră pe dată la drum spre Alep, unde, 
cum ajunseră, Deandosulea trimise să fie poftit Aluniţă; dar, ca şi la 
Damasc, şeicul Kamal slătui să nu se dea ascultare, şi Aluniţă, fără a şti 
prea bine de ce era aşa de aspru mokademmul, nu vru să i se împotrivească. 
Dar, şi de data aceasta, Deandosulea rămase cu buzele umflate pentru 
drumul şi cheltuielile făcute. 

Dar după ce plecară de la Alep, Deandosulea se jurui că data viitoare 
lucrurile nu au să se mai petreacă tot aşa. Încât, la cel dintâi conac pe 
drumul către Bagdad, puse să se facă pregătiri pentru un ospăț fără de 
pereche, şi veni el însuşi să-l poftească pe Aluniţă să-i fie tovarăş. Iar, de 
data aceasta, Aluniţă fu chiar nevoit să primească, neavând nicio pricină 


întemeiată spre a se împotrivi, şi se duse mai întâi în cortul său ca să se 
îmbrace în chipul cuvenit. 

Atunci şeicul Kamal veni la el şi îi spuse: 

— Nechibzuit mai eşti, o, Aluniţă! Pentru ce ai primit poftirea lui 
Mahmud? Tu nu ştii ce gânduri are? Şi nu cunoşti pricina pentru care a fost 
poreclit Deandosulea? Oricum, s-ar fi căzut să ceri părerea unui moşneag ca 
mine şi despre care poeţii au spus: 


L-am întrebat pe-un biet moşneag: 
„Ce umbli veşnic frânt de şale?” 
El mi-a răspuns: „Copile drag, 
Mi-am fost pierdut demult pe cale 
Al tinereţilor şirag 

Şi l-am tot căutat aşa, 

Încovoiat, fără-ncetare, 

Încât, aşa cum poţi vedea, 

M-am gârbovit atât de tare 

De nu mai pot, oricât aş vrea, 
Să-mi mai îndrept biata spinare!” 


Ci Aluniţă răspunse: 

— O, preacinstitule mokademm, ar fi totuşi necuviincios să nu primesc 
poftirea prietenului nostru Mahmud, căruia i se spune, habar nu am pentru 
ce, Deandosulea! Doar nu o să mă mănânce! 

lar mokademmul răspunse repezit: 

— Ba chiar! Pe Allah! are să te mănânce! A mai mâncat el până acuma 
destui! 

La vorbele acestea, Aluniţă pufni în râs şi zori să se ducă la Deandosulea, 
care îl aştepta cu nerăbdare. Şi amândoi intrară în cortul unde era întins 
ospăţul. 

Or, chiar că Deandosulea nu precupeţise nimic spre a-l primi cum se cerea 
pe flăcăiaşul cel minunat, şi toate erau rânduite ca să farmece ochii şi să 
desfăteze simţirile, încât masa fu veselă şi plină de însufleţire; şi amândoi 
mâncară cu mare poftă, şi băură din acelaşi pocal, pe săturatele. Şi, când 
vinul începu să le fiarbă în cap, iar robii se furişară afară binişor, 
Deandosulea, beat de vin şi de patimă, se plecă spre Aluniţă şi, prinzându-l 
de obraji cu amândouă mâinile, dete să-l sărute. Dar Aluniţă, tare tulburat, 
ridică mâna fără de veste; şi sărutul lui Deandosulea nu nimeri decât palma 


feciorului. Atunci Deandosulea îşi petrecu o mână pe după gâtul lui, iar cu 
cealaltă îl cuprinse pe după mijloc, şi, când Aluniţă il întrebă: „Dar ce vrei 
să faci?”, îi spuse: 

— Doar încerc să-ţi lămuresc, spre a le pune în fapt, stihurile acestea ale 
poetului: 


Ah, ce fiori de flăcări, ce cârcei! 

O, tu, lumină a ochilor mei, 

Ia tot ceea ce poţi să iei, 

O palmă, două palme, trei, 

Pe cât ţi-e placul, şi atăt cât vrei — 
Să-ţi fie drag, să fim noi singurei... 


Pe urmă, după ce spuse stihurile acestea într-un anume fel, Mahmud- 
Deandosulea se întoarse să i le tălmăcească flăcăiaşului într-un chip mai 
limpede. Dar Aluniţă, fără a pricepe prea bine care-i rostul, se simţi tare 
stânjenit de fandoselile, de schimele şi de dăinăielile lui, şi vru să plece. Iar 
Deandosulea îl opri şi, într-un sfârşit, îl facu să priceapă despre ce era 
vorba. 

Când pricepu limpede socoatele lui Deandosulea şi îi cântări cererea, 
Aluniţă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute cincizeci şi noua noapte 


Spuse: 


„„„Când pricepu limpede socoatele lui Deandosulea şi îi cântări cererea, 
Aluniţă se sculă pe dată şi îi spuse: 

— Nu, pe Allah! Eu marfă de asta nu vând! Oricum, ca să te alini, se cade 
să-ţi spun că, dacă aş vinde-o altora pe aur, ţie ţi-aş dărui-o pe degeaba! 

Şi, cu toate rugăminţile lui Deandosulea, Aluniţă nu vru să mai zăbovească 
o clipită în cort; ieşi destul de repezit şi se întoarse grabnic în tabăra lui, 
unde mokademmul, tare îngrijorat, îi adăsta întoarcerea. Încât, dacă îl văzu 
pe Aluniţă că intră cu faţa aceea schimbată, mokademmul îl întrebă: 

— Pe Allah! ce s-a întâmplat? 

El răspunse: 


— Păi chiar că nimic! Numai că trebuie să ridicăm pe dată tabăra şi să 
plecăm la Bagdad fără de zăbavă; întrucât nu mai vreau să călătoresc cu 
Deandosulea! Are nişte pofte până peste poate şi tare stânjenitoare! 

Şcicul cămilarilor spuse: 

— Păi nu ţi-am spus eu, fiule? Dar slavă lui Allah că nu s-a întâmplat 
nimic! Se cade numai să-ţi spun că ar fi tare primejdios să drumeţim aşa, 
singuri. Ar fi mai bine să rămânem cum suntem acum, toţi într-o caravană, 
ca să putem să înfruntăm loviturile beduinilor tâlhari de care colcăie 
pământurile de pe-aici! 

Ci Aluniţă nu vroi să audă de nimic şi dete porunca de plecare. 

Caravana cea mică plecă aşadar singură la drum, şi nu conteni să meargă 
astfel până ce într-o zi, pe la scăpătat de soare, nu mai fu decât la câteva 
leghe de porţile Bagdadului. Mokademmul cămilarilor veni atunci la 
Aluniţă şi îi spuse: 

— Ar fi mai bine, fiul meu, să îndemnăm spre Bagdad chiar în noaptea 
aceasta, fără a mai poposi aici pentru conac. Întrucât locul în care ne aflăm 
acum este cel mai primejdios din toată călătoria: este Valea-Câinilor! Ne 
paşte prea mare primejdie să fim prădaţi, dacă ne petrecem noaptea aici! 
Aşa că să zorim a ajunge la Bagdad înainte de închiderea porţilor. Că, fiul 
meu, se cade să ştii că emirul drept-credincioşilor în fiecare seară pune să se 
încuie cu grijă porţile cetăţii, ca să nu poată răzbate pe furiş înlăuntru 
hoardele de schismatici şi să pună gabja pe cărţile de învăţătură şi pe 
scripturile cele alese, încuiate în clădirile de şcoală, şi să le arunce în Tigru! 

Aluniţă, căruia atare îndemn nu-i cădea la inimă, răspunse: 

— Nu, pe Allah! nu vreau să intru în cetate noaptea, căci vreau să mă 
bucur de priveliştea Bagdadului în răsărit de soare! Aşa că ne vom petrece 
noaptea aici, întrucât la urma urmei nu am niciun zor şi nu călătoresc pentru 
daraveli negustoreşti, ci numai pentru cheful meu şi ca să văd ceea ce nu 
cunosc! 

Şi bătrânul mokademm nu putu decât să se închine, da plângând în sineşi 
încăpăţânarea cea atâta de primejdioasă a fiului lui Şamseddin. 

Cât despre Aluniţă, acesta şezu să îmbuce oleacă; pe urmă, după ce robii 
se duseră să se culce, ieşi din cort şi coborî ceva mai încolo pe vale şi se 
opri să stea jos sub un pom, în bătaia lunii. Şi îi veniră în minte procitaniile 
pe care i le făceau dascălii săi în iatacul de sub casa în care fusese crescut 
şi, îmbiat de un loc atâta de prielnic viselor, începu cântecul acesta al 
poetului: 


Sultană a Irakului, o, sfântă 

Cetate-a desfătărilor depline, 
Bagdadule, cetate de califi şi de poeți, 
De cănd te port în mine, 

O, tu, a păcii... 


Dar deodată, până a apuca el să isprăvească întâia strofă, auzi în stânga lui 
o zarvă înfricoşătoare, şi o goană de cai, şi nişte răcnete ţipate de o sută de 
guri laolaltă! Şi se întoarse şi văzu tabăra năpădită de o ceată mare de 
beduini răsăriţi din toate părţile de parcă ieşeau din pământ. 

Priveliştea aceea atâta de nouă pentru el îl ţintui locului şi aşa putu să vadă 
căsăpirea caravanei toate, care voise să se apere, şi jaful taberei întregi. Iar 
când beduinii văzură că nu mai era nimeni în picioare, luară cămilele şi 
catârii şi pieriră într-o clipeală de ochi pe acolo pe unde veniseră. 

Când uluiala în care se afla se mai risipi oleacă, Aluniţă coborî la locul 
unde fusese tabăra şi putu să-i vadă pe toţi oamenii lui măcelăriți. Şi chiar şi 
şeicul Kamal, mokademmul cămilarilor, în pofida vârstei sale albe, nu 
fusese cruțat mai mult decât ceilalţi şi zăcea mort, cu pieptul străpuns de un 
potop de lovituri de lance, încât Aluniţă nu mai putu să îndure vederea unei 
privelişti atâta de cumplite şi o luă la fugă, fără a cuteza să se mai uite 
îndărăt. 

O tinu aşa în fugă toată noaptea şi, ca să nu stârnească lăcomia vreunui alt 
tâlhar, se despuie cu totul de hainele lui bogate, pe care le aruncă hăt încolo, 
şi nu mai rămase pe el decât numai cu cămaşa. Şi aşa, pe jumătate gol, îşi 
facu intrarea în Bagdad, Ia răsărit de ziuă. 

Atunci, sfârşit de osteneală şi nemaiputând să se ţină drept pe picioare, se 
opri dinaintea celei dintâi fântâni din Bagdad care-i răsări în drum, la 
intrarea în cetatc. Se spălă pe mâini, pe obraji şi pe picioare, şi se sui pe 
acoperişul care adumbrea fântâna, se întinse cât era de lung şi nu zăbovi să 
adoarmă. 

Dar cât despre Mahmud-Deandosulea, acesta pornise şi el la drum, dar 
apucase pe o cale mai întoarsă, şi aşa că izbutise să ocolească întâlnirea cu 
tâlharii; ba şi ajunse la porţile Bagdadului în chiar ceasul când Aluniţă 
trecuse pragul şi adormise deasupra fântânii. 

Cum trecea pe lângă fântâna aceea, Deandosulea se abătu spre jgheabul de 
piatră prin care curgea apa pentru vite şi vru să-şi dea la adăp calul însetat. 
Dar calul văzu umbra care se dealungca acolo a flăcăului adormit şi se trase 


îndărăt sforăind. Atunci Deandosulea ridică ochii spre acoperiş şi era mai să 
cadă de pe cal când în flăcăul adormit, pe jumătate gol, de pe piatră, îl 
cunoscu pe Aluniţă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizecea noapte 


Spuse: 


...când în flăcăul adormit, pe jumătate gol, de pe piatră, îl cunoscu pe 
Aluniţă. 

Numaidecât sări jos de pe cal, se caţără pe acoperiş şi înlemni de minunare 
dinaintea lui Aluniţă, cel întins, cu capul sprijinit pe-o mână, în toropeala 
somnului. Şi, pentru întâiaşi dată, putu într-un sfârşit să-şi dedulcească 
privirile cu desăvârşirile goale ale acelui trup de cleştar tânăr pe care 
aluniţele măslinii se iţeau aşa de frumoase din albeaţa dimprejur. Şi nu 
pricepea neam în urma cărui noroc da astfel în drumul său, dormind în felul 
acela pe fântâna de acolo, de îngerul de dragul căruia săvârşise el toată 
călătoria aceea. Şi nu mai izbutea să-şi rupă privirea de pe ispita măruntă 
care îi împodobea, rotundă ca o boabă de musc, buca stângă, dezvelită în 
clipa aceea. Şi îşi zicea, neştiind bine la ce hotărâre să se oprească: „Ce ar fi 
mai cu cale să fac? Să-l trezesc? Să-l iau, aşa cum e, pe calul meu şi să fug 
cu el în pustie? Să-l aştept să se trezească, şi să-i vorbesc, să-l înduioşez şi 
să-l înduplec să mă însoţească la casa mea din Bagdad?” 

Într-un sfârşit, se opri la gândul acesta din urmă şi, stând jos pe marginea 
acoperişului, la picioarele băiatului, aşteptă trezirea lui scăldându-şi ochii în 
toată limpezimea trandafirie pe care soarele o aşternea pe trupul fecioresc. 

Aluniţă, odată sătul de somn, îşi întinse picioarele şi miji ochii; şi tot 
atunci Mahmud îl şi luă de mână şi, cu un glas tare dulce, îi spuse: 

— Nu-ţi fie teamă, copilul meu, te afli la adăpost lângă mine! Da, 
grăbeşte, rogu-te, să-mi lămureşti pricina împrejurării! 

Atunci Aluniţă se ridică în şezut şi, măcar că era stânjenit văzându-se 
dinaintea celui îndrăgostit de el, îi istorisi păţania cu toate amănuntele. Şi 
Mahmud îi spuse: 

— Mărire lui Allah, tinere prieten, carele ţi-a luat bunurile, da ţi-a păstrat 
viaţa; că zice poetul: 


Când scapi cu viaţă din vâltoare, 


Chiar şi de pierzi averea toată, 
Intreg prăpădul nu te doare 
Mai mult ca unghia tăiată. 


Şi-apoi nici bunurile tale nu sunt chiar pierdute, întrucât tot ceea ce 
stăpânesc eu este al tău. Haide, aşadar, cu mine acasă să te îmbăiezi şi să te 
îmbraci; şi din clipita aceasta poţi să socoteşti toate bunurile lui Mahmud ca 
pe chiar ale tale; viaţa lui Mahmud îţi este închinată! 

Şi urmă a-i vorbi atâta de părinteşte lui Aluniţă, încât îl înduplecă să-l 
însoţească. 

Mahmud coborî aşadar el mai întâi şi îl ajută apoi pe Aluniţă să încalece 
pe cal la spatele său, pe urmă porni la drum către casă, înfiorat de desfătare 
numai la atingerea de trupul cald şi gol al flăcăului lipit de el. 

Cea dintâi grijă a lui fu de a-l duce pe Aluniţă la hammam şi de a-l scălda 
el însuşi, fără ajutorul niciunui băieş ori al vreunei slugi; şi, după ce îl 
îmbrăcă într-o mantie de mare preţ, îl pofti să intre în sala în care de obicei 
îşi primea prietenii. 

Era o sală desfătată de răcoare şi de umbră, luminată doar de strălucirile 
albăstrii ale smalţurilor şi ale farfuriurilor, şi de sclipirile ce se cerneau de 
sus ca nişte stele. O mireasmă de tămâie vrăjitoare ducea sufletul spre 
grădini de camfori şi de cinamoni de vis. La mijloc, cânta o fântână 
țţâşnitoare. Era o tihnă desăvârşită şi netulburată, iar vraja putea să se 
aştearnă plină de seninătate. 

Amândoi şezură jos pe chilimuri, iar Mahmud îi întinse lui Aluniţă o pernă 
ca să-şi sprijine braţul pe ea. Bucatele fuseseră rânduite pe tablale, şi ei 
începură să mănânce; şi băură apoi vinurile cele alese cu care erau pline 
olurile. Atunci Deandosulea, care până aci nu se dovedise prea zornic, nu 
mai izbuti să se stăpânească şi izbucni, procitind stihurile acestea ale 
poetului: 


O, dor călău! nici dulcele alint 
Al ochilor, nici calda sărutare 

A buzelor nu sting aprinsu-ţi jind 
Şi nu-ţi pot da vreodată alinare! 


O, dor al meu, asupra-ţi simt mereu 
Povara grea de patimă amară, 
Şi n-ai să scapi de-amarnicul ei greu 


De n-ai să guşti beţia ei cea rară! 


Dar Aluniţă, deprins de-acuma cu stihurile lui Deandosulea, le pricepu 
lesne tâlcul cel cam tulbure, se ridică numaidecât şi îi spuse gazdei: 

— Chiar că nu înţeleg deloc stăruința ta în privinţa aceasta. Nu pot decât 
să-ţi mai spun încă o dată ceea ce ţi-am spus: în ziua în care le-aş vinde 
altora pe aur marfa aceasta, ţie ţi-aş dărui-o pe degeaba! 

Şi, fără a vrea să asculte mai mult lămuririle lui Deandosulea, se ridică 
hotărât şi ieşi. 

Când ajunse afară, începu să cutreiere cetatea. Dar se şi făcuse întuneric; 
şi, întrucât nu ştia încotro s-o ia, străin cum era la Bagdad, se hotărî să-şi 
petreacă noaptea într-o geamie care i se brodi în cale. Intră aşadar în curte 
şi, când să-şi scoată papucii ca să intre înlăuntru moscheii, văzu cum 
veneau spre el doi inşi, înaintea cărora mergeau nişte robi de-ai lor care 
ţineau dinainte-le două fanare aprinse. Se trase de-o parte ca să-i lase să 
treacă, da cel mai bătrân dintre cei doi se opri dinaintea lui şi, după ce îl 
măsură cu multă luare-aminte, îi spuse: 

— Pacea fie asupra-ţi! 

Iar Aluniţă îi răspunse la salamalec. Celălalt urmă: 

— Eşti străin, copilul meu? 

El răspunse: 

— Sunt de la Cairo. Tatăl meu este Şamseddin, starostele negustorilor din 
cetate. 

La vorbele acestea, bătrânul se întoarse către tovarăşul său şi îi spuse: 

— Allah ne ajutorează până peste gândurile noastre! Nu nădăjduiam să 
găsim atâta de repede străinul pe care îl căutam şi care să ne scoată din 
încurcătură... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi una noapte 


Spuse: 


„„„străinul pe care îl căutăm şi care are să ne scoată din încurcătură. 

Pe urmă îl luă pe Aluniţă de-o parte şi îi spuse: 

— Binecuvântat fie Allah carele ni te-a scos în cale! Avem să-ţi cerem un 
ajutor pe care avem să-l plătim din belşug, dându-ţi cinci mii de dinari, 
haine de o mie de dinari şi un cal de o mie de dinari. lacătă! Ştii şi tu, o, fiul 


meu, că, după legea noastră, când un musulman se leapădă întâia oară de 
soţia lui, poate s-o ia îndărăt fără de niciun necaz, într-un răspăs de trei luni 
şi zece zile; iar dacă ajunge să se despărţească de ea şi a doua oară, poate la 
fel s-o ia îndărăt, atunci când răspăsul legiuit s-a împlinit; dar dacă se 
leapădă de ea şi a treia oară, sau dacă, fără să se fi lepădat de ea vreodată, îi 
spuse numai: „Mă lepăd de tine de trei ori”, sau „Nu mai eşti nimica pentru 
mine, mă juruiesc pe cea de a treia despărţenie!”, păi atunci, dacă-i aşa, se 
cere, dacă soţul mai vrea s-o ia de soţie iarăşi, ca un alt bărbat să se însoare 
mai întâi legiuit cu soţia lepădată, şi să se lepede la rându-i de ea, după ce s- 
a culcat fie şi măcar o noapte cu ea. Şi numai atunci soţul dintâi poate s-o ia 
îndărăt ca soţie legiuită. Or, tocmai aşa-i necazul acestui tânăr care este cu 
mine. S-a lăsat mai deunăzi furat de un val de supărare şi a ţipat la nevastă- 
sa, care-i copila mea: „leşi din casa mea! Nu te mai cunosc! Mă despărţesc 
de tine prin Cele-Trei!” Şi pe dată fiică-mea, care este soţia lui, şi-a tras 
iaşmacul peste ochi, dinaintea soţului ei, care acuma era un străin pentru ea, 
şi-a luat zestrea şi s-a întors chiar în ziua aceea la mine acasă. Dar acuma 
soţul ei, pe care iacătă-l, doreşte fierbinte s-o ia îndărăt. A venit să-mi 
sărute mâinile şi să mi se închine să-l împac cu nevastă-sa. lar eu m-am 
învoit să-l ajut. Şi numaidecât am ieşit să căutăm un bărbat care urmează să 
slujească de Dezlegător vreme de o noapte. Şi uite-aşa, fiul meu, am dat de 
tine. Întrucât eşti străin de cetatea noastră, lucrurile au să se petreacă tainic, 
de faţă numai cu cadiul, şi nimica nu are să se dea în vileag. 

Starea de sărăcie lucie în care se afla Aluniţă îl facu să se învoiască din 
toată inima cu târgul acela şi îşi zise: „Am să dobândesc cinci mii de dinari, 
am să capăt haine de o mie de dinari, am să mă şi desfat toată noaptea. Pe 
Allah! primesc!” 

Şi le spuse celor doi care aşteptau răspunsul cu nerăbdare: 

— Pe Allah! primesc să fiu Dezlegătorul! 

Atunci soţul femeii, care încă nu deschisese gura, se întoarse către Aluniţă 
şi îi spuse: 

— Chiar că ne scoţi dintr-un mare necaz, întrucât se cuvine să-ţi spun că o 
iubesc pe soţia mea până peste poate! Numai că mi-e tare teamă că mâine 
dimineaţă, dacă ai s-o găseşti pe pofta ta, nu ai să vrei să te mai desparţi de 
ea şi nu ai să vrei să mi-o dai îndărăt. În atare împrejurări, legea îţi dă 
dreptate. Aşa că, tot acuma, dinaintea cadiului, ai să te îndatorezi că-mi 
verşi zece mii de dinari ca despăgubire dacă, din nenorocire, nu ai să mai 
vrei să te învoieşti cu despărţania, mâine. 


Şi Aluniţă primi învoiala, întrucât era bine hotărât să nu se culce decât o 
noapte cu femeia împricinată. 

Se duseră aşadar tustrei la cadiu şi, dinaintea lui, întocmiră senetul, după 
daunele legiuite. Iar cadiul, la vederea lui Aluniţă, fu până peste poate de 
tulburat şi îl îndrăgi amarnic. Încât avem să ne mai întâlnim cu el pe apa 
istorisirii acesteia. 

Aşa că, după ce încheiară senetul, ieşiră de la cadiu, iar tatăl femeii 
despărțite îl luă pe Aluniţă şi îl pofti să intre în casa lui. ÎI rugă să aştepte în 
încăperea de la intrare, şi se duse să-i dea de ştire fiică-sii, spunându-i: 

— Fata mea scumpă, ţi-am găsit un băiat tare bine făcut care, nădăjduiesc, 
are să-ţi placă. i-l laud peste marginile laudelor. Petrece-ţi cu el o noapte 
desfătată şi nu te lipsi de nimica. Nu ai în fiece noapte un băiat aşa de 
minunat în braţe! 

Şi, după ce o dădăci astfel pe fiică-sa, tătânele cel de treabă plecă tare 
mulţumit la Aluniţă să-i spună şi lui la fel. Şi îl rugă să mai aştepte oleacă 
până ce proaspăta lui soţie va isprăvi să se gătească a-l primi. 

Cât despre soţul cel dintâi, acesta se duse pe dată la o babă tare telpiză care 
îl crescuse, şi îi spuse: 

— Mă rog ţie, maica mea cea bună, trebuie să închipui vreun tertip cu care 
să-l opreşti pe Dezlegătorul pe care l-am găsit să se apropie în noaptea 
aceasta de soţia mea cea lepădată! 

Şi bătrâna îi spuse: 

— Pe viaţa ta! nimica nu este mai lesne! 

Şi se învălui cu iaşmacul... 


În clipita aceasta a istorisirii sale, Şeherezada văzu că se luminează de ziuă şi tăcu, sfioasă. 
Dar în cea de a două sute şaizeci şi doua noapte 


Spuse: 


Şi se învălui cu iaşmacul şi se duse la casa lepădatei, unde îl văzu mai întâi 
pe Aluniţă în încăperea de la intrare. Îi dete bineţe şi îi spuse: 

— Am venit la tânăra cea despărțită ca să-i ung trupul cu nişte unsori, aşa 
cum fac în fiecare zi, ca s-o vindec de lepra de care este bolnavă, biata 
femeie! 

Şi Aluniţă strigă: 

— Ferească-mă Allah! Ce, o, maică bună? Femeia asta-i bolnavă de lepră? 
Şi eu în noaptea asta urma să mă împreun cu ea! Întrucât eu sunt 


Dezlegătorul ales de soţul ei de mai înainte. 

Şi bătrâna răspunse: 

— O, fiul meu, păzească-ţi Allah tinereţea cea frumoasă! Păi, hotărât, ai 
face mai bine să te opreşti a te împreuna cu ea! 

Şi îl lăsă năuc şi intră la despărțită, pe care o încredinţă la fel în ceea ce îl 
privea pe flăcăul care urma să slujească de Dezlegător. Şi o sfătui să se 
păzească a nu se molipsi. După care plecă. 

Cât despre Aluniţă, acesta urmă a aştepta un semn de la tinerică spre a 
intra la ea. Dar aşteptă mult şi bine să vadă venind nimica, afară de o roabă 
care îi aduse o tabla cu de-ale gurii. Mâncă şi bău, pe urmă, ca să-şi treacă 
vremea, prociti o surată din Coran, şi-apoi începu să îngâne nişte stihuri 
dintr-un cântec, cu un glas mai vrăjitor decât glasul tânărului David 
dinaintea lui Saul. 

Când tânăra nevastă auzi dinlăuntru glasul acela, îşi zise: „Ce-mi îndruga 
baba aia a năpastelor? Păi un ins lovit de lepră poate fi dăruit cu un glas 
atâta de frumos? Pe Allah! Am să-l chem şi să văd cu ochii mei dacă 
bătrâna nu m-o fi minţit. Da mai întâi am să-i răspund.” 

Şi luă o lăută indienească pe care o struni meşterit şi, cu un glas în stare să 
oprească în vânătaia cerului păsările din zbor, cântă: 


Mi-e drag un tânăr căprior 
Cu ochii galeşi visători, 
Cu mijloc şui şi pas uşor, 
Că însuşi ramul foşnitor 
Învaţă-al vânturilor zbor 
Văzându-i mersul plutitor. 


Când auzi cele dintâi sunete ale acelui cântec, Aluniţă se opri din lălăiala 
lui şi ascultă cu o luare-aminte vrăjită. Şi gândi: „Ce-mi îndruga baba cea 
vânzătoare de unsori? Pe Allah! de bună seamă că m-a minţit! Un glas atâta 
de frumos nu poate să fie al unei leproase!” Şi numaidecât, potrivindu-şi 
glasul după sunetele de la urmă pe care le auzi, cântă cu un glas în stare a 
face să joace şi pietrele: 


Mă-nchin gazelei zvelte care, 
Temându-se de vânător, 
Ascunde-mbujorata floare 
De pe obrazu-i vrăjitor. 


Şi spuse astea cu o atare mlădiere de glas, încât tânăra nevestică, 
cutremurată de tulburare, se repezi să ridice perdelele care o despărţeau de 
flăcău şi se înfăţişă vederii lui, precum luna se iveşte deodată dintr-un nor. 
Şi îi făcu semn să intre repede, şi i-o luă înainte legănându-şi şoldurile, de 
să puie pe picioare şi un moşneag neputinte. lar Aluniţă rămase năuc de 
frumuseţea, de prospetimea şi de tinereţea ei. Dar tot nu cuteză să se 
apropie de ea, bântuit cum era de spaima că ar putea să se molipsească. 

Dar deodată tinerica, fără a rosti o vorbă, într-o clipeală de ochi, se 
dezbrăcă de cămaşă şi de şălvăraşi, pe care le aruncă hăt încolo, şi se ivi 
goală-goluţă şi mai curată ca argintul străcurat, şi mai dreaptă, şi mai mlădie 
ca ramul de palmier tinerel. 

La priveliştea aceea, Aluniţă simţi cum i se cutremură clironomia de la 
preacinstitu-i tătâne-său, copilul cel vrăjitor pe care îl purta pe sub 
brăcinare. Şi, pricepând limpede scâncetele lui zornice, ca să-l potolească, 
vru să i-l treacă nevesticăi, care de bună seamă că va fi ştiind ce să-i facă. 
Ci tinerica îi spuse: 

— Să nu te apropii de mine! Mi-e frică să nu mă molipsesc de lepra de pe 
trupul tău! 

La vorbele acestea, Aluniţă, fără a rosti o vorbă, se dezbrăcă de toate 
hainele de pe el, pe urmă şi de cămaşă şi de şalvari, pe care le aruncă hăt 
încolo, şi se ivi în goliciunea lui desăvârşită, mai limpede ca apa de izvor şi 
mai neprihănit ca ochiul de copil. 

Atunci copilandra nu mai avu nicio îndoială în ce privea tertipul de care se 
slujise cotoroanţa de codoaşă, la îndemnul soţului dintâi şi, beată de nurii 
flăcăului, se repezi la el şi îl învălui cu braţele şi îl trase în pat, peste care se 
rostogoli cu el odată. Şi, gâfâind cu jind, îi spuse: 

— Dovedeşte-ţi tăriile, o, şeicule Zaharie, taică al vânărilor vârtoase! 

La chemarea aceea atâta de temeinică, Aluniţă o înşfacă pe copilă pe după 
şolduri, îşi tinti acadeaua vânăturoasă drept spre poarta slăvilor, şi, 
îndemnând-o pe cripta de cleştar, o duse de ajunse iute la pragul biruinţelor. 
Pe urmă o aduse să ocolească de la drumul cel mare, şi o îmboldi amarnic, 
pe un drum scurt, drept spre poarta culmilor; da, întrucât vânătura şovăia 
dinaintea strâmtimii acelei porţi întrezidite, sili strunga, spărgând capacul 
olului, şi se pomeni atunci ca acasă, de parcă întocmitorul ziditurii ar fi luat 
măsurile dintr-amândouă părţile deodată. Apoi îşi duse mai departe 
căutările, cercetând pe îndelete sukul de luni, târgul de marţi, bazarul de 


miercuri şi iarmarocul de joi. Pe urmă, după ce dezlegă astfel tot ceea ce era 
de dezlegat, se odihni, ca un musulman cucernic, la intrarea de vineri. 

Şi-aşa fu călătoria de cercare a lui Aluniţă şi a ţâncului său prin livada 
copilandrei... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi treia noapte 


Spuse: 


Şi-aşa fu călătoria de cercare a lui Aluniţă şi a ţâncului său prin livada 
copilandrei. 

După care Aluniţă, cu pruncul visătorind mulţumit, o înlănţui dulce pe 
copila cea cu straturile răvăşite; şi câteşitrei dormiră până dimineaţa. 

De cum se trezi, Aluniţă o întrebă pe soţia lui cea trecătoare: 

— Cum te cheamă, inima mea? 

Ea răspunse: 

— Zobeida. 

El îi spuse: 

— Hei, Zobeida, tare îmi pare rău că sunt nevoit să te las! 

Ea întrebă, tulburată: 

— Şi de ce să mă laşi? 

El spuse: 

— Păi ştii şi tu bine că eu nu sunt decât Dezlegător! 

Ea strigă: 

— Nu, pe Allah! am uitat! Şi îmi închipuiam, în bucuria mea, că eşti un 
dar minunat pe care taica al meu cel bun mi-l facea ca să-l înlocuiesc pe 
celălalt! 

El spuse: 

— Păi da, o, minunată Zobeida, sunt un Dezlegător ales şi de tatăl tău şi de 
soţul tău dintâi. Şi, ca prevedere faţă de vreo rea-voinţă din partea mea, au 
avut grijă amândoi să mă pună să iscălesc o învoială, dinaintea cadiului, 
precum că mă îndatorez să le plătesc zece mii de dinari dacă în dimineaţa 
aceasta nu mă lepăd de tine. Or, chiar că nu văd cum aş putea să le plătesc 
atâta prăpăd de bani, eu care nu am în buzunarele mele nici baremi o 
drahmă. Aşa că este mai bine să plec, că altminteri mă paşte temnita, 
întrucât nu am cu ce să plătesc. 


La vorbele acestea, tânăra Zobeida chibzui o clipită; apoi, sărutând ochii 
flăcăului, îl întrebă: 

— Cum te cheamă, ochi al meu? 

El spuse: 

— Aluniţă! 

Ea strigă: 

— Ya Allah! nicicând n-a fost purtat un nume mai potrivit! Ei bine, 
dragule, o, Aluniţă, întrucât, mai mult decât toate zaharurile kandi, tare mult 
îmi place vânătura aceea de acadea dulce cu care mi-ai dedulcit livada toată 
noaptea, mă juruiesc ţie că avem să dibăcim noi un vicleşug ca să nu ne mai 
despărţim niciodată; că mai degrabă aş muri decât să mai fiu a altuia, după 
ce te-am degustat! 

El întrebă: 

— Păi cum să facem? 

Ea spuse: 

— Treaba este tare la îndemână. lacătă! Îndată are să vie taică-meu după 
tine şi are să te ducă la cadiu ca să împlineşti învoielile din senet. Tu atunci 
să te apropii galeş de cadiu şi să-i spui: „Nu mai vreau să mă despărţesc!” 
El are să te întrebe: „Ce? te păgubeşti de cei zece mii de dinari care sunt să- 
i dai, şi de hainele de o mie de dinari, şi de calul de o mie de dinari ca să 
rămâi cu o femeie?” Tu să răspunzi: „Socotesc că fiecare fir de păr de-al 
acelei femei preţuieşte zece mii de dinari! Drept aceea rămân în stăpânia 
unui păr atâta de scump.” Atunci cadiul acela are să-ţi spună: „Este dreptul 
tău! da va să-i plăteşti soţului dintâi zece mii de dinari, ca daune.” Şi atunci, 
dragule, ascultă bine ce-ţi spun: bătrânul cadiu, om altminteri minunat, îi 
are tare cu drag pe flăcăiandri. Or, pesemne că ai şi stârnit asupra lui o 
tulburare mare, sunt încredinţată! 

Aluniţă strigă: 

— Păi atunci tu socoţi că şi cadiul este deandosulea? 

Zobeida izbucni în râs şi spuse: 

— Negreşit! Dar de ce te-o fi minunând atâta una ca asta? 

El spuse: 

— Hotărât că trebuie să fie scris ca toată viaţa sa Aluniţă să ajungă de la 
un deandosulea la alt deandosulea! Ci, o, isteaţă Zobeida, urmează-ţi mai 
departe, rogu-te, lămuririle. Ziceai: „Bătrânul cadiu, om altminteri minunat, 
îi are tare dragi pe flăcăiandri.” Să nu te apuci acuma să mă sfatuieşti să-i 
vând marfa mea! 


Ea spuse: 

— Nu! ai să vezi! 

Şi urmă: 

— Când cadiul are să-ţi spună: „Trebuie să plăteşti cei zece mii de 
dinari!”, tu să te uiţi la el cam aşa, într-un anume chip, să-ţi legeni ispitit 
şoldurile, nu prea tare, da oricum într-un fel de să se topească de tulburare 
pe chilimul lui. Şi atunci, negreşit, are să-ţi dea o păsuire ca să-ţi plăteşti 
datoria. Şi de-aci încolo, Allah cu mila! 

La vorbele acestea, Aluniţă cugetă o clipită şi spuse: 

— Asta se poate! 

Şi tot atunci o roabă, de după perdea, dete glas şi spuse; 

— Stăpână a mea Zobeida, este aici tatăl tău care îl aşteaptă pe stăpânul 
meu! 

Atunci Aluniţă se sculă, se îmbrăcă în grabă şi se duse la tatăl Zobeidei. Şi 
amândoi, după ce se întâlniră în drum cu soţul dintâi, se duseră la cadiu. 

Or, prorocirile Zobeidei se împliniră vorbă cu vorbă; dar se cade să spun 
că şi Aluniţă avu grijă să urmeze cu sfinţenie sfaturile de preţ pe care i le 
înşirase ea. 

Încât cadiul, năruit cu totul de ocheadele furişe pe care i le arunca Aluniţă, 
îi îngădui nu numai răspăsul de trei zile pe care îl ceruse cu sfiiciune 
flăcăul, ci îşi încheie judeţul cu spusele acestea: 

— Pravilele credinţei noastre, precum şi sfintele datini nu pot să facă din 
despărţania bărbatului de femeie o povară! Iar cele patru ramuri ale dreptei- 
credințe sunt în deplină potriveală în această privinţă. Pe de altă parte, 
Dezlegătorul, ajuns soţ legiuit, se bucură de o păsuire, dată fiind 
împrejurarea că este străin. Îi dăm aşadar zece zile spre a-şi plăti datoria. 

Atunci Aluniţă sărută cuviincios mâna cadiului, care cugeta în sineşi: „Pe 
Allah! Flăcăul acesta frumos preţuieşte mai mult de zece mii de dinari. Şi i- 
aş da chiar eu cu dragă inimă!” Pe urmă Aluniţă îşi luă bun-rămas cu multă 
drăgălăşie de la el şi alergă la soţia sa Zobeida... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi patra noapte 


Spuse: 


...cu multă drăgălăşie şi alergă la soţia sa Zobeida. 


Şi Zobeida, cu chipul străluminat de bucurie, îl întâmpină pe Aluniţă 
firitisindu-l pentru izbânda dobândită, şi-i dete o sută de dinari anume spre a 
orândui, numai pentru ei doi, un ospăț care să ţină toată noaptea. Şi Aluniţă, 
cu banii de la nevastă-sa, porunci pe dată să se gătească ospăţul cu pricina. 
Şi amândoi se apucară să mănânce şi să bea pe săturatele. Atunci, huzuriţi 
până peste marginile huzurului, se desfătară îndelung. Pe urmă, ca să-şi mai 
facă poftă, coborâră la sala de petreceri, aprinseră făcliile şi se porniră ei 
doi să cânte nişte cântece de să facă pietrele să dănţuiască şi zborul 
păsărilor să se oprească în vânătaia cerului. 

Încât nu e de mirare că deodată se auziră la uşa dinspre drum a casei nişte 
bătăi. lar Zobeida, care le auzi dintâi, îi spuse lui Aluniţă: 

— la du-te de vezi cine bate la uşă. 

Şi Aluniţă coborî numaidecât să deschidă. 

Or, în noaptea aceea, califul Harun Al-Raşid, simţindu-şi pieptul nădufit, 
spusese către vizirul Giafar, spătarul Massrur şi poetul său drag, 
desfătătorul Abu-Nowas: 

— Îmi simt pieptul cam apăsat. Haideţi să ne preumblăm oleacă pe ulițele 
Bagdadului, ca să găsim ceva cu ce să ne voioşim toanele! 

Şi se străvestiseră tuspatru în straie de dervişi persani şi plecaseră să bată 
ulițele Bagdadului, cu nădejdea în vreo întâmplare hazlie. Şi ajunseseră într- 
acest chip dinaintea casei Zobeidei şi, când auziră cântecele şi zvoana de 
lăute, bătură la uşă, după năravul dervişilor, fără să le pese de ceva. 

Când îi văzu pe dervişi, Aluniţă, cum nu era un neştiutor al datorinţelor de 
ospeţie, şi cum pe deasupra mai era plin de o voie bună minunată, îi primi 
cu toată inima şi îi pofti în odaia de la intrare şi le aduse de-ale gurii. Dar ei 
nu vroiră a primi să mănânce, spunând: 

— Pe Allah! sufletele gingaşe nu au trebuinţă de niciun fel de mâncăruri 
spre a-şi desfăta simţirea, ci numai de o cântare frumoasă! Şi băgăm de 
seamă că iacătă cântecele au tăcut taman odată cu venirea noastră. Oare nu 
cumva era o cântăreaţă de meserie aceea care cânta aşa de minunat? 

Şi Aluniţă spuse: 

— Ba nu, domniile voastre! Era chiar soţia mea. 

Şi le povesti pătărania lui, de la început până la sfârşit, fără să sară peste 
niciun amănunt. Ci n-ar fi de niciun folos s-o mai spunem şi noi încă o dată. 

Atunci căpetenia dervişilor, care era chiar califul, îi spuse lui Aluniţă, care 
i se părea gingaş până peste poate şi faţă de care se simţise cuprins dintr- 
odată de duioşie: 


— Fiul meu, poţi să fii liniştit în ceea ce priveşte cei zece mii de dinari pe 
care îi datorezi soţului dintâi al soţiei tale. Eu sunt capul tekkelei dervişilor 
din Bagdad, care numără patruzeci de mădulare; noi, din mila lui Allah, 
suntem avuţi; iar zece mii de dinari pentru noi nu sunt vreo corvoadă. Aşa 
că îţi făgăduiesc că au să ajungă la tine până în zece zile. Dar du-te şi roag-o 
pe soţia ta să ne cânte ceva, de după perdea, spre a ne înviora sufletul. 
Întrucât, fiul meu, cântecul le slujeşte unora de mâncare, altora de leac, iar 
altora de vânturar: pentru noi îndeplineşte câteşitrei slujbele deodată. 

Aluniţă nu se 
lăsă rugat mai 
mult; iar soţia 
sa Zobeida 
binevoi a primi 
să cânte pentru 
dervişi.  Încât 
bucuria lor fu 


până peste 
poate; Şi 
petrecură O 
noapte 
desfătată, ba 
ascultând 
cântecul şi 
răspunzând: 


„Ah! ah!” dinf = 
toată inima, baf 


tăifăsuind 
dulce, ba 
ascultând 
ticluielile 
soitarii ale 


poetului Abu- 
Nowas, pe care 
frumuseţea 

flăcăului îl 
facea să aiureze până peste marginile aiurelii. 


La ziuă, dervişii cei calpi se ridicară, iar califul, până a nu pleca, puse sub 
perna pe care se sprijinise o pungă în care se aflau, pentru început, o sută de 
dinari de aur, atâta cât avea cu sine la ceasul acela. Pe urmă îşi luară bun- 
rămas de la gazda lor cea liudă, mulţumindu-i prin gura lui Abu-Nowas, 
care îi ticlui nişte stihuri alese şi care îşi făgădui straşnic în ceea ce îl privea 
că nu are să-l piardă din vedere. 

Înspre prânz, Aluniţă, căruia Zobeida îi dăduse cei o sută de dinari găsiţi 
sub pernă, vru să iasă ca să se ducă în suk să facă nişte târguieli; şi, când 
deschise uşa, văzu opriţi dinaintea casei cincizeci de catâri încărcaţi cu 
legături de bogasiuri, iar pe o catârcă înfotăzată falnic un copilandru, rob 
abisinian, minunat la chip, care ţinea în mână o scrisoare făcută sul. 

Când îl văzu pe Aluniţă, copilandrul cel gingaş sări sprinten jos, veni de 
sărută pământul dinaintea flăcăului şi, înmânându-i răvaşul, îi spuse: 

— O, stăpâne Aluniţă al meu, chiar acuma tocmai am sosit de la Cairo, 
trimis la tine de părintele tău Şamseddin, starostele negustorilor din cetate. 
Îţi sunt aducător a cincizeci de mii de dinari în mărfuri de preţ, şi a unei 
legături pline cu un dar de la mama ta, anume pentru soţia ta Sett Zobeida, 
un ibric bătut cu nestemate şi un lighenaş de aur ispitit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi cincea noapte 


Spuse: 


...un ibric bătut cu nestemate şi un lighenaş de aur ispitit. 

Aluniţă rămase atâta de uluit şi de bucuros totodată de acea întâmplare de- 
a mirărilea, încât dintru-ntâi nu se gândi decât să afle ce cuprindea 
scrisoarea. O desfăcu şi citi cele ce urmează: 


„După urările cele mai depline de fericire şi de sănătate din partea lui 
Șamseddin către fiul său Aluniţă! 

Află, o, fiul meu mult-iubit, că zvonul despre prăpădul care a căzut peste 
caravana ta şi despre pierderea bunurilor tale a răzbătut până la mine. 
Numaidecât ţi-am întocmit altă caravană de cincizeci de catâri încărcaţi cu 
mărfuri de cincizeci de mii de dinari de aur. Pe deasupra, maică-ta îţi 
trimite un caftan frumos pe care l-a înhorboţit cu chiar mâna ei şi, ca dar 
pentru soţia ta, un ibric şi un lighenaş care, îndrăznim a nădăjdui, are să-ţi 
placă. 


Întrucât într-adevăr am aflat, cu oarecare uimire, că ai slujit de 
Dezlegător într-o despărţanie pricinuită de rostirea Lepădării pe cele Trei. 
De vreme ce tu ai găsit-o pe tânăra femeie pe pofta ta, după încercare, bine 
ai făcut că ţi-ai oprit-o. Încât mărfurile care îţi vin sub paza micuţului 
abisinian Salim au să-ţi slujească, şi încă până peste trebuință, spre a-ţi 
plăti cei zece mii de dinari pe care îi datorezi, ca daune, soţului dintâi. 

Mama ta şi toți ai noştri sunt bine sănătoşi, nădăjduiesc întoarcerea ta 
grabnică şi îţi trimit cu drag salamalecurile lor şi mărturia cea mai osebită 
a iubirii lor. 

Să trăieşti multă vreme!” 


Scrisoarea şi sosirea năpristan a acelor bunuri îl tulburară până într-atâta 
pe Aluniţă, încât nu cugetă o clipită la nepotrivelile din întâmplarea aceea. 
Şi se urcă la soţia sa şi îi povesti cum stau lucrurilc. 

Nici nu-şi isprăvise el bine lămuririle când se auziră nişte bătăi la uşă, şi 
tatăl Zobeidei cu soţul dintâi se iviră în odaia de la intrare. Veneau să 
încerce a-l îndupleca pe Aluniţă să se despărţească prin bună-înţelegere. 

Tatăl Zobeidei îi spuse aşadar lui Aluniţă: 

— Fiul meu, aibi milă de ginerele meu dintâi, care tare o iubeşte pe cea 
care i-a fost soţie! Allah ţi-a trimis bunuri care îţi îngăduie să cumperi cele 
mai frumoase roabe din târg, precum şi să te însori, cu nuntă legiuită, chiar 
şi cu fata celui mai de vază dintre emiri. Încât dă-i îndărăt bietului om soţia, 
iar el se învoieştc să se facă rob al tău! 

Şi Aluniţă răspunse: 

— Chiar că Allah mi-a trimis toate accste bunuri ca să-l răsplătesc cu 
mărinimie pe cel de dinaintea mea. Sunt gata să-i dau cei cincizeci de catâri 
cu mărfurile de pe ei, şi chiar şi robuleţul abisinian Salim, şi să nu opresc 
din toate decât darul pentru soţia mea, adică lighenaşul şi ibricul! 

Pe urmă adăugă: 

— Dar dacă fiica ta Zobeida se învoieşte să se întoarcă la soţul ei dintâi, 
mă învoiesc şi eu s-o dezleg! 

Atunci socrul intră la Zobeida şi o întrebă: 

— Hei, primeşti să te întorci la soţul tău dintâi? 

Ea răspunse, dând spornic din mâini a lepădare: 

— Ya Allah! Ya Allah! Păi da el nici habar n-a avut vreodată de preţul 
straturilor din livada mea, şi totdeauna s-a oprit la jumătatea drumului! Nu, 
pe Allah! rămân cu flăcăul care m-a răvăşit în toate chipurile! 


Când se dumiri că pentru el orice nădejde se irosise, soţul dintâi fu cuprins 
de o mâhnire aşa de mare, încât îi plesni fierea în el acolo pe loc, pe clipă pe 
dată, şi muri. Şi iac-aşa cu el! 

Cât despre Aluniţă, acesta urmă a se voioşi mai departe cu nurlia şi 
dibacea de Zobeida; şi în toată serile, după ospăț şi după un potop de 
năstruşnicii, de hârjoane şi de alte asemenea, amândoi laolaltă îi trăgeau 
câte o cântare de să facă pietrele să dănţuiască şi să oprească în vânătăile 
cerului zborul păsărilor. 

În cea de a zecea zi de la însurătoarea sa, Aluniţă îşi aduse aminte de 
fagăduiala pe care i-o făcuse căpetenia dervişilor că îi trimite zece mii de 
dinari, şi îi spuse soţiei: 

— Vezi tu ce căpetenie de mincinoşi? Dacă ar fi trebuit să aştept 
împlinirea făgăduielii lui, acuma aş fi mort de foame în temniţă! Pe Allah! 
dacă l-aş mai întâlni vreodată, i-aş cam spune eu ce gândesc despre reaua 
lui credinţă! 

Apoi, întrucât se lăsa seara, puse să se aprindă făcliile din sala de ospeţe şi 
tocmai se pregătea să înceapă o cântare, ca în toate serile, când se auziră 
bătăi la uşă. Sări să se ducă chiar el la uşă şi nu mică îi fu mirarea când îi 
zări pe cei patru dervişi din noaptea dintâi. Pufni a râs în nasul lor şi le 
spuse: 

— Bineveniţi fie mincinoşii, inşii cei de rea-credinţă! Ci eu tot am să vă 
poftesc să intraţi; întrucât Allah m-a mântuit să mai am trebuinţă de ajutorul 
vostru. Şi-apoi, măcar că sunteţi mincinoşi şi făţarnici, sunteţi totuşi 
desfătători şi bine crescuţi! 

Şi îi duse în sala de ospeţe şi o rugă pe Zobeida să le cânte ceva, de după 
perdea. Iar ea cântă într-un chip de să le răpească minţile, de să facă pietrele 
să dănţuiască şi de să se oprească în vânătaia cerului zborul păsărilor. 

La o vreme, căpetenia dervişilor se ridică şi se duse să-şi împlinească o 
trebuinţă. Atunci unul dintre dervişii cei calpi, şi care era poetul Abu- 
Nowas, se plecă la urechea lui Aluniţă şi îi spuse... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi şasea noapte 


Spuse: 


...poetul Abu-Nowas se plecă la urechca lui Aluniţă şi îi spuse: 


— O, minunată gazdă a noastră, îngăduieşte-mi să-ţi pun o întrebare: cum 
de a-i putut să crezi o clipită că tatăl tău Şamseddin ţi-a trimis cei cincizeci 
de catâri încărcaţi cu bunuri? la să vedem! Câte zile fac ele de la Bagdad la 
Cairo? 

El răspunse: 

— Patruzeci şi cinci de zile, pe puţin. 

Abu-Nowas întrebă: 

— Şi ca să se întoarcă? 

El răspunse: 

— Patruzeci de zile, pe puţin. 

Abu-Nowas începu să râdă şi zise: 

— Atunci cum ai vrea ca în mai puţin de zece zile tatăl tău să fi aflat de 
pierderea caravanei tale şi să fi putut să-ţi trimită alta? 

Aluniţă strigă: 

— Pe Allah! bucuria mi-a fost aşa de mare, încât nici nu am avut vreme să 
cuget la toate astea! Da, spune-mi atunci, dervişule: şi scrisoarea pe care 
mi-a scris-o? şi peşcheşul acela? de unde vin? 

Abu-Nowas răspunse: 

— Deh, Aluniţă! dacă ai fi tot atâta de deştept pe cât eşti de frumos, de 
mult ai fi ghicit că sub hainele de derviş ale căpeteniei noastre este însuşi 
stăpânul nostru califul, emirul drept-credincioşilor, Harun Al-Raşid, iar cel 
de al doilea derviş este însuşi vizirul cel înţelept, Giafar Barmecidul, iar cel 
de al treilea este spătarul Massrur, iar eu sunt robul şi proslăvitorul tău Abu- 
Nowas, poet numai! 

La spusele acestea, Aluniţă rămase până peste poate de uluit şi de năucit, 
şi întrebă cu sfială: 

— Păi, o, mărite poete Abu-Nowas, care îmi este meritul ce-a tras asupra- 
mi toate milele acestea ale califului? 

Abu-Nowas zâmbi a râde şi spuse: 

— Frumusețea ta! 

Şi adăugă: 

— Cel mai mare merit în ochii lui este acela de a fi tânăr, ispitit şi nurliu. 
Şi socoate că niciodată nu se cumpără prea scump priveliştea unei făpturi 
frumoase şi vederea unui obraz chipeş! 

Estimp, califul se întoarse să-şi ia locul pe chilim. Atunci Aluniţă veni să 
se temenească între mâinile sale şi îi spuse: 


— O, emire al drept-credincioşilor, Allah păstreaze-te intru cinstirea şi 
dragostea noastră, şi să nu ne văduvească El nicicând de milele dărniciei 
tale! 

Iar califul îi zâmbi şi îl mângâie uşurel pe obraz şi îi spuse: 

— Te aştept mâine la sarai. 

Apoi încheie petrecerea şi, urmat de Giafar, de Massrur şi de Abu-Nowas, 
care îl povăţui pe Aluniţă să nu uite să vină, plecă. 

A doua zi, Aluniţă, pe care nevastă-sa îl îndemnă de zor să se ducă la sarai, 
alese lucrurile cele mai de preţ pe care i le adusese micuțul Salim, le aşeză 
într-un sipet tare frumos şi puse sipetul pe capul robului cel drăgălaş; apoi, 
după ce fu îmbrăcat şi gătit cu multă grijă de soţia sa Zobeida, purcese la 
divan, luându-l cu sine şi pe copilul cu sipetul acela. Şi urcă la divan şi, 
punând sipetul la picioarele califului, îi facu o închinare în stihuri bine 
ticluite, şi îi spuse: 

— O, emire al drept-credincioşilor, Prorocul nostru cel binecuvântat 
(asupra-i fie rugăciunea şi pacea!) primea orice dar, ca nu cumva să 
pricinuiască vreo mâhnire celui care i-l închina. Robul tău ar fi şi el bucuros 
dacă ai să binevoieşti să primeşti sipeţelul acesta ca mărturie a datorinţei 
sale! 

Atunci califul fu mulţumit de cinstirea aceea din partea flăcăului şi îi 
spuse: 

— Este prea mult, o, Aluniţă, întrucât tu însuţi ne şi eşti un peşcheş tare 
scump! Fii dar binevenit în saraiul meu şi, de astăzi chiar, vreau să te 
căftănesc într-o slujbă înaltă. 

Şi pe dată îl şi mazili din slujbă pe starostele cel mare al negustorilor din 
Bagdad şi îl căftăni pe Aluniţă în locul lui. 

Pe urmă, pentru ca acea căftănire să fie aflată de toată lumea, califul scrise 
un firman în care ştiricea faptul, porunci ca firmanul să fie înmânat valiului, 
care îl trecu pristavului obştesc să-l strige pe toate ulițele şi prin toate 
sukurile din Bagdad. 

Cât despre Aluniţă, d-apoi el începu chiar din ziua aceea a se duce 
neabătut la calif, care nu mai putea să se lipsească de a-l vedea. Şi, spre a-şi 
vinde mărfurile, cum nu avea nicidecum vreme el însuşi, deschise o 
prăvălie frumoasă, în capul căreia îl puse pe micuțul rob tuciuriu, care se 
dovedi de minune în meseria aceea gingaşă. 

De-abia se scurseră într-acest chip vreo două, trei zile, că iacătă că i se 
vesti califului moartea neaşteptată a căpeteniei paharnicilor săi. Şi califul, 


pe loc, îl şi căftăni pe Aluniţă în slujbele baş-paharnicului, şi îl dărui cu un 
caftan falnic, potrivit cu slujba aceea măreaţă, şi îi hotărî o simbrie 
strălucită. Şi într-acest chip nu se mai despărţi de el. 

Peste două zile, cum Aluniţă sta tot pe lângă calif, odăiaşul cel mare intră, 
sărută pământul dinaintea scaunului domnesc şi spuse: 

— Păstreze-i Allah zilele califului şi sporească-i-le cu tot atâtea zile câte 
tocmai i-a răpit moartea căpeteniei saraiului! 

Şi adăugă: 

— O, emire al drept-credincioşilor, căpetenia saraiului a murit adineaori! 

E.mirul drept-credincioşilor spuse: 

— Aibă-l Allah întru mila sa! 

Şi tot atunci îl şi căftăni pe Aluniţă căpetenie a saraiului în locul 
răposatului şi îi hotărî nişte simbrii încă şi mai strălucite. Şi într-acest chip 
Aluniţă avea să rămână mereu alături de calif. Apoi, după ce căftănirea 
aceea se facu şi fu ştiricită în tot saraiul, califul ridică divanul, fluturând, ca 
de obicei, năframa... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi şaptea noapte 


Spuse: 


...Califul ridică divanul, fluturându-şi, ca de obicei, năframa, şi nu îl mai 
opri la el decât pe Aluniţă. 

Încât, din ziua aceea, Aluniţă îşi petrecea toate zilele la sarai; şi nu se mai 
întorcea la el acasă decât tare târziu noaptea şi se culca fericit cu soţia lui 
căreia îi istorisea toate întâmplările de peste zi. 

Iar dragostea califului faţă de Aluniţă nu facu decât să sporească zi de zi, 
până într-atâta încât ar fi fost în stare să jertfească totul, decât să lase 
neîmplinită fie şi cea mai măruntă poftă a flăcăiandrului, precum se vădeşte 
din întâmplarea următoare. 

Califul rânduise un benchet la care se aflau de faţă soţii săi de inimă cei 
îndătinaţi: Giafar, poetul Abu-Nowas, Massrur şi Aluniţă. De după perdea 
cânta chiar cadâna cea mai dragă califului, cea mai frumoasă şi mai 
desăvârşită dintre cadânele sale. Şi deodată califul se uită ţintă la Aluniţă şi 
îi spuse: 

— Prietene, îţi place cadâna mea, citesc asta în ochii tăi. 

Şi Aluniţă răspunse: 


— Ceea ce îi place stăpânului trebuie să-i placă şi robului! 

Şi califul strigă: 

— Pe capul meu şi pe mormântul strămoşilor mei, o, Aluniţă, din clipita 
aceasta cadâna mea este a ta! 

Şi o chemă numaidecât pe căpetenia hadâmbilor şi îi spuse: 

— Du la casa căpeteniei saraiului meu toate lucrurile precum şi pe cele 
patruzeci de roabe ale cadânei mele Desfătarea-Inimilor, pe urmă du-o şi pe 
ea la casa lui într-un jeţ purtat de robi. 

Dar Aluniţă spuse: 

— Pe viaţa ta, o, emire al drept-credincioşilor, iartă-l pe robul tău 
nevrednic de a lua ceea ce este al stăpânului! 

Atunci califul pricepu gândul lui Aluniţă şi îi spuse: 

— Poate ca ai dreptate. De bună seamă că soţia ta ar fi zuliară pe fosta 
mea cadână! Încât cadâna să rămână la sarai! 

Pe urmă se întoarse către Giafar, vizirul său, şi îi spuse: 

— O, Giafar, se cade să cobori numaidecât la sukul de robi, întrucât azi e 
zi de târg, şi să cumperi, la zece mii de dinari, cea mai frumoasă roabă din 
tot sukul. Şi s-o duci pe dată acasă la Aluniţă! 

Giafar se ridică pe dată, cobori la sukul de robi, şi îl rugă pe Aluniţă să-l 
însoţească spre a-i arăta chiar el ce are să facă. 

Or, valiul cetăţii, emirul Khaled, coborâse şi el în ziua aceea la suk ca să 
cumpere o roabă pentru fecioru-său, care tocmai ajunsese la vârsta de 
flăcău. 

Valiul cetăţii avea într-adevăr un fiu. Dar fiul acela era un băiat de o 
urâţenie cât să facă să lepede o femeie plină — scălâmb, cu răsuflarea 
împuţită, cu ochii câşi, cu gura mare cât o veşcă de vacă bătrână. Încât îl 
chema Buhăilă -. 

Chiar în seara din ajun, Buhăilă împlinise patrusprezece ani, iar maică-sa 
era îngrijorată, de o bună bucată de vreme, că nu văzuse la el niciun semn 
de bărbăţie adevărată. Dar se linişti numaidecât când băgă de seamă, chiar 
în dimineaţa acelei zile, că fiu-său Buhăilă, ca urmare a vreunui vis, se 
desfatase de unul singur în somnul lui, lăsând pe saltea un semn de 
netăgăduit. 

Dovada aceea o bucurase până peste poate pe mama lui Buhăilă şi o făcuse 
să dea fuga la bărbatu-său să-i ducă ştirea cea fericită, silindu-l să coboare 
pe dată la suk, însoţit de fiul său, ca să-i cumperc o roabă frumoasă pe pofta 
lui. 


Aşadar vru Ursita, care este în mâinile lui Allah, ca în ziua aceea să facă 
aşa ca să se întâlnească în sukul de robi Giafar şi Aluniţă cu emirul Khaled 
şi cu fiul acestuia, Buhăilă. 

După salamalecurile îndătinate, se strânseră cu toţii laolaltă şi puseră să 
treacă pe dinaintea lor telalii, fiecare cu toate roabele albe, tuciurii ori 
negre, pe care le aveau. 

Aşa că văzură o grămadă fără de număr de copile — grecoaice, abisinience, 
chinezoaice şi persiance — şi erau gata să plece fără a se hotărî în ziua aceea 
la alegerea vreuneia, când însuşi căpetenia misiţilor trecu cel din urmă, 
ţinând de mână o copilă cu chipul descoperit, mai frumoasă ca luna plină 
din luna Ramadanului. 

La vederea ei, Buhăilă începu să pufnească de zor spre a-şi arăta jindul şi 
îi spuse emirului Khaled, tătânele său: 

— Asta e care îmi trebuie! 

Iar Giafar la rându-i îl întrebă pe Aluniţă: 

— Aceasta te mulţumeşte? 

El răspunse: 

— Face banii! 

Atunci Giafar o întrebă pe copilă: 

— Cum te cheamă, o, roabă gingaşă? 

Ea răspunse: 

— O, stăpâne al meu, Yasmina! 

Atunci vizirul îl întrebă pe misit: 

— Ce preţ de strigare are Yasmina? 

El spuse: 

— Cinci mii de dinari, o, stăpâne al meu! 

Atunci Buhăilă strigă: 

— Eu dau şase mii! 

Atunci Aluniţă păşi înainte şi spuse: 

— Dau opt mii! 

Atunci Buhăilă pufni de mânie şi spuse: 

— Opt mii de dinari şi încă unul! 

Giafar spuse: 

— Nouă mii şi încă unul! 

Dar Aluniţă spuse: 

— Zece mii de dinari! 


Atunci misitul, temându-se ca nu care cumva cele două părţi să se 
răzgândească, spuse: 

— La zece mii de dinari, roaba Yasmina! 

Şi i-o dete lui Aluniţă. 

Când văzu aşa, Buhăilă se prăbuşi mestecând în vânt cu mâinile şi cu 
picioarele, spre marea supărare a tatălui său, emirul Khaled, care nu îl 
adusese la suk decât ca să facă cheful neveste-sii, că altmintrelea îi era silă 
de el din pricina hidoşiei şi a nătângiei lui. 

Cât despre Aluniţă, acesta, după ce mulţumi vizirului Giafar, o luă pe 
Yasmina şi o îndrăgi, iar ea îl îndrăgi tot aşa. Încât, după ce i-o înfăţişă 
neveste-sii Zobeida, care o găsi ispititoare şi îl lăudă pentru alegerea făcută, 
se desfătă cu ea în chip legiuit, luând-o ca pe cea de a doua soţie. Şi dormi 
în noaptea aceea cu ea, şi o plodi pe dată, precum are să se vădească în 
urmarea istorisirii. 

Dar cât despre Buhăilă, iacătă! 

După ce izbutiră, cu momeli şi cu şoseli, să-l ducă acasă, se aruncă pe 
saltele şi nu mai vroi să se scoale nici să mănânce, nici să bea, şi de 
altminteri aproape că îşi pierduse minţile de tot. 

Pe când toate femeile din casă, uluite, o împresurau pe mama lui Buhăilă, 
care era năucită până peste poate, iacătă că tocmai intră pe uşă o cotoroanţă 
de babă, care era mama unui hoţoman vestit, la ceasul acela întemnițat, în 
temeiul unei osânduiri la ocnă pe viaţă şi ştiut în tot Bagdadul pe numele de 


Ahmad-Vicleanul -. 

Ahmad-Vicleanul acela era atâta de dibaci în meşteşugul furtişagului, încât 
pentru el era un joc să şterpelească o poartă de sub chiar nasul portarului şi 
s-o facă să nu mai fie de parcă ar fi înghiţit-o, să găurească zidurile 
dinaintea stăpânului casei, prefăcându-se că-şi face treaba mică, să smulgă 
genele de la ochii unui ins fără ca acela să-l vadă, să şteargă sulimanul de pe 
ochii unei femei fără ca ea să simtă. 

Mama lui Ahmad-Vicleanul intră aşadar la mama lui Buhăilă şi, după 
salamalecuri, o întrebă: 

— Care este pricina supărării tale, o, stăpână a mea? Şi de ce boală zace 
tânărul meu stăpân, fiul tău, ocrotească-l Allah? 

Atunci mama lui Buhăilă îi istorisi bătrânei, care încă de multă vreme îi 
slujea de aducătoare de slujnice, pricina care îi prăbuşise pe toţi în starea 
aceea. lar mama lui Ahmad-Vicleanul strigă: 


— O, stăpână a mea, numai fecioru-meu ar putea să vă scape din necaz, 
mă juruiesc ţie pe viaţa ta! Cată să capeti slobozirea lui, şi are să ştie el să 
găsească vreun tertip cu care s-o aducă pe Yasmina cea frumoasă în mâinile 
tânărului nostru stăpân, fiul tău. Întrucât bine ştii că bietul meu copil zace în 
lanţuri, la picioare cu un belciug de fier pe care stau săpate vorbele: „Pe 
viaţă!” Şi toate astea numai pentru că a bătut nişte bani calpi! 

lar mama lui Buhăilă îi făgădui ocrotire. 

Drept pentru care, chiar în seara aceea, când valiul, soţul ei, se întoarse 
acasă, se duse la el, după cină; şi se dichisise, şi se parfumase, şi îşi luase 
înfăţişarea ei cea mai ispitită. Încât emirul Khaled, care era un om tare bun, 
nu putu să se împotrivească poftei pe care i-o stâmea vederea soţiei sale şi 
vru s-o cuprindă; ci ea se împotrivi şi îi spuse: 

— Juruieşte-mi pe despărţenie că ai să-mi dai ceea ce am să-ţi cer! 

Iar el i se jurui. Şi ea îl înduplecă la milă de soarta mamei celei bătrâne a 
hoţomanului şi căpătă de la el fagăduiala slobozeniei. Încât apoi ea se lăsă 
în pofta soţului. 

Şi-aşa, a doua zi dimineaţa, emirul Khaled, după spălările îndătinate şi 
după rugăciune, se duse la temnita unde era întemnițat Ahmad-Vicleanul şi 
îl întrebă: 

— Hei, tâlharule, te căieşti de relele săvârşite? 

El răspunse: 

— Mă căiesc, şi o mărturisesc cu vorba întocmai precum cuget în inima 
mea! 

Atunci valiul îl scoase din temniţă şi îl duse dinaintea califului, care 
rămase uluit până peste poate că îl mai vedea în viaţă, şi îl întrebă: 

— Ce, o, tâlharule, încă tot n-ai murit? 

El răspunse: 

— Pe Allah! o, emire al drept-credincioşilor, viaţa celui ticălos este tare 
grea la popreală! 

Atunci califul începu să râdă în hohote şi spuse: 

— Trimiteţi după fierar să vină să-i scoată fiarele! 

Pe urmă îi spuse: 

— Întrucât îţi cunosc isprăvile, vreau să-ţi ajut a te statornici de-acuma în 
căinţa ta, şi, întrucât nimeni nu-i ştie pe hoţi mai bine ca tine, te căftănesc 
peste agia Bagdadului. 

Şi pe dată califul puse să se pristăvească firmanul prin care îl căftănea pe 
Ahmad-Vicleanul căpetenie peste agie. Atunci Ahmad sărută mâna califului 


şi purcese pe dată la treburile slujbei lui. 

Ca început aşadar, spre a-şi sărbători vesel slobozenia şi slujba cea 
proaspătă, se duse la rateşul pe care îl ţinea ovreiul Abraham, tăinuitorul 
isprăvilor lui de odinioară, să golească vreo două-trei oluri bătrâne din 
băutura lui, un vin grecesc minunat. Încât atunci veni maică-sa după el să-i 
spună de datorinţa pe care urma s-o dovedească de aci înainte faţă de aceea 
care fusese cheia slobozeniei lui, soţia emirului Khaled, mama lui Buhăilă; 
şi îl găsi pe jumătate beat şi ostenind să-l tragă de barbă pe ovrei, care nu 
cuteza să cârtească din cinstire faţă de slujba înfricoşată de căpetenie de 
agie a fostului Ahmad-Vicleanul. 

Dar bătrâna tot izbuti să-l scoată de acolo şi, luându-l de-o parte, îi povesti 
toate împrejurările care duseseră la slobozirea lui, şi îi spuse că trebuia 
numaidecât să închipuie ceva spre a o răpi pe roaba lui Aluniţă, căpetenia 
saraiului. 

La vorbele acestea, Ahmad-Vicleanul îi spuse maică-sii: 

— Treaba se va face în seara aceasta. Întrucât nimica nu este mai uşor. 

Şi o lăsă, ca să se ducă să rânduiască lovitura... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi opta noapte 


Spuse: 


„„.Şi o lăsă, ca să se ducă să rânduiască lovitura. 

Or, se cade a se şti că în noaptea aceea Harun Al-Raşid intrase în iatacul 
soţiei sale Sett-Zobeida; întrucât era ziua dintâi a lunii, iar el îi hotărâse ziua 
aceea spre a sta de vorbă cu ea despre treburile obişnuite şi să-i ceară sfatul 
despre toate treburile mari şi mici ale împărăției lui. Că avea în ea o 
încredere fără de margini şi-i era dragă pentru înţelepciunea şi pentru 
frumuseţea ei mereu proaspete. Dar tot aşa se cade a se mai şti că emirul 
drept-credincioşilor avea obiceiul, înainte de a intra în iatacul soţiei sale, să- 
şi lase în odaia de la intrare, pe o sofa anume, şiragul de mătănii făcut din 
boabe de chihlimbare şi de peruzele, spada lui cea dreaptă cu mâner de jad 
învrâstat în rubine mari cât ouăle de porumbel, pecetea împărătească şi un 
fănăraş de aur împodobit cu nestemate care îi lumina calea atunci când, la 
vreme de noapte, îşi cerceta în taină saraiul. 

Amănuntele acestea erau bine ştiute de Ahmad-Vicleanul. Aşa că îi slujiră 
spre a-şi pune în fapt vicleşugul. Aşteptă beznele nopţii şi somnul robilor, 


spre a-şi agăța scara de sfoară de-a lungul zidului din latura ce slujea de 
iatac soţiei califului, să se caţere acolo şi să se strecoare tăcut ca o umbră în 
odăiţa de la intrare unde, într-o clipeală de ochi, puse gabja pe cele patru 
lucruri de preţ, spre a grăbi să coboare pe acolo pe unde urcase. 

De aci, dete fuga la casa lui Aluniţă şi, în acelaşi chip, se strecură în curte 
unde, fără a face nici cel mai mic zgomot, ridică una din pietrele de 
marmură care pardoseau curtea, săpă repede o groapă şi ascunse în ea 
lucrurile furate. Pe urmă, după ce puse totul la loc în bună rânduială, pieri 
spre a se duce să bea mai departe la rateşul ovreiului Abraham. 

Dar Ahmad-Vicleanul, ca hoţ desăvârşit ce era, nu putu să-şi înfrâne jindul 
de a-şi însuşi unul dintre cele patru lucruri furate. Aşa că şterpeli fănăraşul 
de aur şi, în loc să-l îngroape laolaltă cu celelalte în fundul gropii, îl îngropă 
în buzunarul său, zicându-şi: „Nu stă în deprinderile mele să nu-mi iau 
misitia. Aici mă plătesc singur!” 

Dar, ca să ne întoarcem la calif, dintru-ntâi mare îi fu mirarea când nu-şi 
mai găsi, dimineaţa, cele patru lucruri de preţ pe sofa. Apoi, când hadâmbii 
întrebaţi se aruncară cu faţa la pământ, apărându-se cu neştiinţa lor, califul 
fu cuprins de o supărare fără de margini şi, până într-atâta încât îşi îmbrăcă 
pe clipită rantia cea cumplită a mâniei. Caftanul acela era tot numai din 
mătase roşie; şi când califul îl îmbrăca, acesta era semnul unui prăpăd 
neabătut şi al unor năpaste înfricoşătoare pe capul tuturor celor din preajma 
lui. 

Califul, după ce îmbrăcă acel caftan roşu, intră la divan şi şezu în scaunul 
de domnie, singur în toată sala. Şi toţi dregătorii şi toţi vizirii intrară unul 
câte unul şi se ploconiră cu faţa la pământ, şi şezură prăvăliţi aşa, afară de 
Giafar care, măcar că îngălbenise, sta drept şi cu ochii aţintiţi la picioarele 
califului. 

Peste un ceas de tăcere înfricoşată ca aceea, califul se uită la Giafar cel 
încremenit şi îi spuse cu glas înfundat: 

— Căldarea clocoteşte! 

Giafar răspunse: 

— Ferească Allah de orice rău! 

În clipita aceea, intră valiul însoţit de Ahmad-Vicleanul. 

Şi califul îi spuse: 

— Dă-te mai încoace, emire Khaled! Şi ia spune-mi cum stăm cu liniştea 
obştească în Bagdad! 

Valiul, tătânele lui Buhăilă, răspunse: 


— Liniştea este desăvârşită în Bagdad, o, emire al drept-credincioşilor! 

Califul strigă: 

— Minti! 

Şi întrucât valiul, uluit, habar nu avea cum să-şi lămurească mânia aceea, 
Giafar, care era mai aproape de el, îi şopti la ureche, în două vorbe, pricina 
care îl năuci de-a binelea. Pe urmă califul îi spuse: 

— Dacă până deseară nu ai izbutit să găseşti lucrurile cele de preţ, care îmi 
sunt mai scumpe decât toată împărăţia, capul tău are să spânzure deasupra 
porţii de la sarai! 

La vorbele acestea, valiul sărută pământul dintre mâinile califului şi strigă: 

— O, emire al drept-credincioşilor, hoţul trebuie să fie careva de la sarai, 
căci vinul care se oţeteşte cuprinde chiar în sineşi floarea dospelii. Şi-apoi 
îngăduieşte-i robului tău să spuie că răspunzător nu poate să fie decât numai 
un ins, şi anume capul de agie, care numai el are sarcina acestei veghi, şi 
care de altminteri îi ştie bob cu bob pe toţi hoţii din Bagdad şi din 
împărăție! Aşa încât moartea lui se cade să fie înaintea morţii mele, în 
împrejurarea că nu s-ar găsi lucrurile pierdute. 

Atunci păşi înainte capul de agie, Ahmad-Vicleanul, şi, după 
închinăciunile de cuviinţă, îi spuse califului: 

— O, emire al drept-credincioşilor, hoţul are să fie dovedit. Dar mă rog 
califului să-mi slobozească un firman care să-mi îngăduiască a face 
cercetări la toţi cei ce sălăşluiesc la sarai şi la toţi cei ce intră aici, până şi la 
cadiu, până şi la vizirul cel mare Giafar, ori la căpetenia saraiului Aluniţă! 

Iar califul porunci să i se slobozcască pe dată firmanul cu pricina şi spuse: 

— Îmi trebuie, orice-ar fi, să pun a se tăia capul cuiva, şi va fi ori capul 
tău, ori capul hoţului. Alege! Şi mă jur pe viaţa mea şi pe mormântul 
strămoşilor mei că, de-ar fi hoţul acela chiar şi fiul meu, moştenitorul meu 
la domnie, hotărârea mea va fi neabătută: moartea în spânzurătoare pe 
maidanul cetăţii! 

La vorbele acestea, Ahmad-Vicleanul, cu firmanul în mână, ieşi şi se duse 
să-şi ia doi străjeri de la cadiu şi doi străjeri de la valiu, şi îşi începu 
numaidecât cercetările, mergând la casa lui Giafar, apoi la cea a valiului şi 
apoi la cea a cadiului. Pe urmă ajunse la casa lui Aluniţă, care nici habar nu 
avea de ceea ce era să se întâmple. 

Ahmad-Vicleanul, ţinând firmanul într-o mână, iar în mâna cealaltă o 
vergea grea de aramă, păşi în odaia de la intrare şi îi dete de ştire lui Aluniţă 
despre împrejurare, şi îi spuse: 


— Ci eu am să mă feresc, doamne, a mă apuca de cercetări în casa 
prietenului de inimă al califului! Îngăduieşte-mi, aşadar, să plec ca şi cum 
lucrul s-ar fi săvârşit! 

Aluniţă spuse: 

— Ferească-mă Allah de una ca asta, o, căpetenie a agiei! Se cade să-ţi 
îndeplineşti datoria până la capăt! 

Atunci Ahmad-Vicleanul spuse: 

— Am s-o fac numai aşa chipurile! 

Şi, cu o înfăţişare nepăsătoare, ieşi în curte şi începu să dea ocol lovind în 
fiecare piatră de marmură cu vergeaua lui de aramă, până ce ajunse la piatra 
cu pricina care, la lovitură, scoase un sunet gol. 

Când auzi sunetul acela, Ahmad-Vicleanul strigă: 

— O, domnia ta, pe Allah! eu tare socot că aci dedesubt trebuie să fie vreo 
criptă bătrână în care o fi tăinuită vreo comoară din vremurile duse! 

Iar Aluniţă le spuse celor patru străjeri: 

— Atunci încercaţi să săltaţi marmura ca să vedem cam ce poate să fie 
dedesubt! 

Şi numaidecât străjerii îşi înfipseră uneltele în despicăturile din jurul 
pietrei de marmură şi o săltară. Şi, dinaintea ochilor tuturora, se iviră trei 
dintre lucrurile luate, anume spada, pecetea şi mătăniile. 

La priveliştea aceea, Aluniţă strigă: 

— În numele lui Allah! 

Şi căzu leşinat. 

Atunci Ahmad-Vicleanul trimise după cadiu şi după valiu, şi după martori; 
şi cu toţii pecetluiră hârtia, iar cadiul însuşi se duse s-o înmâneze califului, 
pe când străjerii îl zeberiră pe Aluniţă. 

Când se văzu cu cele trei lucruri în mâinile sale, afară de fanar, şi auzi că 
fuseseră găsite în casa celui pe care îl socotea ca pe cel mai credincios şi 
mai de inimă prieten al său, pe care îl potopise cu hatâruri şi în care îşi 
pusese o încredere fără de margini, califul rămase vreme de un ceas fără a 
rosti o vorbă, apoi se întoarse către căpetenia străjilor şi spuse: 

— Să fie spânzurat! 

Numaidecât, căpetenia străjilor ieşi şi puse să se strige osânda pe toate 
ulițele Bagdadului, şi se duse acasă la Aluniţă, pe care îl zeberi el însuşi şi îi 
zăpsi pe clipă pe dată femeile şi bunurile. Bunurile se vărsară în vistieria 
obştească, iar cele două femei aveau să fie strigate în târg la mezat ca roabe; 
da atunci valiul, tătânele lui Buhăilă, spuse că o ia el pe roaba care fusese 


cumpărată de Giafar; iar căpetenia străjilor porunci să fie dusă acasă la el 
cealaltă, care era Zobeida cea cu glas duios. 

Or, căpetenia aceea de străji era chiar prietenul cel mai bun al lui Aluniţă, 
şi îi purta acestuia o dragoste ca de părinte, ce nu se dezminţise niciodată. 
Încât, măcar că de ochii lumii împlinea amarnicele porunci ale osândelor 
hotărâte de mânia califului asupra lui Aluniţă, se jurui că are să scape capul 
fiului său de suflet, şi mai întâi o puse la adăpost în chiar casa lui pe una 
dintre soțiile lui Aluniţă, pe frumoasa Zobeida, pe care nenorocirea o 
zdrobise. 

În chiar seara aceea, urma să aibă loc spânzurarea lui Aluniţă, care până 
una-alta zăcea ferecat în fundul temniţei. Dar căpetenia străjilor veghea 
asupra lui. Se duse la căpetenia temnicerilor şi îl întrebă: 

— Câţi întemnițați ai, osândiţi la spânzurătoare săptămâna aceasta? 

El răspunse: 

— Cam patruzeci, fără vreo doi, trei. 

Căpetenia străjilor spuse: 

— Vreau să-i văd pe toţi. 

Şi îi trecu în cercetare, unul câte unul, de mai multe ori, şi până la urmă îl 
alese pe unul care semăna de-a mirările cu Aluniţă, şi îi spuse temnicerului: 

— Acesta are să-mi slujească precum a slujit odinioară berbecul jertfit de 
patriarhul din vechime, tatăl lui Ismail, în locul fiului său! 

Îl luă aşadar pe întemnițat şi, la ceasul hotărât spânzurării, se duse să-l dea 
gâdelui, care numaidecât, dinaintea mulţimii fără de număr strânse pe 
meidan, şi după săvârşirea cuvioaselor rânduieli îndătinate, petrecu frânghia 
pe după gâtul presupusului Aluniţă şi, dintr-o smucitură, îl şi repezi în gol, 
spânzurat. 

După care căpitanul străjilor aşteptă întunericul spre a merge să-l scoată pe 
Aluniţă din temniţă şi să-l ducă la el acasă pe sub mână. Şi numai atunci îi 
dezvălui ce făcuse pentru el şi îi spuse: 

— Ci, pe Allah! o, fiul meu, pentru ce te-ai lăsat ispitit de lucrurile acelea 
scumpe, tu, cel în care califul îşi pusese toată încrederea? 

La vorbele acestea, Aluniţă se prăbuşi leşinat de tulburare; iar când, în 
urma îngrijirilor, îşi veni în simţiri, strigă: 

— Pe numele cel preasfânt şi pe Proroc, o, taică al meu, sunt cu totul străin 
de furtul acela, şi habar n-am nici de dedesubtul lui, nici cine este făptaşul! 

lar căpetenia străjilor nu pregetă a-i da crezământ şi rosti: 


— Mai devreme ori mai târziu, fiul meu, vinovatul are să se dea în vileag! 
În ce te priveşte, nu poţi să zăboveşti o clipită mai mult în Bagdad, întrucât 
nu-i puţin lucru să ai ca vrăjmaş un sultan. Aşa că am să plec cu tine, 
lăsând-o aici, cu nevastă-mea, pe soţia ta Zobeida, până ce Allah, în 
înţelepciunea sa, are să schimbe starea aceasta a lucrurilor! 

Apoi, fără nici baremi să-i lase răgaz lui Aluniţă să-şi ia bun-rămas de la 
soţia sa Zobeida, îl luă cu sine spunându-i: 

— Avem să ne ducem drept în port la Aias, pe Marea Sărată, ca de acolo 
să ne suim pe vreo corabie ce pleacă spre Iskandaria, unde ai să aştepţi 
trecerea vremilor trăind liniştit; întrucât cetatea Iskandaria, o, fiul meu, este 
tare plăcută de locuit, iar împrejurimile ei sunt verzi şi binecuvântate. 

Numaidecât purceseră la drum amândoi şi în curând ajunseră departe de 
Bagdad. Dar nu aveau nimica pe ce să călărească, şi taman când se întrebau 
cum ar fi să facă spre a-şi rostui ceva, iacătă că se întâlniră cu doi evrei, 
nişte samsari de la Bagdad, inşi tare bogaţi, şi cunoscuţi de-ai califului. 
Atunci căpetenia străjilor se temu ca nu cumva aceştia să se ducă să-i spună 
califului că îl văzuseră pe Aluniţă viu. Aşa că păşi înaintea lor şi le strigă: 

— Descălecaţi de pe catâri! 

lar cei doi evrei, tremurând, descălecară, şi căpetenia străjilor le reteză 
capul, le luă banii, şi încălecă pe unul dintre catâri, dându-l pe celălalt lui 
Aluniţă; şi amândoi îşi urmară drumul mai departe către mare. 

Când ajunseră la Aias, avură grijă să-şi dea catârii în seama stăpânului 
hanului la care traseră să se odihnească, stăruind pe lângă el să-i îngrijească 
bine; iar a doua zi căutară împreună o corabie gata de plecare spre 
Iskandaria. Într-un sfârşit, găsiră una care tocmai sta să-şi desfăşoare 
pânzele. Atunci căpetenia străjilor, după ce îi dete lui Aluniţă tot aurul pe 
care îl luase de la cei doi evrei, îl povăţui stăruitor să aştepte la Iskandaria 
în deplină linişte ştirile pe care nu are să zăbovească a i le trimite de la 
Bagdad, ba să şi aibă nădejdi că are să vină chiar el la Iskandaria, de unde 
are să-l ia îndărăt la Bagdad atunci când vinovatul va fi dovedit. Pe urmă îl 
îmbrăţişă plângând, în vreme ce corabia îşi şi umfla pânzele. lar el se 
întoarse la Bagdad. 

Or, iacătă ce află acolo: 

A doua zi după spânzurarea presupusului Aluniţă, califul, tare rătutit încă, 
îl chemă pe Giafar şi îi spuse: 

— Ai văzut, o, vizire al meu, cum a ştiut Aluniţă acela să fie mulţumitor 
faţă de bunătatea mea şi de batjocura pe care a săvârşit-o faţă de mine? Dar 


cum de poate o făptură aşa de frumoasă să ascundă un suflet aşa de urât? 

Vizirul Giafar, om de înţelepciune minunată, dar care nu avea cum să 
izbutească a dibăci pricinile unei fapte atâta de anapoda, se mulţumi să 
răspundă: 

— Emire al drept-credincioşilor, cele mai ciudate fapte nu sunt ciudate 
decât pentru că temeiul lor ne scapă. Oricum, noi nu putem să judecăm 
decât numai după urmarea faptului. Or, urmarea aceasta a fost aici jalnică 
pentru făptaş, întrucât l-a ridicat în ştreang! Ci, o, emire al drept- 
credincioşilor, egipţianul Aluniţă avea în ochi o atare strălucire de 
frumuseţe sufletească, încât judecata mea nu vrea să dea crezare faptului ce 
s-a răzvădit simțului văzului meu! 

Califul, la vorbele acestea, cugetă păs de un ceas de vreme, pe urmă îi 
spuse lui Giafar: 

— Oricum, chiar că aş vrea să mă duc să văd cum se leagănă în ştreang 
trupul vinovatului! 

Şi se străvesti şi ieşi cu Giafar şi ajunse la locul unde presupusul Aluniţă 
spânzura între cer şi pământ. 

Leşul era acoperit cu un giulgiu care îl învăluia cu totul. Încât califul îi 
spuse lui Giafar: 

— Dă jos giulgiul! 

Şi Giafar trase giulgiul jos, iar califul se uită la spânzurat; şi se dete îndărăt 
numaidecât, uluit, şi strigă: 

— O, Giafar, acesta nu este Aluniţă! 

Giafar cercetă leşul şi se încredinţă că într-adevăr nu era Aluniţă; ci nu lăsă 
să i se vadă nimic pe chip şi, liniştit, întrebă: 

— Dar pe ce cunoşti, o, emire al drept-credincioşilor, că nu este Aluniţă? 

El spuse: 

— Aluniţă era mai degrabă micuţ de stat, iar acesta este mult prea mare! 

Giafar răspunse: 

— Asta nu-i o dovadă. Spânzurătoarea alungeşte. 

Califul spuse: 

— Fosta căpetenie a saraiului avea două aluniţe pe obraz, iar acesta nu are 
niciuna! 

Giafar spuse: 

— Moartea schimbă şi poceşte chipul! 

Şi califul strigă: 


— Fie! da ia uită-te, o, Giafar, la talpa picioarelor acestui spânzurat: sunt 
tatuate pe ea, după obiceiul ereticilor din tagma lui Ali”, numele celor doi 
mari seici ! Or, ştii bine că Aluniţă nu era şiit, ci sunit”! 

La vădirea aceasta, Giafar încheie: 

— Singur Allah ştie toate tainele! 

Pe urmă se întoarseră amândoi la sarai, iar califul porunci să fie 
înmormântat leşul. Şi, din ziua aceea, izgoni din mintea sa până şi amintirea 
lui Aluniţă. 

Dar cât despre roaba care era cea de a doua soţie a lui Aluniţă, aceasta fu 
dusă de către emirul Khaled la Buhăilă, fecioru-său. Şi, la vederea ei, 
Buhăilă, care nici nu se clintise din pat din ziua vânzării, se ridică gâfâind şi 
vru să se apropie de ea şi s-o cuprindă în braţe. Dar roaba cea frumoasă, 
scârbită şi îngreţoşată de înfăţişarea hâdă a gămanului, trase deodată de la 
brâu un jungher şi, ridicând mâna, strigă: 

— Pleacă ori te omor cu jungherul acesta şi pe urmă mi-l înfig şi mie în 
piept! 

Atunci mama lui Buhăilă se repezi, cu mâinile înainte, şi ţipă: 

— Cum de cutezi să te împotriveşti poftei fiului meu, o, roabă neruşinată? 

Dar muieruşca spuse: 

— O, telpizo, da unde este legea aceea care să-i îngăduiască unei femei să 
ţină de doi bărbaţi deodată? Şi-apoi de când, spune-mi, de când pot câinii să 
sălăşluiască în sălaşul leilor? 

La vorbele acestea, mama lui Buhăilă spuse: 

— A, bine! dacă-i pe-aşa, ai să vezi tu ce viaţă amară ai să duci aici! 

lar muieruşca răspunse: 

— Mai bine să mor, decât să mă lipsesc de dragostea stăpânului meu, fie el 
viu ori mort! 

Atunci soţia valiului porunci să fie dezbrăcată şi îi luă hainele cele 
frumoase de mătase şi giuvaierurile, şi îi dete pe ea o păcătoasă de rochie de 
bucătăreasă, din păr de cămilă, şi o trimise la bucătărie, spunându-i: 

— De-acum înainte slujba ta de roabă aici stă în a curăța ceapa, a face 
focul sub cratiţe, a stoarce zeama de roşii şi a frământa aluatul de pâine! 

lar soţia cea tânără spuse: 

— Mai degrabă fac munca asta, decât să văd chipul fiului tău! 

Şi, din ziua aceea, trecu la bucătărie, da nu zăbovi a dobândi inimile 
tuturor celorlalte roabe, care nu o mai lăsau să trudească, ţinându-i locul la 
treabă. 


Cât despre Buhăilă, acesta, daca nu putu să ajungă la roaba cea frumoasă 
Yasmina, căzu la pat de-a binelca şi nu se mai sculă. 

Or, se cade să ne aducem aminte că Yasmina, încă din cea dintâi noapte de 
căsătorie, rămăsese însărcinată de la Aluniţă. Încât, la câteva luni de la 
venirea ei în casa valiului, născu la soroc un copil de parte bărbătească, 


frumos ca luna, căruia îi puse numele de Aslan”, plângând întruna, şi ea şi 
toate celelalte roabe, cu lacrimi fierbinţi, că nu era acolo tatăl băiatului ca să 
dea el însuşi numele fiului său. 

Micuţul Aslan fu alăptat vreme de doi ani de maică-sa şi se făcu voinic şi 
tare frumos. Şi, întrucât şi ştia să meargă singur, vru ursita lui, într-o zi, pe 
când maică-sa era prinsă cu treburile, ca micuțul Aslan să suie treptele 
scării de la bucătărie şi să ajungă în odaia în care, depănându-şi mătăniile 
de chihlimbar, sta valiul, emirul Khaled, tatăl lui Buhăilă. 

La vederea micuţului Aslan, a cărui asemănare cu taică-său Aluniţă era 
aidoma, emirul Khaled simţi cum îi năboiesc lacrimile în ochi, şi îl chemă 
pe copil, şi îl luă pe genunchi, şi începu să-l mângâie, tare tulburat, şi zise: 

— Binecuvântat fie acela carele zămisleşte lucruri atâta de frumoase şi le 
dă suflet şi viaţă! 

Estimp, roaba Yasmina băgă de seamă lipsa copilului; îl căută înnebunită 
peste tot şi se hotărî, în pofida tuturor cuviinţelor, să intre, cu ochii rătăciţi, 
în odaia în care şedea emirul Khaled. Şi îl văzu pe micutul Aslan pe 
genunchii valiului; şi copilul se juca înfigându-şi degetele în preacinstita 
barbă a emirului. Dar, când o văzu pe maică-sa, micuțul se repezi înainte; 
iar emirul Khaled îl ţinu mai departe şi îi spuse Yasminei: 

— la vino mai încoace, o, roabo! Au copilul acesta va fi fiind al tău? 

Ea răspunse: 

— Da, o, stăpâne al meu, este rodul inimii mele! 

El o întrebă: 

— Şi cine este tată-său? Este vreuna dintre slugile mele? 

Ea spuse, vărsând un potop de lacrimi: 

— Tatăl lui este soţul meu Aluniţă. Dar acuma, o, stăpâne al meu, este fiul 
tău! 

Valiul, tare tulburat, îi spuse roabei: 

— Pe Allah! tu ai spus aşa! De-aci înainte este fiul meu! 

Şi tot atunci îl şi înfie, şi îi spuse mamei: 

— Îţi cer dar ca, de astăzi, să-l socoteşti pe fiul tău ca al meu, şi să-l faci să 
creadă pentru totdeauna, când are să fie la vârsta înţelegerii, că niciodată nu 


a avut alt tată decât pe mine! 

Şi Yasmina răspunse: 

— Ascult şi mă supun! 

Atunci emirul Khaled se îngriji, ca un adevărat părinte, de fiul lui Aluniţă, 
şi îi dete o creştere aleasă şi îl trecu în seama unui dascăl tare învăţat care 
era un caligraf de mâna întâia şi care îl învăţă şi scrierea cea frumoasă, şi 
Coranul, şi geometria, şi poezia. Apoi, când tânărul Aslan se făcu mai 
mare, tatăl său de suflet, emirul Khaled, îl învăţă el însuşi să călărească, să 
mânuiască armele, să se înfrunte de-a călare cu lancea şi să lupte în 
întreceri. Şi ajunse în felul acesta, la vârsta de patrusprezece ani, un călăreț 
desăvârşit, şi fu ridicat de calif la cinstea de emir, ca şi tatăl său valiul. 

Or, vru ursita ca într-o zi tânărul Aslan să se întâlnească cu Ahmad- 
Vicleanul la uşa rateşului evreului Abraham. Şi Ahmad-Vicleanul îl pofti pe 
fiul emirului să intre să ia o răcoritoare. 

După ce şezură jos, Ahmad-Vicleanul începu să bea, după năravul lui, 
până ce se îmbătă. Atunci scoase din buzunar fănăraşul împodobit cu 
nestemate, pe care îl furase odinioară, şi, cum începuse a se întuneca, îl 
aprinse. Atunci Aslan îi spuse: 

— Ya Ahmad, fanarul acesta este foarte frumos. Dă-mi-l mie! 

Căpetenia de agie îi zise: 

— Ferească-mă Allah! Cum aş putea să-ţi dau un lucru care a dus la 
pierzanie atâtea suflete? Află că, într-adevăr, fanarul acesta a fost pricina 
morţii fostului cap al saraiului, un oarecare ins din ţara Egiptului, pe nume 
Aluniţă! 

Şi Aslan, tare stârnit, strigă: 

— Spune-mi şi mie povestea! 

Atunci Ahmad-Vicleanul îi istorisi toată jitania, de la început până la 
sfârşit, fălindu-se, în beţia lui, că el însuşi fusese faptaşul isprăvii. 

Când se întoarse acasă, tânărul Aslan îi povesti maică-sii Yasmina 
povestea pe care tocmai o auzise de la Ahmad-Vicleanul şi îi spuse că 
fanarul se mai afla încă în mâinile aceluia. 

La vorbele acestea, Yasmina scoase un țipăt mare şi căzu leşinată... 


În clipita accasta a istorisirii sale, Şeherezada văzu că se luminează de ziuă şi, sfioasă, tăcu. 
Dar în cea de a două sute şaizeci şi noua noapte 


Spuse: 


La vorbele acestea, Yasmina scoase un țipăt mare şi căzu leşinată. lar când 
îşi veni în simţiri, izbucni în suspine şi se aruncă de gâtul fiului său Aslan şi 
îi spuse, printre lacrimi: 

— O, copilul meu, Allah iacătă că face să iasă la iveală adevărul. Aşa că 
nu pot să-ţi tăinuiesc mai mult taina mea! Află dar, o, Aslan copilul meu, că 
emirul Khaled nu este decât tatăl tău de suflet; cât despre tatăl tău de sânge, 
acela este soţul meu mult-iubit, Aluniţă, care a fost osândit, precum vezi, în 
locul celui vinovat. Eşti dator, aşadar, o, fiul meu, să te duci de îndată la un 
prieten bun de odinioară al tatălui tău, preacinstitul şeic al străjilor califului, 
şi să-i istoriseşti ceea ce ai aflat. Pe urmă să-i spui: „O, taică al meu, mă 
juruiesc ţie pe Allah, răzbună-mă asupra ucigaşului părintelui meu 
Aluniţă!” 

Numaidecât tânărul Aslan alergă la căpetenia străjilor saraiului, chiar acela 
care îi scăpase capul lui Aluniţă, şi îi spuse ceea ce îl învățase Yasmina să-i 
spună. 

Atunci căpetenia străjilor, până peste poate de minunat şi de bucuros, îi 
spuse lui Aslan: 

— Slăvit fie Allah carele sfâşie vălurile şi aruncă lumină în bezne! 

Şi adăugă: 

— De mâine, o, fiul meu, Allah are să te răzbune! 

Într-adevăr, în ziua aceea califul orânduise o întrecere mare la care urmau 
să se înfrunte de-a călare cu lăncile toţi emirii şi toţi călăreţii cei mai de 
frunte din Bagdad, şi la care avea să se tocmească şi o întrecere în jocul cu 
mingea şi cu măciuca, tot de-a călare. Iar tânărul Aslan era şi el din ceata 
celor ce aveau să joace cu măciuca. Şi îşi îmbrăcase tunica de sârmă şi 
încălecase calul cel mai inimos din grajdurile părintelui său de suflet, 
emirul Khaled. Şi chiar că era strălucitor astfel; şi însuşi califul fu până 
peste poate de fermecat de înfăţişarea şi de tinereţea lui. Încât dori să-l aibă 
în ceata sa. 

Şi jocul începu. Şi dintr-o tabără şi din cealaltă, jucătorii dovediră o 
măiestrie mare în mişcările lor şi o dibăcie minunată de a trimite mingea cu 
măciuca drept în mijlocul majei lor, din goana mare a cailor. 

Dar deodată unul dintre jucătorii din tabăra potrivnică celei pe care o 
diriguia însuşi califul slobozi mingea drept spre chipul califului, şi cu o 
lovitură atâta de iscusită şi de năprasnică, încât negreşit că s-ar fi zis cu 
ochii şi poate că şi cu viaţa califului, dacă tânărul Aslan, cu-o sprinteneală 
de-a mirărilea, nu ar fi oprit, cu o lovitură de măciucă, taman la vreme 


mingea din zbor. Şi o trimise atâta de cumplit îndărăt, încât îl nimeri în 
spinare pe călăreţul care o aruncase şi îl prăvăli din şa, frângându-i şira 
spinării! 

La fapta aceea strălucită, califul se uită la tânărul Aslan şi îi spuse: 

— Trăiască cei viteji, o, fiu al emirului Khaled! 

Şi califul coborî pe dată de pe cal, după ce puse capăt întrecerii, şi îşi 
strânse emirii şi pe toţi călăreţii care se înfruntaseră la joc. Pe urmă îl chemă 
pe tânărul Aslan şi, dinaintea tuturor celor de faţă, îi spuse: 

— O, nepreţuitule fiu al valiului Bagdadului, vreau să te aud la cât 
preţuieşti tu însuţi răsplata ce se cuvine pentru o faptă precum a ta! Sunt 
gata să-ţi împlinesc tot ce mi-ai cere. Vorbeşte! 

Atunci tânărul Aslan sărută pământul dintre mâinile califului şi îi spuse: 

— Cer de la capul drept-credincioşilor răzbunare! Sângele tatălui meu nu a 
fost răscumpărat, iar ucigaşul mai este viu! 

La vorbele acestea, califul rămase până peste poate de nedumerit şi strigă: 

— Ce spui tu, o, Aslane, despre răzbunarea tatălui tău? Păi tatăl tău, 
emirul Khaled, iacătă-l colea lângă mine, viu şi nevătămat, slavă lui Allah 
Milosârdnicul! 

Şi Aslan răspunse: 

— O, emire al drept-credincioşilor, emirul Khaled a fost pentru mine cel 
mai bun dintre toţi taţii de suflet. Află numai că eu nu sunt fiul sângelui său, 
întrucât tatăl meu este căpetenia de odinioară a saraiului tău, Aluniţă! 

Când auzi vorbele acestea, califul văzu lumina cum se preschimbă în 
neguri dinaintea ochilor săi, şi, cu glas sugrumat, spuse: 

— Fiul meu, tu nu ştii că tatăl tău s-a dovedit ticălos faţă de emirul drept- 
credincioşilor? 

Dar Aslan strigă: 

— Ferească-l Allah pe tatăl meu să fi fost făptaşul ticăloşiei! 'Ticălosul se 
află de-a stânga ta, o, emire al drept-credincioşilor! Este capul de agie, 
Ahmad-Vicleanul! Porunceşte să fie scotocit şi vei găsi în buzunarul lui 
dovada ticăloşiei! 

La vorbele acestea, califul se schimbă la obraz şi se făcu galben cum e 
şofranul, şi, cu glas înfricoşător, îl chemă pe capul străjilor şi îi spuse: 

— Scotoceşte-l de faţă cu mine pe căpetenia agiei! 

Atunci căpetenia străjilor, bătrânul prieten al lui Aluniţă, veni la Ahmad- 
Vicleanul şi îi scotoci buzunarele într-o clipeală de ochi şi scose deodată 
fănăraşul de aur furat de la calif! 


Atunci califul, de-abia mai izbutind să se stăpânească, îi spuse lui Ahmad- 
Vicleanul: 

— Vino mai încoace! De unde a ajuns la tine fanarul acesta? 

El răspunse: 

— L-am cumpărat, o, emire al drept-credincioşilor! 

Iar califul le spuse străjerilor: 

— Numaidecât aşterneţi-l la ciomăgeală, până mărturiseşte! 

Şi pe dată Ahmad-Vicleanul fu înşfăcat de străjeri, dezbrăcat până la piele, 
şi vergeluit, şi zdrumicat sub lovituri până mărturisi tot şi istorisi toată 
jitania, de la început până la sfârşit. 

Califul se întoarse atunci către tânărul Aslan şi îi spuse: 

— Acuma este rândul tău. Ai să-l spânzuri cu chiar mâna ta! 

Şi pe dată străjerii petrecură ştreangul pe după gâtul lui Ahmad-Vicleanul, 
iar Aslan îl apucă straşnic cu amândouă mâinile şi, ajutat de căpetenia 
străjilor, îl săltă pe tâlhar în vârful spânzurătorii înfipte în mijlocul 
meidanului de alergări. 

După ce dreptatea se împlini într-acest chip, califul îi spuse lui Aslan: 

— Fiul meu, încă nu mi-ai cerut niciun hatâr pentru isprava ta! 

Şi Aslan răspunse: 

— O, emire al drept-credincioşilor, de vreme ce îmi îngăduieşti a cere 
ceva, mă rog ţie să mi-l dai îndărăt pe tatăl meu! 

La vorbele acestea, califul, tulburat peste fire, începu să plângă, apoi 
suspină: 

— Păi tu nu ştii, fiul meu, că săracul taică-tău, osândit pe nedrept, a murit 
spânzurat? Ori mai degrabă s-ar putea să fie mort, că lucrul nu este întru 
totul neîndoielnic. Drept aceea mă juruiesc pe cinstea strămoşilor mei că l- 
aş dărui cu cel mai mare dintre hatâruri pe acela care mi-ar da de ştire că 
Aluniţă, părintele tău, nu este mort! 

Atunci căpetenia străjilor veni între mâinile califului şi spuse: 

— Dă-mi făgăduinţă de iertare! 

Şi califul răspunse: 

— Ai făgăduinţă! Grăieşte! 

Şi căpetenia străjerilor spuse: 

— Îţi dau de ştire vestea cea bună, o, emire al drept-credincioşilor! 
Slujitorul tău cel credincios de odinioară, Aluniţă, se află în viaţă! 

Califul strigă: 

— A, ce tot spui tu? 


El răspunse: 

— Pe viaţa capului tău, mă juruiesc ţie că acesta este adevărul! Şi chiar eu 
l-am scăpat pe Aluniţă, rânduind să fie spânzurat în locul lui un osândit care 
i se asemuia precum se asemuieşte un frate cu fratele său. lar acuma se află 
la adăpost în Iskandaria, unde trebuie să fie prăvăliaş în suk, pesemne. 

La vorbele acestea, califul sări în sus de bucurie şi îi spuse căpeteniei 
străjilor: 

— Trebuie să pleci îndată după el şi să mi-l aduci în cel mai scurt răstimp! 

Şi capul străjilor răspunse: 

— Ascult şi mă supun! 

Atunci califul porunci să i se verse zece mii de dinari pentru cheltuielile de 
călătorie; iar căpetenia străjilor purcese numaidecât la drum spre Iskandaria, 
unde va să-l găsească pe Aluniţă, de-o vrea Allah! 


Dar cât despre Aluniţă iacătă! 

Corabia pe care se suise ajunsese la Iskandaria după o plutire minunată, 
care îi fusese scrisă de Allah (binecuvântat fie El!), iar Aluniţă coborî pe 
țărm numaidecât şi rămase vrăjit de înfăţişarea cetăţii Iskandaria, pe care nu 
o mai văzuse niciodată, măcar că el se născuse în Cairo. Şi se duse pe dată 
în suk, unde închirie o prăvălie gata orânduită cu de toate şi pe care telalul 
sukului o striga de vânzare, aşa cum se găsea. Era, într-adevăr, o prăvălie al 
cărei stăpân tocmai murise pe neaşteptate; era dichisită, ca de obicei, cu 
perne, şi era plină de mărfuri, lucruri trebuitoare pentru oamenii mărilor, 
precum pânze, frânghii, sfori, lăzi vânjoase, saci pentru mărunţişuri, arme 
de toate soiurile şi de toate preţurile, şi mai ales o ditamai grămadă de 
fierotenii şi de vechituri mult preţuite de căpitanii de năvi care le cumpărau 
de acolo spre a le vinde oamenilor din Apus; întrucât oamenii de prin ţările 
Apusului preţuiesc până peste poate vechiturile din vremurile de demult şi 
îşi schimbă până şi femeile şi copiii pe, de pildă, vreo piatră talismanică ori 
vreo sabie ruginită de cine ştie când. 

Încât nu e de nicio mirare că Aluniţă, în vremea anilor lungi ai 
surghiunului său departe de Bagdad, izbândise de minune în neguţătoria sa, 
dobândind înzecit; întrucât nimic nu este mai rodnic decât vânzarea de 
vechituri, care se cumpără, de pildă, cu o drahmă şi se vând apoi cu zece 
dinari. 

După ce vânduse tot ceea ce avusese în prăvălie, Aluniţă tocmai se 
pregătea să vândă chiar prăvălia, când, deodată, pe un raft pe care îl ştia gol 


cu totul, zări ceva roşu şi sclipitor. Luă lucrul acela şi văzu, uluit până peste 
poate, că era o gemmă talismanică voinică, cu şase feţe şlefuite, şi atârnată 
de un lănţişor de aur vechi; iar pe cele şase feţe erau săpate nişte nume cu 
litere necunoscute, asemănătoare cu nişte furnici ori cu alte gângănii la fel 
ca mărime. Şi o tot măsura cu mare luare-aminte, când văzu dinaintea 
prăvăliei un căpitan de corabie, care se oprise să se uite mai de aproape la 
gemma pe care o zărise din uliţă. 

Reizul, după salamalec, îl întrebă pe Aluniţă: 

— O, stăpâne al meu, poţi să-mi laşi gemma aceea, ori poate că nu este de 
vânzare? 

El răspunse: 

— Aici totul este de vânzare, până şi prăvălia! 

Reizul întrebă: 

— Atunci vrei să-mi vinzi gemma pe optzeci de mii de dinari de aur? 

La vorbele acestea, Aluniţă chibzui: „Pe Allah! gemma asta trebuie să fie 
cum nu s-a mai pomenit de prețioasă! Aşa că să mă las greu.” Şi răspunse: 

— Fără de îndoială că glumeşti, o, reizule! Întrucât, pe Allah! eu am dat pe 
ea, ca preţ de cumpărare, o sută de mii de dinari! 

Celălalt spuse: 

— Atunci, vrei să mi-o dai cu o sută de mii? 

Aluniţă spuse: 

— Fie! Dar numai din cinstire faţă de tine! 

Şi reizul îi mulţumi şi îi spuse: 

— Nu am la mine atâţia bani; întrucât ar fi tare primejdios să umbli prin 
Iskandaria cu atâta bănet. Dar hai cu mine pe corabie, unde ai să-ţi capeţi 
preţul, pe deasupra şi cu un peşcheş de două viguri de pânzet, două viguri 
de catifea şi două viguri de bogasiu. 

Atunci Aluniţă se ridică, încuie uşa de la prăvălie cu cheia şi se duse pe 
corabie cu căpitanul. Şi reizul îl rugă să-l aştepte pe punte, şi se duse să 
aducă banii. Dar nu se mai ivi, şi deodată pânzele se desfaşurară cât erau de 
mari şi corabia spintecă marea, ca o pasăre. 

Când se văzu luat prins aşa pe apă, uluiala lui Aluniţă fu până peste poate. 
Dar de la cine putea să capete ajutor, cu atât mai mult cu cât nu vedea 
niciun corăbier de la care să ceară vreo lămurire, iar naia zbura pe mare ca 
împinsă de cel nevăzut? 

Pe când sta el aşa năuc şi speriat, îl văzu până la urmă pe căpitan cum 
venea, mângâindu-şi barba şi uitându-se la el cu un chip şoltic, şi care îi 


spuse într-un sfârşit: 

— Eşti chiar tu, musulmanul Aluniţă, fiul lui Şamseddin din Cairo, şi care 
a fost la Bagdad la saraiul califului? 

El răspunse: 

— Da, sunt fiul lui Şamseddin! 

Reizul spuse: 

— Prea bine! peste câteva zile avem să ajungem la Genua, în ţara noastră 
creştinească. Şi ai să vezi tu, o, musulmanule, ce soartă te aşteaptă acolo! 

Apoi plecă. 

Şi-aşa, plutirea dovedindu-se norocită, naia ajunse în portul Genuei, 
cetatea creştinilor de la Apus. Şi numaidecât o femeie bătrână, însoţită de 
doi bărbaţi, veni pe corabie să întrebe de Aluniţă, care nici nu mai ştia ce să 
socoată despre întâmplare. Da, lăsându-se în seama soartei, bună ori rea, 
care îl călăuzea, o urmă pe bătrâna care îl duse, de-a lungul cetăţii, până la o 
biserică ce ţinea de o aşezare călugărească. 

Când ajunseră la uşa bisericii, bătrâna se întoarse către Aluniţă şi îi spuse: 

— De-aci înainte trebuie să te socoţi ca slugă la biserica şi la stăreţia 
aceasta. Slujba ta stă în a te scula în fiecare zi de cu zori ca să te duci 
dintru-ntâi la pădure să faci rost de lemne şi să te întorci cât mai degrabă să 
speli podeaua din biserică şi din stăreţie, să scuturi preşurile, să mături peste 
tot; apoi să dai grâul prin ciur, să-l râşneşti, să frămânţi aluatul de pâine, să 
coci pâinea în cuptor; să iei o merţă de linte, s-o zbrobeşti, s-o găteşti, şi să 
umpli cu ea trei sute şaptezeci de străchini pe care trebuie să le dai una câte 
una fiecăruia din cei trei sute şaptezeci de călugări din mănăstire; apoi să te 
duci să goleşti de scârnă ţucalele din chiliile călugărilor; pe urmă îţi închei 
treaba cu stropitul grădinii şi cu umplerea celor patru butoaie şi a hârdaielor 
rânduite de-a lungul zidului. Şi toată treaba aceasta trebuie isprăvită în 
fiecare zi până în prânz. Întrucât trebuie să-ţi dăruieşti toate după-amiezele 
silindu-i pe trecători să intre, de voie de nevoie, în biserică, să asculte 
predica; iar dacă nu vor, iacătă colea o cârjă împodobită cu o cruce de fier 
cu care să-i păleşti, din porunca domnului ţării. În felul acesta, nu au să mai 
sălăşluiască în cetate decât creştinii cei cucernici, care vor veni aici ca să fie 
binecuvântaţi de călugări. Şi-acuma apucă-te de treabă şi ia bine seama să 
nu uiţi spusele mele! 

Şi, după ce rosti vorbele acestea, bătrâna se uită la el clipind din ochi şi 
plecă. 


Atunci Aluniţă îşi zise: „Pe Allah! toate astea sunt prea de tot!” Şi, 
nemaiştiind ce să facă, intră în biserică, la ceasul acela cu totul goală, şi 
şezu jos pe un scaun ca să încerce a chibzui la toate întâmplările ciudate 
câte îl potopiseră una după alta. 

Se afla acolo de vreun ceas de vreme, când auzi cum răzbate până la el, pe 
sub pilaştri, un glas de femeie atâta de duios, încât numaidecât, uitându-şi 
grijile, Aluniţă începu s-o asculte ca vrăjit. Şi aşa de răpit fu de glasul acela, 
încât pe dată toate păsăruicile din sufletul lui începură să cânte cu toatele 
deodată, şi simţi cum pogoară în el răcoarea binecuvântată pe care o 
stârneşte o cântare singuratică. Şi se şi sculase să caute glasul acela, când 
glasul tăcu. 

Dar deodată, dintre pilaştri, se ivi un chip acoperit de văluri al unei femei 
care veni până lângă el şi, cu un glas tremurând, îi spuse: 

— Oh, Aluniţă, de cât amar de vreme tot visez la tine! Într-un sfârşit, 
binecuvântat să fie Allah carele a îngăduit să ne găsim! lacătă! Avem să ne 
căsătorim numaidecât! 

La vorbele acestea, Aluniţă strigă: 

— Nu este alt Dumnezeu decât numai unul Allah! Hotărât că tot ceea ce 
mi se întâmplă nu este decât un vis! lar când visul are să se risipească, am 
să mă trezesc iarăşi în prăvălia mea din Iskandaria! 

Dar tânăra femeie spuse: 

— Ba nu, o, Aluniţă, este aievea! Te afli în cetatea Genuei, unde am pus să 
fii adus, fără de voia ta, cu mijlocirea reizului de sub poruncile tatălui meu, 
domnul cetăţii Genuei. Află dar că eu sunt domniţa Hosn-Mariam, fiica 
domnului acestei cetăţi. Cu ajutorul vrăjitoriei, pe care am învăţat-o de când 
eram copilă, mi s-a izvodit făptură şi frumuseţea ta, şi m-am îndrăgostit aşa 
de tare de tine, încât l-am trimis pe reiz să te caute la Iskandaria. Şi ia uite la 
gâtul meu gemma talismanică pe care ai găsit-o în prăvălia ta, şi care fusese 
pusă pe unul dintre rafturile tale de chiar reizul, anume spre a te ispiti pe 
puntea corăbiei sale. Şi numaidecât ai să vezi şi tu ce puteri peste fire îmi dă 
gemma aceasta. Da mai înainte de toate trebuie să te însori cu mine. Şi 
atunci toate dorinţele tale se vor împlini. 

Aluniţă o întrebă: 

— O, domniţă, măcar îmi fagăduieşti că mă duci îndărăt la Iskandaria? 

Ea spuse: 

— Este cel mai uşor lucru! 

Atunci el se învoi să se însoare cu ea. 


Şi domniţa Mariam îi zise: 

— Aşadar vrei să te întorci de îndată la Iskandaria? 

El răspunse: 

— Da, pe Allah! 

Ea spuse: 

— Să mergem! 

Şi luă cornalina şi o întoarse spre cer cu faţa pe care era scrisă închipuirea 
unui pat, şi cu degetul freca apăsat faţa aceea, rostind: „O, cornalina, în 
numele lui Soleiman, îţi poruncesc să-mi rostuieşti un pat de călătorie!” 

De-abia rosti ea vorbele acestea, că un pat de călătorie, cu toate păturile şi 
pernele lui, se şi aşternu dinaintea lor. Se suiră amândoi în el şi se întinseră 
în tihnă. Atunci domniţa Mariam luă între degete cornalina, o întoarse spre 
cer cu una din feţe, pe care era zugrăvită o pasăre, şi spuse: 

— Cornalina, o, cornalina, îţi poruncesc, în numele lui Soleiman, să ne 
duci întregi şi nevătămaţi la Iskandaria, mergând pe calea cea mai dreaptă! 

De-abia fusese rostită porunca aceasta, că patul se şi ridică de la sine în 
văzduh, fără de nicio smucitură, se înălţă până la cupolă, ieşi pe fereastra 
cea mare şi, mai iute decât pasărea cea mai iute, spintecă văzduhul, lin ca 
într-o vrajă şi, într-un răspăs de vreme tare scurt, îi şi lasă jos la Iskandaria. 

Or, în chiar clipita în care puneau piciorul pe pământ, văzură cum venea 
spre ei un om îmbrăcat ca la Bagdad, pe care Aluniţă îl şi cunoscu: era 
căpetenia străjilor. Tocmai coborâse şi el de pe corabie, tot atunci, ca să 
purceadă la căutarea osânditului de odinioară. Se repeziră aşadar unul în 
braţele celuilalt, iar căpetenia străjilor îi spuse lui Aluniţă ştirea despre 
găsirea culpeşului şi despre spânzurarea lui, îi istorisi toate întâmplările câte 
se petrecuseră la Bagdad de patrusprezece ani încoace, şi îi dete astfel de 
ştire despre naşterea fiului său Aslan care ajunsese călăreţul cel mai frumos 
din Bagdad. 

Iar Aluniţă, la rându-i, îi povesti căpeteniei străjilor toate păţaniile lui, de 
la început până la sfârşit. Şi acestea îl minunară până peste poate pe 
căpetenia străjilor care, după ce tulburarea i se mai potoli, îi spuse: 

— Emirul drept-credincioşilor doreşte să te vadă cât mai degrabă! 

El răspunse: 

— Da, de bună seamă! Dar îngăduieşte-mi să merg la Cairo să sărut mâna 
tatălui meu Şamseddin şi a mamei mele, şi să-i înduplec să vină cu noi la 
Bagdad. 


Atunci căpetenia străjilor se sui şi el în patul care îi şi duse într-o clipeală 
de ochi la Cairo, chiar pe Uliţa Galbenă, unde se afla casa lui Şamseddin. Şi 
bătură la poartă. lar mama cobori să vadă cine bătea aşa şi întrebă: 

— Cine bate? 

El răspunse: 

— Sunt eu, fiul tău Aluniţă! 

Bucuria mamei fu fără de margini, pentru ea care de atâta amar de ani 
îmbrăcase hainele de jale, şi căzu leşinată în braţele fiului ei. Iar 
preacinstitul Şamseddin tot aşa. 

După ce se odihniră vreme de trei zile acasă la Şamseddin, se suiră cu toţii 
pe patul care, la porunca domniţei Hosn-Mariam, îi duse întregi şi 
nevătămaţi la Bagdad, unde califul îl întâmpină pe Aluniţă îmbrăţişându-l 
ca pe un fiu, şi îl potopi cu huzmeturi şi cu hatâruri, şi pe el, şi pe tatăl său 
Şamseddin, şi pe fiul său Aslan. 

După care Aluniţă îşi aduse aminte că, la urma urmei, temeiul dintâi al 
norocului său fusese Mahmud-Deandosulea, care dintru-ntâi îl stârnise aşa 
de năstruşnic să călătorească şi apoi îl culesese, despuiat de toate, de pe 
acoperişul fântânii de pe uliţă. Încât puse să fie căutat peste tot şi, până la 
urmă, îl găsi stând jos într-o grădină, înconjurat de nişte băieţi cu care cânta 
şi bea. Şi îl rugă să vină la sarai, unde rândui să fie ridicat, aşa deandosulea 
cum era, căpetenie a agiei în locul lui Ahmad-Vicleanul. 

După ce îşi împlini şi datorinţa aceasta, Aluniţă, bucuros că îşi găsise un 
fiu aşa de frumos şi de viteaz cum era tânărul Aslan, mulţumi lui Allah 
pentru milele sale. Şi trăi până peste poate de huzurit, la Bagdad, înconjurat 
de cele trei soţii ale sale, Zobeida, Yasmina şi Hosn-Mariam, vreme de ani 
şi ani, până ce veni să-l caute Spărgătoarea de desfătări şi Despărţitoarea de 
prieteni! Mărire fie înălţată Aceluia pururea Neschimbător, spre carele se 
adună toate câte sunt zămislite! 


Iar Şeherezada, isprăvind de povestit istoria aceasta, se simţi oleacă ostenită şi tăcu. 

Atunci sultanul Şahriar, care şezuse nemişcat în luare aminte toată vremea aceasta, strigă: 

— Povestea cu Aluniţă, o, Şeherezada, chiar că este nemaipomenită, iar Mahmud-Deandosulea şi 
misitul Sesam, cu leacul lui de încălzit ouăle care s-au răcit, m-au desfătat până peste poate. Dar se 
cere să-ţi mărturisesc uimirea mea de a vedea aşa de puţine versuri în povestea aceasta, când tocmai 
mă deprinsesem cu nişte stihuri minunate! Şi-apoi trebuie să-ţi spun că faptele lui Deandosulea încă 
mai au pentru mine oarecare întunericime, şi aş fi bucuros să te aud că-mi dai o lămurire mai 
limpede, dacă fireşte îţi este cu putinţă! 

La vorbele acestea ale sultanului Şahriar, Şeherezada zâmbi a râde uşurel şi se uită la soră-sa 
Doniazada, pe care o văzu înveselită până peste poate; pe urmă îi spuse sultanului: 


— Acuma, o, norocitule sultan, cum micuța aceasta poate să asculte orice, am să-ţi istorisesc vreo 
două din Păţaniile poetului Abu-Nowas, cel mai desfătător, şi cel mai vrăjitor, şi cel mai duhliu dintre 
toţi poeţii Iranului şi ai Arabiei! 

lar micuța Doniazada se ridică de pe chilimul pe care sta ghemuită şi dete fuga să se arunce în 
braţele suroră-sii, pe care o sărută cu drag şi îi spuse: 

— Uf, mă rog ţie, Şeherezada, începe numaidecât! Fii aşa de bună, o, sora mea! 

Iar Şeherezada spuse: 

— Cu toată voioşia inimii şi ca o cinstire adusă sultanului acesta împodobit cu purtări alese! 


Dar întrucât văzu că se luminează de ziuă, Şeherezada, tot sfioasă, amână povestitul pe a doua zi. 
Când fu cea de a două sute şaptezecea noapte 
Spuse: 


Micuța Doniazada aşteptă ca Şeherezada să-şi isprăvească treaba ei cea de rând cu sultanul Şahriar 
şi, ridicând capul, strigă: 

— O, sora mea, mă rog ţie, ce mai aştepţi ca să ne istoriseşti snoavele despre poetul Abu-Nowas, 
prietenul califului, cel mai vrăjitor dintre toţi poeţii Iranului şi ai Arabiei? 

Iar Şeherezada zâmbi către sora ei şi îi spuse: 

— Nu aştept decât îngăduinţa sultanului ca să istorisesc câteva dintre păţaniile lui Abu-Nowas, care 
era într-adevăr un poet fără de seamăn, da şi un mare dezmăţat! 

Atunci micuța Doniazada sări în sus şi dete fuga s-o sărute pe soră-sa spunându-i: 

— Oh! mă rog ţie, ce-a păţit? Grăbeşte de ne spune! 

Ci sultanul Şahriar, întorcându-se către Şeherezada, îi spuse: 

— Chiar că, Şeherezada, nu aş fi supărat să te ascult cum ne istoriseşti vreo două, trei asemenea 
păţanii pe care le prepun desfătătoare. Şi se cade să-ţi spun că în noaptea aceasta mă simt ispitit spre 
nişte gânduri mai înalte, şi stau gata să aud din gura ta niscaiva parimii înțelepte. Aşa că, dacă ştii 
vreo poveste care ar putea să mă îmbogăţească în cunoaşterea poveţelor chibzuite şi să-mi sporească 
mintea cu învăţătura celor înţelepţi şi a celor cărturari, să nu care cumva să crezi că nu m-ar ispiti! Ba 
dimpotrivă! Pe urmă vei putea, dacă răbdarea mea nu va fi ajuns la capăt, o, Şeherezada, să mă 
veseleşti şi cu păţaniile acelea ale lui Abu-Nowas. 

La vorbele acestea ale sultanului Şahriar, Şeherezada grăbi a răspunde: 

— O, norocitule sultan, chiar că astăzi toată ziua am cugetat la o poveste cu o fetişcană de o 


frumuseţe uluitoare, şi învățată de-a mirărilea, şi pe care o chema Sigla 

Şi sultanul strigă: 

— Pe Allah! nu mai zăbovi deloc să-mi împărtăşeşti toate cele despre care mi-ai pomenit acum! 
Întrucât nimic nu îmi este mai drag să ascult decât spusele pline de învăţătură rostite de fetele 
frumoase. Şi tare mai doresc ca povestea făgăduită să mă mulţumească întru totul şi să fie totodată un 
spor şi o pildă de învăţătură pe care orice musulman adevărat este dator s-o aibă. 


23 
Atunci Şeherezada cugetă o clipită şi, ridicând un deget, spuse 


POVESTEA CU MULT ÎNVĂŢATA SYMPATHIA 


Se povesteşte — ci Allah este cel mai ştiutor a toate — că era la Bagdad un 
negustor tare bogat, cu o deverea nemaipomenită. Se bucura de cinstiri, de 
fălnicii, de huzmeturi şi de hatâruri de toate soiurile, da nu era fericit deloc, 
întrucât Allah nu îşi aşternuse asupra-i binecuvântarea sa până la a-i dărui şi 
un copil, măcar de-ar fi fost el chiar şi de parte femeiască. Încât îmbătrânise 
întru alean, şi îşi vedea zi de zi oasele cum i se fac străvezii şi spinarea cum 
i se gârboveşte, fără ca să poată dobândi de la vreuna dintre soțiile lui cele 
multe un câştig alinător. Da într-o zi, după ce împărţise pomeni multe şi 
după ce trecuse şi pe la sfinţii schivnici şi se rugase cu evlavie, se culcă cu 
cea mai tânără dintre roabele sale şi, de data aceasta, din mila celui 
Preaînalt, o lăsă plină pe clipă şi pe dată. 

În cea de a noua lună, zi la zi, soţia negustorului născu norocit un copil de 
parte bărbătească atâta de frumos de era ca o bucată de lună. 

Încât negustorul, în datorinţa sa faţă de cel Atoatedătătorul, nu uită a-şi 
îndeplini juruinţele făgăduite, şi făcu daruri mari celor săraci, şi văduvelor, 
şi orfanilor, vreme de şapte zile în şir; apoi, în dimineaţa celei de a şaptea 


zile, se gândi să-i dea un nume fiului său, şi îi dete numele de Abul- 

Hassan 


Copilul fu crescut pe braţele doicilor şi pe braţele roabelor cele frumoase 
şi fu îngrijit ca un odor scump până ce ajunse la vârsta învăţăturii. Atunci fu 
dat în seama dascălilor cei mai cărturari, care îl învăţară să citească vorbele 
cele dumnezeieşti din Coran., şi îl deprinseră scrierea cea frumoasă, poezia, 
socotitul şi mai ales dibăcia de a trage cu arcul. Încât învăţătura lui întrecea 
ca întindere pe cea a celor de vârsta lui şi pe a celor din veacul lui; şi 
aceasta nu fu încă totul! 

Într-adevăr, el adăuga la toate acele felurite învățături şi un farmec 
vrăjitoresc, şi era desăvârşit de frumos, încât iacătă cu ce stihuri poeţii de pe 
vremurile lui i-au zugrăvit nurii cei tinereşti, frăgezimea obrajilor, florile 
buzelor şi pufuşorul cel proaspăt care le împodobeau: 


Na vezi cum iată-i stau să dea în floare 
Bobocii trandafirilor lui scumpi 


De pe obrajii-i care râd în soare 
Când primăvara-n crânguri pune bumbi? 


Şi nu te miri că trandafirii iar 

Mai ard aşa, când iată-n crugul gurii 
Ca toporaşii-n umbrele pădurii 

Stă puful bărbăţiei să răsară? 


Tânărul Abul-Hassan fu aşadară bucuria tatălui său, desfătul luminii 
ochilor lui, atâta vreme câtă îi menise ursitoarea dintru început. Da când 
bătrânul simţi că se apropie sorocul care îi fusese hotărât, îl chemă pe fiul 
său să şadă jos între mâinile sale, într-o zi ca toate zilele, şi îi spuse: 

— Fiul meu, iacătă că vadeaua mea este aproape, şi nu mi-a mai rămas 
decât să mă gătesc a mă înfăţişă dinaintea Domnului şi Stăpânului nostru. 
Îți las ca moştenire averi mari, multe bogății şi moşii, sate întregi cu 
pământuri frumoase şi cu livezi mănoase, care să vă ajungă, şi încă din 
prisos, şi ţie şi copiilor tăi şi copiilor copiilor tăi. Te povăţuiesc numai să 
ştii a te bucura de ele fără de risipă, mulţumindu-i Atoateîmpărţitorului şi 
trăind în cinstirea care i se datorează! 

Pe urmă bătrânul negustor muri de boala lui, iar Abul-Hassan rămase până 
peste poate de mâhnit şi, după ce datorinţele înmormântării se împliniră, îşi 
puse semnele de jale şi se încuie cu durerea lui. 

Da în curând prietenii săi izbutiră să-l înveselească şi să-l smulgă din 
jelaniile sale, şi o făcură atâta de temeinic, încât îl înduplecară să intre la 
hammam ca să se împrospăteze, apoi să-şi schimbe hainele; şi îi spuseră, 
spre a-l alina întru totul: 

— Cel ce se răsplămădeşte pe sine în copiii ca tine, acela nu moare! 
Alungă-ţi aşadar jalea şi cugetă cum să te foloseşti de tinereţea şi de 
bunurile tale! 

Încât Abul-Hassan uită încet, încet poveţele tătâne-său, şi până la urmă se 
amăgi că norocul şi bogăţia ar fi fără de capăt. De-atunci nu mai conteni a- 
şi împlini toate poftele, a se deda tuturor desfătărilor, a-şi petrece cu 
cântăreţele şi cu lăutăresele, a mânca în toate zilele o grămadă de pui, 
întrucât îi plăceau puii, a se veseli despecetluind olurile cele bătrâne cu 
băuturi îmbătătoare şi a asculta chinchetul pocalelor ciocnite, a chirfosi ceea 
ce putea chirfosi, a părădui ceea ce putea părădui, şi a irosi ceea ce putea 
irosi, cât până la urmă se trezi într-o zi fără nimica în mâini, afară poate 
doar de sine însuşi. Şi, din toate câte i le lăsase de moştenire răposatul 


tătâne-său, ca slujitori şi femei, nu îi mai rămase nimica, decât numai o 
roabă dintre roabele cele multe. 

Da iarăşi trebuie să ne minunăm de la bun înccput de urmarea cea norocită 
a sorții care vroise ca roaba aceea să fie taman chiar minunea dintre toate 
roabele de pe toate meleagurile Răsăritului şi ale Apusului, şi care mai 
rămăsese în casă, acuma fără de strălucire, a risipitorului de Abul-Hassan, 
fiul răposatului negustor, într-adevăr, roaba aceea se numea Sympathia, şi 
chiar că niciodată nu se potrivise un nume mai bine cu harurile făpturii care 
îl purta. Roaba Sympathia era o fetişcană dreaptă precum litera alef, cu un 
mijlocel bine întocmit şi atâta de subţire şi de gingaş, încât soarele nici nu 
ar fi izbutit să-i aşteamă umbra pe pământ; frumuseţea şi frăgezimea feţei 
sale erau de-a minunelea; chipu-i era întru totului tot pecetluit limpede cu 
semnul binecuvântării şi al bunei vestiri; gura-i era parcă pecetluită cu 
pecetea lui Soleiman, ca spre a străjui comoara cea scumpă de mărgăritare 
pe care o închidea; dinţii ei erau ca două şire de salbe aidoma; cele două 
rodii ale sânilor ei erau despărțite prin mejdina cea mai vrăjitoare, iar 
buricul ei era atâta de scobit şi de adânc, încât ar fi putut să cuprindă în el o 
uncie de unt muscat. Cât despre şerteaţa ei cea falnică, d-apoi aceea încheia 
taman cum se cuvine gingăşia mijlocelului şi lăsa tipărite adânc pe sofale şi 
pe saltele groapa întocmită de fălnicia greutăţii sale. Şi despre ea era vorba 
în cântecul acesta al poetului: 


E precum soarele-n tărie, 
Ca luna-n noaptea sinilie, 
Şi luminoasă-i şi mlădie 
Precum un fir de trandafir! 
Şi-i toată numai bucurie, 
Ca viul soarelui potir, 

Ca luna-n ceruri argintie, 
Ca blânda floare zoroclie 
Ce-şi leagănă gingaşu-i fir! 


I-i cerul scris în raza feţei, 
Iar pajiştile verzi din rai, 

Cu dulcele izvor al vieţii, 
Sclipesc sub strălucitu-i strai; 
Şi-i însăşi lumea frumuseţii 
Izarul ei ca un sarai. 


Toate culorile le-mbină: 

Al rozei roşu, alb de-argint, 
Şi alb de santal, şi lumina 
De mură neagră strălucind; 
Iar vraja ei mereu senină 

O apără de răul jind. 


Slăvit să fie-acela care 
Asupra ei a revărsat 
Atăta slavă stătătoare! 
Şi fericit acel bărbat 
Căruia-i fi-va desfătare 
Duiosu-i glas înfiorat! 


Aşa era roaba Sympathia, singura comoară pe care o mai avea risipitorul 
de Abul-Hassan. 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a două sute şaptezeci şi doua noapte 


Spuse: 


... Aşa era roaba Sympathia, singura comoară pe care o mai avea risipitorul 
de Abul-Hassan. 

Aşadar, dacă băgă de seamă că toată clironomia părintească se irosise fără 
de întoarcere, Abul-Hassan se cufundă într-o stare de deznădejde care îi răpi 
şi somnul, şi pofta de mâncare; şi rămase aşa trei zile şi trei nopţi fără să 
mănânce, fără să bea, fără să doarmă; încât roaba lui Sympathia ajunse să 
socoată că are să-l vadă cum moare şi se hotărî să-l scape cu orice preţ. 

Se împodobi cu hainele ei cele mai potrivite spre a fi scoase la iveală şi cu 
giuvaierurile şi odoarelc câte îi mai rămăseseră, şi se înfăţişă stăpânului ei, 
cu un zâmbet de semn bun pe buze, spunându-i: 

— Allah are să-ţi curme zbuciumârile prin mijlocirea mea. Pentru aceasta, 
nu ai decât să mergi dinaintea stăpânului nostru, emirul drept-credincioşilor, 
Harun Al-Raşid, cel de al cincelea dintre coborâtorii din Abbas, şi să-i ceri 
pe mine, ca preţ de vânzare, zece mii de dinari. Dacă are să găsească preţul 
acesta prea ridicat, să-i spui aşa: „O, emire al drept-credincioşilor, fata 
aceasta preţuieşte încă şi mai mult, lucru de care ai să-ţi dai mai bine seama 


dacă ai s-o pui la încercare. Ea atunci are să crească cu mult în ochii tăi, şi 
vei vedea că nu-şi are pereche şi asemuire, şi că este cu adevărat vrednică 
să-l slujească pe Stăpânul nostru califul!” Apoi îl povăţui, stăruind 
îndelung, să se păzească de a scădea cumva preţul. 

Abul-Hassan, care până la ceasul acela nu se ostenise, din nepăsare, să ia 
aminte la însuşirile şi la harurile roabei lui cele frumoase, nici baremi nu 
mai era în stare să preţuiască însuşi darurile ce se puteau afla în ea. Cugetă 
numai că gândul nu era rău şi că avea putinţă de izbândă. Se sculă aşadar pe 
clipă şi, luând-o după el pe Sympathia, o duse dinaintea califului, căruia îi 
înşiră vorbele pe care ea îl povăţuise să le spună. 

Atunci califul se întoarse înspre ea şi o întrebă: 

— Cum te cheamă? 

Ea spuse: 

— Mă cheamă Sympathia. 

El îi spuse: 

— O, Sympathia, oare eşti dăscălită întru învăţătură şi poţi să-mi înşiri 
numele feluritelor ramuri ale cunoaşterii pe care le-ai adâncit? 

Ea răspunse: 

— O, stăpâne al meu, am învăţat sintaxa, poezia, pravilele de rând şi 
canunele cele sfinte, muzica, astronomia, geometria, aritmetica, legile 
moştenirilor, şi taina de a pătrunde cărţile de vrăjitorie şi de a citi însemnele 


E ui alma îi 

cele din vechime . Ştiu pe de rost Cartea Cea Sfântă şi pot s-o citesc în 

celc şapte osebite chipuri ; cunosc întocmai numărul suralelor , al 

verseturilor, al despărţămintelor , al feluritelor părţi şi al împerecherilor 
lor; ştiu câte rânduri, câte cuvinte, câte litere, câte consoane şi câtc vocale 
cuprinde; ştiu de şart care surale au fost izvodite şi scrise la Mecca, şi care 


altele au fost răzvedite la Medina; cunosc sunnaua şi canunurile, ştiu să le 
deosebesc după datină şi să le rânduiesc după temeiurile lor netăgăduite; nu 
îmi sunt străine nici logica, nici arhitectura şi nici filosofia, precum nici 
elocinţa, rostirea cea frumoasă, retorica şi întocmirea stihurilor, pe care ştiu 
să le orânduiesc şi să le cadenţez fără a ocoli nicio greutate de întocmire a 
lor; ştiu să le fac line şi curgătoare, precum şi încâlcite şi întortocheate pe 
pofta numai a celor care se pricep; iar dacă uneori pun în ele şi nişte 
înceţoşări, aceasta-i anume spre a stârni mai tare luarea-aminte şi spre a 
desfăta mintea celui care izbuteşte să le dezlege țesătura cea aleasă şi 
gingaşă; într-un sfârşit, am învăţat multe şi mi-am întipărit tot ceea ce am 

dacă îmi scutur brăţările, abes sari dacă ating, dau viaţă; şi dacă plec 
de undeva, în urma mea las moarte! Mă pricep la toate măiestriile, şi mi-am 
desăvârşit priceperea în această privinţă până peste marginile firii, încât nu 
ar izbuti să-i întrezărească vânătările decât cei mult rari care şi-ar fi pritocit 
anii în învăţarea înţelepciunii! 

Când auzi spusele acestea, califul Harun Al-Raşid rămase uimit şi minunat 
văzând atâta har de vorbire şi atâta frumuseţe totodată, atâta ştiinţă şi 
tinereţe în aceea care şedea dinaintea sa, cu ochii plecaţi cuviincios. Se 
întoarse înspre Abul-Hassan şi îi spuse: 


— Am să dau poruncă numaidecât să fie chemaţi toţi dascălii cei cărturari, 
ca s-o pună pe roaba ta la cercare şi să mă încredinţez, printr-o cercetare de 
faţă cu toţi şi hotărâtoare, dacă este chiar atâta de învățată pe cât este de 
frumoasă. În împrejurarea că are să iasă biruitoare din cercetare, nu numai 
că am să-ţi dau cei zece mii de dinari, da am să te şi potopesc cu cinstiri că 
mi-ai adus o minune atâta de aleasă. Dacă nu, nu are să fie nimica, iar ea 
rămâne în stăpânirea ta! 

Apoi, atunci pe loc, califul puse să fie adus cel mai mare învăţat de pe 
vremea aceea, Ibrahim ben-Saiar “, cel care adâncise toate cunoştinţele 
omeneşti: asemenea puse să fie aduşi toţi preoţii, toţi grămăticii, toţi cititorii 
din Coran, şi hakimii, şi astronomii, şi filosofii, şi dascălii de pravili, şi 
ştiutorii dreptei-credinţe. Şi cu toţii dădură zor să vină la sarai şi se adunară 
în sala de divan, fără a şti pentru care pricină fuseseră chemaţi. 

La porunca dată de calif, şezură jos roată cu toţii pe chilim, pe când la 
mijloc, pe un jeţ de aur aşezat acolo după porunceala califului, sta tânăra 
Sympathia, cu obrazul acoperit cu un iaşmac subţire, iar ochii-i străluceau şi 
dinţii-i zâmbeau cu zâmbetul lor cuminte... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute şaptezeci şi patra noapte 


Spuse: 


„„„zâmbind cu zâmbetul lor cuminte. 

Când asupra acelei adunări se statornici o tăcere atâta de deplină, încât s-ar 
fi putut auzi până şi sunetul unui ac căzând pe jos, Sympathia le făcu 
tuturora un salamalcc plin de gingăşie şi de evghenie şi, într-un chip chiar 
că tare ales, îi spuse califului: 

— O, emire al drept-credincioşilor, porunceşte! stau gata să răspund la 
toate întrebările pe care vor vrea să mi le pună preaînvăţaţii şi preacinstiţii 
cărturari, cititorii din Coran, cunoscătorii de legi, doctorii, arhitecţii, 
astronomii, geometrii, grămăticii, filosofii şi poeţii! 

Atunci califul Harun Al-Raşid, şezând în scaunul său de domnie, se 
întoarse înspre toţi aceia şi le spuse: 

— Am poruncit să fiţi aduşi aici ca să cercetaţi atât felurimea, cât şi 
adâncimea cunoştinţelor acestei fete, şi să nu precupeţiţi nimic spre a 
dovedi şi cărturăria voastră şi ştiinţa ei totodată! 


Şi toţi învățații răspunseră, temenindu-se până la pământ şi ducându-şi 
mâinile la ochi şi la frunte: 

—  Ascultăm şi ne supunem lui Allah şi ţie, o, emire al drept- 
credincioşilor! 

La vorbele acestea, tânăra Sympathia şezu câteva clipite cu capul plecat, 
cugetând, pe urmă ridică fruntea şi spuse: 

— O, stăpânii mei, mai întâi care este dintre voi toţi cel mai învăţat întru 
ale Coranului şi întru datinele lăsate de Profet? (Asupra-i fie pacea şi 
rugăciunea!) 

Atunci unul dintre cărturari, arătat de către toate degetele, se sculă şi 
spuse: 

— Eu sunt omul acela! 

Ea îi spuse: 

— Întreabă-mă aşadar tot ce pofteşti din învăţătura ta! 

Şi învățatul cititor al Coranului întrebă: 

— O, copilă, de vreme ce ai adâncit temeinic Cartea Cea Sfântă de la 
Allah, pesemne că ştii numărul suralelor, al cuvintelor şi al literelor pe care 
le cuprinde, precum şi daturile credinţei noastre! Spune-mi dară, pentru 
început, cine este Domnul tău, cine este Prorocul tău, cine este imamul tău, 


care este kâblaua ta”, care este orânduirea vieții tale, care este călăuza 
drumurilor tale şi cine sunt fraţii tăi? 

Ea răspunse: 

— Allah este Domnul meu; Mahomed (asupra-i fie rugăciunea şi pacea!) 
este Prorocul meu; Coranul este pravila mea, aşadar el este imamul meu; 
Kaaba, casa lui Allah cea ridicată de Abraham la Mecca, este kâblaua mea; 


pilda sfântului nostru Proroc este orânduirea vieţii mele; sunnaua “ îmi este 
călăuza la drumuri; şi toţi drept-credincioşii sunt fraţii mei! 

Cărturarul urmă, pe când califul începea să se minuneze de limpezimea şi 
de temeinicia acelor răspunsuri din gura unei copile atâta de gingaşe: 

— la spune-mi: Cum ştii că este un Dumnezeu? 

Ea răspunse: 

— Cu ajutorul judecății! 

El întrebă: 

— Ce este judecata? 

Ea spuse: 

— Judecata este de două feluri: înnăscută şi dobândită. Judecata înnăscută 
este cea pe care Allah a pus-o în inima celor pe care şi i-a ales de slujitori, 


spre a-i face să umble pe calea adevărului. Iar judecata dobândită este cea 
care, la un om întreg, este rodul învăţăturii şi al muncii statornice. 

El urmă: 

— Minunat! Da unde este izvorul judecății? 

Ea răspunse: 

— În inima noastră! Şi de acolo îşi ridică ea îndemnurile înspre mintea 
noastră, în care îşi statorniceşte lăcaşul. 

El spuse: 

— Preabine! Da ai putea să-mi spui cum ai învăţat să-l cunoşti pe Proroc? 
(Asupra-i fie rugăciunea şi pacea!) 

Ea răspunse: 

— Prin citirea Cărţii lui Allah, prin învăţăturile care se cuprind în ea, prin 
dovezile şi mărturiile acestui har dumnezeiesc! 

El spuse: 

— Strălucit! Da ai putea să-mi spui care sunt datoriile de temelie ale 
credinţei noastre? 

Ea răspunse: 

— În credinţa noastră sunt cinci datorii de temelie: mărturisirea de 
credință: „Nu este alt Dumnezeu, decât numai unul Allah, iar Mahomed 
este trimisul lui Allah!”; rugăciunea; milostenia; postirea în luna 
ramadanului; hagialâcul la Mecca, atunci când se poate face. 

El întrebă: 

— Care sunt faptele de evlavie cele mai vrednice de cinstire? 

Ea răspunse: 

— Sunt în număr de şase: rugăciunea; milostenia; postirea; hagialăcul; 
lupta împotriva relelor porniri şi a lucrurilor nelegiuite; şi, într-un sfârşit, 
războiul sfânt! 

El spuse: 

— Tare bun răspuns! Da cu ce scop te rogi? 

Ea răspunse: 

— Numai spre a-i înfăţişă Domnului temeneaua închinăciunii mele, a-i 
aşterne preamăririle şi a-mi înălța cugetul înspre tărâmurile cele senine! 

El se minună: 

— Ya Allah! strălucit răspuns! Da rugăciunea nu presupune oare mai întâi 
nişte pregătiri temeinice? 

Ea răspunse: 


— Hotărât! Trebuie ca trupul să fie curăţat întru totul prin spălările cele 
îndătinate, să se îmbrace nişte haine pe care să nu se afle nici baremi urma 
vreunei pete de murdărie, să se caute un loc curat şi neted de stat pe el, cu 
partea trupului dintre buric şi genunchi bine acoperită, cu gânduri 
neprihănite, şi întors înspre Kaaba de la Mecca cea sfântă! 

— Care este însemnătatea rugăciunii? 

— Ea este sprijinitoarea credinţei, căreia îi stă de temelie! 

— Care sunt roadele rugăciunii? Care îi este folosul? 

— Rugăciunea cu adevărat frumoasă nu aduce niciun folos pământesc. Ea 
este numai legătura duhovnicească dintre făptură şi Domnul său! Ea poate 
să dea zece feluri de roade neaievea şi cu atâta mai frumoase: luminează 
inima, străluminează chipul, place Preaîndurătorului, stâmeşte supărarea 
Celui rău, alungă farmecele, păzeşte de rele, apără de vicleşugurile 
vrăjmaşilor, întăreşte mintea şovăielnică şi îl apropie pe rob de Stăpânul 
său! 

— Care este cheia rugăciunii? Şi care este cheia acestei chei? 

— Cheia rugăciunii este spălarea cea sfântă, iar cheia spălării este rostirea 
vorbelor de început: „În numele lui Allah cel fără de margini îndurător şi 
Milostiv”. 

— Care sunt datorinţele de împlinit la spălare? 

— După ritul ortodox al imamului El-Şafiy ben-Idris , sunt şase: gândul 
bine lămurit de a te curăța numai ca să-i fii plăcut Atoatefacătorului; 
spălarea mai întâi a feţei; apoi spălarea mâinilor până la coate; frecarea unei 
părţi a capului; spălarea picioarelor, de la călcâie până deasupra de glezne; 
şi păstrarea unei rânduieli neabătute în împlinirea acestor fapte felurite. Or, 
rânduiala aceasta prepune împlinirea a douăsprezece lucruri limpede 
hotărâte, şi anume: dintru-ntâi să rosteşti vorbele de început: „În numele lui 
Allah!”; să-ţi speli palmele până a nu le cufunda în vas; să-ţi clăteşti gura; 
să-ţi speli nările luând apă în căuşul mâinii şi trăgând-o pe nas; să-ţi freci 
tot capul şi să-ţi freci urechile şi pe dinafară şi pe dinăuntru cu altă apă; să-ţi 
prefiri barba cu degetele; să-ţi tragi degetele de la mâini şi de la picioare 
până ce trosnesc; să pui piciorul drept înaintea piciorului stâng; să repeţi de 
câte trei ori fiecare spălare; să rosteşti după fiecare spălare mărturisirea de 
credință; şi, într-un sfârşit, odată spălările isprăvite, să prociteşti pe 
deasupra şi rugăciunea aceasta cucernică: „O, Dumnezeul meu! socoate-mă 
în rândul celor ce se pocăiesc, al slujitorilor tăi neprihăniţi şi credincioşi! 
Mărire Dumnezeului meu! Mărturisesc că nu mai este alt Dumnezeu decât 


numai tu! Tu eşti mântuirea mea; numai de la tine cer, plin de căinţă, 
iertarea păcatelor mele! Amin!” Aceasta este rugăciunea pe care chiar 
Prorocul (asupra-i fie rugăciunea şi pacea!) ne-a povăţuit cu stăruinţă s-o 
procitim, spunând: „Voi deschide larg dinaintea celui care o va rosti cele opt 
porţi ale raiului; iar el va putea să intre pe poarta care îi va plăcea!” 

Cărturarul spuse: 

— Răspunsul chiar că este dat cu strălucire! Da ce fac îngerii şi diavolii în 
preajma celui care îşi face spălările? 

Sympathia răspunse: 

— Când omul începe a se pregăti să-şi facă spălările, îngerii vin să stea de- 
a dreapta sa, iar diavolii de-a stânga; da de îndată ce el rosteşte vorbele de 
început: „În numele lui Allah!”, diavolii o iau la fugă, iar îngerii se apropie 
de el şi-i întind deasupra capului un cort pătrat, de lumină, pe care îl ţin 
atârnat la cele patru colţuri; şi cântă slăvirile lui Allah şi se roagă pentru 
iertarea păcatelor acelui om. Da dacă uită să rostească numele lui Allah, ori 
dacă încetează de a-l mai rosti, diavolii se întorc... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute şaptezeci şi cincea noapte 


Spuse: 


„„„diavolii se întorc de-a valma şi îşi dau toate silinţele să arunce 
tulburarea în sufletul lui, să-i strecoarc îndoiala şi să-i îngheţe cugetul şi 
evlavia! Este de datorinţa insului care îşi face spălările să lase să curgă apa 
pe tot trupul său, pe tot părul, atât cel văzut cât şi cel tainic, şi pe 
mădularele ruşinii, şi să se frece bine peste tot şi să nu se spele pe picioarc 
decât la urmă! 

Cărturarul spuse: 

— Bine răspuns! Poţi acuma să-mi spui care sunt rânduielile de urmat la 
spălarea numită tayamum? 

Ea răspunse: 

— Spălarea numită tayamum este curățirea cu nisip şi cu ţărână. Această 
spălare se face în următoarele şapte împrejurări, întemeiate pe deprinderile 
Prorocului. Şi se săvârşesc urmând cele patru îndrumări care se vădesc 
chiar din învăţăturile din Coran. Cele şapte împrejurări care îngăduiesc 
asemenea spălare sunt: lipsa de apă; teama de a nu prăpădi zestrea de apă; 
nevoia de această apă pentru băut; frica de a nu se pierde vreo parte din ea 


pe drum; bolile care opresc folosirea apei; ruperile de oase care cer odihnă 
spre a se vindeca; rănile care nu îngăduie a fi atinse. Cât despre cele patru 
cerinţe care trebuiesc îndeplinite neabătut la spălarea cu nisip şi ţărână, ele 
sunt: mai întâi să fii de bună credinţă; apoi să iei nisipul sau ţărână cu 
mâinile şi să faci schima de a te freca pe faţă cu ele; pe urmă să faci schima 
de a-ţi freca mâinile până la coate; apoi de a-ţi şterge mâinile. Mai sunt încă 
două datine vrednice de urmat, întrucât se află arătate în sunnă: să-ţi începi 
spălarea cu vorbele: „În numele lui Allah!” şi să-ţi faci spălarea pe toate 
părţile de pe dreapta trupului înaintea părţilor de pe stânga. 

Cărturarul spuse: 

— E prea bine! Da, ca să ne întoarcem la rugăciune, poţi să-mi spui cum 
se cuvine s-o săvârşeşti şi ce anume lucruri cere? 

Ea răspunse: 

— Lucrurile ce se cer pentru a face rugăciunea sunt totodată şi stâlpii pe 
care ea se sprijină. Aceşti stâlpi ai rugăciunii sunt: mai întâi gândul cel 
curat: apoi procitirea takbirului, adică rostirea vorbelor: „Allah este cel mai 
mare!”; al treilea este procitirea fatihălei care este suraua cu care se 
deschide Coranul; al patrulea, să te pleci cu faţa până la pământ; al cincilea, 
să te ridici; al şaselea, să faci mărturisirea de credinţă; al şaptelea, să te 
aşezi pe călcâie; al optelea, să te închini pentru Proroc, rostind: „Asupra-i 
fie rugăciunea şi pacea lui Allah!”; al nouălea este tot a păstra gândul acela 
neprihănit. Alte îndatorinţe pentru săvârşirea unei rugăciuni temeinice sunt 
scoase numai din sunnă, şi anume: a ridica amândouă mâinile, cu palmele 
întoarse în sus, îndreptate înspre Mecca; a prociti încă o dată fatihaua; a 


prociti încă o sură din Coran, de pildă Suraua Vacii a rosti alte felurite 
ticluituri evlavioase şi a încheia cu vreo rugăciune întru Prorocul nostru 
Mahomed. (Asupra-i fie rugăciunea şi pacea!) 

Cărturarul spuse: 

— Într-adevăr, s-a dat un răspuns desăvârşit! Poţi acuma să-mi spui cum 
se cere a fi împlinită dijma milosteniei? 

Ea răspunse: 

— Poţi împlini dijma milosteniei în patrusprezece chipuri: în aur, în argint, 
în cămile, în vaci, în oi, în grâu, în orz, în mălai, în mei, în bob, în năut, în 
orez, în stafide şi în curmale. În ceea ce priveşte aurul, dacă nu ai decât mai 
puţin de douăzeci de drahme de aur de la Mecca, nu ai de plătit nicio dijmă; 
dacă ai mai mult, dai trei la sută. Tot aşa şi cu argintul, se face socoteala la 
fel. În ceea ce priveşte vitele, cel care are cinci cămile, plăteşte cu o oaie; 


cel care are douăzeci de cămile, dă una ca dijmă, şi tot aşa mai departe, se 
socoteşte la fel. În ceea ce priveşte oile şi mieii, se dă una din patruzeci. Şi 
tot aşa şi pentru celelalte. 

Cărturarul spuse: 

— Desăvârşit! Vorbeşte-mi acuma despre postire! 

Sympathia răspunse: 

— Postul este ţinerea de la mâncare, de la băutură şi de la desfătările 
trupeşti, de-a lungul zilei, până la apusul soarelui, toată luna ramadanului , 
de îndată ce s-a ivit luna nouă. E bine să te lipseşti asemenea de orice 
vorbărie deşartă şi de citirea oricărei alte cărţi decât a Coranului. 

Cărturarul întrebă: 

— Da oare nu sunt niscaiva lucruri care, la întâia vedere, ar părea că fac 
postul fără de folos, da care, după învăţătura Cărţii, nu-i răpesc de fapt 
nimica din însemnătate? 

Ea răspunse: 

— Sunt într-adevăr câteva lucruri care nu fac nicidecum postul fără de 
folos. Acestea sunt: irurile, balsamurile şi unsorile; kohlul de ochi şi 
colirurile; praful de pe drum; faptul de a-ţi înghiţi scuipatul; scăparea fără 
de voie a seminţei bărbatului fie ziua, fie noaptea; privirile aruncate asupra 
unei femei străine nemusulmane; luarea de sânge şi punerea de zbanţuri 
obişnuite ori cu sângerare. Acestea toate sunt lucrurile care nu iau nimica 
din foloasele postului. 

Cărturarul spuse: 

— E strălucit! Da despre cufundarea în cuget ce socoţi? 

Ea spuse: 

— Cufundarea în cuget se săvârşeşte prin şederea îndelungată într-o 
geamie, fără a ieşi afară decât pentru împlinirea nevoilor, şi ferindu-te de 
orice atingere cu vreo femeie, precum şi de folosirea graiului. Ea nu este 
decât un îndemn pe care îl dă sunnaua, ci nicidecum o îndatorire cerută de 
canunuri. 

Cărturarul spuse: 

— Strălucit! Aş dori acuma să te aud vorbindu-mi despre hagialâc! 

Ea răspunse: 

— Călătoria la Mecca sau hagialâcul este o datorie pe care tot musulmanul 
trebuie s-o îndeplinească măcar o dată în viaţa lui, atunci când a atins vârsta 
judecății. Pentru a o îndeplini, sunt de urmat anumite cerinţe. Trebuie să 
îmbraci haina de hagiu numită ihram, să te păzeşti de orice atingere cu 


femeile, să-ţi razi părul, să-ţi tai unghiile şi să-ţi acoperi capul şi faţa. Alte 
cerinţe asemenea se află în sunnă. 

Cărturarul spuse: 

— Prea bine! da să trecem la războiul sfânt! 

Ea răspunse: 

— Războiul sfânt este războiul care se face împotriva necredincioşilor 
atunci când Islamul se află în primejdie. El nu trebuie să fie decât un război 
de apărare, şi niciodată nu trebuie să fie spre a năvăli peste alţii. De îndată 
ce drept-credinciosul se află sub arme, el este dator să nu dea îndărăt 
niciodată! 

Cărturarul întrebă: 

— Poţi să-mi dai câteva amănunte despre vânzare şi cumpărare? 

Sympathia răspunse: 

— Şi la vânzare, şi la cumpărare, amândouă părţile trebuie să se înţeleagă 
de bunăvoie, iar în împrejurările mai de seamă să întocmească un senet de 
învoire şi de târguire. Da sunt unele lucruri pe care sunnaua le opreşte de la 
vânzare ori cumpărare. Aşa de pildă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute şaptezeci şi şaptea noapte 


Spuse: 


„„„Aşa de pildă, este cu desăvârşire oprit să se schimbe curmale uscate pe 
curmale proaspete, smochine uscate pe smochinc proaspete, carne uscată şi 
carne sărată pe carne proaspătă, unt sărat pe unt proaspăt, şi, îndeobşte, 
orice merinde proaspătă pe merinde veche ori uscată, atunci când ele sunt 
de acelaşi soi. 

Când cărturarul cel priceput la tâlcuirea Sfintei Cărţi auzi răspunsurile 
acestea ale iscusitei Sympathia, nu putu a se opri să cugete că ea ştia tot 
atâtea cât şi el, da nu vroi să se mărturisească neînstare s-o prindă cu vreo 
greşeală. Se hotărî aşadar să-i pună nişte întrebări mai dibace şi o întrebă: 

— Ce însemnează, ca grai, cuvântul spălare? 

Ea răspunse: 

— A te curăţi spălându-te de toate necurăţeniile de pe dinlăuntru şi de pe 
dinafară. 

El întrebă: 

— Ce însemnează cuvântul „a posti”? 


Ea spuse: 

— A te stăpâni de la ceva. 

El întrebă: 

— Ce însemnează cuvântul „a da”? 

Ea spuse: 

— A te îmbogăţi. 

El întrebă: 

— Da a merge în hagialâc? 

Ea răspunse: 

— A-ţi împlini gândul! 

El întrebă: 

— Şi a purta război? 

Ea spuse: 

— A te apăra. 

La vorbele acestea, cărturarul se ridică drept în picioare şi strigă: 

— Chiar că întrebările şi iscodirile mele sunt la capăt! Roaba accasta este 
uluitoare ca ştiinţă şi ca strălucire, o, emire al drept-credincioşilor! 

Da Sympathia zâmbi a râde şi îi curmă vorba: 

— Aş vrea, îi spuse ea, să-ţi pun la rându-mi o întrebare. Poţi tu, o, 
învăţatule cărturar, să-mi spui care sunt temeliile Islamului? 

El cugetă o clipită şi spuse: 

— Sunt patru ca număr: credinţa luminată de judecata cea sfântă; 
dreptenia; cunoaşterea datoriilor şi a drepturilor întocmai, precum şi taina; 
îndeplinirea juruinţelor făcute. 

Ea urmă: 

— Îngăduieşte-mi să-ţi mai pun o întrebare! Dacă nu vei izbuti s-o dezlegi, 
voi avea dreptul să-ţi iau mantia de cărturar priceput la citirea Cărţii!. 

El spuse: 

— Primesc! Pune întrebarea, o, roabo! 

Ea întrebă: 

— Care sunt stâlpările Islamului? 

Cărturarul şezu o vreme să cugete şi până la urmă nu ştiu ce să răspundă. 

Atunci însuşi califul grăi şi îi spuse Sympathiei: 

— Răspunde tu la întrebare, şi mantia cărturarului va fi a ta! 

Sympathia se temeni şi răspunse: 

— Stâlpările Islamului sunt douăzeci ca număr: păstrarea neabătută a 
învăţăturii Cărţii, trăirea după datinele şi învăţătura prin viu grai ale 


sfântului nostru Proroc; a nu săvârşi niciodată nedreptatea; a mânca numai 
cele îngăduite; a nu mânca ceea ce este oprit; a-i pedepsi pe răufăcători, 
spre a nu vedea cum sporeşte răutatea celor răi ca urmare a îngăduinţei 
celor buni; a te căi de greşalele tale; a trudi întru cunoaşterea credinţei; a 
face bine vrăjmaşilor tăi; a trăi cu smerenie; a-i ajuta pe slujitorii lui Allah; 
a te feri de orice înnoire şi de orice schimbare; a dovedi bărbăţie la 
potrivnicii şi tărie la necazuri; a ierta atunci când eşti tare şi când eşti 
puternic; a fi răbdător întru nenorocire; a cugeta la Allah; a cugeta la 
Prorocul (asupra-i fie rugăciunea şi pacea!); a nu te lăsa ispitit de Cel-rău; a 
nu te lăsa ispitit de patimi şi de pornirile cele urâte ale sufletului tău; a te 
închina cu totul slujirii lui Allah, din tot sufletul şi cu supunere deplină! 

Când auzi răspunsul acesta, califul Harun Al-Raşid porunci să i se ia pe 
dată mantia cărturarului şi să i se dea Sympathiei; ceea ce se săvârşi 
numaidecât, spre năucirea învățatului, care ieşi din sală cu capul plecat. 

Atunci se ridică un al doilea învăţat, care era vestit pentru priceperea lui la 
cunoaşterea dreptei-credinţe, şi pe care toţi ochii îl arătau vrednic de a o 
cerceta pe copilandră. Acela se întoarse înspre Sympathia şi îi spuse: 

— Eu, o, roabo, nu am a-ţi pune decât nişte întrebări scurte şi puţine. Poţi 
să-mi spui, dintâi, care sunt datorinţele de păstrat la vremea de masă? 

Ea răspunse: 

— Trebuie mai întâi să te speli pe mâini, să chemi numele lui Allah şi să-i 
aduci închinări de mulţumire. Apoi să şezi jos pe şoldul stâng, să te slujeşti 
pentru a mânca de degetul arătător şi numai de cele două degete de lângă el, 
să nu iei decât îmbucături mici, să mesteci bine îmbucătura şi să nu te uiţi la 
vecinul tău, de teamă ca nu cumva să-l stânjeneşti ori să-i tai pofta de 
mâncare. 

Învăţatul întrebă: 

— Poţi să-mi spui acuma, o, roabo, ce este ceva, ce este jumătate de ceva 
şi ce este mai puţin decât ceva? 

Ea răspunse fără a şovăi: 

— Drept-credinciosul este ceva, făţarnicul este jumătate de ceva, iar 
necredinciosul este mai puţin decât ceva! 

El urmă: 

— Întocmai aşa-i! Spune-mi: unde se află credinţa? 

Ea răspunse: 

— Credinţa sălăşluieşte în patru locuri: în inimă, în cap, în limbă şi în cele 
două mâini şi două picioare. Astfel, tăria inimii stă întru bucurie, tăria 


capului întru adevăr, tăria limbii întru rostirea neviclenită, iar tăria mâinilor 
şi a picioarelor întru supunere! 

El întrebă: 

— Câte inimi sunt? 

— Sunt multe: inima drept-credinciosului, care este o inimă curată şi 
sfântă; inima necredinciosului, care este întru totul potrivnică celei dintâi... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute şaptezeci şi opta noapte 


Spuse: 


„.„„inima necredinciosului, care este întru totul potrivnică celei dintâi; 
inima legată de lucrurile pământeşti şi inima legată de bucuriile cugetului; 
şi inima stăpânită de patimi, ori de ură, ori de zgârcenie; şi inima fricoasă, 
inima arsă de iubire, inima umflată de făloşie; apoi inima luminoasă, ca 
inima soţilor sfântului nostru Proroc; şi, într-un sfârşit, chiar inima sfântului 
nostru Proroc, inima Celui Ales! 

Când auzi răspunsul acesta, învățatul ulema strigă: 

— Ai dobândit adeverirea mea, o, roabo! 

Atunci frumoasa Sympathia se uită la calif şi spuse: 

— O, căpetenie a drept-credincioşilor, îngăduieşte-mi să pun la rându-mi 
numai o întrebare cercetătorului meu şi să-i iau mantia dacă nu va putea să 
răspundă! 

Şi, după ce i se dete îngăduinţa, îl întrebă pe cărturar: 

— Poţi să-mi spui, o, preacinstitule şeic, care este datoria ce se cere 
împlinită mai înaintea tuturor datoriilor, măcar că ea nu este cea mai de 
seamă? 

La întrebarea aceasta, cărturarul habar nu avu ce să spună, iar copilandra 
grăbi a-i lua mantia şi dete ea însăşi răspunsul: 

— Este datoria spălării; întrucât stă scris limpede: să te cureţi înainte de a 
săvârşi fie şi cea mai măruntă datorie de credinţă şi înainte de orice lucru 
cerut de Sfânta Carte şi de sunnă. 

După care Sympathia se întoarse înspre adunare şi o întrebă cu o privire 
roată, la care răspunse un cărturar care era unul dintre oamenii cei mai 
vestiți ai veacului şi care nu îşi avea seamăn la cunoaşterea Coranului. 
Acesta se ridică şi îi spuse Sympathiei: 


— O, copilă plină de minte şi de miresme desfătătoare, de vreme ce 
cunoşti Cartea lui Allah, ai putea să ne dai o pildă despre temeinicia ştiinţei 
tale? 

Ea spuse: 

— Coranul este alcătuit din o sută patruzeci de surale sau capete, dintre 
care şaptezeci au fost izvodite la Mecca şi patruzeci şi patru la Medina. Este 
împărţit în şase sute douăzeci şi una de părţi numite aşar, şi în şase mii două 
sute treizeci şi şase de versete. Cuprinde şaptezeci şi nouă de mii patru sute 
treizeci şi nouă de cuvinte şi trei sute douăzeci şi trei de mii şase sute 
şaptezeci de litere, la fiecare dintre ele fiind adăugate zece însemne aparte. 
Se află pomenite în el numele a douăzeci şi cinci de proroci: Adam, Nuh, 
Ibrahim, Ismail, Issac, Yacub, Yussef, El-Yosh, Yunus, Lut, Salih, Hud, 
Şuaib, Daud, Soleiman, Zul-Kifl, Edris, Idris, Ilias, lahia, Zakaria, Ayub, 
Mussa, Harun, Issa şi Mahomed. (Asupra lor a tuturora fie rugăciunea şi 
pacea!) Se află în el numele a nouă păsări sau vietăţi cu aripi: ţânţarul, 


albina, musca, pupăza, corbul, lăcusta, furnica, pasărea ababil” şi pasărea 
lui Issa (asupra lui fie rugăciunea şi pacea!) care nu este alta decât liliacul. 

Şeicul spuse: 

— Ştiinţa ta este minunată! Încât aş vrea să aud de la tine care este 
versetul în care Prorocul nostru îi judecă pe necredincioşi! 

Ea răspunse: 

— Este versetul în care se află cuvintele: „Evreii spun despre creştini că 
sunt în greşeală, iar creştinii mărturisesc că evreii nu cunosc adevărul. Să 
ştiţi că amândouă părţile au dreptate în ceea ce spun!” 

După ce auzi vorbele acestea, şeicul se mărturisi tare mulţumit, da tot mai 
vioi s-o iscodească. O întrebă aşadar. 

— Cum a venit Coranul din cer pe pământ? A coborât dintr-odată şi 
întreg, zugrăvit aidoma după tablele ce se păstrează în cer, ori poate că a 
coborât în mai multe dăţi? 

Ea răspunse: 

— La porunca Stăpânului lumilor, îngerul Gabriel l-a adus Prorocului 
nostru Mahomed, emirul trimişilor lui Allah, şi anume în versete, după 
împrejurări, într-un răspăs de vreme de douăzeci de ani. 

El întrebă: 

— Care sunt soţii lui Mahomed care au avut grijă să adune laolaltă toate 
versetele cele împrăştiate ale Coranului? 

Ea spuse: 


— Aceştia sunt patru: Abi ben-Kaab, Zeid ben-Tabet, Abu-Obeida ben-Al- 
Gerrah şi Othman ben-Affan. (Aibă-i Allah pe câteşipatru întru milele sale!) 

El întrebă: 

— Cine sunt cei care ne-au învăţat şi ne-au lăsat de moştenire felul de a 
citi cum se cuvine Coranul? 

Ea răspunse: 

— Sunt patru: Abdallah ben-Massud, Abi ben-Kaab, Moaz ben-Ciabal şi 
Salem ben-Abdallah. 

El întrebă: 

— Cu care prilej a coborât din cer versetul următor: „O, drept- 
credincioşilor, nu vă lipsiţi de bucuriile pământeşti în toată deplinătatea 
lor!” 

Ea răspunse: 

— Atunci când câţiva dintre soţii lui Mahomed, vrând să împingă 
cucernicia mai departe decât se cuvine, hotărâseră să se scopească şi să 
îmbrace haine de păr de cămilă... 


În clipita accasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute şaptezeci şi noua noapte 


Spuse: 


.. -hotărâseră să se scopească şi să îmbrace haine de păr de cămilă. 

După ce auzi răspunsurile acestea ale Sympathiei, cărturarul nu se putu 
opri să nu strige: 

— Mărturisesc, o, emire al drept-credincioşilor, că această copilă este fără 
de asemănare ca ştiinţă! 

Atunci Sympathia ceru învoire a-i pune o întrebare şeicului, şi îi spuse: 

— Poţi să-mi spui care este versetul din Coran în care se află de douăzeci 
şi trei de ori litera kaf, care este cel în care se află de şaisprezece ori litera 
mim, şi care este cel în care se află de o sută patruzeci de ori litera ain? 

Cărturarul rămase cu gura căscată, fără a putea să dea nici cel mai mic 
răspuns; iar Sympathia, după ce îi luă mantia, grăbi să arate versetele 
cerute, spre uluirea tuturor celor de faţă. 

Atunci din mijlocul adunării se ridică un doctor vestit pentru întinderea 
cunoştinţelor sale şi care scrisese nişte cărţi foarte preţuite. Se întoarse 
înspre Sympathia şi îi spuse: 


— Ai vorbit strălucit despre lucrurile sufleteşti; este vremea să cercetăm şi 
cele trupeşti. Înfaţişează-ne, o, preafrumoasă roabă, trupul omului, 
alcătuirea, nervii oasele şi vertebrele sale, şi pentru ce Adam a fost numit 
Adam! 

Ea răspunse: 

— Numele de Adam vine de la cuvântul arab adim care însemnează 
pielea, faţa pământului, şi i-a fost dat celui dintâi om, care a fost plămădit 
dintr-o grămadă de lut alcătuită din pământ din osebite locuri ale lumii. Aşa 
capul lui Adam a fost făcut din pământ adus de la Răsărit, pieptul din 
pământ de la Kaaba, iar picioarele din pământ de la Apus. Allah a întocmit 
trupul dăruindu-l cu şapte porţi de intrare şi cu două porţi de ieşire: cei doi 
ochi, cele două urechi, cele două nări şi gura, iar de cealaltă parte una 
dinainte şi una dindărăt. Apoi Zămislitorul, spre a-i da lui Adam şi o fire, a 
îngemănat în el cele patru stihii: apa, pământul, focul şi văzduhul. Într-acest 
fel, trupul galben şi slab are firea focului, care este fierbinte şi uscat; trupul 
sprinten şi oacheş are firea pământului, care este rece şi uscat; cel albicios şi 
molatic are firea apei, care este rece şi umedă; iar cel rumen şi gras are firea 
văzduhului, care este cald şi uscat. După care Allah a desăvârşit întocmirea 
trupului omenesc. A pus în el trei sute şaizeci de vine şi două sute patruzeci 
de oase. Şi i-a dăruit trei imbolduri: imboldul de a trăi, imboldul de a se 
înmulţi şi imboldul de a mânca. Apoi i-a pus o inimă, o splină, doi bojogi, 
şase mate, un ficat, doi rărunchi, un creier, două ouă, un vânar şi o piele. L- 
a înzestrat cu cinci simţuri călăuzite de şapte duhuri ale vieţii. În ceea ce 
priveşte rânduiala acestor măruntaie, Allah a pus inima în piept la stânga, 
iar dedesubtul ei burta, apoi bojogii spre a sluji de vânturare inimii, ficatul 
de-a dreapta spre a sluji de pază inimii, şi încolăcitura maţelor, şi coşul 
pieptului. În ceea ce priveşte capul, pe acesta l-a alcătuit din patruzeci şi opt 
de oase; în ceea ce priveşte coşul pieptului, acesta este alcătuit din douăzeci 
şi patru de coaste la bărbat şi din douăzeci şi cinci la femeie; coasta aceasta 
adăugită se află de-a drepta şi slujeşte spre a adăposti copilul în pântecele 
mamei şi spre a-l sprijini ocolindu-l. 

Doctorul cel cărturar nu putu a-şi stăpâni uluirea, apoi adăugă: 

— Poţi să ne vorbeşti acuma despre semnele bolilor? 

Ea răspunse: 

— Semnele bolilor sunt de două feluri: cele de pe dinafară şi cele de pe 
dinlăuntru, şi slujesc spre a ne da de ştire despre felul boalei şi despre cât 
este ea de primejdioasă. Hakimul iscusit în meseria lui poate într-adevăr să 


ghicească boala chiar şi numai după bătăile sângelui în vinele bolnavului; 
într-acest chip el află starea de uscăciune, de fierbinţeală, de înţepeneală, de 
răceală şi de umezeală; asemenea ştie că un om care are ochii galbeni 
trebuie să aibă ficatul bolnav, că un altul care are spinarea încovoiată 
trebuie să aibă pieptul picnit rău de răceală. Cât despre semnele cele 
lăuntrice care călăuzesc cercetarea hakimului, acelea sunt: vărsăturile, 
durerile, umflăturile, scaunele şi udurile. 

El întrebă: 

— Care sunt pricinele durerilor de cap? 

Ea răspunse: 

— Durerea de cap se datoreşte mai întâi mâncărurilor, atunci când sunt 
ghiftuite în pântece până a nu fi fost mistuite cele de dinainte; se mai 
datoreşte de asemenea şi meselor luate fără a-ţi fi foame. Lăcomia la 
mâncare este pricina tuturor bolilor care bântuie pământul. Acela care vrea 
să-şi lungească viaţa se cuvine aşadar să fie cumpătat la mâncare şi, pe 
deasupra, să se scoale de dimineaţă, să se ferească a-şi pierde nopţile, să nu 
se lăcomească la femei, să nu se dedea peste măsură la sângerări şi la 
zbanţuri cu sânge, şi, într-un sfârşit, să-şi vegheze pântecele. Pentru aceea, 
trebuie să-şi împartă pântecele în trei părţi, pe una s-o umplă cu mâncare, pe 
alta cu apă, iar pe cea de a treia cu nimic-nimica, spre a-şi lăsa răsuflarea 
slobodă şi pentru ca sufletul să se poată lăfăi în voie. Asemenea va face şi 
cu matele, a căror lungime este de optsprezece palme. 

El întrebă: 

— Care sunt semnele de gălbinare? 

Ea răspunse: 

— Gălbinarea, care este o boală cu fierbinţeli, se vădeşte prin gălbejeala 
pielei, amăreala gurii, amețeli, sporirea bătăilor sângelui în vine, vărsături şi 
silă de femei. Acela care este atins de ea se află în prada unor necazuri mari, 
ca sângerări de mate, încingere de plămâni, dropică şi umflături, precum şi 
o lâncezeală alimănită care, după ce slăbănogeşte trupul, poate să stârnească 
racul ori lepra. 

El spuse: 

— Este desăvârşit! Da cum se împarte învăţarea meseriei de hakim? 

Ea răspunse: 

— Se împarte în două părţi: cercetarea bolilor şi cercetarea leacurilor. 

El spuse: 


— Văd că ştiinţa ta nu lasă nimica de dorit. Da ai putea să-mi spui care 
este apa cea mai bună? 

Ea răspunse: 

— Este apa curată şi proaspătă, păstrată în vase răcoroase îmbibate cu vreo 
mirosnă plăcută ori numai înmiresmată cu aburi de tămâie. Nu trebuie a fi 
băut decât la un răspăs de vreme de la masă. Te fereşti astfel de tot soiul de 
metehne şi pui în fapt spusa Prorocului (asupra-i fie rugăciunea şi pacea!) 
care a spus: „Pântecele este sălaşul tuturor bolilor, lipsa de scaun este 
pricina tuturor bolilor, iar curăţia este temeiul tuturor leacurilor.” 

El întrebă: 

— Care este mâncarea cea mai bună dintre toate mâncărurile? 

Ea răspunse: 

— Este cea gătită de mâna unei femei şi care nu a cerut osteneli prea 

scumpe şi pe care o mănânci cu inima mulțumită. Mâncarea numită tharid. 
este de bună seamă cea mai gustoasă dintre toate bucatele, întrucât Prorocul 
(asupra-i fie rugăciunea şi pacea!) a spus: „Tharidul este de departe cea mai 


bună dintre bucate, aşa cum Aişa este cea mai cinstită dintre femei! 

El întrebă: 

— Ce gândeşti despre poame? 

Ea spuse: 

— Acestea, ca şi carnea de oaie, sunt hrana cea mai sănătoasă. Da nu 
trebuie să le mănânci după ce le-a trecut vremea. 

El zise: 

— Vorbeşte-ne despre vin! 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute optzecea noapte 


Spuse: 


Sympathia răspunse: 

— Cum poţi să mă întrebi despre vin, când Cartea este atâta de 
lămuritoare în privinţa lui? În pofida multelor lui virtuţi, vinul este oprit 
pentru că tulbură minţile şi înfierbântă patimile. Vinul şi jocurile de noroc 
sunt două lucruri de care drept-credinciosul trebuie să se ferească, de teama 

celor mai rele năpaste! 
El spuse: 


— Răspunsul tău este înţelept. Poţi să ne vorbeşti acum despre luarea de 
sânge? 

Ea răspunse: 

— Hărăcsirea este de nevoinţă pentru toţi oamenii care au sânge prea mult. 
Ea trebuie să se facă după o ajunare, într-o zi de primăvară, fără de nori, 
fără vânt şi fără ploaie. Când ziua aceea cade într-o zi de marţi, luarea de 
sânge îşi are cele mai de folos urmări, mai ales dacă ziua este cea de a 
şaptesprezecea din lună. Chiar că nimica nu poate să fie atâta de bun ca 
hărăcsirea — pentru cap, pentru ochi şi pentru sânge. Da nimica nu este mai 
rău ca luarea de sânge dacă ea se va face la vreme de arşiţă mare ori de 
geruri mari şi dacă, totodată, mănânci lucruri sărate ori acre şi dacă mai e şi 
într-o miercuri ori sâmbătă. 

Cărturarul cugetă un răstimp şi spuse: 

— Până aici ai răspuns desăvârşit, da aş vrea acum să-ţi pun o întrebare de 
căpătâi, care va să ne dovedească dacă ştiinţa ta se întinde asupra tuturor 
lucrurilor de temei ale vieţii. Poţi dară să ne vorbeşti limpede despre 
împreunarea bărbatului cu femeia? 

Când auzi atare întrebare, copilandra se înroşi toată şi lăsă capu-n jos; ceea 
ce îi dete a crede califului că nu era în stare ce să răspundă; da ea nu zăbovi 
a sălta capul şi, întorcându-se înspre calif, îi spuse: 

— Pe Allah, o, emire al drept-credincioşilor, tăcerea mea să nu fie socotită 
cumva ca datorită neştiinţei mele în această privinţă, căci răspunsul se află 
pe vârful limbii mele, da se împotriveşte a-mi ieşi de pe buze, din cinstire 
faţă de stăpânul nostru califul! 

Ci el îi spuse: 

— Aş avea o desfătare până peste poate să aud răspunsul acela de pe 
buzele tale. Fii, aşadară, fără de teamă şi vorbeşte limpede! 

Atunci preaînvăţata Sympathia spuse: 

— Împreunarea este fapta prin care se împreunează bărbatul cu femeia. Ea 
este un lucru minunat şi multe sunt binefacerile şi virtuțile ei. Împreunarea 
uşurează trupul şi despovărează mintea, alungă mâhnirea, potoleşte 
fierbinţeala patimii, stârneşte dragostea, mulţumeşte inima, alină sărăcia şi 
aduce îndărăt somnul pierdut. E vorba, fireşte, despre împreunarea dintre un 
bărbat şi o femeie tânără, da e cu totul altceva dacă femeia este bătrână, 
întrucât nu se află prăpăd pe care să nu-l aducă atare împreunare. A te 
împreuna cu o femeie bătrână însemnează a te primejdui la beteşuguri fără 
de număr, precum, printre altele, durerea de ochi, durerea de rărunchi, 


durerea de şolduri şi durerea de spinare, într-un cuvânt, e de spaimă! Se 
cuvine, aşadar, să te păzeşti de ea ca de o otravă fără de leac. Mai bine-i să 
cauţi a găsi pentru lucrul acesta o femeie isteaţă, care pricepe dintr-o ochire, 
care grăieşte cu picioarele şi cu mâinile şi care îl scuteşte pe stăpânul ei de a 
mai avea trebuinţă de o grădină şi de straturi de flori“. Orice împreunare 
deplină este urmată de umezeală. Această umezeală izvorăşte la femeie din 
tulburarea pe care o trăiesc preacinstitele ei părţi, iar la bărbat este apa pe 
care o revarsă cele două ouă ale lui. Apa aceea urmează o cale tare 
întortocheată. Într-adevăr, bărbatul are o vână groasă din care pornesc toate 
vinele celelalte. Sângele care udă acele vine, în număr de trei sute şaizeci, 
se adună până la urmă într-un scoc ce se afundă în oul din stânga. În oul 
acesta stâng, sângele, silit să se tot rotească, ajunge într-un sfârşit de se 
limpezeşte şi se preface într-o zeamă albă care se încheagă din pricina 
căldurii oului şi a cărui mireasmă seamănă cu cea a laptelui de palmier... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute optzeci şi doua noapte 


Spuse: 


...0 zeamă albă care se încheagă din pricina căldurii oului şi a cărui 
mireasmă seamănă cu cea a laptelui de palmier. 

Cărturarul strigă: 

— Ce răspuns plin de pricepere! Da mai am să-ţi pun două întrebări, şi 
atâta tot. Poţi să-mi spui care este vieţuitoarea care nu trăieşte decât închisă 
şi care moare de îndată ce răsuflă aer slobod? Şi care sunt poamele cele mai 
bune? 

Ea răspunse: 

— Cea dintâi este peştele; iar celelalte sunt chitra şi rodia! 

Când auzi toate acele răspunsuri ale preafrumoasei Sympathia, cărturarul 
nu putu a se opri să se mărturisească neînstare a o prinde cu vreo greşeală în 
ştiinţă, şi dete să se aşeze la locul său. Da Sympathia îl opri şi îi spuse: 

— Se cade ca la rându-mi să-ţi pun şi eu o întrebare: poţi tu să-mi spui, o, 
cărturarule, care este lucrul rotund ca pământul şi care sălăşluieşte într-un 
ochi, şi care ba se desparte de acel ochi, ba se afundă în el, care se 
împreunează fără a avea mădular bărbătesc, care se desparte de soaţa lui la 
vremea nopţii spre a se îmbrăţişa cu ea la vremea zilei, şi care îşi alege de 
aşezare îndeobşte marginile? 


La întrebarea aceasta, cărturarul degeaba îşi tot munci mintea, că habar nu 
avu ce să răspundă, iar Sympathia, după ce îi luă mantia, la îndemnul 
califului răspunse ea însăşi: 

— Este nasturele şi cheutoarea! 

După care, dintre preacinstiţii şeici, se ridică un astronom, care era cel mai 
vestit dintre astronomii din împărăție şi la care preafrumoasa Sympathia se 
uită zâmbind, încredinţată de la bun început că el are să găsească ochii ei 
mai tulburători decât toate stelele din ceruri. 

Astronomul veni aşadar să şadă dinaintea copilei şi, după începutul 
îndătinat, o întrebă: 

— De unde se ridică soarele şi unde se duce după ce apune? 

Ea răspunse: 

— Află că soarele se ridică din apele Răsăritului şi apune în apele 
Apusului. Aceste ape sunt în număr de o sută optzeci. Soarele este sultanul 
zilei, aşa cum Luna este sultana nopţilor. lar Allah a spus în Carte: „Eu sunt 
cel carele am dat soarelui lumina şi lunei strălucirea şi carele le-am tras 
crugurile cele neschimbătoare ca să vă înlesnesc cunoaşterea socoatei 
zilelor şi anilor. Eu sunt cel carele am hotărât o măsură rotirii stelelor şi am 
oprit luna să se ajungă vreodată cu soarele, ca şi nopţii de a întrece ziua! 
Într-acest chip, ziua şi noaptea, negurile şi lumina, fără ca să-şi amestece 
vreodată alcătuirea lăuntrică, se asemuiesc statornic!” 

Astronomul cel învăţat strigă: 

— Ce răspuns minunat de temeinic! Ci, o, copilo, poţi să ne vorbeşti şi 
despre celelalte stele şi să ne spui despre rosturile lor bune sau rele asupra 
sorții noastre? 

Ea răspunse: 

— Dacă ar fi să vorbesc despre toate stelele, ar trebui să închinăm pentru 
aceasta mai mult de un divan. Aşa că nu am să spun decât câteva vorbe 
despre ele. În afară de Soare şi de Lună, mai sunt încă cinci: Utared 
(Mercur), El-Zohrat (Venus), El-Merrikh (Marte), El-Muştari (Jupiter) şi 
Zohal (Saturn). Luna, rece şi umedă, cu urmări bune asupra sorții, are ca 
zodie Cancerul, ca zenit Taurul, ca asfinţit Scorpia, şi ca nadir Capricornul. 
Planeta Saturn, rece şi uscată, cu urmări proaste, are ca zodie Capricornul şi 
Vărsătorul, zenitul ei este Cumpăna, asfinţitul Berbecul, iar nadirul ei este 
Capricornul şi Leul. Jupiter, cu urmări binefăcătoare, este cald şi umed, şi 
are ca zodie Peştele şi Săgetătorul, ca zenit Racul, ca asfinţit Capricornul, şi 
ca nadir Gemenii şi Leul. Venus, fierbinte, cu urmări binefăcătoare, are ca 


zodie Taurul, ca zenit Peştii, ca asfinţit Cumpăna şi ca nadir Berbecul şi 
Scorpia. Mercur, cu urmări când bune, când rele, are ca zodie Gemenii, ca 
zenit Fecioara, ca asfintit Peştii, ca nadir Taurul. Într-un sfârşit, Marte, cald 
şi umed, are ca zodie Berbecele, ca zenit Capricornul, ca asfinţit Racul şi ca 
nadir Cumpăna. 

După ce auzi răspunsul acesta, astronomul tare se mai minună de 
adâncimea ştiinţelor tinerei Sympathia. Da tot mai dete să încerce a o 
încurca şi îi puse o întrebare mai grea, spunându-i: 

— O, copilă, socoti că vom avea ploaie luna aceasta? 

La atare întrebare, preaînvăţata Sympathia lăsă capu-n jos şi cugetă 
îndelung; ceea ce îl facu pe calif să prepună ca se mărturisea neînstare să 
răspundă. Da ea îşi ridică pe dată capul şi îi spuse califului: 

— O, emire al drept-credincioşilor, nu voi vorbi decât numai cu o învoire, 
anume de a spune tot ceea ce gândesc! 

Califul, nedumerit, spuse: 

— Ai învoirea! 

Ea spuse: 

— Atunci, o, emire al drept-credincioşilor, mă rog ţie să-mi împrumuţi o 
clipită sabia ta spre a-i tăia căpăţâna acestui astronom care nu este decât un 
duh crunt şi un necredincios! 

La vorbele acestea, califul şi toţi cărturarii din adunare nu se putură opri să 
nu râdă. Ci Sympathia urmă: 

— Într-adevăr, află şi tu, astronomule, că sunt cinci lucruri pe care numai 
unul Allah le ştie: ceasul morţii, căderea ploii, dacă plodul din pântecele 
maicii sale este de parte bărbătească ori de parte femeiască, întâmplările 
zilei de mâine şi locul unde va să moară fieştecare! 

Astronomul zâmbi a râde şi spuse: 

— Întrebarea mea nu ţi s-a pus decât spre încercare. Poţi oare, şi astfel nu 
avem să ne depărtăm prea tare de ale noastre, să ne spui ce rosturi au stelele 
asupra zilelor săptămânii? 

Ea răspunse: 

— Duminica este ziua închinată Soarelui. Când anul începe într-o 
duminică, este semn că noroadele vor avea multe de îndurat din pricina 
asupririi şi a jecmănelilor sultanilor, a domnilor şi a ocărmuitorilor lor, că 
are să fie secetă, că mai cu seamă păstăioasele nu vor rodi deloc, că 
strugurii se vor strica şi că au să fie lupte crâncene între crăimi. Da la toate 
acestea tot Allah este mai ştiutor! 


Lunea este ziua închinată Lunei. Când anul începe cu o luni, este semn 
bun. Vor fi ploi din belşug, mult grâu şi struguri; da are să fie şi ciumă, iar 
pe deasupra inul nu are să crească şi bumbacul are să fie prost; şi-apoi 
jumătate din vite vor muri zăticnite de molimă. Ci Allah este cel mai 
ştiutor! Marţea, ziua închinată lui Marte, poate să fie început de an. Atunci 
cei mari şi tari vor fi pândiţi de moarte, preţul la grâne va creşte, ploaia va fi 
puţină, peştele puţin, mierea se va vinde bine, păstăioasele se vor vinde pe 
nimic, seminţele de in vor fi la preţ tare ridicat, recolta de orz va fi 
minunată; da mult sânge se va vărsa, şi are să fie o molimă în măgari, al 
căror preţ va creşte până peste poate. Ci Allah este cel mai ştiutor! 
Miercurea este ziua lui Mercur. Când anul începe miercurea, aceasta este 
semn de omoruri mari pe mare, de multe zile cu furtuni şi cu trăsnete, de 
scumpete la grâne şi de preţuri ridicate la ridichi şi la ceapă, fără a mai 
socoti o molimă ce va bântui printre prunci. Da Allah este mai ştiutor! Joia 
este ziua închinată lui Jupiter. Dacă anul se deschide cu ea, este semn de 
înţelegere între neamuri, de dreptate din partea ocărmuitorilor şi a vizirilor, 
de cinste din partea cadiilor, şi de binefaceri mari asupra lumii, printre altele 
de belşug de ploi, de poame, de grâne, de bumbac, de in, de miere, de 
struguri, şi de peşte. Ci Allah este mai ştiutor! Vinerea este ziua închinată 
Venerei. Dacă anul se deschide cu ca, este semn că roua va fi îmbelşugată, 
primăvara tare frumoasă, da are să se nască o potopenic de copii, atât de 
parte bărbătească, precum şi de parte femeiască, şi au să fie mulţi castraveți, 
harbuji, dovlecei, vinete şi roşii, precum şi napi. Ci Allah este mai ştiutor! 
Sâmbăta este ziua lui Saturn. Vai de anul care începe cu această zi! Vai de 
anul acela! Are să fie o zgârcenie deplină şi din partea cerului şi din partea 
pământului, foametea va urma războiului, bolile după foamete, iar locuitorii 
Egiptului şi ai Siriei vor ţipa amarnic sub asuprirea care îi va apăsa şi sub 
răutatea ocârmuitorilor! Ci Allah este mai ştiutor! 

După ce auzi răspunsul, astronomul strigă: 

— Cât de întru totul minunat este şi acest răspuns! Da poţi tu să ne mai 
spui şi la ce loc sau la care cat al cerului se află rânduite cele şapte planete? 

Sympathia răspunse: 

— De bună seamă! Planeta Saturn se află chiar în cel de al şaptelea cer; 
Jupiter se află ridicat în cel de al şaselea cer; Marte la cel de al cincilea; 
Soarele la cel de al patrulea; Venus la al treilea; Mercur la al doilea; iar 
Luna la cel dintâi cer! 

Pe urmă Sympathia adăugă: 


— La rându-mi acuma să te întreb... 
În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute optzeci şi patra noapte 


Spuse: 


..-La rându-mi acuma să te întreb! Care sunt cele trei feluri de stele? 

Cărturarul degeaba se tot cugetă şi îşi tot ridică ochii înspre cer, că nu 
izbuti să scape de belea. Atunci Sympathia, după ce îi înşfacă mantia, 
răspunse singură la întrebarea pe care o pusese: 

— Stelele se împărţesc în trei soiuri, după menirea pe care o au: unele sunt 
prinse de bolta cerului, ca nişte făclii, şi slujesc să lumineze pământul; 
altele sunt aşezate în văzduh, ca agăţate de ceva nevăzut, şi slujesc să 
lumineze mările; iar stelele de cel de al treilea soi sunt mişcătoare după 
vroia degetelor lui Allah: se văd cum lunecă la vreme de noapte şi slujesc la 
a-i bate cu pietre şi a-i pedepsi pe diavolii care vor să înfrunte poruncile 
Celui Preaînalt! 

La vorbele acestea, astronomul se mărturisi cu mult mai prejos ca ştiinţă 
faţă de preafrumoasa copilă şi ieşi din sală. Atunci, la porunca dată de calif, 
urmă un filosof, care veni să stea dinaintea Sympathici şi o întrebă: 

— Poţi să ne vorbeşti despre necredinţă şi să ne spui dacă ea se naşte odată 
cu omul! 

Ea răspunse: 

— La aceasta vreau să-ţi răspund cu chiar cuvintele Prorocului nostru 
(asupra-i fie rugăciunea şi pacea!) care a spus: „Necredinţa umblă printre 
fiii lui Adam aşa cum sângele umblă prin vine, de îndată ce ei se lasă ispitiţi 
să blesteme pământul şi ceasurile de pe pământ. Cea mai mare fărădelege 
este blestemarea timpului şi a lumii: căci timpu-i însuşi Allah, iar lumea 
este lucrarea lui Allah! 

Filosoful strigă: 

— Cuvintele acestea sunt dumnezeieşti şi veşnice! Spune-mi acuma care 
sunt cele cinci făpturi plămădite de Allah şi care au băut şi au mâncat fără 
ca să fi ieşit ceva nici din trupul, nici din pântecele, nici din dindărătul lor? 

Ea răspunse: 

— Cele cinci făpturi sunt: Adam, Simcon (Şumun), cămila lui Saleh, 
berbecul lui Ismail şi pasărea care l-a văzut pe sfântul Abu-Bekr în peşteră! 

El îi spuse: 


— Desăvârşit! Mai spune-mi şi care sunt cele cinci făpturi din grădina 
raiului care nu sunt nici oameni, nici ginni, nici îngeri? 

Ea răspunse: 

— Acestea sunt: lupul lui Iacob, câinele celor şapte adormiţi, măgarul lui 
El-Azir, cămila lui Saleh şi catârul sfântului nostru Proroc (asupra-i fie 
rugăciunea şi pacea!) 

El întrebă: 

— Poţi să-mi spui care este omul a cărui rugăciune nu se facea nici în cer, 
nici pe pământ? 

Ea răspunse: 

— Este Soleiman, care îşi facea rugăciunea pe un chilim atârnat în văzduh, 
între cer şi pământ! 

El spuse: 

— Lămureşte-mi faptul următor: un bărbat se uită dimineaţa la o roabă, şi 
a şi săvârşit un lucru neîngăduit; tot el se uită la aceeaşi roabă la amiază, şi 
lucrul acuma este îngăduit; se uită la ea după amiază, şi lucrul iarăşi este 
neîngăduit; la asfinţitul soarelui îi este îngăduit să se uite la ea; noaptea îi 
este oprit; iar dimineaţa poate să se apropie de ea pe deplin în toată voia! 
Poţi să mă lămureşti cum de se pot urma nişte împrejurări aşa de osebite 
atâta de repede într-o zi şi o noapte? 

Ea răspunse: 

— Lămurirea este uşoară! Un bărbat îşi aruncă privirile dimineaţa asupra 
unei roabe care nu este a sa, şi, după Sfânta Carte, faptul este neîngăduit. 
De la amiază o cumpără, şi atunci poate să se uite la ea cât vrea şi să se 
desfete cu ea; după amiaza, dintr-o pricină sau alta, îi dă slobozenia, şi pe 
dată nu mai are îngăduinţă să-şi arunce ochii asupra ei; da la asfinţitul 
soarelui se însoară cu ea şi totul îi este îngăduit; noaptea, se hotărăşte să se 
despărţească de soţia lui, şi nu mai poate să se apropie de ea; da dimineaţa o 
ia iarăşi de soţie, după datinele obşteşti, şi atunci poate să-şi înnoade iarăşi 
legăturile cu ea! 

Filosoful spuse: 

— Este drept! Poţi să-mi spui care este mormântul care a început să umble 
cu cei ce se afla în el? 

Ea răspunse: 

— Este chitul care l-a înghiţit pe prorocul Iona în pântecele său! 

El întreabă: 


— Care este valea pe care soarele nu a luminat-o decât numai o dată şi pe 
care nu o va mai lumina niciodată, până la ziua învierii? 

Ea răspunse: 

— Este valea care s-a săpat de toiagul lui Moise când a despicat marea 
spre a lăsa să treacă norodul său când cu fuga! 

El întrebă: 

— Care este cea dintâi pulpană care s-a târşâit pe pământ? 

Ea răspunse: 

— Este pulpana rochiei mamei lui Ismael, Agar, atunci când a măturat 
pământul dinaintea Sarei! 

El întrebă: 

— Care este lucrul care răsuflă fără să fie însufleţit? 

Ea răspunse: 

— Este dimineaţa! întrucât se spune în Sfânta Carte: „Atunci când 
dimineaţa răsuflă...” 

El spuse: 

— Spune-mi ceea ce poţi în privinţa unei socoteli pe care iacăt-o: un stol 
de porumbei se abate pe un copac; unii dintre ei se opresc pe ramurile de 
sus, iar ceilalţi pe ramurile de jos. Porumbeii care stau în vârful copacului le 
spun celor de jos: „Dacă unul dintre voi ni se alătură, stolul nostru are să fie 
de două mai mare decât al vostru; dar dacă unul dintre noi coboară la voi, 
aveţi să ajungeţi cât şi noi ca număr.” Câţi porumbei se aflau acolo? 

Ea răspunse: 

— Erau doisprezece porumbei cu toţii. Într-adevăr, în vârful copacului 
erau şapte, iar pe ramurile de jos erau cinci. Dacă unul dintre porumbeii de 
jos s-ar fi adăugat celor de sus, numărul acestora din urmă s-ar fi ridicat la 
opt, ceea ce înseamnă de două ori patru; dar dacă unul dintre cei de sus ar fi 
coborât la cei de jos, ar fi rămas câte şase de fiecare parte. Ci Allah este mai 
ştiutor! 

După ce auzi toate aceste felurite răspunsuri ale copilei, filosoful, de teamă 
ca fetişcana să nu-l întrebe şi pe el, şi întrucât ţinea la mantia sa, grăbi a-şi 
lua tălpăşiţa şi a pieri. 

Şi atunci se ridică omul cel mai cărturar al veacului, înțeleptul Ibrahim 
ben-Saiyar, care veni să ia locul filosofului şi îi spuse preafrumoasei 
Sympathia: 

— Vreau să socot că te mărturiseşti biruită dintru început şi că este de 
prisos să te mai cercetez! 


Ea răspunse: 

— O, preacinstitule cărturar, te-aş povăţui să trimiti după alte haine în 
locul celor pe care le porţi, întrucât peste câteva clipite va trebui să ţi le iau! 

Cărturarul spuse: 

— Vom prea bine vedea! Care sunt cele cinci lucruri pe care le-a plămădit 
Preaînaltul înainte de Adam? 

Ea răspunse: 

— Apa, pământul, lumina, întunericul şi focul! 

El întrebă: 

— Care sunt lucrurile făurite de chiar mâinile Atotputernicului, pe când 
toate celelalte lucruri au fost zămislite numai ca urmare a voinţei sale? 

Ea răspunse; 

— Scaunul domnului, Pomul din grădina Raiului, raiul şi Adam! Da, 
aceste patru lucruri au fost plămădite de chiar mâinile lui Allah, pe când, ca 
să le făurească pe toate celelalte lucruri, a spus doar: „Să fie!” şi ele au şi 
fost! 

El întrebă: 

— Cine este tatăl tău întru Islam şi cine este tatăl tatălui tău? 

Ea răspune: 

— Tatăl meu întru Islam este Mahomed (asupra-i fie rugăciunca şi pacea!), 


iar tatăl lui Mahomed este Abraham, prietenul lui Allah"! 
— Pe ce se întemeiază credinţa întru Islam? 
— Pe mărturisirea de credinţă: La ilah ill'Allah, ua Mohammad rassul 


Allah“! 

— Care este lucrul care la început a fost un lemn şi pe urmă a ajuns să aibă 
viaţă? 

— Este toiagul lui Moise şi care a fost preschimbat în şarpe. Este acel 
toiag care putea să se facă, după împrejurări, dacă era înfipt în pământ, fie 
pom roditor, fie un copac mare şi des spre a-l apăra pe Moise de arşiţa 
soarelui, fie un câine uriaş care veghea la paza turmei pe vreme de noapte. 

— Poţi să-mi spui care este femeia zămislită dintr-un bărbat, fără a fi fost 
purtată în pântecele unei mame, şi care este bărbatul care a fost zămislit de 
o femeie fără de ajutorul vreunui tată? 

— Este Eva care s-a zămislit din Adam, şi lisus care s-a născut din 
Maria”! 

Cărturarul urmă... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute optzeci şi şasea noapte 


Spuse: 


„„„Cărturarul urmă: 

— Vorbeşte-mi despre osebitele feluri de foc! 

— Este focul care mănâncă, dar care nu bea: focul din lumea aceasta; este 
focul care mănâncă şi care bea: focul iadului; este focul care bea, dar care 
nu mănâncă: focul soarelui; într-un sfârşit, este focul care nici nu mănâncă, 
nici nu bea: focul lunii! 

— Care este tâlcul acestei cimilituri: 


Când beau, îmi curge de pe buze 
Graiu-n cuvinte bine-aduse. 

Dar mersul meu şi vorba mea 

Nu le aude nimenea. 

Şi-n viaţă n-am de nicio cinste parte, 
Şi nimeni nu mă plânge după moarte. 


Ea răspunse: 
— Este pana de scris! 
— Da tâlcul cesteilalte cimilituri: 


Sunt o pasăre, dar nu am habar 

Nici de puf, nici de pene, nici de carne, nici de sânge măcar. 
Şi mă puteţi mânca oricum: 

Fie prăjită, fie fiartă, fie aşa cum sunt acum. 

Da-i greu să se dea pe faţă 

Dacă am murit sau dacă mai sunt în viaţă. 

Iar la culoare, nu vă mint: 

Sunt ca de aur şi de argint! 


Ea răspunse: 

— Chiar că sunt prea multe cuvinte spre a-mi da de înţeles că este vorba 
de un biet ou. Încearcă-te, aşadar, să mă întrebi ceva mai anevoios! 

El întrebă: 

— Câte cuvinte i-a spus cu totul Allah lui Moise? 

Ea răspunse: 


— Allah i-a spus lui Moise o mie cinci sute cincisprezece cuvinte! 

El întrebă: 

— Care este începutul plămădirii? 

Ea spuse: 

— Allah l-a plămădit pe Adam din humă uscată; huma a fost înmuiată cu 
spumă; spuma a fost scoasă din mare; marea din neguri; negurile din 
lumină; lumina dintr-o iasmă din mare; iasma din mare dintr-un rubin; 
rubinul dintr-o stâncă; stânca din apă; iar apa a fost făcută prin cuvântul 
atotputernic: „Să fie!” 

— Da tâlcul cesteilalte cimilituri: 


Mănânc — şi n-am nici pântece, nici gură; 
Jivine-nfulec, pomi, şi-orice făptură. 
Bucatele mă ţin în viaţă doară, 

Ci orice băutură mă omoară. 


— Este focul! 
— Da tâlcul acestei cimilituri: 


Fără de bucurie strâns lipiţi, 

Stau noaptea-ntreagă doi îndrăgostiţi 
De strajă-n lunga lor îmbrăţişare — 
Şi se despart când soarele răsare. 


— Sunt cele două caturi ale uşii! 
— Care este înţelesul acesteia: 


Trag pururea cu trudă după mine 

O coadă lungă care-n drum mă ţine. 
Măcar că am ureche, pot să jur 

Că nu aud nimica dimprejur. 

Prin truda mea pe alţii îi îmbrac, 

Ci eu rămân tot gol şi tot sărac. 


— Este acul! 


iz . a46 
— Care este lungimea şi lăţimea podului Sirat ? 
— Lungimea podului Sirat, pe care trebuie să treacă toți oamenii în ziua 
învierii, este de trei mii de ani de cale, o mie spre a urca pe el, o mie spre a-i 


străbate întinsul, şi o mie spre a coborî de pe el. Este mai îngust decât 
ascuţişul unui paloş şi mai subţire decât un fir de păr! 

El întrebă: 

— Poţi să-mi spui acum de câte ori are îngăduinţă Prorocul (asupra-i fie 
rugăciunea şi pacea!) să mijlocească pentru un drept-credincios? 

Ea răspunse: 

— De trei ori, nici mai mult, nici mai puţin! 

— Cine este cel dintâi care a îmbrăţişat credinţa în Islam? 

— Este Abubekr! 

— Aşadar tu nu socoţi că Ali ar fi fost musulman înaintea lui Abubekr? 

— Ali, din mila lui Allah, nu a fost niciodată închinător la idoli; întrucât de 
la vârsta de şapte ani Allah l-a îndreptat pe calea cea dreaptă şi i-a luminat 
inima, dăruindu-l cu credinţa lui Mahomed (asupra-i fie rugăciunea şi 
pacea!) 

— Aşa-i! ci aş vrea să ştiu limpede care dintre cei doi este cel mai mare ca 
vrednicii, în ochii tăi, Ali sau Abbas? 

La întrebarea aceasta tare viclenită, Sympathia pricepu că învățatul căuta 
să scoată de la ea un răspuns de ocară; căci, dacă i-ar fi dat întâietate lui Ali, 
ginerele Prorocului, l-ar fi nemulţumit pe calif, care era coborâtor din 
Abbas, unchiul lui Mahomed (asupra-i fie rugăciunea şi pacea!). Aşa că 
dintru-ntâi începu să roşească, pe urmă îngălbeni, şi, după o clipită de 
chibzuinţă, răspunse: 

— Află, bre Ibrahim, că nu este nicio întâietate între doi care îşi au fiecare 
vrednicii la fel de strălucite! 

Când auzi răspunsul acesta, califul rămase până peste poate de încântat şi, 
sărind în picioare, strigă: 

— Pe Stăpânul Kaabei! ce răspuns minunat, o, Sympathia! 

Ci cărturarul urmă: 

— Poţi să-mi spui despre ce este vorba în cimilitura aceasta: 


E dulce cum o alta nu-i sub cer; 
Ca suliţa-i, dar fără vârf de fier; 
Toţi o-ndrăgesc — sărac ori bogătan — 
Şi-o-nfulecă în seri de ramadan. 


Ea răspunse: 
— Este trestia de zahăr! 
El spuse: 


— Mai am să-ţi pun câteva întrebări, şi am să ţi le pun repede. Poţi să-mi 
spui, aşadar, fără prea multe vorbe: Ce este mai dulce ca mierea? Ce este 
mai ascuţit ca paloşul? Ce este mai iute ca urmări decât otrava? Care este 
bucuria de o clipită? Care este fericirea ce dureză trei zile? Care este ziua 
cea mai fericită? Care este bucuria de o săptămână? Care este datoria pe 
care până şi un ticălos nu poate să n-o plătească? Şi care este pacostea ce ne 
apasă până la mormânt? Care este bucuria inimii? Care este chinul minţii? 
Care este amarul unei vieţi? Care este boala fără de leac? Care este ocara ce 
nu se mai poate şterge? Care este jivina ce trăieşte prin locuri pustii şi 
sălăşluieşte departe de cetăţi, care fuge de om şi care îngemănează chipul şi 
firea a şapte vieţuitoare? 

Ea răspunse: 

— Până a vorbi, vreau mai întâi să-mi dai mantia! 

Atunci califul Harun Al-Raşid îi spuse Sympathiei: 

— De bună seamă că ai dreptate. Da poate că vei binevoi, din cinstire fată 
de vârsta lui, să răspunzi tu mai întâi la aceste întrebări! 

Ea spuse: 

— Mai dulce ca mierea este dragostea copiilor! Limba este mai ascuţită ca 
paloşul! Bucuria dragostei nu ţine decât o clipită. Fericirea de trei zile este 
cea pe care o trăieşte soţul la vremea soroacelor soţiei sale, întrucât se mai 
hodineşte şi el! Ziua cea mai fericită este cea cu noroc la alişverişuri! 
Bucuria care ţine o săptămână este cea a nunţii! Datoria pe care toată 
făptură trebuie s-o plătească este moartea! Purtarea cea urâtă a copiilor este 
pacostea ce ne apasă până la mormânt! Bucuria inimii este solia supusă 
soţului ei! Chinul minţii este o slugă ticăloasă! Sărăcia este amarul vieţii! 
Firea cea urâtă este boala fără de leac! Ocara de neşters este necinstirea unei 
fete! Cât despre jivina care trăieşte în locuri pustii şi fuge de om, aceea este 
Lăcusta, întrucât ea îngemănează chipul şi firea a şapte vietuitoare: are într- 
adevăr cap de cal, gât de taur, aripi de vultur, picioare de cămilă, coadă de 


şarpe, pântece de scorpie, şi coarne de gazelă "! 

Faţă de atâta deşteptăciune şi de atâta ştiinţă, califul Harun Al-Raşid 
rămase lămurit peste poate şi îi porunci învățatului Ibrahim ben-Saiyar să-şi 
dea tinerei mantia. Cărturarul, după ce se lepădă de mantie, ridică în sus 
mâna dreaptă şi mărturisi de faţă cu toată lumea că fetişcana îl întrecuse la 
cărturărie şi că ea era minunea veacului. 

Atunci califul o întrebă pe Sympathia: 

— Ştii să cânţi din alăute şi să le însoţeşti cu glasul tău cântarea? 


Ea răspunse: 

— Da, de bună seamă! 

Numaidecât califul puse să se aducă o alăută într-un toc de atlaz roşu 
încheiat cu un ciucure mare de mătase galbenă şi închis cu o copcă de aur. 

Sympathia scoase alăuta din toc şi văzu că de jur împrejurul ei erau 
scrijelate aceste stihuri în litere înlănţuite şi înflorate: 


Am fost o creangă verde — 
Şi păsări cântătoare 

Mă învățau duioase 

Să cânt şi eu ca ele. 
Acum, sub mâna dulce 

A gingaşei fecioare, 
Răsună cânt de păsări 

În glasul strunei mele”. 


Ea atunci o strânse în braţe, se plecă asupra-i ca o mamă peste sugarul ei, 
scoase nişte sunete pe douăsprezece glasuri osebite şi, în mijlocul încântării 
tuturora, cântă cu un glas ce răsună în toate inimile şi stoarse lacrimi de 


tulburare din toţi ochii". 

Când isprăvi, califul se sculă în picioare drept şi strigă: 

— Sporească-şi în tine darurile sale Allah, o, Sympathia, şi aibă-i întru 
mila sa pe toţi cei care ţi-au fost dascăli şi pe cei care ţi-au dat zile! 

Şi, pe clipă pe dată, puse să i se socotească lui Abul-Hassan zece mii de 
dinari de aur într-o sută de pungi şi îi spuse Sympathiei: 

— Spune-mi, o, copilă minunată, vrei să intri în haremul meu şi să ai un 
sarai şi o nafaca de trai numai a ta, sau mai degrabă să te întorci cu tânărul 
acesta, stăpânul tău de mai înainte? 

La vorbele acestea, Sympathia sărută pământul dintre mâinile califului... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute optzeci şi şaptea noapte 


Spuse: 


„„„Sympathia sărută pământul dintre mâinile califului şi răspunse: 
— Allah reverse-şi milele asupra stăpânului nostru califul! Da roaba lui ar 
vrea să se întoarcă în casa stăpânului ei de mai înainte! 


Califul, departe de a se arăta supărat de o atare dorință, se înduplecă 
numaidecât la cererea ei, şi porunci să i se verse în dar alţi cinci mii de 
dinari, şi îi spuse: 

— Deie Allah să fii tot pe atâta de pricepută la dragoste pe cât eşti întru ale 
minţii! 

Pe urmă gândi să pună vârf mărinimiei sale căftănindu-l pe Abul-Hassan 
într-o slujbă de seamă la sarai; şi îl îngădui printre ortacii săi cei mai de 
inimă. Pe urmă ridică divanul. 

Atunci Sympathia, împovărată cu mantiile cărturarilor, şi Abul-Hassan, 
încărcat cu pungile cele pline de dinari de aur, ieşiră amândoi din sală, 
urmaţi de toţi cei din adunare care, tot minunându-se de cele ce văzuseră şi 
auziseră, ridicau mâinile spre cer şi strigau: 

— Unde este pe lume o mărinimie asemenea cu cea a urmaşilor lui Abbas? 


— Acestea sunt, o, norocitule sultan, urmă Şeherezada, vorbele pe care preaînvăţata Sympathia le-a 
rostit în mijlocul adunării cărturarilor şi care, trecute nouă de moştenire prin hronicele domneşti, 
slujesc de atunci încoace ca învăţătură pentru toate femeile musulmane. 

Pe urmă Şeherezada, văzând că sultanul Şahriar îşi şi încruntase sprâncenele şi cugeta în chip 
înfricoşat, zori a trece la Păţaniile poetului Abu-Nowas, şi începu pe clipă pe dată povestirea, pe când 
micuța Doniazada, pe jumătate picotind, se deşteptă dintr-odată, tresărind la auzul numelui de Abu- 
Nowas, şi se pregătea, cu ochii holbaţi de luare-aminte, să asculte cu toate urechiile ei. 


PĂŢANIA POETULUI ABU-NOWAS 


Se povesteşte — ci Allah este mai ştiutor — că, într-o bună noapte, califul 
Harun Al-Raşid, cuprins de nesomnie şi cu mintea tare frământată, ieşi 
singur din saraiul său şi plecă să dea o roată prin grădinile lui, spre a cerca 
să-şi însenineze urâtul. Ajunse aşa dinaintea unui kiosc cu uşa deschisă, da 
cu intrarea tăiată de trupul unui hadâmb arap adormit pe prag de-a 
curmezişul. Păşi peste trupul robului şi intră în încăperea care alcătuia acel 
kiosc, şi văzu mai întâi un pat cu perdelele lăsate, luminat la dreapta şi la 
stânga de două făclii mari. Lângă pat se afla o măsuţă pe care era o tabla, 
iar pe tabla o oală de vin acoperită cu o cană mare întoarsă cu fundul în sus. 

Califul se miră să găsească asemenea lucruri în kioscul acela de care habar 
nu avea şi, apropiindu-se de pat, ridică perdelele şi rămase înmărmurit de 
uimire faţă de frumuseţea adormită ce i se înfăţişă privirii. Era o roabă 
tânără, frumoasă ca luna în plinătatea sa şi pe care nu o acoperea decât vălul 
părului ei despletit. 

La priveliştea aceea, califul, încântat până peste poate, luă cana care 
acoperea gura oalei, o umplu cu vin şi rosti în sinea sa: „Pentru trandafirii 
obrajilor tăi, copilă!” şi o bău încetişor. Pe urmă se plecă asupra chipului 
feciorelnic şi aşternu o sărutare pe o aluniţă neagră care surâdea în colţul 
din stânga al buzelor. 

Da sărutul acela, cât fu el de uşor, o trezi pe copila care, dând cu ochii de 
emirul drept-credincioşilor, se ridică iute în capul oaselor, plină de spaimă. 
Ci califul o linişti şi îi spuse: 

— O, tânără roabă, iacătă o alăută lângă tine! De bună seamă că ştii să 
scoţi din ea nişte sunete vrăjitoare. Cum m-am hotărât să-mi petrec noaptea 
aceasta cu tine, măcar că habar nu am cine eşti, nu m-aş mohorî nicidecum 
să te văd cum o mânuieşti, însoţind-o cu glasul tău! 

Atunci tânăra luă alăuta şi, după ce o struni, scoase din ea nişte sunete 
vrăjite, pe douăzeci şi unul de glasuri osebite , încât califul se înflăcără 
până peste marginile înflăcărării, iar fetişcana, luând aminte la aceasta, nu 
pregetă a trage foloase. Şi aşa că îi spuse: 


— Sufăr, o, cârmuitorule al drept-credincioşilor, de răutăţile sorții! 

Califul întrebă: 

— Da cum aşa? 

Ea spuse: 

— Fiul tău El-Amin, o, cârmuitorule al drept-credincioşilor, m-a cumpărat 
acum câteva zile pe zece mii de dinari spre a-ţi da în dar făptură mea. Ci 
soţia ta Sett Zobeida, luând ştire de rostul acesta, i-a întors fiului tău banii 
pe care îi cheltuise pentru cumpărarea mea şi m-a dat pe mâinile unui 
hadâmb arap ca să mă încuie în kioscul acesta lăturalnic! 

Când auzi atare spuse, califul rămase până peste poate de supărat şi îi 
făgădui copilei că are să-i dea a doua zi un sarai numai pentru ea, cu o 
nafaca vrednică de frumuseţea ei. Pe urmă, după ce o luă o dată în 
stăpânire, ieşi cu grabă, îl trezi pe hadâmbul adormit şi îi porunci să se ducă 
numaidecât să-i dea de ştire poetului Abu-Nowas că trebuie să vină pe dată 
la sarai. 

Într-adevăr, califul avea năravul să trimită după poet ori de câte ori avea 
vreo supărare, ca să-l asculte cum ticluieşte cântece sau să-l vadă cum pune 
în stihuri vreo întâmplare pe care i-o povestea. 

Hadâmbul se duse aşadar acasă la Abu-Nowas şi, negăsindu-l acolo, porni 
să-l caute prin toate locurile obşteşti din Bagdad şi, până la urmă, îl găsi 
într-un rateş de pomină rea din fundul mahalalei de la Poarta Verde. Se 
apropie de el şi îi spuse: 

— O, Abu-Nowas, te cheamă stăpânul nostru, califul! 

Abu-Nowas izbucni în râs şi răspunse: 

— Cum vrei tu, o, taică al albeţelor, să mă mişc de aici, când sunt ţinut 
zălog de un flăcăiaş prieten cu mine? 

Hadâmbul întrebă: 

— Unde este şi care este acela? 

El răspunse: 

— Este un puştan zarif şi cu obrajii fragezi şi gingaş. I-am făgăduit o danie 
de o mie de drahme; da cum nu am la mine banii, nu pot să plec în chip 
cuviincios până nu-mi plătesc datoria! 

La vorbele acestea, hadâmbul strigă: 

— Pe Allah! Abu-Nowas, arată-mi-l pe băiatul acela şi, dacă chiar este aşa 
de zarif pe cât pari a da tu de înţeles, totul ţi se va ierta, şi cu prisosinţă! 

Pe când şedeau ei aşa de vorbă, puştanul îşi arătă capul cel frumos în 
deschizătura uşii, iar Abu-Nowas oftă întorcându-se înspre el: 


— Dacă ramul s-ar clătina, ce cânt de păsări ar mai fi... 
În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute optzeci şi opta noapte 


Spuse: 


...Dacă ramul s-ar clătina, ce cânt de păsări ar mai fi! 

Atunci băiatul intră de-a binelea în sală. Era într-adevăr de cea mai mare 
frumuseţe şi era îmbrăcat cu trei tunici puse una peste alta şi de culori 
osebite: cea dintâi era cu totul albă, cea de a doua roşie, cea de a treia 
neagră. 

Când Abu-Nowas îl văzu mai întâi îmbrăcat în alb, simţi cum izbucneşte 
în mintea lui focul stihuirii, şi ticlui în cinstea sa stihurile acestea: 


El se ivi în haina-i albă 

Ca laptele; cu ochii galeşi 
Arzând sub pleoapele-i albastre; 
Şi cu gingaşii trandafiri 

De pe obrajii-i dulci; şi parcă 
Înălţând laude în cale-şi 

Celui ce-a zămislit atâtea 
Amăgitoare-nchipuiri! 


Iar eu îi strig cu jale multă: 
„Cum treci aşa pe lângă mine, 
Când eu m-aş da de bunăvoie 
Şi fericit pe mâna ta, 

Cum ceea ce-i sortit spre jertfă 
Stă cu privirile senine 

Sub lovitura celui care 
Urmează viaţa să i-o ia?” 

El îmi răspunde: „Nu mai spune 
O vorbă, ci priveşte, iată, 
Ce-a zămislit Zămislitorul! 
Nimic nu-i veşted şi nici calp: 
Alb îmi e trupul, haina albă, 

Şi fața-mi albă-i, fără pată, 


Şi soarta mi-e la fel de albă — 
E alb din alb, şi alb pe alb! 


Când auzi stihurile acestea, puştiul zâmbi a râde şi se dezbrăca de haina 
cea albă ca să se arate numai în roşu. La priveliştea aceea, Abu-Nowas simţi 
cum îl potopeşte cu totul tulburarea poeticească şi, pe clipă, ticlui stihurile 
acestea: 


El se ivi în haine roşii 

Ca şi cruntata-i amăgire! 

Iar eu strigai în aiurare: 

„Cum poţi tu, cel strălucitor 

Ca luna, să-ţi aprinzi deodată 
Obrajii, fără şovăire, 

Cu-al nostru sânge să-mbraci haina 
Însângeraţilor bujori?” 


El îmi răspunde: „Zorii proaspeţi 
Mi-au dat veşmânt întâia oară. 
Acum în flăcări mă îmbracă 
Măreţul soare! lată cum 

De flăcări mi-s obrajii, haina! 

Şi buzele îmi sunt de pară! 

Şi-i roşu vinul lor, şi roşu-i 

Pe roşu, totu-i roşu-acum! 


Când auzi stihurile acestea, puştanul îşi aruncă dintr-o zvâcnire tunica 
roşie şi se ivi îmbrăcat în haina cea neagră pe care o purta de-a dreptul pe 
piele şi care îi închipuia şi mai bine mijlocelul cel strâns cu un brâu de 
mătase. Şi Abu-Nowas, la priveliştea aceea, fu cuprins până peste măsură 
de aiurare şi ticlui stihurile acestea în cinstea lui: 


El se ivi în haine negre 

Ca noaptea, neprivind la taina 
Din sufletu-mi. Şi-i spun: „Nu vezi 
Cum ard de tot şi nu mai pot? 

Ah, văd acum: ti-e negru părul, 

Şi ochii negri, neagră haina, 


Ca neagra mea ursită! Negrit 
Pe negru, numai negru, tot!” 


După ce îl văzu pe flăcău şi auzi stihurile acelea, trimisul califului îl iertă 
în sufletul său pe Abu-Nowas şi se întoarse pe clipă pe dată la sarai, unde îi 
tărăşi califului întâmplarea care i se căşunase lui Abu-Nowas şi îi istorisi 
cum se zălogise poetul într-un rateş, neputând să plătească banii făgăduiţi 
puştanului cel zarifl 

Atunci califul, tare zădărit, da şi înveselit totodată, îi dete hadâmbului 
banii de trebuinţă slobozeniei de sub zălog şi îi porunci să se ducă să-l 
scoată de acolo într-o clipită şi să i-l aducă dinainte, fie cu bună voie, fie cu 
de-a sila. 

Hadâmbul dete fuga să împlinească porunca şi se întoarse curând, 
sprijinindu-l cu greu pe poetul care se clătina, aburit de băutură. Iar califul îl 
certă cu un glas pe care se străduia să-l facă mânios; pe urmă, văzând că 
Abu-Nowas hohotea de râsete, se duse lângă el, îl luă de mână şi porni cu el 


înspre kioscul în care se afla copilandra” . 

Când o văzu cum şedea pe pat şi învăluită toată numai în mătase albastră şi 
cu chipul coperit cu un văl străveziu de mătase sinilie, pe copila cea cu ochi 
mari şi negri care zâmbea a râde de schimele lui, Abu-Nowas se simţi dintr- 
odată trezit din beţie, ba, pe deasupra, îl mai şi cuprinse pojarul minunării, 
încât, stârnit pe clipă, ticlui stihurile acestea în cinstea ei: 


Frumoasei cea cu văl albastru-i spune: 
„Să-i fie milă de cel ars de chin.” 
Spune-i: „Mă-nchin la alba ta minune, 
Cum nu-i nici trandafir şi nici iasmin. 


Dă-mi zâmbetu-ţi cum nu-s mărgăritare, 
Cum nu-s rubine să-l asemuiesc! 

Dă-mi ochii-ţi fără neagra defăimare 
Cu care cei pizmaşi mă ponegresc!” 


După ce Abu-Nowas îşi isprăvi ticluirea, copila îi aduse o tabla cu băuturi 


califului”, care, vrând să se veselească, îl pofti pe poet să bea singur tot 
vinul din pocal. Abu-Nowas se supuse cu bunăvoie şi nu trecu mult până ce 
să simtă asupra minţilor sale urmările ameţitoare ale băuturii. Atunci îi veni 
o toană califului, spre a-l speria pe Abu-Nowas, să se ridice deodată şi, cu 


spada în mână, să se repeadă asupra lui, prefacându-se că dă să-i taie 
căpăţâna. 

La priveliştea aceea, Abu-Nowas, speriat, o luă la goană prin sală ţipând 
cât îl ţinea gura; iar califul fugea după el prin toate colţurile, împungându-l 
cu vârful spadei. Apoi îi spuse într-un sfârşit: 

— Gata! Întoarce-te la locul tău să mai bei o cupă! Şi totodată îi facu semn 
copilei să ascundă cupa, lucru pe care ea îl şi făcu pe dată, ascunzând cupa 
sub rochie. Ci Abu-Nowas, cu toată beţia lui, băgă de seamă şi ticlui pe loc 
stihurile acestea: 


Ciudată-ncurcătură 
E-ncurcătura mea: 

O tânără cuminte 

Se schimbă într-o hoaţă 
Şi-mi fură dulcea cupă; 
Apoi sub fusta-i grea 

O pune la fereală — 

Să vezi ce boroboaţă! 
La locul tocmai unde 
Eu însumi m-aş băga. 
Eh, locu-acela nu pot 
Şi n-am să-l dau pe faţă 
Din dragostea mea pentru 
Califul de colea! 


Când auzi stihurile acestea, califul se puse pe râs şi, cu chip că şuguieşte, îi 
spuse lui Abu-Nowas: 

— Pe Allah! din ceasul de-acum m-am hotărât să te căftănesc într-o slujbă 
înaltă. De-aci vei fi căpetenia evghenită peste codoşii din Bagdad! 

Abu-Nowas începu să pufnească şi i-o întoarse pe clipă: 

— Păi dacă-i pe-aşa, 0, căpetenie a drept-credincioşilor, mă pun sub 
poruncile tale şi mă rog ţie să-mi spui de nu carecumva ai trebuintă de 
codoşlâcul meu? 

La vorbele acestea, califul fu cuprins de o mânie mare şi răcni la hadâmb 
să se ducă numaidecât să-l cheme pe Massrur, spătarul, împlinitorul 
judeţelor sale. Şi peste câteva clipite, Massrur şi sosi, iar califul îi porunci 
să-l dezbrace pe Abu-Nowas de toate hainele de pe el... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute nouăzecea noapte 


Spuse: 


„„.Şi califul îi porunci să-l dezbrace pe Abu-Nowas de toate hainele de pe 
el, să-i aşeze un samar pe spinare, să-i pună un căpăstru, să-i înfigă o 
strămurare în fund, şi să-l poarte dichisit aşa pe dinaintea tuturor iatacurilor 
cadânelor şi ale celorlalte roabe, ca să poată sluji de batjocură tuturor celor 
ce sălăşluiau la sarai, pe urmă să-l mâie la poarta cetăţii şi, dinaintea 
întregului norod al Bagdadului, să-i taie capul şi să i-l aducă pe o tabla. Şi 
Massrur răspunse: 

— Ascult şi mă supun! 

Şi numaidecât se şi apucă de treabă spre a împlini poruncile califului. 

ÎI luă, aşadar, pe Abu-Nowas, care socotea cu totul zadarnic să încerce a 
mai întoarce mânia califului, şi, după ce îl dichisi în chipul poruncit, porni 
să-l preumble încetişor pe dinaintea feluritelor iatacuri al căror număr era 
întocmai cât al zilelor dintr-un an. 

Or, Abu-Nowas, a cărui faimă de poznaş era ştiută de tot saraiul, nu zăbovi 
a stâmi mila tuturor femeilor care, spre a-şi arăta mai limpede mila lor, 
fiecare la rându-i, începură să-l potopească cu aur şi cu giuvaieruri, şi până 
la urmă se strânseră şi porniră în urma lui, spunându-i tot felul de vorbe 
bune; până ce vizirul Giafar Al-Barmaki, care tocmai trecea pe acolo spre a 
se duce la sarai unde era chemat de o treabă de cea mai mare însemnătate, îl 
zări ba cum plângea, ba cum se jeluia, şi îi spuse: 

— Au tu eşti, Abu-Nowas? Da ce fărădelegei ai săvârşit de eşti pedepsit 
aşa? 

El răspunse: 

— Pe Allah! nu am săvârşit nici baremi mireasma unei nelegiuiri! Nu am 
făcut decât să procitesc câteva dintre stihurile mele cele mai frumoase 
dinaintea califului, care, în chip de mulţămită, m-a blagoslovit cu hainele 
lui cele mai frumoase! 

Califul, care în clipita aceea se afla aproape de tot, ascuns pe după o uşă de 
la un iatac, auzi răspunsul lui Abu-Nowas şi nu se mai putu ţine să nu 
izbucnească în râs. Îl iertă pe Abu-Nowas, îi dărui un caftan de fală şi o 
grămadă de bani şi îl păstră, ca şi în trecut de soţ al său nedespărţit la 

ceasurile lui de urât . 


După ce Şeherezada sfârşi de istorisit păţania aceasta a poetului Abu-Nowas, micuța Doniazada, 
care râsese cuprinsă de un râs înghesuit pe care şi-l tot înăbuşea degeaba în chilimul pe care şedea 
ghemuită, dete fuga la soră-sa şi îi spuse: 

— Pe Allah! surioara mea Şeherezada, ce duhlie este povestea aceasta şi ce nostim era de privit 
Abu-Nowas străvestit! Tare ai fi dulce de ne-ai mai istorisi câte ceva despre el! 

Ci sultanul Şahriar pufni: 

— Nu îmi place chiar deloc Abu-Nowas ăla! Dacă ţii numaidecât să-ţi vezi capul retezat într-o 
clipită, nu ai decât să urmezi a-i istorisi năzbâtiile. De nu, şi ca să izbutim să trecem şi noaptea asta, 
grăbeşte să-mi spui vreo poveste cu călătoriri; întrucât, din ziua când împreună cu fratele meu 
Şahzaman, sultanul de la Samarkand Al-Ajam, am drumeţit prin ţările cele depărtate, în urma 
păţaniei cu soţia mea cea afurisită căreia am pus să i se taie capul, m-a prins cheful de tot ceea ce are 
vreo legătură cu călătoriile cele pline de învăţăminte. Dacă dar vei şti vreo poveste cu adevărat 
plăcută de ascultat, nu zăbovi s-o începi; căci în noaptea aceasta nesomnia mea este mai amarnică 
decât oricând! 

La vorbele acestea ale sultanului Şahriar, vorbăreaţa de Şeherezada strigă: 

— Chiar că aceste poveşti de călătorie sunt cele mai uluitoare şi mai desfătătoare dintre toate câte 
le-am povestit! Va să judeci numaidecât, o, norocitule sultan; întrucât chiar că nu se află în nicio carte 

vreo poveste de asemuit cu cea a călătorului pe care îl cheamă Sindbad Marinarul . Şi tocmai cu 
povestea aceasta aş vrea să te desfat, o, norocitule sultan, de vreme ce binevoieşti a-mi îngădui! 
Şi pe dată Şeherezada istorisi: 


POVESTEA CU SINDBAD MARINARUL 


Mi s-a povestit şi mie că, pe vremea calfului Harun Al-Raşid, în cetatea 
Bagdadului trăia un ins pe care îl chema Sindbad Hamalul. Era un biet om 
sărac şi se deprinsese, spre a-şi dobândi pâinea cea de toate zilele, să care 
poveri pe cap. Înrt-o bună zi se brodi să care o povară tare grea; şi taman 
ziua aceea era o zi peste fire de caldă; încât hamalul se chinuia amarnic cu 
povara şi asuda cumplit. Arşiţa se făcuse de neîndurat, când, într-un sfârşit, 
hamalul tocmai trecea pe dinaintea unei case care pesemne că era a vreunui 
negustor bogat, judecând după pământul care, de jur împrejur, era măturat 
bine şi stropit cu apă de trandafiri. Sufla o adiere tare plăcută; iar lângă 
poartă se afla o laviţă mare şi albă pe care să tot stai. Încât hamalul Sindbad, 
ca să se odihnească şi să mai soarbă oleacă de aer curat, îşi puse sarcina pe 
laviţa cu pricina, şi simţi numaidecât o adiere ce răzbătea pe poarta aceea 
până la el, curată şi plină de o mireasmă dulce; aşa că se desftă de toate 
acestea, şi şezu şi el jos la un capăt al laviţei. Atunci îi ajunse la urechi un 
zvon de strune şi de alăute care însoțeau nişte glasuri răpitoare ce cântau 
nişte cântece într-o limbă aleasă; şi-i mai ajunseră la ureche şi nişte glasuri 
de păsări cântărețe care îl proslăveau pe Allah preaînaltul în graiuri vrăjite; 
şi osebi, printre altele glasuri de turturele, de privighetori, de mierle, de 
bulbiulii, de guguştiuci şi de hulubi râzători. Atunci se minună în sufletul 
său şi, de desfătarea mare pe care o trăia, îşi îţi capul prin crăpătura porţii şi 
văzu, în fund, o ditamai grădină prin care foiau slujitori tineri, şi robi, şi 
slugi, şi inşi de toate cinurile şi se aflau lucruri ce nu s-ar fi putut găsi decât 
pe la casele de crăimi şi de sultani. 

După aceea, răbufni înspre el o pală de miresme de bucate minunate şi 
isptite, pală în care se amestecau tot soiul de aburi îmbietori de la fel de fel 
de bunătăţuri şi de băuturi de neam ales. Atunci hamalul nu se mai putu ţine 
să nu ofteze; şi îşi întoarse ochii înspre cer şi strigă: 

— Slavă ţie Doamne Atoatefăcător şi Atoatedătător! Că tu îi dai bunurile 
tale cui îţi place, fără de nicio socotinţă! O, Dumnezul meu! dacă strig către 
tine, nu o fac spre aţi cere socoteală de faptele tale, întrucât făptură nu are a- 
] socoti cu nimica pe Domnul său cel Atotputernic! Da iau şi eu aşa seama! 


Mărire ţie! Tu dai şi bogăţia şi sărăcia, tu înalţi şi tot tu coborî, cum ţi-s 
voile, şi eşti pururi drept, măcar că noi nu putem pricepe! Aşa, ia uite la 
stăpânul aestei case bogate... E norocit până peste marginile fericirii! 
Trăieşte în desfătarea miresmelor acestea vrăjitoare, a aburilor aceştia 
îmbietori, a bucatelor acestea ispitite, a băuturilor acestea alese fără de 
samăn! E fericit şi voios şi tare mulţumit, pe când alţii, eu de pildă, sunt la 
capătul cel mai de pe urmă al ostenelii şi al sărăciei! 

Pe urmă hamalul îşi sprijini obazul în palmă şi, din toate beregăţile lui, 
cântă stihurile acestea, pe care le ticluia tot atunci: 


Vreun biet sărac fără de casă 
S-a mai văzut ca, într-o zi, 
Într-un sarai al lui deodată 
Să-i fie dat a se trezi? 

Mie mi-e dată doar trezirea 
Tot mai sărac, şi zi a zi. 


Iar sărăcia mea sporeşte 

Pe căt i-i dat mai greu să poarte 
Poveri sporite pe grumazul 
Trudit şi-ncovoiat de moarte — 
Pe când voioşi şi-n tihnă alţii 
Petrec la sânul bunei soarte! 


Schimba-se-va vreodată oare 
Şi-ntoarce-mi-se-va spre bine 
Ursita care fără preget 

Sub grelele-i poveri mă ţine? 
Ah, oare ghiftuiţii vieţii 

Nu sunt tot oameni ca şi mine? 


Ca mine sunt şi ei, aşa e! 

Ci tot nu mi se curmă chinul: 
Ca ei degeaba sunt, se vede! 
Ni se asemuie preaplinul 
Aidoma precum oţetul 

E asemuitor cu vinul! 


O, Doamne, dacă pentru mine 
Nu ai nimic din câte toate, 

Nu socoti că-ţi fac vreo vină 
Sau că vreau să te judec, poate. 
Eşti darnic, bun, atotputernic! 
Şi ce faci tu — faci cu dreptate! 


Când sfârşi de cântat stihurile acestea, Sindbad Hamalul se sculă şi dete 
să-şi pună iarăşi povara pe cap şi să-şi vadă de drum, când iacătă că pe 
poarta de la sarai ieşi venind înspre el un rob mititel, cu chip zarif, nurliu la 
înfăţişare, cu haine tare mândre, care îl luă gingaş de mână spunându-i: 

— Hai să vorbeşti cu stăpânul meu, întrucât doreşte să te vadă! 

Hamalul, tare fâstâcit, se tot căzni să născocească vreo pricină care să-l 
poată scăpa de a-l urma pe robul cel tinerel, da degeaba. Aşa că îşi lăsă 
povara la portar în tindă şi intră împreună cu copilul în curte. 

Văzu o casă strălucită, plină de slugi alese şi cuviincioase, iar în mijlocul 
casei se deschidea o sală largă în care fu poftit. Dete acolo peste o adunare 
mare de oameni, alcătuită din nişte inşi cu înfăţişare falnică şi din nişte 
oaspeţi tare simandicoşi. Băgă de seamă că erau şi flori de toate neamurile, 
mirosne de toate felurile, bunătăţuri de toate soiurile, zaharicale, peltea de 
migdale, poame minunate, şi un potop uluitor de tablale pline cu miei 
rumeniţi şi cu bucate scumpe, şi alte tablale pline cu băuturi făcute din 
zeamă de struguri. Mai luă seama şi la nişte scule de cântat pe care le ţineau 
pe genunchi nişte roabe frumoase ce şedeau jos rânduite cum se cere, 
fiecare după rostul care îi era menit. 

În mijlocul sălii, printre ceilalţi meseni, hamalul zări un bărbat cu chip 
falnic şi luminat, cu o barbă albită de ani, cu trăsături tare alese şi tare 
plăcute de privit, şi cu o înfăţişare care era întru totul plină numai de 
cuviinţă, de bunătate, de evghenie şi de măreție. 

Dacă văzu acestea toate, hamalul Sindbad... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi una noapte 


Spuse: 


„„„Dacă văzu acestea toate, hamalul Sindbad rămase năuc şi îşi zise în 
sineşi: „Pe Allah! locuinţa aceasta este vreun sarai de pe tărâmul ginnilor 

cei atotputernici, ori palatul vreunui împărat, ori al vreunui sultan!” Apoi 
grăbi să ia înfăţişarea pe care o cereau buna-creştere şi buna-cuviinţă, făcu 
temenelile de bună pace dinaintea tuturor celor de acolo, rosti urările ce li 
se cădeau, sărută pământul dintre mâinile lor, şi la urmă rămase în picioare, 
cu capul plecat a cinstire şi sfială. 

Atunci stăpânul casei îi spuse să se apropie şi îl pofti să stea jos lângă el, 
apoi, după ce îi ură bun venit cu un glas tare prietenos, îi dădu să mănânce, 
îmbiindu-l cu tot ce avea mai acătării, şi mai ispititor, şi mai cu iscusinţă 
gătit din toate bucatele câte umpleau tablalele. Iar Sindbad Hamalul nu 
pregetă a face cinste îmbierilor, da numai după ce rosti vorbele de 
preamărire a Celui Preaînalt. Mâncă dară pe săturatele; apoi îi mulţumi lui 
Allah, spunând: 

— Preamărit fie El în toată împrejurarea! 

După care se spălă pe mâini şi mulţumi tuturor mesenilor pentru 
bunăvoință. 

Numai atunci stăpânul, urmând datinele care nu îngăduie să-l întrebi 
nimica pe un oaspete decât după ce i-ai dat să mănânce şi să bea, îi spuse 
hamalului: 

— Fii binevenit aici! Poartă-te întocmai precum ţi-e placul! Fie-ţi ziua 
binecuvântată! Ci, o, oaspete al meu, poţi să-mi spui cum te cheamă şi ce 
meserie ai? 

El îi răspunse: 

— O, stăpâne al meu, mă cheamă Sindbad Hamalul, iar meseria mea stă în 
aceea de a purta pe cap poveri, în schimbul unei plăţi. 

Stăpânul locului zâmbi a râde şi îi spuse: 

— Află, o, hamalule, că numele tău este la fel cu numele meu, întrucât pe 
mine mă cheamă Sindbad Marinarul! 

Apoi urmă: 

— Mai află, o, hamalule, că dacă te-am rugat să vii aici, am facut-o ca să- 
ţi mai aud o dată stihurile cele frumoase pe care le-ai cântat când şedeai 
afară pe laviţă! 

La vorbele acestea, hamalul rămase tare încurcat şi spuse: 

— Allah fie asupra-ţi! nu mă dojeni prea tare pentru fapta aceea 
necugetată; că nevoile, truda şi sărăcia, care nu îţi mai lasă nimica în mână, 
îl învaţă pe om necuviinţa, prostia şi neobrăzarea! 

Ci Sindbad Marinarul îi spuse lui Sindbad Hamalul: 


— Să nu-ţi fie deloc ruşine de ceea ce ai cântat şi să nu fii stânjenit 
nicidecum aici, întrucât de astăzi înainte eşti fratele meu. Numai grăbeşte, 
rogu-te, de-mi cântă stihurile acelea pe care le-am auzit şi care tare m-au 
mai încântat! 

Atunci hamalul cântă stihurile cu pricina, care îl bucurară până peste poate 
pe Sindbad Marinarul. 

Încât, când stihurile se încheiară, Sindbad Marinarul se întoarse înspre 
Sindbad Hamalul şi îi spuse: 

— O, hamalule, află că şi eu am o poveste care este uluitoare şi pe care o 
ţin ca să ţi-o istorisesc la rându-mi. Aşa că am să-ţi spun toate păţaniile câte 
mi s-au întâmplat şi toate încercările câte le-am pătimit până să răzbat la 
fericirea de acum şi să locuiesc în palatul acesta. Şi ai să vezi atunci cu 
preţul câtor cumplite şi ciudate cazne, cu preţul câtor belele, al câtor 
necazuri şi al câtor prăpăduri la început am dobândit bogăţiile acestea în 
mijlocul cărora mă vezi că trăiesc la bătrâneţele mele. Că tu de bună seamă 
că habar nu ai de cele şapte călătorii nemaipomenite pe care le-am făcut eu 
şi că fiecare dintre aceste călătorii în parte este un lucru atâta de peste fire, 
încât, numai de cugeţi la ele, şi rămâi năuc şi uluit până peste poate. Da tot 
ceea ce va să vă povestesc, ţie şi tuturor preacinstiţilor mei oaspeţi, nu mi s- 
a întâmplat la urma urmei decât pentru că aşa fusese hotărât dintru început 
de către ursită şi pentru că tot ceea ce este scris trebuie să se împlinească, 
fără a fi chip să ocoleşti ori să scapi! 


Cea dintâi istorisire dintre istorisirile lui Sindbad Marinarul şi care 
este călătoria lui cea dintâi 


Aflaţi, o, voi toţi, domniile voastre, o, prea străluciţilor, şi tu, preacinstite 
hamal care te numeşti ca şi mine Sindbad, că tatăl meu a fost unul dintre cei 
mai mari printre semenii săi şi printre negustori. Avea la casa lui bogății 
fără de număr, de care se slujea fără de contenire spre a împărţi mile la cei 
săraci, da cu chibzuinţă, întrucât la moartea sa mi-a lăsat de moştenire, pe 
când eram încă la o vârstă fragedă, avuţii multe, moşii şi sate. 

Când am ajuns la vârsta de bărbat, am pus mâna pe toate acestea şi mi-a 
plăcut să mănânc mâncăruri nemaipomenite şi să beau băuturi 
nemaipomenite, să leg chelemet cu tot soiul de tineri şi să mă fudulesc cu 
haine peste fire de scumpe, şi să benchetuiesc cu prieteni şi cu cei de-o 
seamă cu mine. În felul acesta am ajuns să mă încredinţez că tot aşa are să 


ţie mereu, spre marele meu folos. Şi urmai să trăiesc mai departe aşa un 
lung răspăs de vreme, până ce într-o zi, întorcându-mă din rătăcirea mea şi 
venindu-mi în minţi, luai seama că bogăţiile mi se fituiseră, starea mi se 
schimbase şi bunurile mi se duseseră. Atunci, trezindu-mă de-a binelea din 
trândăvia mea, mă pomenii pradă spaimei şi năucirii că voi ajunge într-o zi 
la o bătrâneţe în ticăloşie. Şi tot atunci îmi veniră în minte nişte vorbe pe 
care răposatului taică-meu îi plăcca să le tot spună, vorbele stăpânului 
nostru Soleiman ben-Daud (asupra lor a amândurora fie rugăciunca şi 
pacea!): Trei lucruri sunt mai de dorit decât altele trei: ziua morţii este mai 
puțin amarnică decât ziua de naştere, un câine viu face mai mult decât un 
leu mort, şi mormântul este mai de râvnit decât sărăcia. 

La gândurile acestea, mă sculai pe clipă şi, pe dată, adunai ceea ce îmi mai 
rămăsese din haine şi din lucrurile de casă şi le vândui fără de zăbavă la 
mezat, dimpreună cu toate rămăşiţele câte se mai aflau sub mâna mea, ca 
bunuri, acareturi şi pogoane. Într-acest chip, strânsei o sumă de trei mii de 
drahme... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a două sute nouăzeci şi doua noapte 


Spuse: 


„„„strânsei într-acest chip o sumă de trei mii de drahme, şi numaidecât îmi 
veni în cap să mă călătoresc înspre meleagurile şi ţările altor oameni, căci 
îmi amintii de vorbele poetului, care a spus: 


E mai frumoasă faima dobândită 

Prin trudă grea, căci faima, pasă-mi-te. 
Este copila cea nemuritoare 

A multor nopţi de trudă, nedormite! 


Cel dornic de-a avea mărgăritare, 
De orice fel, să nu se mai înşele: 
Întâi şi-ntăi să se scufunde-n mare 
Spre-a strânge bogăţiile acele! 


Zadarnice rămân, până la moarte. 
Nădejdile celui ce nu asudă, 
Celui ce vrea numai să aibă parte 


De faima lumii, fără nicio trudă. 


Aşa că, fără a mai pregeta, dădui fuga în suk unde făcui cu grijă o grămadă 
de târguieli de fel de fel de mărfuri şi de mărunţişuri de toate soiurile. Cărai 
de îndată totul pe puntea unei corăbii pe care se şi aflau mai mulţi negustori 
gata de plecare, şi, cu sufletul dedat de-acuma cu gândul mării, văzui 
corabia cum se depărtează de Bagdad şi coboară pe fluviu până la Bassra, 
lângă mare. 

De la Bassra, naia îşi îndreptă pânzele înspre largul mării şi apoi, vreme de 
zile şi nopţi, plutirăm trecând de la un ostrov la alt ostrov, şi dintr-o mare 
într-altă mare, şi de la un pământ la alt pământ! Şi la fiecare loc unde 
coboram, ne vindeam mărfurile ca să cumpărăm altele şi izbuteam nişte 
trocuri şi nişte schimburi tare prielnice. 

Într-o zi, pe când pluteam de mai multe zile fără a mai fi zărit pământ, 
văzurăm cum răsare din mare un ostrov ce ni se păru, după verdeaţa lui, 
vreo grădină minunată dintre grădinile raiului. Încât reizul corăbiei binevoi 
să tragă la țărm şi, odată ancora aruncată şi scara lăsată, ne îngădui să 
coborâm pe uscat. 

Noi, negustorii toţi, coborârăm luând cu noi toate cele de trebuinţă pentru 
hrană, precum şi sculele de bucătărit. Unii se apucară să aprindă focul şi să 
gătească de mâncare şi să spele rufele, în vreme ce alţii se mulţumiră să se 
preumble, să se desfete şi să se hodinească de ostenelile de pe mare. Eu 
fusei dintre cei care râvniră să se preumble şi să se bucure de frumuseţile 
verdeţei de care erau acoperite țărmurile acelea, uitând cu totul şi de masă şi 
de băutură. 

Pe când ne lăfaiam noi aşa, simţirăm dintr-odată cum ostrovul se 
cutremură din toate măruntaiele lui şi cum ne trage o izbitură atâta de 
cumplită, încât ne azvârli la câteva picioare în sus de la pământ. Şi, într- 
aceeaşi clipită, îl văzurăm pe reizul corăbiei că se iveşte la capătul de 
dinainte al naiei, şi cu un glas amarnic şi cu nişte semne înfricoşate tipa 
înspre noi: 

— O, călătorii mei, fugiţi! Degrabă! Suiţi-vă iute pe punte! Lăsaţi tot! 
Lepădaţi-vă de tot ce aveţi acolo şi scăpaţi-vă sufletele! Fugiţi de genunea 
care vă aşteaptă! Daţi zor repede! Că ostrovul pe care vă aflaţi nu e niciun 
ostrov! E un chit uriaş! S-a pripăşit în mijlocul mării acesteia din vremurile 
de demult; şi i-au crescut copacii pe spinare, din nisipurile pe care le-a adus 
marea! L-aţi trezit din somnul lui! l-aţi tulburat tihna şi i-aţi stricat 


multumirea aprinzând focul pe spinarea lui! Şi iacătă-l că se mişcă! Fugiţi, 
că are să se scufunde în marea care are să vă înghită fără de întoarcere! 
Fugiţi! Lăsaţi tot! Eu mă duc! 

La vorbele acestea ale căpitanului, călătorii înfricoşaţi îşi lăsară acolo toate 
lucrurile, şi haine, şi scule, şi căldări, şi o luară la goană înspre corabia care 
îşi şi trăsese ancora. Câţiva izbutiră să ajungă taman la tanc; alţii nu mai 
izbutiră. Întrucât chitul se şi urise din loc şi, după câteva zvâcnituri 
înfricoşate, se cufundă în mare cu tot ce se afla pe spinarea lui, iar valurile 
care se izbeau şi se întreizbeau se închiseră la loc deasupra lui şi deasupra 
lor pe totdeauna. 

Or, eu fusei din rândul celor ce rămaseră părăsiţi pe chitul acela şi se 
înecară! 

Ci Allah Preaînaltul mă izbăvi şi mă scăpă de la înec punându-mi sub 
mână o bucată de lemn scobit, o copaie din cele mari pe care le aduseseră 
călătorii ca să-şi spele rufele în ea. Dintru-ntâi mă agăţai de copaie, pe urmă 
izbutii să încalec deasupra ei, cu nişte cazne amarnice pe care mă făcură în 
stare să le săvârşesc primejdia şi dragostea de sufletul meu, care îmi era 
scump! Atunci începui să bat apa cu picioarele precum cu nişte vâsle, în 
vreme ce valurile se jucau cu mine şi mă făceau să mă răstorn ba la dreapta, 
ba la stânga! 

Cât despre căpitan, acela dete zor a se depărta, cu toate pânzele în vânt, 
dimpreună cu cei pe care putuse să-i scape, fără să se mai îngrijeze de cei 
care mai pluteau încă. Aceştia nu zăboviră a pieri, pe când eu vâsleam cu 
picioarele, trudindu-mă din toate puterile, ca să încerc a ajunge corabia pe 
care o urmai aşa cu ochii până ce îmi pieri din vedere, şi peste mare se lăsă 
noaptea, aducându-mi încredințarea pierderii şi a părăsirii mele. 

Rămăsei să lupt astfel cu genunea vreme de o noapte şi o zi întreagă. Până 
la urmă, vântul şi curgerea valurilor mă împinseră până la ţărmurii unei 
insule povârnite, acoperiţi cu ierburi agăţătoare ce coborau de-a lungul 
râpelor şi se scăldau în mare. Mă agăţai de răgăliile acelea şi izbutii, 
ajutându-mă cu picioarele şi cu mâinile, să mă caţăr până sus pe mal. 

Atunci, scăpat astfel de la o pieire atâta de neîndoielnică, mă gândii să-mi 
cercetez trupul, şi văzui că era plin de vânătăi, iar picioarele îmi erau 
umflate şi pecetluite de urmele de muşcături făcute de peştii care îşi 
umpluseră pântecul cu camea mea. Da eu nu simţeam nicio durere, aşa de 
amorţit eram de truda şi de primejdia prin care trecusem. Mă prăbuşii 


aşadar pe ostrov, cu burta pe pământ, ca un leş, şi leşinai, cufundat într-o 
năucire deplină. 

Rămăsei în starea aceea până a doua zi şi nu mă trezii decât datorită 
soarelui care cădea drept asupra mea. Dădui să mă scol, da picioarele mele 
umflate şi dureroase nu vroiră să mă ajute, şi căzui îndărăt la pământ. 
Atunci, tare înnegurat de starea în care mă vedeam adus, începui să mă 
târăsc, ba împingându-mă cu mâinile şi cu picioarele, ba mergând în 
genunchi, ca să caut ceva cu ce să mă hrănesc. Într-un sfârşit, izbutii să 
ajung într-un câmp plin cu pomi roditori şi udat de nişte izvoare cu o apă 
curată şi minunată. Şi mă odihnii acolo vreme de mai multe zile, mâncând 
poame şi bând apă de la izvoare. Încât sufletul meu nu zăbovi a se învigora 
şi a-mi însufleţi iarăşi trupul vlăguit care putu să se mişte mai lesne şi să-şi 
capete iar folosinţa mâinilor şi a picioarelor, ci nu chiar întru totul, căci, ca 
să merg, fusei silit să-mi întocmesc o pereche de cârje cu care să mă sprijin 
oleacă. Într-acest chip, putui să mă preumblu încetişor printre pomi, 
visătorind şi mâncând poame, şi îmi petrecui ceasuri îndelungi minunându- 
mă de meleagul acela şi preamărind lucrarea Celui Atotputernic. 

Într-o zi, pe când mă preumblam pe țărm, văzui ivindu-mi-se în depărtare 
ceva ce gândii să fie vreo fiară sălbatică ori vreo dihanie dintre dihăniile 
mărilor. Lucrul acela mă stârni atâta de tare, încât, în pofida simţămintelor 
amestecate ce se frământau în mine, pomii să mă apropiu de el, aci 
înaintând, aci trăgându-mă îndărăt. Şi, într-un sfârşit, văzui că era o iapă 
minunată, legată la un pripon. Era aşa de frumoasă, încât dădui să mă mai 
apropiu oleacă de ea ca s-o văd mai de aproape, când deodată un răcnet 
înfricoşător mă îngheţă şi mă ţintui locului, măcar că nu-mi mai doream 
decât să fug cât mai iute; şi, tot atunci, de dedesubtul pământului, ieşi un ins 
care, cu paşi mari, venea asupra mea şi-mi tipa: 

— Cine eşti? Şi de unde vii? Şi ce pricină te-a îndemnat să te primejduieşti 
pe aici? 

Eu răspunsei: 

— O, stăpâne al meu, află că sunt un om străin şi că mă aflam pe puntea 
unei corăbii când m-am înecat cu alţi mulţi călători. Ci Allah m-a miluit cu 
o albie de lemn pe care m-am încălecat şi care m-a slujit până ce valurile m- 
au aruncat pe ţărmul acesta! 

După ce auzi vorbele mele, omul mă luă de mână şi îmi spuse: 

— Haide după mine! 


Şi pomii după el. Atunci mă îndemnă să cobor într-un bordei de sub 
pământ, şi mă pofti să intru într-o încăpere mare unde mă îmbie să stau jos 
la locul de cinstire, şi îmi aduse ceva de mâncare, întrucât îmi era foame. Şi 
mâncai până ce mă saturai şi îmi fu îndeajuns şi până ce sufletul mi se 
potoli. El atunci mă întrebă despre păţania mea, iar eu i-o istorisii de la 
început până la sfârşit; şi el se minună de-a minunarelea. Pe urmă adăugai: 

— Allah fie asupra-ţi, o, stăpâne al meu, nu mă dojeni prea tare de ceea ce 
am să te întreb! Eu iacătă că ţi-am istorisit tot adevărul despre păţania mea, 
şi aş vrea acuma să ştiu tu cine eşti şi care este pricina şederii tale în 
încăperea aceasta de sub pământ şi pricina care te-a făcut să priponeşti 
cârlana aceea singurică pe ţărmul mării! 

El îmi spuse: 

— Află că pe ostrovul acesta suntem mai mulţi care, aşezaţi la locuri 
osebite... 


În clipita aceasta a istorisirii sale, Şeherezada văzu că se luminează de ziuă şi, tăcu sfielnic. 
Dar când fu cea de a doua sute nouăzeci şi treia noapte 


Spuse: 


Află dar că pe ostrovul acesta suntem mai mulţi care, aşezaţi la locuri 


osebite, slujim de pază la caii împăratului Mihrajan La fiecare lună plină, 
fiecare dintre noi aduce aici o iapă de soi, încă fecioară, o leagă pe țărm şi 
coboară să se ascundă degrabă în hruba de sub pământ. Atunci, ispitit de 
duhoarea de iapă, iese din valuri un cal dintre caii de mare” care se uită şi 
la dreapta şi la stânga şi care, dacă nu vede pe nimeni, se repede la iapă şi o 
prăseşte. Apoi, după ce şi-a isprăvit lucrarea cu ea, se lasă jos de pe 
spinarea ei şi dă s-o ia cu el. Da ea, legată de pripon, nu poate să se ia după 
el; el atunci nechează cumplit şi o tot îmboldeşte cu capul şi cu picioarele, 
şi forăie tot mai cumplit. Noi atunci îl auzim şi pricepem că şi-a isprăvit 
ploditul; ieşim degrabă din toate părţile şi dăm fuga la el, aruncându-i 
răcnete mari, care îl sperie şi îl silesc să se întoarcă în mare! Cât despre 
iapă, d-apoi ea rămâne însămânţată şi fată un mânz ori o mânză care 
preţuieşte cât o comoară întreagă şi care nu-şi poate avea seamăn pe toată 
faţa pământului. Şi chiar astăzi are să vină calul de mare. Şi îţi făgăduiesc 
că, odată treaba isprăvită, am să te iau cu mine şi am să te înfăţişez 
împăratului nostru Mihrajan, şi am să-ţi arăt ţara noastră. Binecuvântat fie 


aşadar Allah carele te-a ajutat să mă întâlneşti, întrucât fără de mine ai fi 
murit de alean în sihăstria aceasta, fără să-i mai fi văzut vreodată pe ai tăi şi 
ţara ta, şi fără ca să fi ştiut cineva vreodată ce s-a ales de tine! 

La vorbele acestea, îi mulţumii îndelung paznicului iepei şi urmai a 
tăifasui cu el mai departe, când deodată calul de mare ieşi din apă, se repezi 
asupra iepei şi o însămânţă. Şi când isprăvi ceea ce avea de isprăvit, se lăsă 
jos de pe ea şi vru s-o ia cu sine; or, ea nu putea să se desprindă de la 
pripon, şi săpa pământul cu copita şi necheza. Ci paznicul iepei sări afară 
din hrubă, îi strigă cu ţipete mari pe tovarăşii săi, şi cu toţii, înarmaţi cu 
paloşe, cu darde şi cu scuturi, se repeziră la calul de mare care, cuprins de 
frică, o lăsă pe cea priponită şi se duse să se afunde ca un bivol în mare şi 
pieri sub ape. 

Atunci toţi ceilalţi paznici, fiecare cu iapa lui, se strânseră împrejurul meu 
şi mă potopiră cu firitiselile şi, după ce iarăşi îmi deteră să mănânc şi 
mâncară şi ei împreună cu mine, mă poftiră să încalec pe o iapă de soi şi, la 
îndemnul paznicului dintâi, mă îmbiară să-i însoțesc la împăratul stăpânul 
lor. Iar eu primii pe dată; şi pornirăm cu toţii împreună. 

Când ajunserăm în cetate, însoțitorii mei o luară înainte şi se duseră să dea 
de ştire stăpânului lor despre cele câte mi se întâmplaseră. După care se 
întoarseră la mine şi mă duseră la palat; şi, cu îngăduinţa ce mi se dete, 
intrai în sala împărătească şi ajunsei să mă înfăţişez între mâinile 
împăratului Mihrajan, căruia îi deşternui urările mele de bună pace. 

Împăratul îmi întoarse urarea de bună pace, îmi spuse câteva vorbe de bun 
venit şi dori să audă din gura mea istoria păţaniei mele. Mă supusei 
numaidecât şi îi istorisii tot ce mi se întâmplase, fără a sări niciun amănunt. 

Istorisirea aceasta îl minună cu totul pe împăratul Mihrajan, care îmi 
spuse: 

— Fiul meu, pe Allah! de n-ar fi fost norocul tău de a avea o viaţă lungă, 
de bună seamă că la ceasul de-acum te-ai fi prăpădit demult, după atâtea 
încercări şi nenorociri. Ci mărire lui Allah pentru mântuirea ta! 

Îmi mai spuse încă multe alte vorbe binevoitoare, mă îngădui de-aci în 
preajma lui şi, ca să-mi dea o dovadă de bunăvoia lui faţă de mine şi de 
preţuire faţă de priceperea mea întru ale mărilor, mă căftăni pe loc căpetenie 
peste schelele şi cheiurile din ostrovul său şi calemgiu al intrărilor şi al 
plecărilor tuturor corăbiilor. 

Ci slujbele mele cele noi nu mă împiedecau a merge în fiecare zi la sarai 
ca să-i temenesc împăratului urările mele, care se deprinse cu mine până 


într-atâta, încât mă îndrăgise mai mult decât pe toţi cei din preajma sa, lucru 
pe care mi-l dovedea prin daruri fără de număr şi prin peşcheşuri de-a 
mirărilea, şi tot aşa în fiecare zi. Încât dobândii atâta înrâurire asupra lui, 
încât toate jalbele şi toate delele împărăției se judecau prin mijlocirea mea, 
spre binele tuturor locuitorilor. 

Ci toate grijile acelea nu mă făceau să uit nicidecum de ţara mea şi nici să- 
mi pierd nădejdea că am să mă întorc vreodată acolo. Aşa că niciodată nu 
pregetam să-i iscodesc pe toţi călătorii care soseau pe insulă şi pe toţi 
năierii, întrebându-i dacă nu cunosc Bagdadul şi în ce parte a lumii se află. 
Da niciunul nu ştia ce să-mi răspundă în privinţa aceasta; şi toţi îmi spuneau 
că nu au auzit vreodată pomenindu-se ceva despre asemenea cetate, nici nu 
au auzit pe unde s-ar găsi. Şi teama mea sporea tot mai tare că am să mă 
văd osândit să trăiesc aşa în ţară străină, iar năucirea mea era peste măsură 
când vedeam că oamenii nici habar nu aveau despre cetatea mea şi nu ştiau 
nimic despre drumul care să ducă acolo. 

Pe vremea şederii mele pe ostrovul acela, am avut prilejul să văd lucruri 
de-a mirărilea, şi iacătă câteva dintr-o sumedenie. 

Într-o zi, ducându-mă, după obiceiul meu, la craiul Mihrajan, am găsit la el 
nişte inşi din ţara Indiei, care, după salamalecurile rostite şi dintr-o parte şi 
din cealaltă, binevoiră să-şi plece urechea la întrebările mele şi îmi 
povestiră că în ţara Indiei sunt o sumedenie de caste, dintre care cele mai de 
seamă sunt două, casta şatriiţilor, alcătuită din oamenii drepţi şi de neam 
ales care niciodată nu săvârşesc mişelii ori fapte nevrednice, şi casta 
brahmanilor, care sunt oameni neprihăniţi, niciodată nu beau vin şi 
îndrăgesc bucuria, blândeţea în purtări, caii, pohvala şi frumuseţea. Tot de 
la acei indieni învăţaţi am aflat şi că cele mai de seamă caste se împart în 
alte şaptezeci şi două de caste care nu au niciun chelemet una cu alta. Fapt 
care m-a minunat până peste marginile minunării. 

Pe ostrovul acela, am avut şi prilejul să văd un pământ care se afla sub 


stăpânia împăratului Mihrajan şi care se numea Cabil”. Acolo noapte de 
noapte se auzeau zvoane de timbale şi de dairale. Şi am putut să iau aminte 
că locuitorii erau tare ageri la judecată şi rodnici în gânduri frumoase. De 
altminteri li se şi dusese pomina printre călători şi negustori. 

În mările acelea îndepărtate, am văzut într-o zi un peşte lung de o sută de 
coţi, precum şi alţi peşti care semănau la înfăţişare cu bufniţele. 

Chiar că, o, stăpânii mei, am mai văzut şi alte lucruri tare de pomină şi 
minunăţii uluitoare despre care, dacă v-aş povesti, aş ajunge prea departe. 


Mă mulţumesc să adaug că am mai zăbovit pe ostrovul acela vremea 
trebuitoare spre a afla multe lucruri şi spre a mă îmbogăţi de pe urma a tot 
felul de schimburi, vânzări şi cumpărări. 

Într-o zi, şedeam în picioare pe țărm, îndeplinindu-mi slujbele, cum aveam 
de obicei, şi mă sprijineam ca totdeauna în ghionderul meu, când văzui că 
intră în schelă o corabie mare plină cu negustori. Aşteptai până ce corabia 
îşi aruncă temeinic ancora şi îşi lăsă în jos scara, ca să mă sui pe punte şi să- 
] caut pe reiz spre a-i scrie încărcătura. Năierii aşternură la pământ dinaintea 
mea toată încărcătura, pe care o însemnai bucată cu bucată; şi, după ce îşi 
isprăviră treaba, îl întrebai pe reiz: 

— Mai ai şi altceva pe corabie? 

El îmi răspunse: 

— O, stăpâne al meu, ar mai fi nişte mărfuri în cala corăbiei, da acelea nu 
se află acolo decât numai întru păstrare, întrucât stăpânul lor, care pornise la 
drum odată cu noi, e mult de atunci, s-a înecat şi s-a prăpădit. lar acuma am 
cam vrea să vindem mărfurile acelea, şi banii luaţi să-i ducem rudelor 
răposatului, la Bagdad, sălaşul păcii! 

Eu atunci, tulburat până peste marginile tulburării, strigai: 

— Şi cum îl chema pe negustorul acela, o, reizule? 

El îmi răspunse: 

— Sindbad Marinarul! 

La vorbele acestea, cătai mai cu luare aminte la căpitan şi cunoscui că era 
chiar stăpânul corăbiei care fusese nevoit să ne părăsească pe spinarea 
chitului. Şi strigai cu toată gura mea: 

— Eu sunt Sindbad Marinarul! 

Apoi urmai: 

— După ce chitul s-a trezit din pricina focului aprins pe spinarea lui, eu 
am rămas printre cei care nu au mai izbutit să ajungă la corabia ta şi s-au 
înecat. Da am scăpat mulţumită copaiei de lemn pe care o aduseseră 
negustorii ca să-şi spele rufele. Aşa că am încălecat pe copaia aceea şi am 
vâslit cu picioarele cum aş fi vâslit cu nişte lopeţi! Şi a urmat ceea ce a 
urmat, cu îngăduinţa Atoateorânduitorului! 

Şi îi istorisii căpitanului cum am izbutit să scap şi prin câte necazuri am 
răzbătut până la acele slujbe înalte de logofăt de schelă la împăratul 
Mihrajan. 

Când auzi spusele mele, reizul strigă: 


— Nu este mântuire şi tărie decât numai întru Allah cel Preaînalt şi 
Atotputernic!... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi patra noapte 


Spuse: 


„„„Nu este mântuire şi tărie decât numai întru Allah cel Preaînalt şi 
Atotputernic! Nu mai este nici cuviinţă, nici cinste, la nicio făptură pe 
lumea aceasta! Cum de cutezi tu, o, scribălău viclean, să te dai a fi Sindbad 
Marinarul, când noi toţi l-am văzut cu ochii noştri pe Sindbad cum s-a 
înecat dimpreună cu toţi negustorii! Ce ruşine pe tine să minţi cu atâta 
neruşinare! 

Eu atunci răspunsei: 

— Hotărât, o, reizule, că minciuna este traftirul mişeilor! Ascultă-mă, 
aşadar, întrucât va să-ţi dau dovezile că eu sunt chiar Sindbad cel înecat! 

Şi îi istorisii reizului nişte întâmplări ştiute numai de mine şi de el, şi care 
se petrecuseră de-a lungul acelei afurisite de călătorii pe apă. Atunci 
căpitanul nu mai avu nicio îndoială asupra mea şi îi chemă pe negustorii 
călători, şi cu toţii laolaltă mă firitisiră pentru mântuirea mea şi îmi spuseră: 

— Pe Allah! nu ne vine să credem că ai putut să scapi de la înec! Ci Allah 
ţi-a mai dat o viaţă în dar! 

Pe urmă căpitanul zori a-mi da îndărăt mărfurile, iar eu pusei să fie duse 
pe dată la suk, după ce mă încredinţai pe deplin că nu lipsea nimica din ele 
şi că pecetea mea se afla încă pe toate agarlâcurile. 

De cum ajunsei în suk, desfacui legăturile şi îmi vândui cea mai mare parte 
din mărfuri cu un câştig de o sută la unu, da avusei grijă să pun de-o parte 
câteva lucruri de preţ pe care grăbii a le duce peşcheş împăratului Mihrajan. 

Împăratul, când îi istorisii despre sosirea reizului şi a corăbiei sale, rămase 
peste măsură de uimit de acea potriveală neaşteptată, şi, întrucât tare mă 
îndrăgea, nu vroi să-mi rămână dator ca filotimie, şi îmi dărui la rându-i 
nişte peşcheşuri nepreţuite care nu întru puţin slujiră a mă îmbogăţi de-a 
binelea. Căci nu pregetai a vinde tot şi a încherba astfel o avere mare pe 
care o adusei pe puntea corăbiei cu care chiar purcesesem în acea călătorie. 

După care mă dusei la sarai ca să-mi iau rămas-bun de la împăratul 
Mihrajan şi ca să-i mulţumesc pentru toate filotimiile şi pentru ocrotinţa sa. 
Îşi luă bun-rămas de la mine spunându-mi nişte vorbe tare tulburătoare, şi 


nu mă lăsă să plec decât după ce iarăşi îmi mai dărui nişte daruri scumpe şi 
nişte odoare pe care nu mă mai îndurai să le vând, de data aceasta, şi pe 
care de altminteri le vedeţi dinaintea voastră aci în sală, o, preacinstiţi 
musafiri ai mei! Avusei grijă să iau cu mine, drept tot calabalăcul, mirosnele 
pe care le mirosiţi acum, lemnul de aloe, camforul, tămâia şi sandalul, care 
cresc pe ostrovul acela de departe. 

Zorii atunci să sui pe punte, iar naia ridică pe dată pânzele, cu îngăduinţa 
lui Allah. Şi-aşa că fuserăm ocrotiţi de noroc şi ajutaţi de soartă de-a lungul 
acelei plutiri care ţinu zile şi nopţi în şir, şi într-un sfârşit ajunserăm într-o 
dimineaţă, bine sănătoşi, dinaintea Bassrei, unde nu ne oprirăm decât numai 
tare scurtă vreme, şi intrarăm, într-un sfârşit, cu sufletul bucuros, în cetatea 
păcii, Bagdadul, ţara mea. 

Ajunsei într-acest chip, încărcat de bogății şi cu mâna gata de împărţit 
daruri, pe uliţa mea, şi intrai în casa mea, unde îi găsii pe ai mei şi pe 
prietenii mei, toţi bine sănătoşi. Şi îmi cumpărai numaidecât o mulţime de 
robi, atât bărbaţi, cât şi femei, şi mameluci, şi femei nurlii de taină, şi arapi, 
şi pământuri, şi case, şi acareturi, mai multe decât avusesem cândva, la 
moartea tatălui meu. 

În viaţa aceasta nouă, uitai de necazurile trecute, de năpastele şi de 
primejdiile îndurate, de jalea surghiunului, de caznele şi de ostenelile 
călătoriei. Mă înconjurai de prieteni mulţi şi desfătători, şi trăii, într-o viaţă 
plină de huzur şi de zaiafeturi, şi ferită de griji şi de supărări, o tare lungă 
bucată de vreme, bucurându-mă din tot sufletul de ceea ce îmi era poftă, 
mâncând bucate minunate şi bând băuturi scumpe. 

Şi-aşa cu cea dintâi dintre călătoriile mele! 

Ci mâine, de-o vrea Allah, am să vă istorisesc, o, oaspeţi ai mei, cea de a 
doua dintre cele şapte călătorii pe care le-am săvârşit, şi care este încă şi 
mai nemaipomenită decât cea dintâi! 


Şi Sindbad Marinarul se întoarse înspre Sindbad Hamalul şi îl rugă să 
cineze cu el. Pe urmă, după ce îl omeni cu multă cinstire şi dragoste, îi dărui 
o mie de galbeni şi, până a se despărţi de el, îl pofti să vină şi a doua zi, 
spunându-i: 

— Tu pentru mine vei fi o desfătare prin comportarea ta civilizată şi o 
încântare prin purtările tale alese! 

lar Sindbad Hamalul răspunse: 


— Pe capul şi pe ochii mei! Mă supun cu cinstire! Şi necurmată fie 
bucuria în casa ta, o, stăpâne al meu! 

Atunci ieşi de acolo, după ce iarăşi mulţumi, şi luă cu el darul pe care îl 
primise, şi se întoarse acasă la el minunându-se până peste marginile 
minunării şi gândind toată noaptea la cele câte le auzise şi le trăise. 

Încât, de cum se facu dimineaţă, grăbi a se întoarce la casa lui Sindbad 
Marinarul... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi cincea noapte 


Spuse: 


„„„grăbi a se întoarce la casa lui Sindbad Marinarul, care îl întâmpină cu un 
chip prietenos şi îi spuse: 

— Fie-ţi prietenia un lucru la îndemână aici! Şi bună voia fie cu tine! 

lar hamalul dete să-i sărute mâna, şi cum Sindbad nu vroia să-i 
îngăduiascâ, îi spuse: 

— Lumineze-ţi Allah zilele şi statornicească-şi milele asupra ta! 

Şi, întrucât ceilalţi oaspeţi şi sosiseră, începură să se aşeze roată împrejurul 
feţei de masă întinse, pe care musteau mieii fripţi şi daureau puii, în 
mijlocul plăcintelor cele ispitite şi al zumaricalelor cu fistic, cu nuci şi cu 
struguri! Şi mâncară, şi băură, şi se veseliră şi îşi bucurară minţile şi auzul 
ascultând cântecele lăutelor sub degetele dibace ale lăutarilor. 

Când isprăviră, Sindbad, în mijlocul oaspeţilor tăcuţi, grăi într-astfel: 


Cea de a doua istorisire dintre istorisirile lui Sindbad Marinarul şi 
care este cea de a doua călătorie a lui 


Mă aflam aşadar în cea mai huzurită viaţă când, într-o bună zi, mi se 
năzări în minte gândul la călătorit înspre meleagurile altor oameni; şi 
sufletul meu se simţi cuprins amarnic de jindul de a purcede să se preumble 
şi să se bucure de priveliştile altor pământuri şi ale altor ostroave, şi de a se 
minuna de lucrurile cele necunoscute, fără ca totuşi să dea uitării vânzarea 
şi cumpărarea prin feluritele ţări. 

Mă oprii cu hotărâre la acest gând şi mă pregătii pe dată să-l duc la 
împlinire. Şi plecai la suk unde, punând la bătaie o sumă de bani destul de 
mare, cumpărai mărfuri potrivite cu neguţătoria la care chibzuisem; le 


întocmii în legături straşnice şi le cărai la ţărmul apei, unde găsii degrabă o 
corabie frumoasă şi nouă, înzestrată cu pânze de soi bun, şi plină de năieri 
şi de o grămadă uluitoare de scripeţi de toate chipurile. Înfăţişarea ei mă 
umplu de încredere şi îmi încărcai pe ea numaidecât tot calabalâcul, la fel 
cum făceau şi mulţi alţi negustori pe care îi cunoşteam şi cu care nu mă 
supăra să fac călătoria. 

Plecarăm chiar în ziua aceea; şi avurăm o plutire minunată. Călătorirăm de 
la ostrov la ostrov şi de la o mare la altă mare vreme de zile şi nopţi în şir, şi 
la fiecare popas ne duceam la negustorii din partea locului, şi la oamenii de 
vază şi la cumpărători, şi cumpăram şi vindeam şi izbândeam nişte trocuri 
cu bun câştig pentru noi. Şi plutirăm aşa mai departe, şi ajunserăm, călăuziţi 
de soartă, la un ostrov tare frumos, acoperit cu pomi mari, cu poame din 
belşug, bogat în flori, sălăşluit de cântec de păsări, scăldat de ape vioare, da 
cu totul lipsit de orice aşezare şi de orice făptură omenească. 

Reizul binevoi a se îndupleca dorinţei noastre şi a poposi acolo câteva 
ceasuri, şi aruncă ancora lângă mal. 

Coborârăm pe dată şi ne duserăm să sorbim aerul cel proaspăt din pajiştile 
umbrite de pomii printre care se hârjoneau păsările. Eu, căpătuit cu câte 
ceva de-alc gurii, mă dusei să şed jos lângă un izvor de apă limpede, ferit de 
soare sub nişte ramuri dese, şi mă bucurai cu o mulţumire peste fire să 
mănânc oleacă şi să beau chiar din apa aceea desfătătoare. Pe deasupra, o 
adiere lină aducea un susur molcom şi îmbia la odihnă deplină, încât mă 
întinsei pe iarbă şi mă lăsai furat de somn, în sânul acelei reveneli şi al 
miresmelor dimprejur. 

Când mă deşteptai, nu mai zării niciun călător, iar corabia plecase fără ca 
să fi luat cineva aminte la lipsa mea. Aşa că degeaba mă tot uitai eu ba la 
dreapta, ba la stânga, ba înainte, ba îndărăt, că nu văzui pe nimeni pe tot 
ostrovul în afară de mine însumi. În zări, pe mare, o pânză se depărta şi 
curând îmi pieri din vedere. 

Eu atunci rămăsei cufundat într-o buimăceală fără de asemuire şi care nu 
ar fi avut cum să fie mai mare; iar de ciudă şi de mâhnire simtii că fierea sta 
gata să plesnească în mine. Întrucât ce aveam să mă fac pe ostrovul acela 
pustiu, când îmi lăsasem pe puntea corăbiei toate lucrurile şi toate bunurile? 
Ce năpaste aveam să mai păţesc oare în sihăstria aceea necunoscută? La 
atare gânduri deznădăjduite, strigai: 

— Pentru tine, orice nădejde e pierdută, Sindbad Marinarule! Dacă ai 
izbutit întâia oară să scapi de belea, ca urmare a unor împrejurări brodite de 


soarta cea norocoasă, nu care cumva să crezi că tot aşa are să fie mereu, 
întrucât, cum spune zicala, urciorul dus prea des la apa, până la urmă tot 
crapă! 

Şi cu asta mă pusei pe plâns şi pe gemut, apoi începui să scot nişte ţipete 
înfricoşate, până ce deznădejdea se statornici temeinic în inima mea. Atunci 
mă izbii peste cap cu amândouă mâinile şi iarăşi răcnii: „Au ce zor aveai, 
amărâtule, să te călătoreşti iar, când la Bagdad trăiai în huzururi? Nu aveai 
tu mâncăruri minunate, băuturi minunate şi haine minunate? Ce-i mai lipsea 
mulţumirii tale? Au călătoria dintâi nu ţi-a fost de nicio pildă?” Atunci mă 
prăbuşii cu faţa la pământ, plângându-mi de pe acum moartea şi spunând: 
„Ai lui Allah suntem şi la el ne întoarcem!” Şi în ziua aceea era să 
înnebunesc. 

Da întrucât până la urmă văzui limpede că toate părerile de rău îmi erau 
zadarnice, iar căinţa prea târzie, mă lăsai în seama sorții. Mă sculai în 
picioare şi, după ce rătăcii fără de rost o vreme, mi se făcu oarecum frică de 
vreo întâlnire pârdalnică cu vreo fiară de pradă ori cu vreun vrăjmaş neştiut, 
şi mă cocoţai în vârful unui pom de unde începui să mă uit mai cu luare- 
aminte la dreapta şi la stânga; da nu izbutii să zăresc altceva decât cerul, 
pământul, marea, copacii, păsările, nisipurile şi stâncile. Totuşi, cercetând 
mai cu grijă în zare, mi se păru că năzăresc o închipuire albă şi uriaşă. 
Atunci, îmboldit de nădejdi, mă dădui jos din pom; da, cuprins de frică, nu 
mă îndreptai decât tare încetişor şi cu îndoială într-acolo. Când nu mai 
rămase decât o depărtare mică între mine şi albeaţa aceea, pricepui că era o 
boltă grozav de mare, orbitor de albă; largă la poale şi tare înaltă. Mă 
apropiai şi mai mult de ea şi îi dădui ocol; da nu găsii nicăieri uşa de intrare 
pe care o căutam. Atunci vrusei să mă caţăr deasupra pe ea; da era aşa de 
netedă şi de alunecoasă, încât nu avusei nici dibăcia, nici sprinteneala, nici 
putinţa de a mă lipi de ea. Mă mărginii atunci s-o măsor: însemnai pe nisip 
urma pasului dintâi, şi mai dădui un ocol numărându-mi paşii. Găsii astfel 
că ocolul era taman de o sută cincizeci de paşi, mai degrabă mai mult decât 
mai puţin. 

Pe când mă tot chibzuiam în ce chip ar fi să fac ca să dau de vreo uşă de 
intrare ori de ieşire din bolta aceea, luai seama că deodată soarele pieri şi că 
ziua se preschimbă într-o noapte întunecată. Gândii dintru-ntâi că o fi vreun 
nour mare care trecea prin dreptul soarelui, măcar că lucrul era cu neputinţă 
în toi de vară. Ridicai aşadar capul ca să mă uit la nourul acela ce mă 
minuna, şi văzui o pasăre nemăsurată, cu nişte aripi năprasnice, care zbura 


prin dreptul ochiului soarelui, pe care astfel îl acoperea cu totul, revărsând 
întunericul peste ostrov. 

Minunarea mea atunci trecu până peste marginile marginilor, şi îmi adusei 
aminte de ceea ce îmi povestiseră nişte călători şi nişte năieri, pe vremea 
tinereţii mele, în privinţa unei păsări nemaipomenite, numită rokh, care s-ar 
afla într-un ostrov tare depărtat, şi care poate să ridice şi un elefant. Pricepui 
atunci că ceea ce vedeam acolo trebuia să fie acea rokh, şi că bolta lângă 
care mă găseam trebuia să fie vreun ou din ouăle acelei rokh! Ci de-abia 
apucai eu să cuget la asta, că pasărea se şi abătu asupra oului şi se aşeză 
deasupra lui ca spre a-l cloci. Şi chiar că îşi întinse aripile cele nemăsurate 
asupra oului, îşi lăsă cele două picioare să se sprijine pe pământ şi de-o 
parte şi de cealaltă, şi adormi pe el! (Binecuvântat fie Acela carele nu 
doarme din vecii vecilor!) 

Atunci eu, care mă întinsesem cu burta lipită de pământ şi mă aflam chiar 
lângă unul dintre picioare, care mi se părea a fi mai gros decât trunchiul 
unui copac bătrân, mă sculai repede, desfăşai banda de mătase a 
turbanului... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi şasea noapte 


Spuse: 


...mă sculai repede, desfăşai banda de mătase a turbanului, îl pusei în două 
şi îl răsucii în aşa chip, încât să întocmesc din el o frânghie groasă, mă 
încinsei cu el bine pe după mijloc, şi la urmă îl petrecui cu amândouă 
capetele pe după unul din degetele păsării, făcând un nod de toată nădejdea. 
Că îmi zisesem în cugetul meu: „Pasărea aceasta nemăsurată are să-şi ia 
până la urmă zborul şi, în felul acesta, are să mă scoată din pustietatea de 
aici şi are să mă ducă în vreun loc unde să dau de fiinţe omeneşti. Oricum, 
locul unde am să fiu lăsat tot are să fie mai de dorit decât ostrovul acesta 
pustiu pe care sunt singurul locuitor!” 

lacă-aşa! Şi, cu toate foielile mele, pasărea nici nu mă simţi că mă aflam 
acolo, de parcă aş fi fost vreo musculiţă fără de însemnătate ori vreo furnică 
la preumblare! 

Şezui în starea aceea toată noaptea, fără să pot închide un ochi, de teamă 
ca pasărea să nu-şi ia zborul şi să mă ridice pe când dorm. Ci ea nici nu se 
clinti până în revărsat de ziuă. Atunci numai se ridică de pe ou, dădu un 


țipăt înfricoşat şi îşi luă zborul ducându-mă şi pe mine cu ea. Se înălţă şi se 
tot înălţă, atâta de sus, încât gândeam că am şi ajuns la bolta cerului; pe 
urmă deodată se lăsă în jos cu atâta repeziciune de nici nu-mi mai simţeam 
greutatea, şi ajunse cu mine pe pământ. Se aşeză pe un loc prăpăstios, pe 
când eu, fără a mai zăbovi, dădui zor să-mi dezleg turbanul, cu o spaimă 
nebună să nu fiu ridicat iarăşi până a nu fi avut răgaz să mă desprind din 
legătura mea. Ci izbutii să mă dezleg fără de necazuri şi, după ce mă 
scuturai şi îmi trăsei hainele la loc pe mine, mă depărtai grabnic până ce 
ieşii din preajma păsării, pe care în curând o văzui cum se ridică iarăşi în 
văzduhuri. De data aceasta, ţinea în gheare ceva mare şi negru, care nu era 
altccva decât un şarpe de o lungime nemaipomenită şi de o înfăţişare 
îngreţoşătoare. Îndată pieri, îndreptându-şi zborul înspre mare. 

Eu, tulburat peste poate de toate câte păţisem, îmi aruncai privirile de jur 
împrejur şi rămăsei pironit locului de spaimă. Într-adevăr, mă pomenii adus 
într-o vale largă şi adâncă, împrejmuită din toate părţile de nişte munţi atâta 
de înalţi, încât, ca să-i măsor cu privirea, trebui să-mi dau aşa de tare capul 
pe spate, că turbanul mi se rostogoli dindărăt pe pământ. Şi pe deasupra mai 
erau şi aşa de povârniţi, încât ar fi fost cu neputinţă să te cateri pe ei şi 
socotii că orice încercare în privinţa aceasta este zadarnică! 

La atare încredințare, jalea şi deznădejdea mea ajunseră fără de margini, şi 
răcnii: „Oh! cu cât ar fi fost mai bine pentru mine să nu mă fi urit de pe 
ostrovul cel pustiu pe care mă găseam, şi care era de o mie de ori mai de 
dorit decât sihăstria goală şi uscată de aici, unde nu e nimic nici de mâncat, 
nici de băut. Acolo barem erau plini de poame pomii, şi izvoare cu apă 
vioară; da aici numai stânci vrăjmaşe şi pleşuve, unde să mori de foame şi 
de sete! O, prăpădul meu! Nu se află ajutor şi tărie decât numai întru Allah 
cel Atotputernic! De fiecare dată nu scap de la o nenorocire decât ca să cad 
într-alta mai rea şi mai deplină!” 

Mă ridicai totuşi de unde şezusem şi pornii prin valea aceea ca s-o cercetez 
oleacă, şi luai seama că era toată cioplită numai în pietre de diamant. Peste 
tot împrejurul meu, pământul era presărat cu diamante mai mari ori mai 
mici, desprinse din munte, şi care în unele locuri alcătuiau nişte grămezi 
înalte cât omul. 

Tocmai începusem să mă las ispitit a le privi cu oarecare luare-aminte, 
când o privelişte mai înfricoşătoare decât toate grozăviile trăite până atunci 
mă îngheţă ţintuindu-mă de spaimă. Printre stâncile de diamant văzui cum 
se strecurau paznicii lor, care erau nişte şerpi negri, mulţi fără de număr, 


mai groşi şi mai mari decât palmierii, şi care negreşit că puteau să înghită, 
fiecare dintre ei, un elefant din cei voinici. La ceasul acela, începuseră a se 
trage înspre găurile lor; întrucât la vremea zilei se ascund ca să nu fie 
înhăţaţi de pasărea rokh, duşmanul lor, şi nu umblă decât noaptea. 

Eu atunci, cu grijă nemăsurată, încercai să mă depărtez de acolo, uitându- 
mă bine unde îmi pun piciorul şi gândind în sinea mea: „lacătă, dacă ai vrut 
să te lăcomeşti la mila sorții, o, Sindbad, om cu ochi nesăţios şi pururea gol, 
ce ai dobândit în schimb!” Şi, pradă tuturor acestor spaime îngemănate, mă 
strecurai mai departe fără de ţintă prin valea diamantelor, hodinindu-mă din 
vreme în vreme prin locurile care mi se păreau mai ferite, şi aşa până la 
căderea nopţii. 

În toată vremea aceasta, îmi uitasem cu totul şi de mâncat şi de băut, şi nu 
mă mai gândeam decât cum să ies din beleaua aceea şi cum să-mi mântui de 
şerpi sufletul. Într-acest chip dădui până la urmă, chiar lângă locul unde mă 
prăbuşisem, peste o bortă cu intrarea tare îngustă, da destulă ca să pot să mă 
strecor pe ea. Aşa că mă dusei acolo şi intrai în bortă, având grijă să astup 
intrarea cu o stâncă pe care izbutii s-o rostogolesc până la ea. Liniştit 
întrucâtva astfel, păşii mai înspre adânc şi mă apucai să caut ungherul cel 
mai tihnit ca să dorm acolo, în aşteptarea dimineţii, şi gândeam: „Mâine, de 
cum s-o revărsa de ziuă, am să ies să văd ce mi-a mai hărăzit ursita!” 

Tocmai dam să mă tolănesc aşadar, când băgai de seamă că ceea ce dintru- 
ntâi luasem drept o stâncă mare şi neagră era un şarpe înfricoşător, încolăcit 
să-şi clocească ouăle. Atunci simţi carnea mea toată grozăvia acelei 
privelişti, iar pielea mi se zbârci ca o frunză uscată şi se înfioră din tot 
întânzişul ei; şi mă prăbuşii fără de simtire la pământ şi aşa rămăsei până 
dimineaţa. 

Atunci, pricepând că încă nu fusesem înfulecat, avusei putere să mă târăsc 
până la ieşire, să dau stânca la o parte şi să mă strecor afară, unde ajunsei ca 
beat şi fără a mai putea să mă ţin pe picioare, atâta de sfârşit eram de lipsa 
de somn şi de mâncare, şi de spaima aceea fără de istov. 

Mă uitai împrejur, şi deodată, la câţiva paşi de nasul meu, văzui cum cade 
un hălcoi de carne care se izbi cu plesnet de pământ. Năucit dintru-ntâi, 
sării în lături, apoi ridicai ochii ca să-l văd pe cel ce vroia să mă strivească 
astfel; da nu văzui pe nimeni. Atunci îmi adusei aminte de o poveste pe care 
o auzisem odinioară din gura unor negustori călători şi a unor căutători de 
nestemate prin munţii de diamant, în care se istorisea că, neputând să 
coboare în valea cea de neajuns, căutătorii de diamante se slujeau de un 


tertip tare ciudat spre a dobândi pietrele cele de preţ. Tăiau câteva oi, le 
hăcuiau în hartane mari şi le aruncau în fundul văii unde aveau să cadă în 
colţurile diamantelor care se înfigeau în ele adânc. Atunci păsările rokh şi 
vulturii cei uriaşi veneau şi se prăvăleau asupra acelei prăzi şi o ridicau din 
vale ca s-o ducă la cuiburile lor, de pe vârful munţilor, ca să slujească de 
hrană puilor lor. Atunci căutătorii de diamante se repezeau la pasăre dând 
din mâini şi răcnind amarnic, ca s-o facă să lase prada şi s-o silească să-şi ia 
zborul. Ei atunci scotoceau hartanul şi luau diamantele pe care le găseau 
înfipte în el. 

Îmi dădu atunci prin gând că tot aş mai putea să-mi scap viaţa şi să ies din 
valea aceea care tare mi se părea că ar fi chiar mormântul meu. Mă sculai, 
aşadar, şi începui să strâng de pe jos o ditamai grămadă de diamante, 
alegându-le pe cele mai dolofane şi mai frumoase. Le pusei peste tot pe 
mine: îmi umplui buzunarele, mi le strecurai între haină şi cămaşă, îmi 
ghiftuii turbanul şi şalvarii, şi mi le băgai până şi prin căptuşeala de la 
haine. După care desfăşai banda de mătase a turbanului ca şi întâia oară... 


În clipita aceasta a istorisirii sale, Şeherezada văzu că se luminează de ziuă şi tăcu sfioasă. 
Dar când fu cea de a două sute nouăzeci şi şaptea noapte 


Spuse: 


...După care desfăşai banda de mătase a turbanului ca şi întâia oară, mă 
încinsei peste mijloc şi mă dusei să mă întind sub hartanul de oaie, pe care 
mi-l legai straşnic pe piept cu cele două capete ale turbanului. 

Şedeam aşa de o bună bucată de vreme, când deodată mă pomenii săltat în 
văzduh, ca o pană, între ghearele cele uriaşe ale unei păsări rokh, şi eu şi 
hartanul de carne de oaie. Şi, într-o clipeală de ochi, eram afară din vale, pe 
culmea muntelui, în cuibul rokhului, care se şi pregătea să sfâşie şi carnea 
oii şi carnea mea, spre a-şi hrăni puii de rokh. Da deodată izbucni o zarvă ce 
se apropia şi care o înfricoşă pe pasăre şi o sili să-şi ia zborul şi să mă lase 
acolo. Eu atunci mă desfăcui din legături şi mă ridicai în picioare, cu urmele 
de sânge pe haine şi pe chip. 

Văzui atunci că se apropie de locul în care mă aflam un negustor care 
căpătă o înfăţişare tare descumpănită şi tare înfricoşată când dădu cu ochii 
de mine. Da când văzu că nu-i vreau niciun rău şi că de altminteri nici nu 
mă mişcăm, se plecă peste hartanul de carne şi îl cercetă, fără a izbuti să 


găsească diamantele pe care le căuta. Atunci îşi ridică larg înspre cer braţele 
şi se jelui, spunând: 

— O, ce înşelătorie! O, ce pagubă pe mine! Nu se află ajutor decât numai 
întru Allah! Mă adăpostesc întru Allah împotriva Procletului şi Afurisitului! 

Şi îşi plesnea palmele una de alta, cu vădelile unei deznădejdi nemărginite. 

La priveliştea aceea, păşii înspre el şi îi urai bună pace. Da el, fără a-mi 
răspunde la salamalec, mă ţintui cu mânie şi îmi strigă: 

— Cine eşti? Şi cu ce drept ai venit aici să furi bunul meu? 

Eu răspunsei: 

— Fii fără de teamă, o, vrednice negustor, întrucât nu sunt un hoţ, iar 
bunul tău nu a fost întru nimic zăticnit. Sunt o făptură omenească, şi 
nicidecum un ginn păcătos, cum pari să socoţi tu. Ba chiar sunt un om 
cinstit dintre oamenii cei cinstiţi, iar odinioare eram de felul meu negustor, 
mai înainte de a fi dat de nişte belele până peste poate de ciudate. Cât 
despre pricina venirii mele aici, aceasta este o poveste pe care am să ţi-o 
istorisesc numaidecât. Da mai întâi vreau să-ţi dovedesc gândurile mele 
bune, dăruindu-ţi câteva diamante, pe care le-am cules eu însumi din 
afundul acelei genuni pe care niciun ochi omenesc nu a scrutat-o vreodată! 

Scosei îndată de la brâu câteva mostre de diamante arătoase şi i le înmânai, 
spunând: 

— lacătă un chilipir la care nu ai fi cutezat să nădăjduieşti în viaţa ta! 

Atunci stăpânul hartanului de oaie fu cuprins de o bucurie de neînchipuit şi 
îmi mulţumi îndelung şi, după un potop de temeneli, îmi spuse: 

— O, stăpâne al meu, eşti o binecuvântare! Păi da numai un diamant de 
acesta ajunge să mă îmbogăţească până la cele mai adânci bătrâneţe! Că eu 
în viaţa mea nu am văzut ceva asemenea nici pe la curţile de împărați ori de 
sultani! 

Şi iarăşi îmi mulţumi şi, într-un sfârşit, îi strigă şi pe ceilalţi negustori care 
se aflau acolo şi care veniră să se strângă împrejurul meu, urându-mi bună 
pace şi bun sosit. lar eu le istorisii păţania mea cea ciudată, de la început 
până la sfârşit. Ci nu ar fi de niciun folos s-o mai spunem şi noi încă o dată. 

Atunci negustorii, dezmeticindu-se din uluiala lor, mă firitisiră îndelung 
pentru izbăvirea mea, spunându-mi: 

— Pe Allah! te-a scos soarta dintr-o prăpastie din care nimenea până la 
tine nu s-a mai întors! 

Apoi, întrucât mă vedeau topit de osteneală, de foame şi de sete, grăbiră a- 
mi da din plin să mănânc şi să beau, şi mă duseră într-un cort unde îmi 


vegheară somnul, care ţinu o zi întreagă şi o noapte. 

Dimineaţa, negustorii mă luară cu ei, pe când eu începeam să simt tot mai 
pe deplin bucuria că scăpasem din primejdiile acelea ce nu s-au mai 
pomenit. După o călătorie destul de scurtă, ajunserăm la o insulă tare 
plăcută, pe care creşteau nişte pomi falnici cu umbra aşa de deasă şi de 
largă, încât fiecare dintre ei ar fi putut să adăpostească lesne vreo sută de 
oameni. Şi chiar din pomii aceia se scoate zeama cea albă, cu miros tare şi 
plăcut, care este camforul. Pentru aceasta, se înjunghie pomul în partea de 
sus, şi se prijoane într-un vas zeama care se scurge în chip de picături de 
clei şi care nu este altceva decât mierea pomului. 

Tot pe ostrovul acela am văzut şi dihania cea de spaimă care se cheamă 


karkadan şi care paşte pe acolo întocmai cum pasc vacile şi bivolii prin 
pajiştile noastre. Trupul dihăniei aceleia este mai gros decât trupul de 
cămilă; nasul ei are în vârf un corn lung de zece coţi şi pe care este scrijelat 
chipul unei fiinţe omeneşti. Cornul acela este aşa de tare, încât îi slujeşte 
karkadanului să se înfrunte cu elefantul şi să-l biruiască, apoi să-l împungă 
şi să-l salte de la pământ, până ce elefantul moare. Atunci grăsimea 
elefantului mort se scurge în ochii karkadanului, care este orbit astfel şi se 
prăbuşeşte pe loc. Atunci din slava văzduhurilor se năpusteşte asupra lor a 
amândurora cumplita pasăre rokh, care îi ia în gheare pe amândoi odată şi îi 
cară la cuibul ei spre a-şi hrăni puii. 

Văzui de asemenea felurite soiuri de bivoli. 

Sălăşluirăm acolo o bucată de vreme ca să ne desfătăm de aerul curat; ceea 
ce îmi dădu răgaz să-mi schimb diamantele pe galbeni şi pe arginţi buni, 
mai mulţi decât puteau să încapă în stiva unei corăbii. Pe urmă plecarăm de 
acolo, de la ostrov la ostrov şi de la un uscat la alt uscat, şi de la o cetate la 
altă cetate, pe unde mă minunam de fiecare dată de lucrarea cea frumoasă a 
Atoatefăcătorului, mai izbutind ba ici, ba colo ceva vânzări, cumpărări şi 
schimburi, şi ajunserăm într-un sfârşit în ţara cea binecuvântată, la Bassra, 
ca de acolo să urcăm la Bagdad, sălaşul păcii! 

Atunci grăbii să dau fuga pe uliţa mea şi să intru în casa mea, încărcat de 
pungi fără de număr, cu dinari de aur şi cu diamantele cele mai frumoase pe 
care nu avusesem inimă să le vând. Încât, după revărsările de bucurie ale 
întoarcerii printre rudele şi prietenii mei, nu pregetai a mă purta cu 
filotimie, împrăştiind daruri împrejurul meu, fără a uita pe nimenea. 

Apoi îmi cheltuii viaţa cu voioşie, mâncând bucate alese, bând cu poftă, 
îmbrăcându-mă cu haine bogate şi nelipsindu-mă nicidecum de tovărăşia 


oamenilor dezmierdaţi. Încât în fiece zi aveam o sumedenie de oaspeţi de 
vază care, auzind ce se spunea despre păţaniile mele, mă cinsteau cu 
venirea lor spre a-mi cere să le istorisesc călătoriile mele şi să le zugrăvesc 
şi lor cum merg treburile prin ţările cele depărtate. Iar eu chiar că simţeam o 
mulţumire aievea să-i lămuresc despre toate cele; ceea ce îi facea pe toţi să 
plece  firitisindu-mă că scăpasem dintr-atâtea primejdii cumplite, şi 
minunându-se de povestirile mele până peste marginile minunării. Şi iacă- 
aşa luă sfârşit cea de a doua călătorie a mea. 
Ci mâine, o, prietenii mei... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi opta noapte 


Spuse: 


...Ci mâine, o, prietenii mei, de-o vrea Allah, am să vă istorisesc păţaniile 
din cea de a treia călătorie a mea pe mare, care de bună seamă că este, de 
departe, cu mult mai de-a mirărilea şi mai uluitoare decât cele două dintâi! 


Pe urmă Sindbad tăcu. Atunci robii aduseră de mâncat şi de băut tuturor 
oaspeţilor, care erau uluiţi de minunare după câte le fusese dat să audă. 
Apoi Sindbad Marinarul porunci să i se aducă o sută de galbeni lui Sindbad 
Hamalul, care îi luă, multumind îndelung, şi plecă chemând asupra capului 
gazdei sale milele lui Allah, şi ajunse acasă minunându-se de toate câte le 
văzuse şi auzise. 

Dimineaţa, hamalul Sindbad se sculă, îşi facu rugăciunea cea de dimineaţă 
şi se duse iarăşi la Sindbad cel bogat, precum îi ceruse acela. Şi fu primit cu 
toată inima, şi întâmpinat cu multe cinstiri, şi poftit să ia parte la ospăţul din 
ziua aceea şi la zaiafeturile care ţinură toată ziua. După care Sindbad 
Marinarul, înconjurat de musafirii plini de luare-aminte şi de cuvioşie, îşi 
începu povestirea în chipul următor: 


Cea de a treia istorisire din istorisirile lui Sindbad Marinarul şi care 
este cea de a treia călătorie 


Aflaţi, o, prietenii mei — ci Allah le ştie mai bine decât cel plămădit de el! 
— că în viaţa cea desfătată pe care o duceam de la întoarcerea mea din cea 
de a doua călătorie, în mijlocul bogățiilor şi al huzurului, până la urmă 


ajunsei să-mi piară cu totul din minte necazurile îndurate şi primejdiile 
dovedite, şi să mă sastisesc de trândăvia netulburată a traiului meu la 
Bagdad. Încât sufletu-mi jinduia cu foc o schimbare şi priveliştea lucrurilor 
călătoritului. Iar eu însumi mă pomenii ispitit iarăşi de dorul de negustorii, 
de chilipiruri şi de câştiguri. Or, numai ambiția este pricina nenorocirilor 
noastre, totdeauna. Aveam să aflu în curând aceasta în chipul cel mai 
înfricoşat. 

Aşadar îmi pusei numaidecât gândul în fapt şi, după ce mă încărcai cu 
mărfuri bogate din ţară, plecai de la Bagdad la Bassra. Acolo găsii o corabie 
mare care se şi umpluse cu călători şi cu negustori care toţi erau oameni de 
treabă, cinstiţi, cu inimă bună, plini de bună-cuviinţă şi în stare să-ţi facă un 
bine şi să trăiască între ei în cea mai aleasă înţelegere. Încât nu şovăii să sui 
lângă ei pe corabia aceea; şi, de cum ajunsei pe punte, desfăşurarăm 
pânzele, cu binecuvântarea lui Allah asupra noastră şi asupra călătoriei 
noastre. 

Călătoria chiar că începu cu cele mai bune semne. Prin toate locurile pe 
unde trăgeam la țărm izbândirăm deveruri strălucite, preumblându-ne 
întruna şi îmbogăţindu-ne mintea cu toate lucrurile cele noi pe care fără de 
contenire le vedeam. Şi chiar că nimica nu lipsea mulţumirii noastre, şi 
eram până peste măsură de voioşi şi de bucuroşi. Într-o bună zi, ne aflam în 
larg de mare, departe tare de ţările musulmane, când deodată îl văzurăm pe 
reizul corăbiei că îşi trage nişte lovituri straşnice peste obraji, după ce 
scrutase zările îndelung, îşi smulge părul din barbă, îşi sfâşie hainele şi îşi 
dă turbanul de pământ. Pe urmă începu să se vaicăre, să geamă şi să scoată 
nişte ţipete de deznădejde. 

La priveliştea aceea, noi cu toţii îl înconjurarăm pe căpitan şi îi spuserăm: 

— Au ce este, o, reizule? 

El răspunse: 

— Aflaţi, o, paşnicilor călători, că vântul potrivnic ne-a biruit şi ne-a făcut 
să ne abatem de la drumul nostru ca să ne arunce în marea aceasta a urgiei. 
Şi, spre a adăuga şi stropul cel de pe urmă buclucului nostru, ne mână 
soarta înspre ţărmurii acelui ostrov pe care îl vedeţi dinaintea domniilor 
voastre şi de unde nimenea, după ce a ajuns acolo, nu a izbutit să scape cu 
zile. Ostrovul acela este Ostrovul Maimuţelor! Simt limpede, în adâncul 
sufletului meu, că suntem pierduţi cu toţii, fără de mântuire! 

Nici nu îşi isprăvise reizul lămuririle acestea, că ne şi pomenirăm cu 
corabia împresurată de un potop de făpturi împăroşate ca maimuţele, mai 


multe decât un stol de lăcuste; alte maimute, într-o mulţime de neînchipuit, 
scoteau nişte urlete care ne îngheţară pe loc. Iar noi nu cutezam nici să le 
lovim, nici să le alungăm, nici măcar să împingem vreuna dintre ele, de 
frică să nu se năpustească toate asupra noastră şi, datorită numărului lor, să 
ne omoare până la unul: întrucât se ştie bine că numărul vine totdeauna de 
hac vitejiei. Aşa că nu vrurăm a face nicio mişcare, pe când din toate părţile 
eram năpădiţi de maimuţele acelea care începură să pună gabja pe toate câte 
aveam. Tare mai erau hâde. Erau chiar mai hâde decât tot ceea ce văzusem 
eu mai hâd până în ziua aceea a vieţii mele. Erau împăroşate şi înflocoşate, 
cu nişte ochi galbeni pe chipurile lor negre; erau mici de tot la stat, de-abia 
de vreo patru şchioape ca înălţime, da strâmbăturile şi ţipetele lor erau mai 
cumplite decât tot ce s-ar putea născoci în privinţa aceasta! Cât despre 
graiul lor, degeaba ne tot vorbeau şi ne suduiau ele clămpănind din fălci, că 
nu izbuteam să le pricepem neam, măcar că le cinsteam cu cea mai aleasă 
luare-aminte. Încât le văzurăm cum îşi pun în fapt socoata cea mai afurisită. 
Se căţărară pe catarge, desfăcură pânzele, retezară toate parâmele cu dinţii 
şi până la urmă smulseră şi cârma naiei. Atunci corabia, împinsă de vânt, 
porni înspre țărm, unde se înnisipi. lar maimuţele cele mărunte ne înşfacară 
pe toţi, ne împinseră să coborâm unul câte unul, ne lăsară pe mal şi, fără a 
se mai îngrija de noi, se cocoţară iarăşi pe corabia pe care izbutiră s-o 
împingă spre larg şi pieriră toate odată cu ea pe întinsul mării. 

Noi atunci, năuciţi până peste poate, socotirăm că ar fi zadarnic să mai 
zăbovim aşa pe țărm uitându-ne la mare, şi ne afundarăm spre inima 
ostrovului, unde oblicirăm într-un sfârşit nişte pomi roditori şi o apă 
curgătoare: ceea ce ne îngădui să ne mai înviorăm oleacă spre a întârzia cât 
mai îndelung cu putinţă o moarte care ni se părea neîndoielnică tuturora. 

Pe când ne aflam în starea aceea, ni se păru că năzărim printre pomi o 
clădire tare înaltă, care avea o înfăţişare de părăsire. Ne prinse ispita să ne 
apropiem de ea; şi când ajunserăm acolo, văzurăm că era un palat... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a două sute nouăzeci şi noua noapte 


Spuse: 


„„„Văzurăm Că era un palat tare înalt, în chip de pătrat, împreimuit cu ziduri 
straşnice, şi care avea o poartă mare de abanos cu două canaturi. Cum 
poarta aceea era deschisă şi cum nu era păzită de niciun portar, intrarăm şi 


ne pomenirăm de-a dreptul într-o sală largă cât o bătătură. În sala aceea nu 
se aflau alte lucruri decât nişte unelte urieşeşti de bucătărie şi nişte frigări 
nemăsurat de lungi; pe jos, ca drept preşuri, nu erau decât nişte mormane de 
oase, unele albite de mult, altele încă proaspete. Încât acolo înlăuntru 
stăpânea o duhoare care ne strâmba nasurile până peste poate. Da cum eram 
sfârşiţi de istoveală şi de spaimă, ne lăsarăm să lunecăm la pământ cât eram 
de lungi şi adormirăm adânc. 

Soarele amurgise de mult, când un bubuit de tunet ne făcu să tresărim şi să 
ne trezim dintr-odată; şi văzurăm cum coboară din tavan dinaintea noastră o 
făptură cu chip de arap, înalt cât un palmier, care era mai cumplit de văzut 
decât toate maimuţele laolaltă. Avea nişte ochi roşii ca doi tăciuni aprinşi, 
dinţii din faţă lungi şi ieşiţi ca nişte colţi de gligan, o ditamai gură cât o 
gaură de fântână, nişte buze care îi spânzurau până pe piept, nişte urechi ce 
fluturau ca urechile de elefant şi care îi acopereau umerii, şi nişte unghii 
cârligate ca ghearele de leu. 

La priveliştea aceea, începurăm dintru-ntâi să ne zbârcim de spaimă, pe 
urmă rămaserăm înțepeniţi ca morţii. Ci el se duse şi şezu jos pe o laviţă 
înaltă rezemată de perete şi de acolo începu să ne cerceteze tăcut, unul câte 
unul, cu toţi ochii lui. După care păşi înspre noi, veni drept la mine, 
ochindu-mă dintre toţi ceilalţi negustori, întinse mâna şi mă înşfacă de 
pielea de la ceafa, cum ai înşfaca o legătură de rufe. Mă suci apoi şi mă 
răsuci în toate chipurile, pipăindu-mă cum face măcelarul cu un cap de oaie. 
Ci de bună seamă că trebuie să mă fi găsit nu prea pe pofta lui, fleşcăit de 
spaimă cum eram, şi cu grăsimea de sub piele topită de ostenelile călătoriei 
şi de necazuri. Atunci îmi dădu drumul lăsându-mă să mă rostogolesc la 
pământ, şi îl înşfacă pe vecinul de lângă mine, şi îl apipăi precum mă 
apipăise şi pe mine, da spre a-l arunca apoi şi a-l înşfaca pe următorul. Îi luă 
în felul acesta pe toţi negustorii, unul după altul, şi ajunse la urmă de tot la 
căpitanul corăbiei. 

Or, reizul era om gras şi plin de carne, şi de altminteri era cel mai teafăr şi 
cel mai zdrahon dintre toţi inşii de pe naie. Încât alegerea uriaşului cel 
înfricoşător nu zăbovi a se opri asupra lui: îl luă în gheare cum ar ţine 
măcelarul un miel, îl trânti la pământ, îi puse un picior în gât şi, dintr-o 
smucitură, îi şi frânse grumazul. Apucă atunci o ditamai frigare dintre 
frigările pomenite şi i-o înfipse în gură spre a i-o petrece până prin fund. 
Atunci aprinse un foc mare de lemne în cuptorul de lut care se afla în sală, îl 
propti în toiul flăcărilor pe reizul înţiglat şi începu să-l răsucească încetişor- 


încetişor până la prăjirea deplină, îl trase atunci din foc şi se apucă să-l rupă 
în bucăţi, cum s-ar face cu un pui de găină, slujindu-se de unghii. După care 
înfulecă totul într-o clipeală de ochi. Pe urmă supse oasele, le goli de 
măduvă şi le aruncă peste mormanele ce se grămădeau în sală. 

Când îşi isprăvi cina, uriaşul cel înfricoşător se duse să se întindă pe laviţă, 
ca să mistuie, şi nu zăbovi să adoarmă, sforăind întocmai ca un bivol pe 
care l-ai sugruma, ori ca un măgar pe care l-ai stâmi să ragă. Rămase să 
doarmă aşa până dimineaţa. Îl văzurăm atunci că se scoală şi că pleacă 
precum venise, lăsându-ne îngheţaţi de spaimă. 

Când ne încredinţarăm pe deplin că plecase, ne smulserăm din tăcerea 
îngrozită pe care o păstrasem toată noaptea, ca să ne împărtăşim într-un 
sfârşit unii altora gândurile şi ca să suspinăm şi să ne tânguim, cugetând la 
soarta ce ne aşteaptă. 

Şi ne spuserăm cu jale: 

— De ce n-om fi murit noi înecaţi în mare ori mâncaţi de maimuțe, mai 
bine decât să fim prăjiţi pe jar? Pe Allah! asta-i o moarte tare afurisită! Da 
ce să faci! Ceea ce vrea Allah aceea va să se întâmple! Nu este mântuire 
decât numai întru Allah cel Atotputernic! 

leşirăm atunci din clădirea aceea şi toată ziua ne vânzolirăm prin insulă, 
căutând vreo ascunzătoare unde să ne punem la adăpost, da degeaba; că 
ostrovul acela era neted şi nu avea nici peşteri, nici nimic care să ne scape 
de căutările uriaşului. Încât, cum se lăsa seara, găsirăm că era mai cuminte 
să ne întoarcem la palat. 

Da de-abia ajunsesem noi acolo, că omul cel cumplit îşi şi vădi sosirea cu 
un bubuit de tunet şi cu înşfăcarea unuia dintre negustorii tovarăşi ai mei, 
pe care, după pipăituri şi frământături, zori să-l înţigleze, să-l frigă şi să-l 
înfulece în pântecele său, pentru ca apoi să se întindă pe laviţă şi să sforăie 
ca o vită cu beregăţile tăiate, până dimineaţa. Se deşteptă atunci şi se întinse 
grohăind crâncen, şi plecă, fără a se mai îngrija de noi, de parcă nici nu ne- 
ar mai fi văzut. 

După ce plecă, şi întrucât avurăm vreme să cugetăm la starea noastră cea 
jalnică, strigarăm cu toţii deodată: 

— Haidem să ne aruncăm în mare şi să murim înecaţi, mai degrabă decât 
să sfârşim fripţi şi înfulecaţi! Că atare moarte este tare cumplită! 

Cum stam gata să punem în fapt socoata aceasta, unul dintre noi se ridică 
şi spuse: 


— Ascultaţi-mă, fraţilor! Nu socotiți că ar fi mai bine să-l omorâm noi pe 
omul cel negru, până a nu ne prăpădi el? 

Eu atunci, la rându-mi, ridicai un deget şi spusei: 

— Ascultaţi-mă, fraţilor! În împrejurarea că chiar aveţi să vă hotărâți a-l 
omori pe omul cel negru, s-ar cădea dintru-ntâi să începem cu a ne folosi de 
trunchiurile de pomi de care este plin malul ca să ne întocmim o plută cu 
care să putem fugi de pe ostrovul acesta blestemat, după ce avem să 
mântuim lumea de varvarul acesta mâncător de musulmani! Avem să 
răzbatem atunci până la vreo insulă, cu mila sorții care are să ne trimită vreo 
corabie ca să ne întoarcem în ţara noastră! Oricum, chiar dacă pluta noastră 
are să se scufunde şi noi să ne înecăm, tot avem să ocolim frigarea şi tot nu 
vom fi săvârşit o faptă nelegiuită omorându-ne singuri. Moartea noastră arc 
să fie o mucenicie şi are să fie ţinută la socoteală în ziua Răsplătirii... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei suta noapte 


Spuse: 


„..Moartea noastră are să fie mucenicie şi are să fie ţinută la socoteală în 
ziua Răsplătirii! 

Atunci negustorii strigară toţi: 

— Pe Allah! E un gând strălucit şi o faptă cugetată! 

Numaidecât ne duserăm pe țărm şi ne întocmirăm pluta cu pricina, pe care 
avuserăm grijă să punem ceva merinde, precum poame şi nişte nolbotine 
bune de mâncat; apoi ne întorserăm la dam să aşteptăm tremurând venirea 
omului negru. 

Şi veni, cu un bubuit de tunet; iar nouă ni se păru că vedem intrând un 
câine uriaş turbat. 'Trebui să ne îndârjim a mai vedea iarăşi, fără să crâcnim, 
cum e înţiglat şi prăjit unul dintre soţii noştri, care fu ales pentru grăsimea şi 
trupeşia lui, după pipăituri şi frământături. Da după ce fiara cea 
înfricoşătoare adormi şi începu să sforăie cu bufnituri, socotirăm să ne 
prilejuim de somnul lui spre a-l face neprimejdios pe totdeauna. 

Drept aceea, luarăm două dintre frigările uriaşe de fier şi le încinserăm în 
foc până se făcură albe de roşii; apoi le înşfăcarăm vârtos cu mâinile de 
capătul cel rece şi, întrucât erau tare grele, ne însoţirăm mai mulţi spre a le 
ridica pe fiecare în parte. Şi ne apropiarăm încetişor, şi toţi laolaltă 
împlântarăm cele două frigări dintr-odată în cei doi ochi ai insului cel negru 


şi cumplit care dormea, şi împinserăm în ele din toate puterile noastre, în 
aşa chip încât rămase orb pe deplin. 

Pesemne că trebuie să fi simţit o durere până peste poate, căci răcnctul pe 
care îl dădu fu aşa de înfricoşat, încât dintr-odată ne rostogolirăm pe jos cât 
colo. Şi sări de-a orbişelea şi, întinzându-şi mâinile în gol, încerca, urlând şi 
bâjbâind în toate părţile, să-l înşface pe vreunul dintre noi. Da noi avusesem 
răgaz să ne ferim şi să ne aruncăm cu pântecele la pământ, care la dreapta, 
care la stânga, într-aşa chip încât el nu da decât de gol, de fiecare dată. 
Încât, dacă văzu că nu poate să izbândească, până la urmă se îndreptă pe 
pipăitele înspre uşă şi ieşi dând nişte ţipete înfricoşate. 

Noi atunci, încredinţaţi că uriaşul orb are să moară până la urmă de chin, 
prinserăm a ne mai linişti şi, cu pas agale, ne îndreptarăm înspre mare. 
Potrivirăm oleacă mai bine pluta, ne aburcarăm pe ea, o desprinserăm de la 
țărm şi începurăm să vâslim ca să ne depărtăm, când deodată îl văzurăm pe 
uriaşul cel orb cum gonea după noi, călăuzit de o muiere uriaşă, încă şi mai 
cumplită şi mai hâdă decât el. Când ajunseră pe țărm, scoaseră nişte strigăte 
năprasnice văzând că ne depărtam; pe urmă fiecare înşfacă nişte bucătoaie 
de stâncă şi începu să ne bată cu ele, aruncându-le asupra plutei. Izbutiră 
astfel să ne nimerească şi să-i înece pe toţi tovarăşii mei, în afară de mine şi 
de alţi doi. Şi tustrei dovedirăm într-un sfârşit să ieşim dincolo de bătaia 
pietrelor aruncate după noi. 

Ajunserăm curând în largul mării unde fuserăm luaţi de vânt şi împinşi 
înspre un ostrov care se află la două zile depărtare de cel pe care era să 
pierim înţiglaţi şi fripţi. Puturăm să găsim acolo nişte poame care să nu ne 
lase să ne dăm sufletul; apoi, întrucât se şi făcuse noapte bine, ne căţărarăm 
într-un copac ca să ne petrecem noaptea acolo. 

Când ne trezirăm dis-de-dimineaţă, cel dintâi lucru ce ni se înfăţişă 
dinaintea ochilor înspăimântați fu un şarpe cumplit, gros cât copacul în care 
ne aflam, şi care îşi sulița înspre noi nişte ochi ca pojarul, căscând o gură 
mare cât o şură. Şi deodată se desfăşură, iar capu-i se şi îţi deasupra noastră, 
în vârful pomului. Îl hăpăi în gură pe unul dintre tovarăşii mei şi îl îmbucă 
până la umeri, apoi, cu încă o înghiţitură, îl înfulecă de tot. Şi îi şi auzirăm 
oasele nenorocitului cum trosneau în pântecele şarpelui, care lunecă jos din 
pom şi ne lăsă zdrobiţi de spaimă şi de jale. Şi gândeam: „Pe Allah! fiecare 
fel de moarte este mai păcătos decât cel de mai înainte!” 

Bucuria că scăpasem de frigarea căpcăunului cel negru se preschimba 
acuma într-o presimţire încă şi mai rea decât toate câte le pătimisem! Nu 


este mântuire 
decât numai 
întru Allah! 

Da tot mai 
avuserăm 
putere să ne 
dăm jos din 
pom şi să 
culegem câteva 
poame pe care 
le mâncarăm, şi 
să ne potolim 
setea cu apa de 
la izvoare. 
După care 
scotocirăm prin 
ostrov căutând 
vreun copac 
mai de temei 
decât cel din 
noaptea trecută, 
şi până la urmă ` 
dibăcirăm un <“ 
pom de oœ 
înălţime A 
uluitoare care < 
ni se păru că ar 
putea să ne 
adăpostească mai cu folos. Ne căţărarăm în el la căderea noptii şi, după ce 
ne aşezarăm cât puturăm mai bine, începusem să aţipim, când un şuierat şi o 
zarvă de ramuri frânte ne deşteptă, şi, până a avea vreme să facem vreo 
mişcare ca să ne ferim, şarpele îl şi înşfăcase pe tovarăşul meu, care 
rămăsese căţărat ceva mai jos decât mine, şi dintr-o înghiţitură îl şi 
înfulecase pe trei sferturi. Îl văzui apoi cum se încolăceşte împrejurul 
pomului şi cum face să trosnească în pântecele lui oasele celui de pe urmă 
tovarăş al meu pe care îl isprăvea de înghiţit. Apoi, lăsându-mă mort de 
spaimă, se trase de pe copac. 


Şi rămăsei mai departe înţepenit în pom până dimineaţa, şi de-abia atunci 
mă îndemnai să cobor. Cea dintâi pornire a mea fu de a mă duce să mă 
arunc în mare, ca să isprăvesc cu o viaţă ticăloasă şi plină de spaime care de 
care mai cumplite; ci mă oprii în drum, întrucât sufletul nu mi se învoia, dat 
fiind că sufletul este un lucru de preţ; ba chiar îmi şi oblici un gând de la 
care mi s-a şi tras scăparea. 

Mă apucai să caut niscaiva lemne şi, după ce le găsii din belşug, mă 
întinsei pe pământ şi luai o butură mare pe care mi-o înţepenii straşnic la 
tălpile picioarelor, în toată lungimea ei; luai pe urmă alta şi mi-o înţepenii 
pe latura din stânga, o alta pe latura din dreapta, o a patra peste pântece, şi o 
a cincea, mai groasă şi mai lungă decât celelalte, mi-o înţepenii la cap. Într- 
acest chip mă aflam înconjurat de nişte pereţi de ciotârci care, din toate 
părţile, steteau stavilă dinaintea gurii şarpelui. Când isprăvii, rămăsei întins 
pe pământ şi aşteptai acolo ce mi se hărăzise de soartă. 

La căderea nopţii, şarpele nu zăbovi să se ivească. De cum mă zări, se şi 
repezi la mine şi dădu să mă înfulece în pântecele lui; da se împiedică în 
rascote. Atunci începu să se vânzolească şi să se târcolească împrejurul meu 
ca să încerce să mă înhaţe pe la vreun loc mai prielnic, ci nu dovedi să 
izbutească în pofida tuturor strădaniilor lui şi măcar că mă hărţui în toate 
chipurile. Îşi trecu astfel toată noaptea chinuindu-mă, iar eu mă şi vedeam 
mort şi-i simţeam în faţă răsuflarea împuţită. Până într-un sfârşit mă lăsă 
acolo, în revărsat de ziuă, şi plecă plin de ciudă asupra mea şi până peste 
poate de îndârjit şi de mâniat. 

După ce mă încredinţai că plecase într-adevăr... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute una noapte 


Spuse: 


...După ce mă încredinţai că plecase într-adevăr, întinsei mâna şi mă 
desfăcui din curpenii cu care mă legasem de crăcane. Da eram aşa de 
amorţit, că nici nu izbutii dintru-ntâi să-mi mişc mâinile ori picioarele şi, 
vreme de câteva ceasuri, nici nu mai nădăjduii că am să mai pot vreodată 
să-mi dobândesc iarăşi folosinţa lor. Da până la urmă tot izbutii să mă ridic 
în picioare şi, încet, încet, putui să păşesc şi să umblu de colo, colo prin 
insulă. Mă îndreptai înspre mare unde, de cum ajunsei, zării în depărtări o 
corabie, cu toate pânzele în vânt, lunecând cu iuţeală mare. 


La priveliştea aceea, începui să-mi vântur mâinile şi să tip ca un nebun; pe 
urmă îmi desfăşai banda de mătase a turbanului şi, agăţându-l de o 
drughineaţă dintr-un pom, îl săltai deasupra capului şi mă silii să fac nişte 
semne care să se bage de seamă de pe naie. 

Se îndură soarta ca strădaniile să nu-mi fie zadarnice. Într-adevăr, văzui 
curând cum corabia îşi întoarce puntea şi se îndreaptă înspre uscat; şi, nu 
peste mult, eram cules de reiz şi de oamenii lui. 

De cum ajunsei pe puntea corăbiei, dintru-întâi mi se dădură nişte haine ca 
să-mi acopăr golătatea, dat fiind că încă de mult mi se rupsese cele cu care 
eram îmbrăcat; pe urmă mi se aduse să mănânc, ceea ce făcui cu mare 
poftă, după atâtea ajunări pătimite; da ceea ce chiar că îmi vrăji sufletul fu 
mai cu seamă o apă proaspătă taman cum se cuvine şi cu adevărat desfătată, 
din care băui pe săturate. Încât inima mi se linişti şi sufletul mi se potoli, şi 
simţii tihna şi bunăvoia cum coboară într-un sfârşit în trupul meu istovit. 

Începui aşadar să trăiesc iarăşi, după ce văzusem moartea cu ochii mei 
amândoi; şi îl binecuvântai pe Allah pentru mila lui şi îi mulţumii că pusese 
capăt pătimirilor mele. Într-acest chip, nu zăbovii să mă scutur pe deplin de 
tulburările şi de ostenelile mele, până într-atâta cât nu eram departe de a 
gândi că toate acele năprăsnicii nu mi se întâmplaseră decât în vis. 

Plutirea ne fu minunată şi, cu îngăduinţa lui Allah, vântul ne fu prielnic 
toată vremea şi ne ajută să tragem norocit la ţărmurii unui ostrov pe nume 
Salahata, unde urma să facem popas şi la cheiul căruia reizul porunci să se 
arunce ancora spre a le îngădui negustorilor să coboare şi să-şi vadă de 
alişverişurile lor. 

După ce călătorii coborâră pe uscat, cum numai eu rămăsesem pe punte, 
din lipsă de mărfuri de vândut ori de cumpărat, reizul veni la mine şi îmi 
spuse: 

— Ascultă ce vreau să-ţi spun! Eşti om sărac şi străin, şi ne-ai povestit câte 
necazuri ai pătimit în viaţa ta. Încât aş vrea acuma să-ţi fiu de oarecare folos 
şi să te ajut să te întorci în ţara ta, aşa ca, atunci când ai să te gândeşti la 
mine, să te gândeşti cu drag şi să chemi asupra-mi milele lui Allah! 

Eu îi răspunsei: 

— De bună seamă, o, reizule! nu am să preget să mă rog pentru tine! 

El îmi spuse: 

— Află că, de-atunci sunt câţiva ani, am avut cu noi un călător care s-a 
pierdut pe un ostrov unde făcusem popas. Şi de-atunci încoace nu am mai 
avut nicio ştire despre el şi nu ştim dacă a murit ori dacă mai este în viaţă. 


Cum avem în cala naiei mărfurile rămase de la acel călător, mi-a venit în 
gând să ţi le încredinţez pentru ca, oprindu-ţi misitia cuvenită din câştig, să 
le vinzi pe ostrovul acesta şi să-mi aduci preţul lor pentru ca eu, când am să 
mă întorc la Bagdad, să pot să i-l înmânez, dacă o fi izbutit să se întoarcă în 
cetatea lui. 

Iar eu răspunsei: 

— Îţi datorez ascultare şi supunere, o, stăpâne al meu! Şi chiar că am să-ţi 
port şi mai multă îndatorinţă pentru ceea ce vrei să mă faci a dobândi în 
chip cinstit! 

Atunci căpitanul le porunci năierilor să scoată mărfurile din stivă şi să le 
ducă pe țărm, pentru mine. Pe urmă îl chemă pe sameşul de pe corabie şi îi 
spuse să le socotească şi să le scrie, bucată cu bucată. Şi sameşul răspunse: 

— Ale cui sunt mărfurile acelea şi pe numele cui trebuie să le scriu? 

Reizul răspunse: 

— Pe stăpânul mărfurilor îl chema Sindbad Marinarul. Acuma scrie-le pe 
numele acestui călător sărman, şi întreabă-l cum îl cheamă. 

Vorbele acestea ale căpitanului, rămăsei uluit de mirare şi strigai: 

— Păi eu sunt Sindbad Marinarul! 

Şi, privind cu luare aminte la reiz, cunoscui că el era cel care, la începutul 
celei de a doua călătorii a mea, mă uitase pe ostrovul pe care adormisem. 

Încât tulburarea mea fu până peste poate la brodeala aceea neaşteptată, şi 
urmai: 

— O, reizule, au nu mă mai cunoşti? Eu sunt, chiar eu, Sindbad Marinarul, 
cel născut la Bagdad! Ascultă povestea mea! Adu-ţi aminte, o, căpitane, că 
chiar eu sunt cel care a coborât pe ostrov, sunt atâţia ani de atunci, şi care nu 
s-a mai întors. Într-adevăr, adormisem lângă un izvor minunat, după ce 
mâncasem oleacă, şi nu m-am mai trezit decât ca să văd corabia ce se şi 
depărtase pe mare. De altminteri, mulţi dintre negustorii de la muntele de 
diamante m-au văzut şi ar putea să mărturisească că chiar eu sunt Sindbad 
Marinarul! 

Nici nu apucasem eu să isprăvesc lămuririle, că unul dintre negustori, care 
se întorsese pe punte să-şi ia mărfurile, veni la mine, mă măsură cu luare- 
aminte şi, de îndată ce sfârşii de vorbit, îşi plesni palmele una de alta a 
uimire şi strigă: 

— Pe Allah! o, voi toţi, nu mă credeaţi când v-am istorisit mai cândva 
întâmplarea ciudată pe care am trăit-o la muntele de diamante, unde v-am 
spus că am dat de un ins legat de un hartan de oaie şi ridicat din vale pe 


munte de o pasăre numită rokh! Ei bine, iacătă-l pe omul acela! Chiar 
acesta este Sindbad Marinarul, omul cel mărinimos care mi-a dăruit nişte 
diamante atâta de frumoase! 

Şi, după ce vorbi într-acest chip, negustorul veni să mă sărute ca pe un 
frate pierdut şi găsit. 

Atunci reizul corăbiei mă măsură o clipită şi deodată cunoscu şi el că eu 
sunt Sindbad Marinarul. Şi mă luă în braţe cum l-ar fi luat pe chiar fiul său 
şi îmi spuse: 

— Pe Allah, o, stăpâne al meu, povestea ta este uluitoare şi păţania ta este 
de-a mirărilea! Ci binecuvântat fie Allah, carele a îngăduit să ne întâlnim 
iarăşi şi să-ţi găseşti mărfurile şi bunurile! 

Pe urmă porunci să fie cărate pe uscat toate mărfurile mele ca să le vând, 
numai întru câştigul meu de data aceasta. Şi câştigul pe care îl dobândii 
chiar că fu nemăsurat de mare şi mă despăgubi până peste orice nădejde de 
toate câte vremurile mă făcuseră să pierd până aci. 

După care lăsarăm insula Salahata şi ajunserăm în ţara Sândului, unde 
vândurăm şi cumpărarăm aşijderea. 

În mările acelea depărtate, am văzut lucruri uimitoare şi minunăţii fără de 
număr despre care nu pot să vă fac o povestire cu de-amănuntul. Da, printre 
altele, am văzut un peşte care avea chip de vacă, şi un altul care semăna cu 
măgarul. Asemenea am văzut o pasăre ce se năştea dintr-o scoică de mare, 
şi ai cărei pui trăiesc la faţa apei, fără ca să zboare vreodată înspre uscat. 

După asta ne urmarăm plutirea, cu îngăduinţa lui Allah, şi ajunserăm într- 
un sfârşit la Bassra, unde nu ne oprirăm decât puţine zile, pentru ca apoi să 
intrăm în Bagdad. 

Pornii atunci înspre uliţa mea, intrai în casa mea, dădui bineţe rudelor, 
prietenilor şi vechilor mei tovarăşi, şi împărţii danii mari la văduve şi la 
orfani. Mă întorsesem, într-adevăr, mai bogat ca oricând de pe urma 
deverurilor pe care le izbândisem vânzându-mi mărfurile. 

Ci mâine, o, prietenii mei, de-o vrea Allah, am să vă istorisesc povestea 
celei de a patra călătorii, care le întrece ca minunare pe cele trei pe care le- 
aţi ascultat. 


Pe urmă Sindbad Marinarul puse să i se dea, ca şi în zilele de mai înainte, 
o sută de galbeni lui Sindbad Hamalul, poftindu-l să vină şi a doua zi. 

Hamalul nu pregetă a-i da ascultare şi, în ziua următoare, se întoarse să 
asculte cele ce, la sfârşitul cinei, avea să istorisească Sindbad Marinarul... 


În clipita accasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a trei sute doua noapte 


Spuse: 


„„„se întoarse să asculte ceea ce, la sfârşitul cinei, avea să istorisească 
Sindbad Marinarul. 


Cea de a patra istorisire dintre istorisirile lui Sindbad Marinarul şi 
care este cea de a patra călătorie 


Şi Sindbad Marinarul spuse: 

Nici huzurile, nici zaiafeturile vieţii de la Bagdad, o, prietenii mei, nu au 
putut să mă fac a da uitării călătoriile. 

Dimpotrivă, nu îmi mai aduceam deloc aminte de caznele îndurate şi de 
primejdiile trăite. Iar sufletul cel viclean, care mă îmboldea, nu zăbovi a-mi 
înfăţişă foloasele ce le-aş avea străbătând iarăşi meleagurile altor oameni. 
Încât nu mai putui să mă împotrivesc ispitelor lor şi, într-o zi, lăsându-mi 
casa şi averile, luai cu mine o mare grămadă de mărfuri scumpe, cu mult 
mai multe decât luasem în celelalte călătorii ale mele, şi de la Bagdad plecai 
la Bassra, unde mă îmbarcai pe o corabie mare în tovărăşia unor negustori 
de vază tare bine preţuiţi în târg. 

Călătoria noastră pe mare, din mila lui Allah, la început fu strălucită. 
Treceam de la insulă la insulă şi de la un uscat la alt uscat, vânzând, şi 
cumpărând, şi izbândind câştiguri tare pricopsite, până ce într-o zi, în larg 
de mare, reizul porunci să se arunce ancora şi strigă înspre noi: 

— Suntem pierduţi fără de scăpare! 

Şi deodată o pală de vânt năprasnică rocoşi marea toată, care se năpusti 
asupra corăbiei, o sparse în toate chipurile şi îi smulse pe călători, cu 
căpitan, cu năieri şi cu mine cu tot. Şi dintru-ntâi toată lumea se înecă, iar 
eu aşijderea. 

Da eu izbutii, din mila lui Allah, să dau, prin genune, de o bârnă din 
corabie, de care mă încleştai cu mâinile şi cu picioarele, şi pe care fusei 
bălăbănit vreme de o jumătate de zi, dimpreună cu alţi negustori care 
izbutiseră să se agaţe de ea ca şi mine. 

Atunci, tot lopătând din mâini şi din picioare, ajunserăm până la urmă, 
ajutaţi de vânt şi de bătaia apelor, să fim aruncaţi, ca nişte scânduri, pe 


jumătate ca şi morţi de frig şi de spaimă, pe ţărmul unui ostrov. 

Şezurăm o noapte întreagă zdrobiţi, fără de mişcare, pe ţărmul acelui 
ostrov. Da a doua zi izbutirăm să ne ridicăm şi să pornim înspre lăuntrul 
ostrovului, unde zărirăm o aşezare către care ne îndreptarăm. 

La sosirea noastră, văzurăm cum ieşea pe poarta acelei aşezări o ceată de 
oameni goi de-a binelea şi negri care, fără a ne spune o vorbă, ne înhăţară şi 
ne împinseră să intrăm într-o sală unde, pe un jet înalt, şedea un sultan. 

Sultanul ne porunci să şedem jos, iar noi şezurăm. Atunci dinainte ni se 
aduseră nişte tablale pline cu nişte bucate de care nu mai văzusem în toată 
viaţa noastră nicăierea. Vederea lor mie nu îmi stârni deloc pofta, osebit de 
tovarăşii mei care le mâncară cu înfulecături, ca să-şi astâmpere foamea ce-i 
rodea de când cu prăpădul corăbiei noastre. Cât despre mine, nelăcomia de 
atunci fu pricina ce avea să-mi mântuie viaţa până astăzi. 

Căci, de la cele dintâi îmbucături, o hulpăvie nemăsurată îi potopi pe 
tovarăşii mei, care începură să hăpăie ceasuri şi ceasuri în şir tot ce li se 
aducea, cu nişte schime de nebuni şi cu nişte pufnituri de pomină. 

Pe când ei se aflau în starea aceea, oamenii cei goi aduseră o oală plină cu 
un fel de ir cu care îi unseră pe trup, şi a cărui urmare asupra pântecelui lor 
fu nemaipomenită. Într-adevăr, văzui cum pântecele tovarăşilor mei se 
umflă treptat, treptat în toate părţile, până ce ajunse mai mare decât un 
cimpoi umflat: iar pofta le sporea pe măsură, până acolo încât urmară a 
mânca mai departe fără de contenire, în vreme ce eu mă uitam la ei, speriat 
de a lua seama că burdihanul nu li se mai umple. 

Or eu, dacă văzui urmarea aceea asupra tovarăşilor mei, stăruii a nu mă 
atinge neam de bucatele acelea şi nu mă înduplecai să mă las uns cu ir. Şi 
chiar că acea cumpătare îmi fu mântuitoare, întrucât mi se vădi că oamenii 
aceia goi erau mâncători de carne de om şi că se slujeau de acele felurite 
mijloace spre a-i îngrăşa pe oamenii ce le cădeau în mână şi spre a le face 
carnea în felul acesta mai fragedă şi mai mustoasă. lar cât despre sultanul 
acelor mâncători, mi se vădi că era căpcăun. I se gătea în fiece zi ca friptură 
câte un om îngrăşat după tipicul acela; cât despre inşii cei goi, lor nu le 
plăcea friptura şi mâncau carne de om crudă, fără niciun fel de găteală, aşa 
cum era. 

În acea jalnică încredințare, spaima de soarta mea şi de cea a tovarăşilor 
mei ajunse cu atâta mai fără de margini, cu cât în curând băgai de seamă o 
scădere vădită a judecății tovarăşilor mei, pe măsură ce pântecele li se 
îmburdiha şi făptură li se umfla. Ba până la urmă ajunseră de se 


îndobitociră cu totul de-atâta mâncare şi, dacă se făcură întocmai ca nişte 
vite de zalhana, fură daţi în paza unui păstor care în fiecare zi îi ducea la 
păscut în pajişte. 

Cât despre mine, foamea pe de o parte şi frica pe de alta mă prefacuseră în 
chiar umbra mea, iar carnea mi se uscase pe oase. Încât dacă mă văzură aşa 
de jigărit şi de scofâlcit, băştinaşii de pe ostrovul acela nu se mai îngrijară 
de mine şi mă dădură cu totul uitării, de bună seamă socotindu-mă 
nevrednic a fi gătit ca friptură pentru sultanul lor, ba nici baremi la grătar. 

Lipsa aceea de veghere din partea ostrovenilor cei negri şi goi îmi îngădui 
într-o zi să mă depărtez de sălaşele lor şi să pornesc înspre altă zare. În 
drumul meu, dădui peste păstorul care mâna la păscut ciurda alcătuită de 
nenorociţii mei de tovarăşi, îndobitociţi de pântecul lor. Grăbii a mă afunda 
în ierburile cele înalte şi de a merge şi de a alerga spre a-i pierde din vedere, 
atâta de amarnic prilej de chinuri şi de jale îmi era înfăţişarea lor. 

Soarele amurgise de mult, da eu nu conteneam să merg. Mersei mai 
departe tot înainte noaptea toată, fără să mă încerce nevoia de a dormi, atâta 
de tare mă stăpânea frica să nu cad iarăşi pe mâna negrilor mâncători de 
carne de om. Şi mersei înainte şi toată ziua următoare, şi tot aşa încă alte 
şase zile, neluându-mi decât numai răgazul trebuitor pentru vreo odihnă 
care să-mi îngăduiască a-mi urma drumul înspre neştiut. Şi, drept toată 
hrana, culegeam ierburi de pe jos şi le mâncam, atâta numai cât să nu-mi 
dau sufletul de foame. 

În dimineaţa celei de a opta zile... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute treia noapte 


Spuse: 


...În dimineaţa celei de a opta zile, ajunsei pe ţărmul de dincolo al 
ostrovului şi zării oameni ca şi mine, albi şi îmbrăcaţi cu haine, şi care se 
îndeletniceau cu culesul boabelor de piper de prin tufărişurile de care era 
acoperit meleagul acela. Când mă zăriră şi ei, se strânseră ciotcă împrejurul 
meu şi îmi grăiră pe limba mea cea arăbească, pe care de atâta amar de 
vreme nu o mai auzisem. 

Mă întrebară cine sunt şi de unde vin. Eu răspunsei: „O, oameni buni, sunt 
om străin şi sărman!” Şi le istorisii ce necazuri şi ce primejdii îndurasem. 


scap de la înfulecătorii de came de om, îmi aduseră de mâncat şi de băut, 
mă lăsară să mă odihnesc vreme de un ceas, apoi mă luară în luntrea lor ca 
să mă înfăţişeze sultanului lor a cărui cetate de scaun era pe un alt ostrov 
din vecinătate. 

Ostrovul în care domnea sultanul avea drept cetate de scaun un oraş tare 
plin de lume, îmbelşugat cu toate cele ale traiului, plin de sukuri şi de 
negustori ale căror prăvălii erau încărcate cu lucruri de preţ, străbătut de 
ulite frumoase pe care treceau mulţime de oameni călări pe cai strălucitori, 
da fără de şei şi fără de scări. Încât, atunci când îi fusei înfaţişat sultanului, 
după salamalecuri nu pregetai să-i mărturisesc mirarea în care mă aflam de 
a vedea oamenii cum călăresc pe deşelate. Şi îi spusei: 

— Pentru care pricină, o, stăpâne şi doamne al nostru, nu vă slujiţi aici de 
şei? Şaua este un lucru tare înlesnitor la mersul călare! Şi-apoi îl face pe 
călăreț mai stăpân pe calul său! 

Sultanul rămase tare nedumerit de vorbele mele şi mă întrebă: 

— Păi da ce vrea să fie o şa? Atare lucru nu am văzut niciodată în viaţa 
noastră! 

Eu îi spusei: 

— Nu ai vrea să-mi îngăduieşti a-ţi meşteri o şa spre a putea să-i încerci 
priinţa şi să-i preţăluieşti multumirea? 

El îmi răspunse: 

— De bună seamă! 

Atunci cerui să vină un tâmplar şi îl pusei să tâmplărească, sub ochii mei, 
tarniţa pentru o şa, aidoma după arătările mele. Şi şezui lângă el până ce 
isprăvi. Atunci căptuşii eu însumi tamiţa cu straturi de dimie şi cu săftiele, 
şi la urmă o împodobii de jur împrejur cu chindiseli de aur şi cu ciucuri de 
felurite culori. Cerui apoi să vină un fierar pe care îl învăţai meşteria de a 
făuri o zăbală şi nişte scări; iar el meşteri desăvârşit lucrurile acestea, 
întrucât nu mă dezlipii de lângă el nicio clipită. 

Când totul fu îndeplinit fără de cusur, alesei calul cel mai arătos din 
grajdurile sultanului, îl înşăuai şi îi pusei frâul şi îl dichisii strălucit, fără a 
uita să-i pun fel de fel de ţarţamuri de podoabă, precum fotaze de cele lungi, 
canafuri de mătase şi de aur, ciucure în frunte şi gâtar albastru. Şi mă dusei 
de îndată să i-l înfăţişez sultanului, care aştepta de câteva zile cu mare 
nerăbdare. 

Sultanul încălecă numaidecât şi se simţi atâta de bine cumpănit şi fu atâta 
de mulţumit de acea născocire, încât îmi dovedi multumirea sa cu nişte 


daruri straşnice şi cu peşcheşuri mari. 

Când văzu şi vizirul şaua şi se încredinţă cu cât este ea mai presus de 
chipul de a călări de mai înainte, mă rugă să-i fac şi lui una la fel. Iar eu 
binevoii să mă înduplec. Atunci toţi mai-marii din împărăție şi toţi 
dregătorii râvniră să aibă şi ei o şa şi îmi cerură să le-o fac. Şi îmi dădură 
atâtea daruri, cât în puţină vreme ajunsei omul cel mai bogat şi cel mai de 
vază din cetate. 

Ajunsesem prietenul sultanului şi, când mă dusei într-o zi la el ca de 
obicei, se întoarse înspre mine şi îmi spuse: 

— Ştii bine, Sindbad, că îmi eşti tare scump! Ai ajuns, în saraiul meu, ca 
unul de-ai mei, şi nu mai pot să mă lipsesc de tine, nici să îndur gândul că ar 
veni o zi când să ne părăseşti. Doresc, aşadar, să-ţi cer un lucru, fără a te 
vedea că te împotriveşti! 

Eu răspunsei: 

— O, Maria Ta, porunceşte! Puterea ta asupra-mi este durată pe milele tale 
şi pe mulţumita pe care ţi-o datorez pentru tot binele cu care îţi sunt 
datornic de la venirea mea în accastă împărăție! 

El răspunse: 

— Doresc să te însor la noi cu o femeie frumoasă, nurlie, desăvârşită, 
bogată şi ca arginţi şi ca haruri, pentru ca ea să te înduplece să rămâi pe 
totdeauna în cetatea noastră şi la saraiul meu. Aşa că îţi cer să nu care 
cumva să te lepezi de socoata şi de vorbele mele! 

Eu, la spusele accstea, rămăsei tare încurcat, lăsai capu-n jos şi nu putui să 
dau niciun răspuns, aşa mă sugruma împrejurarea. Încât sultanul mă întrebă: 

— Pentru ce nu-mi răspunzi, o, copilul meu? 

Eu îngăimai: 

— O, sultane al vremilor, socoata este socoata ta, iar eu sunt robul tău! 

Numaidecât sultanul trimise după cadiu şi după martori şi îmi dădu pe loc 
de soţie o femeie hanâmă, de viţă înaltă, tare bogată, stăpână peste multe 
bunuri, damuri de case şi moşii, şi procopsită cu o frumuseţe mare. Totodată 
mă milui cu un sarai, plin cu de toate, cu slugile, robii şi roabele lui, şi cu o 
nafaca într-adevăr împărătească. 

Încât trăii într-o tihnă deplină şi ajunsei până peste poate de mulţumit şi de 
înflorit. Şi mă bucuram de pe acum că am să pot într-o zi să scap din cetatea 
aceea şi să mă întorc la Bagdad luând-o cu mine şi pe soţia mea; căci tare o 
îndrăgisem, iar înţelegerea dintre noi era desăvârşită. Da când un lucru a 
fost hotărât de soartă, nicio putere omenească nu-l mai poate face să se 


abată. Şi care-i făptura aceea care poate să cunoască cele ce vor veni? Şi, 
vai! avea să mi se dovedească încă o dată că toate socoatele noastre sunt 
jocuri de copii faţă de voia sorții. 

Într-o zi, soţia vecinului meu, din porunca lui Allah, muri. Cum vecinul 
îmi era prieten, mă dusei la el ca să-l alin spunându-i: 

— Nu te mâhni mai mult decât este îngăduit, bre vecine! Allah are să te 
despăgubească în curând dându-ţi o soţie încă şi mai binecuvântată! 
Alungească-ţi Allah zilele! 

Da vecinul, uluit de vorbele mele, săltă capul şi îmi spuse: 

— Cum de poţi să-mi urezi viaţă lungă când ştii bine că nu mai am decât 
un ceas de trăit? 

Eu atunci rămăsei uluit la rându-mi, şi îi spusei: 

— Vecine, pentru ce vorbeşti aşa, şi de unde asemenea presimţiri? Din 
mila lui Allah, eşti bine sănătos, şi nimic nu te ameninţă! Au nu cumva vrei 
să te omori cu mâna ta? 

El răspunse: 

— A! văd acuma bine că tu habar nu ai de obiceele din ţara noastră. Află 
dar că datina cere ca tot soţul rămas în viată să fie înmormântat de viu cu 
soţia sa moartă, şi că orice femeie rămasă în viaţă să fie înmormântată cu 
soţul ei mort. Este un lucru de neabătut! Şi tot acuma am să fiu şi eu 
înmormântat de viu cu soţia mea cea moartă! Aici toată lumea, chiar şi 
sultanul, trebuie să se supună acestei pravili stătorite de strămoşi! 

La vorbele acelea, strigai: 

— Pe Allah! datina aceasta este tare ticăloasă! Iar eu niciodată nu aş putea 
s-o îndeplinesc! 

Pe când vorbeam noi într-acest chip, rudele şi vecinii prietenului meu 
intrară şi chiar că începură să-l mângâie pentru moartea lui şi a soţiei sale. 
După care se apucară de pregătirile de înmormântare. Trupul femeii fu pus 
într-un sicriu descoperit, după ce o îmbrăcaseră cu hainele ei cele mai 
frumoase şi o împodobiseră cu odoarele cele mai scumpe. Pe urmă se 
alcătui alaiul; şi toată lumea, iar eu la fel, se îndreptă înspre locul de 
îngropăciune. 

Ajunserăm afară din cetate la un munte de lângă mare. Într-un anume loc, 
văzui un fel de puț tare larg de pe care grăbiră a ridica o lespede de piatră. 
Coborâră în puț sicriul în care se afla femeia cea moartă împodobită cu 
giuvaierurile ei; apoi îl apucară pe vecinul meu, care nu încercă nicio 
împotrivire, îl coborâră cu ajutorul unei funii până în fundul puţului, 


împreună cu un chiup mare de apă şi cu şapte pâini, drept merinde. Când 
isprăviră, astupară la loc gaura puţului cu pietrele cele mari care slujeau de 
capac, şi se întoarseră pe unde veniseră. 

Or, eu şezusem de faţă la toate, într-o stare de spaimă de neînchipuit, 
cugetând în sufletul meu: „Asta chiar că este mai rău decât toate câte le-am 
văzut!” Şi, de cum mă întorsei la sarai, dădui fuga la sultan şi îi spusei: 

— O, stăpâne al meu, am străbătut până astăzi multe ţări, da nu am văzut 
nicăieri un obicei atâta de varvar ca acesta care cere să fie înmormântat 
soţul rămas viu lângă soţia lui moartă! Încât tare aş vrea să ştiu, o, sultane al 
vremilor, dacă şi cel străin este dator acestei pravili la moartea soţiei sale! 

El îmi răspunse: 

— Păi de bună seamă! Va fi îngropat lângă ea! 

Când auzii vorbele acestea, simţii că de amar plesneşte beşica fierii din 
ficatele meu şi ieşii de acolo nebun de spaimă şi mă dusei acasă la mine, 
speriat de pe acum ca nu care cumva soţia să-mi fi murit în lipsa mea şi să 
fiu silit a mă supune caznei cumplite la care fusesem martor. Degeaba 
încercai să mă alin zicându-mi: „Sindbade, fii liniştit! De bună seamă că tu 
ai să mori întâi! Şi-aşa că nu tu ai să fii înmormântat de viu!” Asta nu avea 
să-mi slujească la nimic, întrucât, peste puţină vreme, soţia mea căzu 
bolnavă, zăcu la pat câteva zile şi muri, cu toate îngrijirile de zi şi noapte cu 
care nu contenii s-o oploşesc. 

Jalea mea atunci fu până peste fire; întrucât chiar că nu găseam deloc că a 
fi îngropat de viu ar fi mai puţin amarnic decât a fi înfulecat de mâncătorii 
de carne de om. Şi-apoi nici nu mă mai îndoii de soarta mea când îl văzui 
pe însuşi sultanul că vine în casa mea să-mi deştearnă părerile lui de rău în 
ceea ce privea înmormântarea mea. Ba chiar binevoi, însoţit de toată lumea 
de vază de la curtea împărătească, să-mi facă cinstea de a fi de faţă la 
înmormântarea mea, mergând alături de mine în fruntea alaiului, pe urma 
sicriului în care fusese pusă soţia mea moartă, acoperită cu odoarele şi 
împodobită cu toate dischisurile ei. 

Când ajunserăm la poalele muntelui de lângă mare, unde se căsca puţul cu 
pricina, fu coborât în fundul gropniţei trupul soţiei mele; după care toţi cei 
de faţă veniră în preajma mea şi îmi deşternură părerile lor de rău şi rămas- 
bunul lor. Eu atunci gândii să mai fac o încercare pe lângă cugetul 
sultanului şi al celor de faţă ca să mă scutească de acea năpastă, şi strigai 
plângând: 


— Eu sunt străin, şi nu e drept să fiu supus pravilei voastre! Şi-apoi am în 
ţara mea o soţie care e în viaţă şi copii care au nevoie de mine! 

Da degeaba tot ţipai şi suspinai, că ei mă înhăţară, fără a vrea să mă 
asculte, mă legară cu nişte funii pe după subsuori, agăţară deasupra mea un 
chiup cu apă şi şapte pâini, după datină, şi mă coborâră în afundul zgăului. 
Când ajunsei jos de tot, îmi strigară: 

— Desfă-ţi legăturile, ca să tragem afară funiile! 

Ci eu nu vrusei să mă dezleg nicicum şi tot smuceam de ele ca să-i 
înduplec să mă tragă afară. Atunci dădură ei drumul funiilor, aruncându-le 
peste mine, astupară la loc gura puţului şi îşi luară calea fără a mai asculta 
la ţipetele mele jalnice... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute patra noapte 


Spuse: 


...fără a mai asculta la ţipetele mele jalnice. 

În curând, duhoarea din locul acela de sub pământ mă sili să-mi astup 
nasul. Da asta nu mă împiedică, la o geană de lumină ce venea de sus, să 
cercetez peştera aceea a morţilor, plină cu leşuri şi mai vechi şi mai 
proaspete. Era tare largă şi se întindea atâta de departe, încât privirea mea 
nu izbutea să-i scruteze adâncimea. Atunci mă aruncai la pământ şi-mi 
strigai: „i se prea cuvine soarta, Sindbade cu suflet nesăţios! Şi-apoi ce 
nevoie aveai să-ţi iei o soţie în cetatea aceasta? Of! de ce nu te-ai fi prăpădit 
tu în valea diamantelor! ori de ce n-ai fi fost înfulecat de mâncătorii de 
oameni! De-ar fi dat Allah să fi fost înghiţit de mare în vreunul din 
prăpădurile tale de pe ape, mai degrabă decât să te răpună o moarte atâta de 
înfricoşată!” Şi pe urmă începui să-mi dau cu pumnii în cap şi în pântece şi 
peste tot. Ci, îmboldit de foame şi de sete, nu putui a mă hotărî să mă las să 
mor de ajunare, şi desprinsei de pe funie pâinile şi chiupul cu apă, şi mâncai 
şi băui, da cu măsură, chibzuind la zilele ce vor urma. 

Trăii în felul acesta vreme de câteva zile, desprinzându-mă treptat cu 
duhoarea de neîndurat din gropniță, şi dormeam pe pământ într-un cotlon pe 
care îmi dasem osteneala să-l curăţ de osemintele de care era năpădit. Da 
curând luai seama că are să vie ceasul când nu voi mai avea nici pâine, nici 
apă. Şi ceasul acela sosi. Atunci, într-o deznădejde deplină, îmi făcui 
mărturisirea de credinţă şi stam să închid ochii ca să-mi aştept moartea, 


când deodată văzui că deasupra capului se deschide gura puţului şi e lăsat în 
jos un om mort într-un sicriu şi, după el, soţia lui cu cele şapte pâini şi cu 
chiupul cu apă. 

Eu atunci aşteptai ca oamenii de deasupra să astupe iarăşi intrarea şi, fără a 
face nici cel mai mic zgomot, apucai un ditamai ciolan de mort şi, dintr-o 
săritură, mă repezii asupra femeii pe care, cu o izbitură în cap, o şi 
precurmai; şi, ca să mă încredinţez că murise, îi mai altoii o lovitură, şi încă 
una, în cap, din toate puterile mele. Pusei apoi mâna pe cele şapte pâini şi 
pe chiupul cu apă, şi în felul acesta avusei merinde pe încă vreo câteva zile. 

După acest răstimp, intrarea se deschise iar şi fu lăsată jos de data aceasta 
o femeie moartă şi un bărbat viu. Nu pregetai, ca să trăiesc, căci sufletul 
este scump! să-l precurm pe bărbat şi să-i iau pâinile şi apa. Şi urmai să 
trăiesc aşa o bună bucată de vreme, omorând de fiecare dată pe cel ce era 
înmormântat de viu, şi furându-i merindele. 

Într-una din zile, dormeam la locul meu obişnuit, când mă deşteptai 
tresărind la un zgomot ciudat. Era ca o răsuflare de om şi ca o lipăitură de 
paşi. Mă ridicai şi luai ciosvârta de care mă slujeam spre a-l precurma pe 
insul înmormântat de viu, şi mă îndreptai înspre partea de unde părea că 
vine zgomotul. După câţiva paşi, mi se păru că întrezăresc ceva ce o luă la 
fugă pufnind straşnic. Eu atunci, tot înarmat cu osul meu, pornii după 
năluca aceea de umbră care fugea, mă ţinui după ea multă vreme şi alergam 
mereu pe urma ei prin beznă, lunecând la fiecare pas pe oasele celor morţi, 
când deodată, drept înaintea mea, în fundul peşterii, mi se păru că năzăresc 
un licăr de lumină care ba strălucea, ba se stingea. Înaintai mai departe şi, 
pe măsură ce înaintam, vedeam lumina cum creşte şi se întăreşte. Ci nu 
cutezam nicicum să cred că ar fi acolo vreo deschizătură pe unde să mă 
strecor afară şi îmi ziceam: „De bună seamă că trebuie să fie vreo altă gură 
a gropniţei, pe unde oamenii lasă în jos leşurile!” Încât care nu-mi fu uluiala 
când văzui umbra cea fugace, care nu era altceva decât o jivină, cum îşi ia 
vânt şi sare prin deschizătura aceea. Pricepui atunci că acolo era o gaură 
săpată de jivinele ce veneau să mănâncc trupurile morţilor din peşteră. Şi 
sării şi eu pe urmele dihaniei şi mă pomenii deodată în lumina zilei, sub cer. 

La acea privelişte, căzui în genunchi şi îi mulţumii din toată inima Celui 
Preaînalt pentru izbăvirea mea; şi îmi potolii sufletul şi mi-l liniştii din 
zbuciumul lui. 

Cercetai atunci zările şi văzui că mă aflam la poalele unui munte, la 
marginea mării; şi băgai de seamă că muntele acela nu putea să aibă nicio 


legătură cu cetatea, aşa era de prăpăstios şi de netrecut. Şi chiar că încercai 
să mă caţăr pe el, da degeaba. Atunci, ca să nu mor de foame, mă întorsei în 
peşteră prin gaură şi mă dusei să iau pâinea şi apa; şi venii să mănânc sub 
cer: ceea ce făcui cu mai multă poftă decât pe vremea şederii printre morţi. 

Urmai a mă duce în fiecare zi în gropniță să-mi iau pâinile şi apa, 
precurmându-i pe cei ce erau înmormântați de vii. Apoi îmi veni în gând să 
strâng toate giuvaierurile de la morţi, diamantele, brăţările, salbele, 
mărgăritarele, rubinele, mademurile meşterite, veşmintele cele de preţ şi 
toate odoarele de aur şi de argint. Şi de fiecarc dată îmi căram prada la 
țărmul mării, cu nădejdea că într-o zi voi putea să scap de acolo cu toate 
bogăţiile acelea. Şi, ca să fie totul gata, le întocmii în nişte legături bine 
înfăşurate în hainele şi în pânzeturile celor ce, bărbaţi ori femei, se aflau în 
peşteră. 

Şedeam într-o zi cugetând la păţaniile mele şi la starea mea de acum, la 
marginea mării, când zării o corabie care trecea destul de aproape de munte. 
Mă sculai grabnic, îmi desfăşai banda de mătase a turbanului şi începui să-l 
vântur cu fluturări mari şi cu ţipete amamice, gonind de-a lungul țărmului. 
Din mila lui Allah, oamenii de pe naie văzură semnele mele şi sloboziră o 
luntre care să vină să mă ia şi să mă ducă pe puntea lor. Mă luară cu ei şi 
binevoiră să se împovăreze şi cu calabalâcurile mele. 

Când ajunserăm pe punte, reizul veni la mine şi îmi spuse: 

— O, tu, cine eşti şi cum ai făcut să ajungi pe muntele acesta unde, de- 
atâta vreme de când plutesc prin aceste meleaguri, nu am văzut vreodată 
decât dihănii sălbatice şi păsări de pradă, da niciodată vreo făptură 
omenească? 

Eu răspunsei: 

— O, stăpâne al meu, sunt un biet negustor, străin în aceste locuri. Mă 
aflam pe o corabie mare care s-a scufundat lângă coasta de aici; şi numai eu 
dintre toţi tovarăşii mei am izbutit, mulţumită voiniciei şi vârtoşiei mele, să 
scap de la înec şi să-mi scap odată cu mine şi mărfurile pe care le-am pus pe 
o scândură mare pe care am putut s-o prind la vreme, când s-a sfarmat 
corabia! Ursitoarea şi soarta m-au aruncat pe ţărmul acesta, şi a vrut Allah 
să nu mă lase să mor nici de foame, nici de sete! 

Şi iaca-aşa i-am spus căpitanului, ferindu-mă cu grijă să-i dezvăluiesc 
adevărul despre însurătoarea şi despre înmormântarea mea, de frică să nu se 
afle pe punte careva din cetatea în care stăpânea datina cea înfricoşată sub 
care era să cad jertfă! 


Isprăvindu-mi spusa faţă de reiz, scosei dintr-o legătură un odor scump şi 
i-l dădui în dar, ca să mă privească cu ochi buni de-a lungul călătoriei. Ci, 
spre mirarea mea cea mare, reizul se dovedi de o mărinimie rară, nu vroi 
nicicum să primească darul şi îmi spuse cu glas binevoitor: 

— Nu-mi stă în obicei să las să mi se plătească o faptă bună. Nu eşti tu cel 
dintâi pe care îl culegem de pe mare. I-am mai ajutat şi pe alţi pierduţi pe 
ape şi i-am dus până în ţara lor, în numele lui Allah; şi nu numai că n-am 
vrut să ne lăsăm plătiţi în niciun chip, da, întrucât erau lipsiţi de toate, le-am 
dat să mănânce şi să bea, şi i-am îmbrăcat; şi tot numai în numele lui Allah 
le-am dat şi cu ce să-şi scoată cheltuielile de drum! Întrucât oamenii sunt 
datori faţă de semenii lor, în numele lui Allah! 

La vorbele acestea, îi mulţumii căpitanului şi mă rugai pentru el urându-i 
viaţă lungă, pe când el poruncea să se desfăşoare pânzele şi pornea corabia 
la drum. 

Plutirăm minunat vreme de zile şi zile în şir, din ostrov în ostrov şi din 
mare în mare, pe când eu şedeam întins cu desfătare ceasuri la rând 
cugetând la păţaniile mele cele ciudate şi întrebându-mă dacă am trăit 
aievea toate acele năpaste ori de nu cumva nu au fost decât în vis. Şi uneori 
chiar că, gândindu-mă la şederea din gropniţa de sub pământ lângă soţia 
mea moartă, simţeam că ajung să înnebunesc de spaimă. 

Da până la urmă, cu mila lui Allah Preaînaltul, sosirăm bine sănătoşi la 
Bassra, unde nu ne oprirăm decât numai câteva zile, pentru ca apoi să 
intrăm în Bagdad. 

Eu atunci, încărcat cu bogății fără de capăt, luai drumul înspre uliţa şi 
înspre casa mea, unde ajunsei şi unde îmi găsii rudele şi prietenii; 
sărbătoriră cu toţii întoarcerea mea şi se bucurară până peste poate, 
firitisindu-mă că scăpasem cu zile. Atunci îmi încuiai cu grijă comorile în 
dulapuri, ci fără de a uita să fac pomeni mari săracilor, văduvelor şi 
orfanilor, şi daruri bogate prietenilor şi cunoscuţilor. Şi de-atunci încoace n- 
am mai contenit să mă tot dedau la toate desfătările şi la toate poftele, în 
tovărăşia unor inşi mehenghi. 

Da toate câte v-am povestit acuma nu sunt chiar nimic pe lângă cele ce le 
păstrez să vi le istorisesc mâine, de-o vrea Allah! 


Aşa grăi Sindbad în ziua aceea! Şi nu uită a pune să i se dea o sută de 
galbeni hamalului şi a-l pofti să cineze cu el, în rând cu mai-mărimile care 


se aflau de faţă. Pe urmă, toată lumea se întoarse acasă, minunată de toate 
acestea. 
Cât despre Sindbad Hamalul... 


În clipita accasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute şasea noapte 


Spuse: 


Cât despre Sindbad Hamalul, d-apoi el se întoarse la casa lui, unde visă 
toată noaptea la povestea aceea uluitoare. lar a doua zi, când se întoarse iar 
în casa lui Sindbad Marinarul, încă tot mai era tare tulburat de 
înmormântarea gazdei sale. Da cum masa se şi afla întinsă, luă loc 
împreună cu ceilalţi, şi mâncă, şi bău, şi îl binecuvântă pe 
Atoatebinefacătorul. După care, în mijlocul tăcerii tuturor, ascultă ceea ce 
povesti Sindbad Marinarul. 


Cea de a cincea istorisire din istorisirile lui Sindbad Marinarul şi 
care este cea de a cincea călătorie 


Sindbad spuse: 

Aflaţi, o, prietenii mei, că la întoarcerea din cea de a patra călătorie mă 
afundai în desfăt, în huzururi şi în chiolhanuri, şi până acolo cât îmi uitai 
repede patimile trecute şi nu îmi mai aminteam decât de câştigurile de-a 
mirărilea pe care mi le aduseseră păţaniile mele de pomină. Încât să nu vă 
miraţi dacă am să vă spun că nu pregetai deloc să mă supun sufletului meu, 
care mă îndemna la alte călătorii înspre ţările altor oameni. 

Mă sculai aşadar şi cumpărai mărfurile care, din sfetirile de mai înainte, 
ştiam că sunt lesnicioase la dever şi aduc câştig neîndoielnic şi îmbelşugat; 
pusei să fie strânse în legături şi plecai cu ele la Bassra. 

Acolo, mă dusei să mă preumblu pe chei şi văzui o corabie mare, nouă- 
nouţă, care tare îmi plăcu şi pe care o cumpărai numai pentru mine, atunci 
pe loc. Luai în slujba mea un reiz bun şi priceput, şi nişte năieri, şi poruncii 
să se încarce pe corabia mea mărfurile mele de către robii mei care 
rămaseră pe punte ca să mă slujească. Primii şi călători câţiva negustori cu 
chipuri plăcute, care îmi plătiră cinstit preţul de călărorie. Astfel, ajungând 
de data aceasta stăpân pe corabie, puteam, mulţumită priceperii căpătate în 
treburile năiereşti, să-l ajut pe reiz cu staturile mele. 


Plecarăm de la Bassra cu inima uşoară şi voioasă, şi urându-ne între noi tot 
felul de binecuvântări. lar plutirea ne fu norocită, înlesnită mereu de un vânt 
prielnic şi o mare blajină. Şi, după ce făcurăm felurite popasuri, ca să 
vindem şi să cumpărăm, într-o zi trăserăm la ţărmul unui ostrov cu totul 
nelocuit şi pustiu, şi pe care nu se vedea altă locuinţă decât numai o boltă 
albă. Ci eu, cercetând mai îndeaproape bolta aceea, pricepui că era oul unui 
rokh. Da nu le spusei nimic călătorilor care, de îndată ce coborâră pe uscat, 
nu găsiră altceva mai bun de făcut decât să arunce cu pietroaie în coaja 
oului. Încât până la urmă izbutiră să-l spargă şi, spre marea lor uluire, curse 
din el multă zeamă, iar peste câteva clipite puiul de rokh îşi scoase un picior 
din ou. 

Când văzură aşa, negustorii sparseră oul mai departe; pe urmă omorâră 
puiul de rokh, îl tăiară în bucăţi straşnice, şi se întoarseră pe punte să-mi 
povestească întâmplarea. 

Pe mine atunci mă cuprinse o spaimă până peste poate şi strigai: 

— Suntem pierduţi! Tatăl şi mama rokhului au să vină asupra noastră şi au 
să ne dea pieirii! Trebuie dar să ne depărtăm cât mai repede de ostrovul 
acesta! 

Şi numaidecât desfăşurarăm pânzele şi, ajutaţi de vânt, luarăm largul. 
Estimp, negustorii se apucară să frigă hartanele de rokh; da nici nu prinseră 
ei să se înfrupte din ele, că şi văzurăm doi nouri groşi cum astupă ochiul 
soarelui cu totul. Când norii aceia ajunseră mai aproape de noi, văzurăm că 
nu erau altceva decât nişte păsări rokh urieşeşti, tatăl şi mama celui care 
fusese omorât. Şi le auzirăm cum băteau din aripi şi cum scoteau nişte 
huituri mai cumplite ca tunetul. Şi în curând le văzurăm chiar deasupra 
capetelor noastre, da sus de tot, ţinând fiecare în gheare câte o ditamai 
stâncă mai mare decât naia noastră. 

La priveliştea aceea, nu mai avurăm nicio îndoială asupra pieirii noastre, 
ca urmare a răzbunării păsărilor rokh. Şi deodată una dintre păsări lăsă din 
înaltul slăvilor să cadă stânca înspre corabie. Ci reizul era tare priceput; cu 
o răsucitură din pana cârmei, cârmi atâta de iute, încât corabia se plecă pe o 
latură, iar stâncăraia căzu, trecând chiar pe lângă noi, în marea care se 
despică într-un chip atâta de căscat, încât îi zărirăm fundul, iar naia săltă şi 
coborî şi iarăşi săltă înfricoşător. Da tot atunci soarta noastră vru ca al 
doilea rokh să sloboadă şi el stâncăraia care, până să apucăm noi să ne 
ferim, ajunse să cadă taman pe puntea din spate, sfărâmând cârma în zeci de 
bucăţi şi scufundând jumătate din corabie în ape. Din izbitură, negustorii şi 


năierii fură unii stropşiţi, iar ceilalţi scufundaţi. Eu fusei din rândul celor 
scufundaţi. 

Ci izbutii să răzbat o clipită la faţa apei, atâta mă zbătusem împotriva 
morţii, înghioldit de imboldul de a-mi izbăvi sufletul cel de preţ. Şi, din 
norocire, izbutii să mă agăţ de o scândură din corabia mea, care pierise. 

Într-un sfârşit, dovedii să mă încălărez pe scândura aceea şi, lopătând din 
picioare, putui, ajutat de vânt şi de viitura apelor, să ajung la un ostrov, 
taman la vreme ca să nu-mi dau suflarea cea de pe urmă, aşa de istovit eram 
de trudă, de foame şi de sete. Mă aruncai dintru-ntâi pe mal, unde şezui 
ameţit un ceas de vreme, până ce sufletul şi inima să izbutească a mi se 
odihni şi potoli. Mă sculai atunci şi păşii în ostrov ca să cercetez locurile. 

Nu fu de trebuinţă să fac un drum lung spre a băga de seamă că, de data 
aceasta, soarta mă adusese într-o grădină atâta de frumoasă, încât putea să 
fie asemuită cu grădinile raiului. Peste tot, dinaintea ochilor mei fermecaţi, 
numai pomi cu poame daurite, izvoare murmuitoare, păsări cu potop de 
ciripituri şi flori răpitoare. Încât nu pregetai deloc să mănânc din poamele 
acelea, să beau din apa aceea şi să miros acele flori; şi găsii totul cât se 
poate de minunat... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute şaptea noapte 


Spuse: 


„şi găsii totul cât se poate de minunat. Încât nu mă mai clintii din locul 
unde mă aflam şi mă odihnii acolo mai departe de trudele mele, până seara. 

Da când se lăsă noaptea şi mă văzui singur pe ostrov, nu mă putui opri, în 
pofida frumuseţii şi a tihnei ce mă împresurau, să mă apuce o spaimă 
cumplită; încât nu putui să dorm decât cu un ochi, iar somnul îmi fu bântuit 
de vise amarnic de urâte, în sânul acelei tăceri şi al singurătăţii. 

Dimineaţa mă sculai, mai liniştit, şi dusei ceva mai încolo cercetările. 
Ajunsei astfel la un gâldău în care curgea apa de la un izvor, iar pe marginea 
gâldăului şedea nemişcat un bătrân falnic, împodobit cu o mantie mare 
făcută din frunze de copaci. lar eu cugetai în sufletul meu: „Bătrânul acesta 
trebuie să fie şi el tot vreun scăpat de la înec care, înainte de mine, şi-o fi 
găsit adăpost pe ostrovul de aici!” 

Aşa că mă apropiai de el şi îi urai bună pace. El îmi răspunse la urare, da 
numai prin semne, fără să rostească o vorbă. Şi îl întrebai: 


— O, preacinstitule şeic, cum se face de te afli în locul acesta? 

El nu îmi mai răspunse, ci doar clătină din cap cu o înfăţişare mâhnită şi 
îmi facu din mână nişte semne care tălmăceau: „Mă rog ţie să mă iei în 
cârcă şi să mă treci râul: aş vrea să culeg nişte poame de pe malul de 
dincolo!” 

Eu atunci gândii: „Sindbade, negreşit că vei săvârşi o faptă bună dacă îi 
vei face binele acesta bătrânului!” Aşa că mă aplecai şi îl luai în spinare, 
petrecându-i picioarele peste pieptul meu; iar el îmi cuprinse astfel gâtul 
între armurii lui, şi capul cu braţele. Şi îl cărai peste râu decindea, până la 
locul pe care mi-l arătase; apoi mă aplecai iarăşi şi îi spusei: 

— Coboară încetişor, o, preacinstitule şeic! 

Ci el nici nu se clinti. Ba dimpotrivă, îşi strânse şi mai vârtos picioarelc pe 
după gâtul meu şi mi se încleştă de grumaji din toate puterile lui. 

La pătărania aceea, rămăsei până peste poate de uluit şi mă uitai mai cu 
luare-aminte la picioarele lui. Mi se părură negre şi păroase şi aspre ca 
pielea de bivol, şi mă înfricară de tot. Încât, năpădit deodată de o spaimă 
fără de margini, dădui să mă desprind din strânsoarea lui şi să-l arunc la 
pământ; ci el atunci mă strânse atâta de straşnic de beregată de mă şi 
sugrumă pe jumătate şi văzui lumea cum mi se înnegurează dinaintea 
ochilor. Mai făcui o sforţare, da cu asta îmi şi pierdui judecata, cu suflarea 
tăiată, şi căzui leşinat la pământ. 

După o bucată de vreme, îmi venii în simţiri şi, în ciuda leşinului, îl găsii 
pe moşneag tot încleştat pe grumajii mei; doar că îşi mai slăbise olecuţă 
picioarele ca să îngăduie răsuflării să-mi pătrundă în gâtlej. 

Când mă văzu că răsuflu, îmi trase două lovituri de picior în pântece, ca să 
mă silească să mă ridic. Durerea mă facu să mă supun, şi mă sculai iarăşi în 
picioare, în vreme ce el mi se încleştase de gât mai tare ca până aci. Cu 
mâna îmi făcu semn să merg sub copaci; iar acolo începu să culeagă poame 
şi să le mănânce. Şi ori de câte ori mă opream fără de învoirea lui sau dacă 
mergeam prea repede, îmi ardea nişte lovituri de picior tare vajnice care mă 
sileau la supunere. 

Şezu toată ziua aceea pe umerii mei, mânându-mă ca pe o vită de dârvală; 
iar când se lăsă noaptea, mă sili să mă întind pe jos cu el, ca să poată să 
doarmă încleştat întruna de gâtul meu. lar de dimineaţă mă trezi cu o 
izbitură de picior în pântece, ca să mă pună să-l car ca şi în ajun. 

Rămase încleştat aşa pe umerii mei zi şi noapte, fără contenire. Îşi făcea pe 
mine toate nevoile, şi udul şi scârna, şi mă îmboldea fără de milă să tot 


umblu, cu lovituri de picioare şi cu lovituri de pumn. 

Încât văzui limpede că nicicând nu îndurasem în sufletul meu atâta 
umilinţă şi în trupul meu atâtea cazne ca în slujba acelui bătrân mai ager ca 
un flăcău şi mai nemilos ca un măgărar. Şi nu mai ştiam ce mijloc să 
folosesc ca să mă scutur de el; şi îmi blestemam îndemnul cel bun care mă 
făcuse să-mi fie milă de el şi să-l iau în cârcă. Şi chiar că, la ceasul acela, 
îmi doream moartea din tot adâncul inimii. 

Eram de destul de multă vreme în starea aceea nenorocită, când într-o zi, 
punându-mă să merg pe sub nişte pomi din care atârnau nişte tigve mari, 
îmi veni în gând să mă slujesc de troacele acelea uscate ca să-mi fac din ele 
nişte vase. Aşa că ridicai de pe jos o ditamai tiugă uscată, căzută de multă 
vreme din copac, o golii şi o curăţai cu totul pe dinlăuntru, şi mă apucai să 
culeg de pe nişte viţe de vie ciorchinii de struguri cei mai frumoşi, pe care îi 
storşii în tigvă până ce o umplui. O astupai apoi cu grijă şi o pusei la soare, 
unde o lăsai mai multe zile până ce mustul se facu de ajunse vin curat. Luai 
atunci tigva şi băui din ea atâta cât îmi era deajuns ca să-mi întărească 
puterile şi să mă ajute să îndur ostenelile poverii, da nici atâta totuşi cât să 
ajung la beţie. Da tot mă simţii înviorat şi plin de voioşie, încât începui să 
ţopăi de colo colo, cu povara pe care nici nu o mai simţeam, şi să dănţuiesc 
cântând pe sub pomi. Ba mă apucai să şi bat din palme ca să ţin hangul 
danţului şi râzând în hohote din toate beregăţile mele. 

Când mă văzu în starea aceea neobişnuită, şi când luă aminte că puterile 
mi se sporiseră până într-atâta încât îl purtam fără de caznă, îmi porunci 
prin semne să-i trec lui tigva. Eu rămăsei tare înciudat de cererea lui; da 
atâta de frică îmi era de el, încât nu cutezai să nu mă supun; aşa că zorii să-i 
dau tigva, măcar că plin de necaz. O luă din mâinile mele, şi-o duse la gură, 
gustă mai întâi ca s-o încerce, şi, întrucât găsi ispititoare băutura, o bău pe 
toată, golind tiuga până la ultimul strop, după care o aruncă hăt încolo. 

În curând, aburul vinului începu să-şi facă rostul asupra creierului său; şi 
cum băuse destul cât să se îmbete, nu zăbovi a începe să dănţuiască mai 
întâi în felul său şi să se bâţie pe umerii mei, pentru ca apoi să se înmoaie, 
cu toate vinele fleşcăite, şi să se clatine ba la dreapta, ba la stânga, ţinându- 
se numai atâta cât să nu cadă. 

Eu atunci, simțind că nu mai sunt strâns ca de obicei, cu o mişcare iute îi 
deznodai picioarele de pe gâtul meu şi, dintr-o repezitură de umeri, îl 
aruncai să bufnească la câţiva paşi mai încolo şi să se dea de-a dura pe jos, 
unde rămase fără de mişcare. Sării atunci pe el şi, apucând de pe sub pomi 


un cogeamitea pietroi, îi trăsei în cap un potop de lovituri aşa de bine 
alduite, încât îi zdrobii scăfârlia şi îi mestecai sângele cu carnea. Şi muri! 
Nu s-ar mai milui Allah nicicând de sufletul lui... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute opta noapte 


Spuse: 


...Nu s-ar mai milui Allah nicicând de sufletul lui! 

La vederea leşului său, îmi simţii sufletul încă şi mai uşurat decât trupul, şi 
începui să alerg de bucurie şi ajunsei în felul acesta pe țărm, chiar pe locul 
unde mă aruncase marea, când cu prăpădul corăbiei mele. Vru soarta ca, 
taman la ceasul acela, să se nimerească acolo nişte năieri, coborâţi pe uscat 
de pe o corabie trasă la țărm, ca să caute apă şi poame. Când dădură cu 
ochii de mine, rămaseră până peste poate de minunaţi, şi veniră să mă 
împresoare şi să mă cerceteze, după salamalecurile de o parte şi de alta. Iar 
eu le istorisii cele câte le pătimisem, cum mi se scufundase corabia şi cum 
fusesem adus la starea de vită de povară de către moşneagul pe care într-un 
sfârşit îl omorâsem. 

La auzul istorisirii mele, năierii rămaseră uluiţi şi strigară: 

— Mare minune că ai izbutit să scapi de şeicul acela pe care toţi corăbierii 
îl ştiu pe numele de Bătrânul-mării! Eşti cel dintâi pe care nu l-a sugrumat; 
că i-a curmat totdeauna între armurii lui pe toţi cei asupra cărora a izbutit să 
se facă stăpân. Binecuvântat fie Allah carele te-a izbăvit de el! 

După care mă duseră pe corabia lor, unde reizul mă primi cu drag şi îmi 
dădu haine să-mi acopăr golătatea; şi, după ce mă puse să-i istorisesc 
pătărania mea, mă firitisi că scăpasem şi ridică pânzele. 

După mai multe zile şi mai multe nopţi de plutire, intrarăm la schila unei 
cetăţi cu case bine zidite şi care da înspre mare. Cetatea aceea se chema 
Cetatea Maimuţelor, din pricina mulţimii uluitoare de maimuțe care 
sălăşluiau în copacii dimprejur. 

Coborâi şi eu pe uscat cu unul dintre negustorii de pe corabie, ca să văd 
cetatea şi să încerc vreun alişveriş. Negustorul, cu care legasem chelemet, 
îmi dete un sac de bumbac şi îmi spuse: 

— la sacul acesta, umple-l cu pietre şi alătură-te locuitorilor care ies dintre 
zidurile cetăţii. Şi în felul acesta ai să-ţi câştigi din plin cele ale traiului. 


Făcui atunci ceea ce mă sfătuise el, îmi umplui sacul cu pietre şi, de cum 
isprăvii treaba aceasta, văzui că iese din cetate o liotă de inşi tot aşa 
încărcaţi fiecare cu câte un sac la fel cu al meu. Negustorul, prietenul meu, 
mă duse la ei şi le spuse cu căldură: 

— E un om sărac şi străin. Luaţi-l cu voi ca să-l învăţaţi cum să-şi câştige 
viaţa aici! Dacă îi faceţi binele acesta, Atoateîmpărţitorul are să vă 
răsplătească din belşug! 

Ei răspunseră cu ascultare şi cu supunere şi mă luară cu ei. 

După ce merserăm o vreme, ajunserăm la o vale largă acoperită de nişte 
pomi aşa de înalţi, cât nimenea nu ar fi putut să se caţere în ei; şi pomii 
aceia erau plini de maimuţele cu pricina, iar ramurile lor erau grele de 
poamele cu coaja tare numite cocos indienesc. 

Ne oprirăm la poalele acelor pomi, iar tovarăşii mei îşi puseră sacii jos pe 
pământ şi începură să dea în maimuțe aruncând cu pietre. Atunci 
maimuţele, mâniate, răspunseră aruncând în noi de sus din copaci un potop 
de nuci de cocos. lar noi, punându-ne din vreme în vreme la adăpost, 
culegeam nucile de pe jos şi ne umpleam sacii. 

Când sacii se umplură, îi săltarăm în spinare şi băturăm calea îndărăt spre 
cetate, unde negustorul îmi luă sacul şi îmi dădu preţul lui în bani peşin. Şi 
îi însoţii tot aşa mai departe în fiecare zi pe culegătorii de nuci de cocos, şi 
vindeam în cetate nucile, şi-aşa până când, încet, încct, tot strângând ceea 
ce câştigam, încherbai o avere care spori mereu ca urmare a fel de fel de 
trocuri şi de cumpărări, şi îmi îngădui să mă sui pe o corabie care pleca 
înspre Marea cu Mărgăritare. 

Cum avusesem grijă să iau cu mine o grămadă de nuci de cocos, nu 
pregetai, când ajungeam la vreun ostrov, să le schimb pe piper şi pe 
scorţişoară; şi vindeam piperul şi scorţişoara în altă parte şi cu banii pe care 
îi câştigam ajunsei la Marea cu Mărgăritare, unde năimii pe cheltuiala mea 
nişte scufundători. 

Norocul meu la pescuitul de mărgăritare fu de-a mirărilea. Îmi îngădui să 
dobândesc în scurtă vreme o avere straşnică. Încât nu vrusei să-mi mai 
tărăgănesc întoarcerea şi, după ce cumpărai, numai spre folosinţa mea, nişte 
lemn de aloe de cel mai bun soi de la băştinaşi din ţara aceea închinătoare la 
bozi, mă încărcai pe o corabie care îmi ridica pânzele înspre Bassra, unde 
ajunsei cu bine după o plutire minunată. De-aci plecai fără de zăbavă la 
Bagdad, şi dădui fuga înspre uliţa şi înspre casa mea, unde fusei întâmpinat 
cu revărsări de bucurie de către rudele şi prietenii mei. 


Cum mă întorceam mai bogat de cum fusesem vreodată, nu pregetai să 
revărs îndestularea împrejurul meu, făcând danii mari celor ce se aflau în 
nevoie. lar eu însumi trăii într-o tihnă deplină, în sânul veseliei şi al 
huzururilor. 

Ci voi ceştilalţi, o, prietenii mei, cinaţi în seara aceasta la mine, iar mâine 
nu pregetaţi să veniţi iar ca să ascultați povestea celei de a şasea călătorii; 
întrucât aceea chiar că este uluitoare, şi are să vă facă să uitaţi păţaniile pe 
care le-aţi ascultat acum, orişicât de nemaipomenite or fi fost ele! 


Apoi Sindbad Marinarul, când încheie istorisirea aceasta, puse să i se dea, 
după obiceiul său, o sută de galbeni hamalului fermecat care plecă, după 
cină, cu ceilalţi musafiri. lar a doua zi, de faţă cu aceiaşi prieteni, după un 
ospăț tot aşa de falnic ca şi cel din ajun, Sindbad Marinarul grăi într-acest 
chip: 


Cea de a şasea istorisire din istorisirile lui Sindbad Marinarul şi care 
este cea de a şasea călătorie 


Aflaţi o, voi toţi, prieteni, tovarăşi şi oaspeţi ai mei dragi, că după 
întoarcerea din cea de a cincea călătorie, şedeam într-o zi dinaintea porţii să 
iau aer şi chiar că mă simţeam până peste măsură de tihnit, când văzui că 
trec pe uliţa mea nişte negustori ce păreau că se întorceau din călătorie. La 
vederea lor, îmi amintii cu drag de zilele întoarcerilor mele, tot aşa, din 
călătorie, de bucuria de a mă întâlni iarăşi cu ai mei, cu prietenii şi cu 
tovarăşii de odinioară, şi de bucuria încă şi mai mare de a-mi vedea iar ţara 
în care m-am născut; iar amintirea aceasta îmi îmbia sufletul către călătorii 
şi alişverişuri. Încât hotărâi să mă călătoresc; cumpărai mărfuri bogate şi de 
preţ, volnice să înfrunte marea, pusei să mi se încarce calabalăcurile, şi 
plecai din cetatea Bagdadului înspre cetatea Bassrei. Acolo găsii o corabie 
mare plină cu negustori şi cu obraze alese care aveau cu ei mărfuri 
strălucite. Pusei să mi se încarce calabalâcurile lângă ale lor pe puntea 
corăbiei şi plecarăm în pace din cetatea Bassrei... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute noua noapte 


Spuse: 


„..Şi plecarăm în pace din cetatea Bassrei. 

Nu contenirăm să tot plutim din loc în loc şi din cetate în cetate, vânzând, 
cumpărând şi bucurându-ne de vederea priveliştilor altor ţări cu alţi oameni, 
ocrotiţi întruna de un vânt prielnic de care ne prilejuirăm spre a ne bucura 
de viaţă. Ci iacătă că într-o bună zi, pe când ne aflam într-o tihnă deplină, 
auzirăm nişte ţipete de deznădejde. Cel ce le scotea era chiar căpitanul. Tot 
atunci îl şi văzurăm cum îşi trânteşte turbanul la pământ, cum se plesneşte 
peste ochi, cum îşi smulge barba şi cum se lasă frânt taman chiar în mijlocul 
naiei, pradă unui zbucium de neînchipuit. 

Atunci toţi călătorii şi toţi negustorii se strânseră împrejurul lui şi îl 
întrebară: 

— O, reizule, ce belea s-a întâmplat? 

Căpitanul răspunse: 

— Aflaţi, oameni buni strânşi aici, că ne-am rătăcit cu corabia noastră şi că 
am ieşit din marea în care eram ca să intrăm într-o mare pe unde nu 
cunoaştem nicidecum calea. Aşa că dacă Allah nu ne hărăzeşte vreun noroc 
ca să scăpăm din apele de aici, vom pieri toţi câţi suntem laolaltă. Aşa că 
trebuie să ne rugăm la Allah Preaînaltul să ne scoată din belea! 

Căpitanul, pe urmă, se sculă de pe jos şi se sui pe catarg şi vru să 
rânduiască pânzele; da vântul deodată suflă răzvrătit şi înclină naia spre 
îndărăt atâta de amarnic, încât cârma se frânse, pe când noi ne pomenirăm 
lângă un munte înalt. Atunci reizul sări jos de pe catarg şi strigă: 

— Nu este ajutor şi tărie decât întru Allah Preaînaltul şi Atotputernicul! 
Nimenea nu poate să oprească soarta! Pe Allah! am căzut într-o pierzanie 
înfricoşată, fără nicio nădejde de mântuire ori de scăpare! 

La vorbele acestea, călătorii începură cu toţii să-şi plângă de milă şi să-şi 
ia bun-rămas unii de la alţii, până a nu-şi vedea zilele încheiate şi nădejdea 
prăbuşită. Şi deodată corabia se înclină înspre muntele cu pricina şi se 
sfărâmă şi se împrăştie făcută ţăndări din toate părţile. Şi toate câte se aflau 
pe ea se scufundară. lar negustorii căzură în mare. Unii se înecară, iar alţii 
se încleştară de muntele cu pricina şi izbutiră să scape. Eu fusei din rândul 
celor care se agăţară de munte. 

Muntele acela se afla pe un ostrov tare mare, cu coastele pline de corăbii 
prăpădite şi de tot felul de sfărâmături. La locul unde puserăm piciorul, 
văzurăm împrejuru-ne o grămadă uluitoare de tărhaturi aruncate de mare, 
mărfuri şi lucruri scumpe de toate soiurile. lar eu începui să colind printre 
lucrurile acelea împrăştiate şi, după câţiva paşi, ajunsei la un pârâiaş cu apă 


dulce care, alminteri decât toate celelalte râuri, se vărsa în mare, ieşea din 
munte şi se depărta de mare spre a se afunda mai încolo într-o peşteră aflată 
chiar la poalele acelui munte, şi să piară în ea. 

Da asta nu era nicidecum totul. Băgai de seamă că malurile râului erau 
presărate cu pietre de rubin, cu gemme de toate culorile, cu nestemate de 
toate chipurile şi cu mademuri de preţ. Şi toate acele pietre scumpe erau 
fără de număr, ca pietricelele de pe albia unui râu. Încât tot locul dimprejur 
sclipea şi strălucea de răsfrângerile şi de focurile lor, până într-atâta cât 
ochii nici nu pluteau să le îndure lucirea. 

Asemenea băgai de seamă că pe ostrov se afla cel mai bun soi de aloe 
chinezesc şi comaresc. 

Mai era pe ostrovul acela şi un izvor de ulei de chihlimbar, de culoarea 
catranului, care curgea ca o ceară topită de arşiţa soarelui; iar peştii cei mari 
ieşeau din mare şi veneau s-o înfulece; o dospeau în pântecele lor şi o borau 
după o vreme la faţa apei; atunci uleiul acela se întărea şi îşi schimba firea 
şi culoarea; iar valurile îl aduceau îndărăt la ţărmul care era îmbălsămat de 
el. Cât despre chihlimbarul pe care peştii nu-l înfulecau, acela se topea sub 
bătaia razelor de soare şi revărsa peste tot ostrovul o boare asemuitoare cu 
mireasma de musc. 

Mai trebuie să vă spun că toate acele bogății nu puteau să-i folosească 
nimănuia, dat fiind că nimenea nu putuse să răzbată la acel țărm şi să mai 
scape de acolo viu ori mort. Într-adevăr, orice corabie care se apropia de 
ostrov era zdrobită de muntele acela; şi nimenea nu putea să se caţere pe el, 
aşa de prăpăstios era. 

Încât călătorii care izbutiseră să scape de la prăpădul corăbiei noastre, ca şi 
mine, rămaserăm tare uluiţi şi şezurăm acolo pe țărm năuci de toate 
bogăţiile câte le aveam sub ochi şi de soarta cea ticăloasă care ne aştepta 
între atâtea străluciri. 

Conăcirăm aşadar o bună bucată de vreme pe ţărmul acela, fără a şti 
încotro s-o luăm; apoi, întrucât găsisem ceva merinde, le împărţirăm între 
noi cinstit. Or, tovarăşii mei, care nu prea erau deprinşi cu necazurile, îşi 
mâncară tot tainul dintr-o dată, ori din două dăţi: încât nu zăboviră, după o 
bucată de vreme, măsurată după puterea de răbdare a fiecăruia, să-şi dea 
sufletul unul câte unul, din lipsă de hrană. Da eu mă pricepui să-mi 
drămuiesc cu chibzuială merindele, şi nu mâncai din ele decât numai o dată 
pe zi; şi-apoi mai şi dibăcisem, numai pentru mine, şi alte rosturi de-ale 
gurii, despre care mă ferii cu mare grijă să le pomenesc fârtaţilor mei. 


Aceia dintre noi care muriră întâi fură îngropaţi de ceilalţi, după ce erau 
spălaţi şi puşi într-un giulgiu din ţesăturile găsite pe țărm. La lipsurile 
acelea se mai adăugă şi o molimă de pântecăraie, pricinuită de jilăveala 
acelui loc scăldat de mare. Încât tovarăşii mei nu zăboviră să moară până la 
unul; şi eu cu mâna mea săpai groapa celui din urmă tovarăş al meu. 

La ceasul acela, nu-mi mai rămăseseră decât tare puţine merinde, în pofida 
legumelii şi a chibzuinţii mele; şi, văzând că mi se apropie clipa morţii, 
începui să-mi plâng zilele gândind: „De ce nu m-oi fi prăpădit înaintea 
fârtaţilor mei care mi-ar fi adus îngrijirile cele de pe urmă, spălându-mă şi 
îngropându-mă! Nu este ajutor şi tărie decât numai întru Allah Preaînaltul!” 
Şi cu asta începui să-mi muşc mâinile... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute zecea noapte 


Spuse: 


„..începui să-mi muşc mâinile de deznădejde. 

Mă hotărâi atunci să mă scol şi mă apucai să-mi sap o groapă adâncă, 
zicându-mi: „Când am să simt că mi se apropie ceasul cel de pe urmă, am 
să mă târăsc până aici şi am să mă aştern în groapa aceasta unde am să mor. 
Vântul se va osteni să strângă treptat nisipul peste capul meu şi să astupe 
groapa!” Şi, pe când faceam treaba aceea, îmi căinam lipsa de înţelepciune 
şi plecarea din ţara mea, după toate câte le pătimisem în călătoriile de mai 
înainte şi câte le păţisem în cea dintâi, în cea de a doua, în cea de a treia, în 
cea de a patra şi în cea de a cincea, şi fiecare păţanie era mai rea decât cea 
de dinainte. Şi îmi ziceam: „De câte ori te-ai căit, ca să începi iar! Ce zor 
aveai să te mai călătoreşti? Au nu aveai tu la Bagdad bogății destule şi ce să 
cheltuieşti fără de socoată şi fără de teamă că ai să-ţi fituieşti vreodată 
averile care ţi-ar fi ajuns pentru două vieţi ca a ta?” 

La gândurile acestea, se urmă în curând o altă cugetare la vederea râului. 
Îmi zisei într-adevăr: „Pe Allah! râul acesta de bună seamă că trebuie să 
aibă un început şi un sfârşit. Îi văd bine începutul de aici, da sfârşitul îi e 
nevăzut! Totuşi râul care se afundă aşa sub munte nu încape îndoială că 
trebuie să iasă pe cealaltă parte prin vreun loc. Încât, socotesc că singurul 
gând într-adevăr cu putinţă ca să scap de aici este de a-mi întocmi vreo 
plută, de a mă sui pe ea şi de a mă lăsa dus de curgerea apei care are să mă 
bage în peşteră. Dacă aşa mi-o fi scrisa, am să găsesc eu cumva pe acolo 


calea de scăpare; dacă nu, oi muri în ea, şi tot are să fie mai puţin cumplit 
decât să mor de foame pe arinişa de aici!” 

Aşa că mă sculai, îmbărbătat oleacă de gândul acela, şi mă apucai 
numaidecât să-mi înfăptuiesc chibzul. Strânsei nişte trupine mari de lemn 
de aloe comaresc şi chinezesc şi le legai straşnic între ele cu frânghii; pusei 
deasupra nişte bucăţi mari de scândură adunate de pe țărm şi care 
ajunseseră acolo de la corăbiile sfărâmate, şi încherbai totul astfel în chip de 
plută, lată cât râul, ori mai degrabă oleacă mai puţin lată, da nu cu mult. 
Când lucrarea fu gata, încărcai pe plută câţiva saci mari plini cu pietre de 
rubin, cu mărgăritare şi cu toate soiurile de nestemate, alegându-le pe cele 
mai mari, acelea care erau ca nişte pietroaie; şi luai de asemenea şi câteva 
sarcini de chihlimbar cenuşiu, pe care îl alesei cât mai bun şi scuturat de 
toate murdăriile lui; şi nu uitai să iau şi ceea ce îmi mai rămăsese de-ale 
gurii. Cumpănii atunci totul bine pe plută, pe care avui grijă s-o înzestrez cu 
două scânduri în chip de vâsle, şi la sfârşit mă aşezai şi eu deasupra, 
încredinţându-mă voiei lui Allah şi amintindu-mi de stihurile poetului: 


Prietene, fugi repede din ţara 

În care asuprirea-nfige gheara, 

Şi lasă să răsune goală casa 

De jalea celui ce-o-nălță frumoasă! 

Un alt pământ vei mai găsi — bun, rău — 
În locu-acestui vechi pământ al tău, 

Dar suflet numai unu-i dat oricui, 

Nu mai găseşti un altu-n locul lui! 

Şi nu te mai mâhni de ce năpaste 

Ţi-e dat în pragul nopţii să te-adaste, 
Căci, cât de mare-ar fi el, nenorocul, 

Îi vine pân la urmă şi sorocul. 

Şi nu uita că, de ţi s-a menit 

Un colţ de lume să-ți găseşti sfârşit, 

Nu vei putea să-ţi sapi nicicând mormânt, 
Oricât te-ai strădui, în alt pământ! 

Iar de-ai ajuns la greu şi la nespor, 
Degeaba cauţi vreun sfătuitor, 

Căci nimeni nu-i să-ţi dea un sfat mai bine 
Ca inima şi sufletul din tine! 


Aşa că pluta fu dusă de ape sub bolta peşterii, unde începu să se frece 
amarnic de pereţi, iar capul mi se izbi şi el în fel şi chipuri de boltă, pe când 
eu, speriat de bezna deplină în care mă pomenii deodată, aş fi şi vrut să mă 
întorc la arinişa de pe țărm. Da nu mai aveam cum să dau îndărăt; apele tare 
vijelioase mă mânau tot mai care spre adânc; iar alvia râului aci se lărgea şi 
aci se strâmta, în vreme ce negurile se faceau toc mai dese împrejurul meu 
şi mă munceau mai amarnic ca orice. Eu atunci, lăsând vâslele, care de 
altminteri nici nu-mi slujiseră la mare lucru, mă aruncai cu pântecele pe 
plută ca să nu-mi sparg capul de boltă, şi, habar nu am cum, mă pierdui fără 
de simtire într-un somn adânc. 

Somnul meu de bună seamă că o fi ţinut un an ori şi mai bine, dacă ar fi 
să-l socotesc după chinurile care, fără de îndoială, că îl pricinuiseră. 
Oricum, când mă trezii, mă aflam în lumina deplină a zilei. Căscai ochii 
mai bine şi mă văzui întins pe iarbă, într-o câmpie largă; iar pluta mea sta 
legată la malul unui râu; şi de jur împrejurul meu erau nişte indieni şi nişte 
abisinieni. 

Când mă văzură că mă trezesc, oamenii începură să-mi vorbească; ci nu 
pricepui nimic din graiul lor şi nu putui să le răspund. Ba chiar începeam să 
socotesc că toate celea nu erau decât un vis, când văzui că păşeşte înspre 
mine un ins care îmi spuse pe limba arăbească: 

— Pacea fie asupra-ţi, o, fratele nostru! Cine eşti, de unde vii şi ce pricină 
te-a adus în ţara aceasta? Cât despre noi, suntem nişte plugari şi am venit 
aici să ne udăm semănăturile şi ogoarele. Am zărit pluta pe care dormeai şi 
am prins-o şi am priponit-o la mal; pe urmă am aşteptat să te trezeşti singur 
încetişor, ca să nu te sperii. Aşa că povesteşte-ne prin ce împrejurare te afli 
în locul acesta? 

Şi-i răspunsei: 

— Allah fie asupra-ţi, o, stăpâne al meu, dă-mi mai întâi să mănânc, căci 
sunt înfometat; şi-apoi întreabă-mă cât ţi-o plăcea! 

La vorbele acestea, insul grăbi să dea fuga şi să-mi aducă de mâncare; iar 
eu mâncai până ce mă saturai, şi mă liniştii, şi mă înviorai. Simţii atunci că 
sufletul meu îşi vine în ori şi îi mulţumii lui Allah pentru noroc şi 
firitisindu-mă straşnic că scăpasem pe apa aceea de sub pământ. După care 
le istorisii celor care mă înconjurau toate câte mi se întâmplaseră, de la 
început până la sfârşit. 

După ce îmi ascultară povestea, rămaseră uluiţi de-a mirărilea şi începură 
să-şi vorbească între ei, iar cel care grăia arăbeşte îmi tălmăci ce-şi ziceau, 


aşa cum de altminteri le tălmăcise şi lor spusele mele. Vroiau să mă ducă, 
atâta erau de minunaţi, la sultanul lor ca să audă şi el păţaniile mele. Eu mă 
învoii numaidecât; iar ei mă duseră. Şi nu pregetară a-mi căra şi pluta, aşa 
cum se găsea, cu sarcinile de chihlimbar şi cu sacii cei mari plini cu 
nestemate. 

Sultanul, după ce i se spuse cine sunt, mă primi cu multă dragoste; şi, după 
salamalecurile cuvenite, mă puse să-i deştem şi lui povestea păţaniilor 
mele. Numaidecât mă supusei şi îi istorisii toate cât mi se întâmplaseră, fără 
a sări niciun amănunt. Ci nu ar fi de niciun folos să le mai spunem şi noi 
încă o dată. 

La povestirea mea, sultanul de pe ostrovul acela, care era ostrovul 
Serendibului, rămase minunat până peste marginile minunării, şi mă firitisi 
îndelung că scăpasem cu viaţă în ciuda atâtor primejdii înfruntate. Eu atunci 
vrusei să-i dovedesc că acele călătorii îmi şi slujiseră totuşi la ceva, şi grăbii 
să desfac dinaintea lui sacii şi tărhaturile mele. 

Atunci sultanul, care era mare ştiutor la nestemate, tare îmi mai lăudă 
comorile; iar eu, din cinstire faţă de el, alesei câte o piatră din fiecare soi de 
nestemate, şi tot aşa mai multe cogeamitea mărgăritare şi câteva daraburi 
întregi de aur şi de argint, şi i le aşternui în dar. El binevoi să le primească, 
şi, ca răspuns, mă coperi cu hatâruri şi cu cinstiri, şi mă rugă să locuiesc în 
chiar saraiul său. Ceea ce şi făcui. Încât din ziua aceea ajunsei prieten cu 
sultanul şi cu oamenii cei mai de vaza de pe ostrov. Şi toţi mă cercetau 
despre ţara mea, iar eu le răspundeam,; şi, la rându-mi, îi cercetam şi eu pe 
ei despre ţara lor, şi ei îmi răspundeau. Aflai în felul acesta că insula 
Serendibulului avea optzeci de parasanji în lungime şi optzeci în lăţime; că 
avea un munte care era cel mai înalt de pe tot pământul şi că pe vârful lui a 
sălăşluit o bună bucată de vreme părintele nostru Adam; că pe ea se găseau 
multe mărgăritare şi pietre scumpe, mai puţin frumoase, ce-i drept, decât 
cele din calabalăcurile mele, şi mulţi cocotieri... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute unsprezecea noapte 


Spuse: 


...Şi mulţi cocotieri. 
Intr-o zi, sultanul Serendibului mă iscodi şi el despre rânduielile obşteşti 
de la Bagdad şi despre felul de a ocârmui al califului Harun Al-Raşid. Iar eu 


îi povestii cât de drept şi cât de plin de dărnicie era califul, şi deşternui 
îndelung despre volniciile şi despre harurile lui. Iar sultanul Serendibului se 
minună şi îmi spuse: 

— Pe Allah! văd că într-adevăr califul cunoaşte dibăcia şi isteciunea de a- 
şi oblădui împărăţia. lar tu chiar că m-ai făcut să prind mare drag de el. 
Încât tare aş dori să-i pregătesc câteva daruri vrednice de el şi să i le trimit 
prin tine! 

Eu răspunsei numaidecât: 

— Ascult şi mă supun, o, stăpâne al nostru! Negreşit! am să-i înmânez cu 
credinţă peşcheşul tău califului, care are să fie bucuros până peste poate. Şi 
totodată am să-i spun ce prieten minunat îi eşti şi că poate să se bizuie pe 
statornicia ta! 

La vorbele acestea, sultanul Serendibului dete câteva porunci cămăraşilor 
săi care zoriră a le îndeplini. Şi iacătă în ce sta peşcheşul pe care mi-l 
aduseră pentru califul Harun Al-Raşid: era mai întâi un ol mare tăiat dintr- 
un singur rubin, minunat la culoare, şi înalt de o jumătate de picior şi gros 
de un deget. Olul acela, care avea înfăţişare de cupă, era plin ochi cu 
mărgăritare rotunde şi albe, mari cât o alună fiecare. Într-al doilea rând, era 
un chilim întocmit dintr-o ditamai piele de şarpe, cu nişte solzi mari cât un 
dinar de aur, care avea virtutea de a tămădui de toate bolile pe cel ce se 
culca pe el. Într-al treilea rând, erau două sute de boabe de camfor din cel 
mai de soi, fiecare boabă de mărimea unui fistic. Într-al patrulea rând, erau 
doi colţi de elefant, lung fiecare de doisprezece coti, şi lat, la rădăcină, de 
doi coţi. Pe deasupra, mai era, încărcată cu nestematele ei, şi o 
preafrumoasă copilă din ţara Serendibului. 

Totodată sultanul îmi înmână şi o scrisoare pentru emirul drept- 
credincioşilor, spunându-mi: 

— Să-l rogi de iertăciune pe calif pentru puţinul pe care i-l trimit în dar. Şi 
să-i spui că tare îl am drag! 

lar eu îi răspunsei: 

— Ascult şi mă supun! 

Şi îi sărutai mâna. Atunci el îmi spuse: 

— Totuşi, Sindbade, dacă ţi-ar plăcea să rămâi în împărăţia mea, vei fi 
precum capul şi ochii noştri; şi, în atare împrejurare, aş trimite pe altcineva 
în locul tău la calif, la Bagdad! 

Eu atunci strigai: 


— Pe Allah! o, sultane al veacului, bunătatea ta este o bunătate mare, şi m- 
ai copleşit cu milele; da tocmai s-a nimerit o corabie gata de plecare înspre 
Bassra, şi tare aş râvni să mă încarc pe ea ca să mă duc să-mi văd rudele, 
copiii şi ţara! 

La vorbele acestea, nu vroi să mă îndemne mai mult să rămân, şi porunci 
să fie chemat pe dată căpitanul corăbiei cu pricina, precum şi negustorii 
care plecau cu mine, şi le dete o sumedenie de sfaturi în privinţa mea, 
poruncindu-le să se poarte faţă de mine cu toate cinstirile. Plăti el însuşi 
preţul călătoriei mele, şi îmi dărui o grămadă de lucruri scumpe, pe care 
încă le mai păstrez, întrucât nu m-am putut îndura să le vând, ca amintire de 
la acel minunat sultan al Serendibului. 

După ce îmi luai bun-rămas de la sultan şi de la toţi prietenii pe care mi-i 
făcusem de-a lungul şederii mele în ostrovul acela desfătător, mă încărcai 
pe corabia care îşi şi înălţă pânzele. Plecarăm cu un vânt bun, 
încredinţându-ne milei lui Allah, şi plutirăm de la ostrov la ostrov şi din 
mare în mare, până ce ajunserăm, din mila lui Allah, în deplină tihnă la 
Bassra, de unde plecai degrabă la Bagdad, cu bogăţiile mele şi cu peşcheşul 
menit califului. 

Încât, mai nainte de orice, mă dusei la saraiul emirului drept- 
credincioşilor, şi fusei poftit în sala de primire. Atunci sărutai pământul 
dintre mâinile califului, îi înmânai scrisoarea şi darurile, şi îi povestii 
păţania mea cu toate amănuntele. 

După ce califul isprăvi de citit scrisoarea sultanului de la Serendib şi după 
ce cercetă darurile, mă întrebă dacă sultanul acela era tot aşa de bogat şi tot 
aşa de puternic pe cât îl vădeau scrisoarea şi peşcheşul. 

Eu răspunsei: 

— O, emire al drept-credincioşilor, pot să mărturisesc că sultanul de la 
Serendib nu înfloreşte faptele întru nimic. Ba mai mult, la puterea şi la 
bogăţia sa mai adaugă şi un simţ de dreptate, şi îşi oblăduieşte norodul cu 
înţelepciune. Numai el este cadiu în împărăţia sa, unde de altminteri 
oamenii sunt aşa de paşnici, încât nu au niciodată între ei zâzanii. Într- 
adevăr, sultanul acela este vrednic de prietenia ta, o, emire al drept- 
credincioşilor! 

Califul rămase mulţumit de vorbele mele şi îmi spuse: 

— Scrisoarea pe care tocmai am citit-o şi spusele tale dovedesc că sultanul 
de la Serendib este un om ales care cunoaşte pe deplin daturile înţelepciunii 
şi ale bunei-vieţuiri. Fericit norodul peste care domneşte! 


Pe urmă califul mă cinsti cu un caftan de fală şi cu daruri bogate şi mă 
copleşi cu milele şi cu hatârurile sale, şi hotărî ca povestea mea să fie scrisă 
de calemgiii cei mai iscusiţi spre a fi păstrată în dulapurile împărăteşti. 

Eu atunci plecai şi dădui fuga înspre uliţa şi înspre casa mea, unde trăii în 
potop de bogății şi de cinstiri, între rudele mele şi între prietenii mei, 
uitându-mi de izbeliştile trecute şi nemaigândind decât cum să storc de la 
viaţă toate bunurile pe care putea să mi le dea. 

Şi-aceasta-i povestea mea de pe vremea celei de a şasea călătorii. Ci 
mâine, o, oaspeţii mei, de-o vrea Allah, am să vă povestesc istoria celei de a 
şaptea călătorii, care este mai de-a mirărilea, şi mai uluitoare, şi mai plină 
de minunăţii decât toate celelalte şase laolaltă. 


Şi Sindbad Marinarul porunci să se întindă masa pentru ospăț şi să se 
aducă cina oaspeţilor săi, printre care şi Sindbad Hamalul, căruia puse să i 
se dea, înainte de a pleca, o sută de galbeni, ca şi în zilele celelalte. Şi 
hamalul se întoarse acasă la el, minunându-se de toate câte auzise. Apoi, a 
doua zi, îşi facu rugăciunea de dimineaţă şi se duse iar la sarai la Sindbad 
Marinarul. 

După ce toţi oaspeţii se adunară şi după ce mâncară, şi băură, şi tăifasuiră 
între ei, şi râseră, şi ascultară cântece şi zvoană de alăute, şezură jos roată, 
chibzuiţi şi tăcuţi. lar Sindbad Marinarul grăi astfel: 


Cea de a şaptea istorisire din istorisirile lui Sindbad Marinarul şi 
care este cea de a şaptea călătorie a lui 


Aflaţi că, o, prieteni ai mei, după întoarcerea din cea de a şasea călătorie, 
am lăsat cu hotărâre la o parte orice gând de a mai face vreo alta de aci 
înainte; întrucât nu doar vârsta nu îmi mai îngăduia hoinărelile cele 
îndepărtate, da chiar că nu mai aveam niciun chef să mai încerc alte isprăvi 
după toate primejdiile înfruntate şi necazurile pătimite. De altminteri, 
ajunsesem omul cel mai bogat din Bagdad, iar califul adesea mă chema la el 
ca să audă din gura mea povestirea lucrurilor cele ciudate pe care le 
văzusem de-a lungul călătoriilor mele. 

Într-o zi, califul mă pofti la el, după năravul său, iar eu mă şi pregăteam 
să-i istorisesc una, ori vreo două, ori vreo trei pătăranii de-ale mele, când el 
îmi spuse: 


— Sindbade, trebuie să mergi la sultanul Serendibului ca să-i duci 
răspunsul şi darul pe care i le-am menit. Nimenea nu cunoaşte ca tine calea 
care duce la împărăţia aceea al cărei sultan de bună seamă că are să fie tare 
mulţumit să te mai vadă! Aşa că găteşte-te să pleci astăzi chiar; căci nu ar fi 
cuviincios pentru noi să-i fim datornici sultanului de pe ostrovul acela, şi 
nici vrednic de noi să mai zăbovim răspunsul şi temeneaua noastră! 

La vorbele acestea ale califului, lumea se întunecă dinaintea chipului meu 
şi rămăsei până peste poate de încurcat şi de uluit. Ci izbutii să-mi 
stăpânesc simţămintele, ca să nu cumva să-l supăr pe calif; şi, măcar că 
făcusem jurământ că nu am să mai ies niciodată din Bagdad, sărutai 
pământul dintre mâinile califului şi răspunsei cu ascultare şi cu supunere. El 
atunci puse să mi se dea zece mii de dinari de aur pentru cheltuielile mele 
de călătorie şi îmi înmână o scrisoare scrisă cu chiar mâna sa şi darurile 
menite sultanului de la Serendib. 

Şi iacătă în ce stau acele daruri: era mai întâi un crivat falnic numai din 
catifea cârmâzie, ce putea să preţuiască mai bine de o grămadă de dinari de 
aur; era un alt crivat de altă culoare. Erau o sută de caftane din țesătură 
aleasă şi înhorboţite, de la Kufa şi de la Alexandria, şi cincizeci de la 
Bagdad. Era un ol de cornalină albă, lucrat în vremuri străvechi, şi pe 
fundul căruia era închipuit un luptător cu arcul lui întins împotriva unui leu. 

Mai erau încă multe alte lucruri care nu s-ar mai isprăvi de înşiruit şi, pe 
deasupra, o pereche de cai din neamul cel mai frumos de la Arabia... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute douăsprezecea noapte 


Spuse: 


...O pereche de cai din neamul cel mai frumos de la Arabia. 

Eu atunci fusei nevoit să plec oricum, împotriva vrerii mele de data 
aceasta, şi mă încărcai la Bassra pe o corabie gata de drum. 

Soarta ne ocroti până într-atâta încât peste două luni, zi la zi, sosirăm la 
Serendib în bună pace. Şi dădui fuga să-i duc sultanului darurile şi 
scrisoarea de la emirul drept-credincioşilor. 

Sultanul, când mă văzu iar, se învoioşi şi se însenină; şi rămase tare 
mulţumit de curtenia califului. Vru atunci să mă oprească pe lângă el pentru 
o şedere mai lungă; ci eu nu vrusei să zăbovesc decât numai atâta cât să mă 
hodinesc. După care îmi luai rămas-bun de la el, şi, copleşit cu daruri şi cu 


cinstiri, grăbii să mă încarc pe o naie spre a lua drumul înspre Bassra, 
precum venisem. 
Vântul la început ne fu prielnic, iar cel dintâi loc la care trăserăm fu un 


ostrov cu numele de insula Sinului”. Şi chiar că până acolo fusesem într-o 
stare de mulţumire deplină; şi, pe tot răstimpul drumului, tăifasuisem între 
noi şi pălăvrăgisem şi ne împărtăşisem fel de fel de lucruri, într-un chip tare 
plăcut. 

Ci într-o zi, la o săptămână după ce lăsasem insula aceea, unde negustorii 
izbândiseră felurite trocuri şi deveruri, şi pe când ne tolănisem în tihnă, 
după tabietul nostru, deodată deasupra capetelor noastre izbucni o furtună 
cumplită şi ne potopi o ploaie cu găleata. Atunci sărirăm să aşternem cergile 
de cânepă peste calabalăcuri şi peste mărfuri, ca să le ferim să nu le strice 
apa, şi începurăm să ne rugăm lui Allah să abată toată primejdia din calea 
noastră. 

Pe când ne aflam în starea aceasta, reizul naiei se sculă, se încinse peste 
mijloc cu o cingătoare, îşi suflecă mânecile şi îşi sumese caftanul apoi se 
căţără în vârful catargului, de unde începu să scruteze largul ba la stânga, ba 
la dreapta. Pe urmă coborî, şofrănit tare la chip, se uită la noi cu o privire de 
deznădejde deplină, începu să-şi care în tăcere nişte lovituri amarnice peste 
ochi, şi să-şi smulgă barba. Noi atunci, tare speriaţi, dădurăm fuga la el şi îl 
întrebarăm: 

— Ce este? 

El ne răspunse: 

— Cereţi de la Allah să ne scoată din genunea în care am căzut! Ori mai 
degrabă plângeţi-vă zilele şi luaţi-vă bun-rămas unii de la alţii! Aflaţi aşadar 
că apele ne-au făcut să ne abatem de la calea noastră şi ne-au aruncat la 
marginile mărilor lumii! 

Apoi, după ce vorbi într-acest chip, căpitanul îşi descuie sicrinul şi trase 
din el un sac de bumbac pe care îl deznodă şi scoase de acolo o ţărână ce se 
asemuia cu cenuşa. Înmuie acel praf cu olecuţă de apă, aşteptă câteva 
clipite, şi pe urmă începu să adulmece amestecul. După care, luă din sicrin 
o cărţulie, citi din ea câteva foi, mormăind, şi într-un sfârşit ne spuse: 

— Aflaţi, o, călătorilor, că această carte năzdrăvană iacătă că îmi 
adevereşte prepunerile. Pământul pe care îl vedeţi că se zugrăveşte 
dinaintea voastră, în zare, este pământul cunoscut pe numele de Meleagul 
Sultanilor. Acolo se află mormântul stăpânului nostru Soleiman ben-Daud. 
(Asupra lor a amândurora fie rugăciunea şi pacea!) Acolo se găsesc nişte 


dihănii şi nişte şerpi cu chipuri înfricoşătoare. Pe deasupra, marea în care 
suntem acum este sălăşluită de nişte iazme de apă care pot să soarbă dintr-o 
înghiţitură corăbiile cele mai mari, cu încărcătura şi cu călătorii lor cu tot! 
lacătă-vă aşadar prevestiţi! Uassalam! 

După ce auzirăm vorbele acestea ale reizului, rămaserăm năuci până peste 
poate; şi ne întrebam ce prăpăd avea să se întâmple, când ne simţirăm săltaţi 
odată cu corabia, apoi coborâţi năprasnic, pe când un muget cumplit ca 
tunetul se ridica din mare. Ne înfricoşarăm atâta de tare, încât ne făcurăm 
rugăciunea cea de pe urmă şi rămaserăm înţepeniţi ca morţii. Şi iacătă că 
dinaintea noastră, pe apa rocoşită, zărirăm cum venea înspre corabie o hală 
mare şi înaltă cât un munte, pe urmă încă o hală şi mai mare, şi încă una 
după ele, mare cât celelalte două la un loc. Aceasta de pe urmă sări deodată 
peste marea care se crăpă ca un hău, deschise un bot mai nemăsurat ca o 
genune, şi ne şi înghiţi pe trei sferturi corabia, cu toate câte se aflau pe ea. 
Eu nu avusei vreme decât numai să sar înspre partea de dindărăt a naiei şi să 
mă arunc în mare, pe când iazma isprăvea de înghiţit în foalele ei cel de al 
patrulea sfert şi se şi afunda în adâncuri dimpreună cu celelalte două soaţe 
ale ei. 

Cât despre mine, izbuti să mă prind de una din scândurile care săriseră din 
corabie printre dinţii halei şi, după o sumedenie de cazne, dovedii să ajung 
la ţărmul unui ostrov care, spre norocul meu, era plin de pomi roditori şi 
scăldat de un pârâu cu apă minunată. Dar luai aminte că râul acela avea o 
curgere atâta de iute, încât scotea un huiet ce se auzea până departe. Atunci 
mă bătu gândul, aducându-mi aminte de chipul cum scăpasem de moarte de 
pe ostrovul cu nestemate, să-mi meşteresc o plută, ca şi cea de dinainte, şi 
să mă las dus de apă. Aşadar, cu toată dulceata de pe acel ostrov, vream să 
încerc a mă întoarce în ţara mea. Şi îmi ziceam: „Dacă izbutesc să scap, 
totul are să fie cât se poate de bine şi am să mă leg cu jurământ că nu am să 
mai îngăduiesc niciodată să ajungă pe limba mea vorba «călătorie» şi că nu 
am să mă mai gândesc niciodată la aşa ceva cât oi avea de trăit. Dacă 
dimpotrivă, am să mă prăpădesc în această încercare, atunci de asemenea 
totul are să fie cât se poate de bine; întrucât în felul acesta am să isprăvesc 
cu patimile şi cu primejdiile, pe totdeauna!” 

Aşa că mă sculai pe dată şi, după ce mâncai câteva poame, strânsei o 
grămadă mare de ramuri, despre care nabar nu aveam din ce fel de pom 
sunt, dar despre care aveam să aflu mai târziu că erau lemn de santal, din 
soiul cel mai prețuit la negustori, datorită rarităţii lui. Când isprăvii, începui 


să caut frânghii şi sfori, da nu găsii deloc dintru-ntâi. Ci luai seama că pe 
copaci erau nişte vrejuri agăţătoare, mlădii şi straşnic de tari, care puteau 
să-mi fie de folos. 'Tăiai atâtea câte îmi erau de trebuinţă şi mă slujii de ele 
ca să leg ramurile cele groase de santal. Meşterii în felul acesta o ditamai 
plută, pe care cărai o sumedenie de poame, şi mă încărcai şi eu, grăind: 
„Dacă voi scăpa, asta-i de la Allah!” 

Abia mă suisem pe plută şi de-abia apucai s-o dezleg de la mal, că şi fu 
luată de ape cu o iuţeală înfricoşătoare, iar pe mine mă cuprinse ameţeala şi 
căzui leşinat pe grămada de poame pe care o aşezasem acolo, întocmai ca 
un pui de găină beat. 

Când îmi venii în ori, mă uitai împrejurul meu şi rămăsei mai mult ca 
oricând pironit de spaimă şi asurzit de un vuiet ca de tunet. Râul nu mai era 
decât o viitură de spume bulbucite care, mai iute ca vântul şi izbindu-se în 
stânci, se prăvălea înspre o prăpastie căscată pe care mai mult o simţeam 
decât o vedeam. Fără de nicio îndoială că aveam să mă zdrobesc când 
aveam să cad în ea cine ştie de la ce înălțime! 

La atare gând de groază, mă încleştai din toate puterile mele de ramurile 
din plută şi închisei ochii fără să vreau, ca să nu mă mai văd în ceasul 
zdrobirii şi al prefacerii mele într-o stropşitură, şi chemai într-ajutor numele 
lui Allah. Şi dintr-odată, în loc să se rostogolească în prăpastie, simţii pluta 
cum se opreşte cu o smucitură pe apă, şi deschisei ochii o clipită spre a 
vedea pe ce treaptă a morţii mă aflam, da văzui că nu mă sfărmasem deloc 
între stânci, ci stam prins, cu pluta întreagă, într-un năvod nemăsurat pe 
care nişte oameni îl aruncaseră peste mine de pe mal. Fusei pescuit într- 
acest chip şi tras înspre uscat, şi acolo fusei scos, mort pe jumătate şi viu pe 
jumătate, dintre ocheţii năvodului, pe când pluta era adusă la țărm. 

Cum stam întins acolo, lat şi dârdâind, un preacinstit şeic cu barba albă, 
care mai întâi îmi ură bun venit şi mă înveli cu nişte haine calde ce-mi 
făcură cel mai mare bine... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute treisprezecea noapte 


Spuse: 


„„„ce-mi făcură cel mai mare bine. 
După ce mă înviorai în urma buşumărilor şi a frământăcurilor pe care 
bătrânul avu bunătatea să mi le facă, putui să mă ridic în capu-oaselor, 


măcar că încă nu îmi dobândisem la loc folosinţa graiului. Atunci bătrânul 
mă sprijini de braţ şi mă duse cătinel la hammam, unde puse să mi se facă o 
scaldă minunată care îmi dete îndărăt pe deplin răsuflarea, apoi mă puse să 
trag pe nas nişte profumuri alese şi mă stropi cu ele pe tot trupul; apoi mă 
luă acasă la el. 

Când ajunsei în casa acelui bătrân, toţi ai lui tare se mai bucurară de 
venirea mea şi mă primiră cu multă bunăvoință şi cu semne de prietenie. 
Bătrânul însuşi mă pofti să şed jos în mijlocul divanului din sala de primire 
şi mă îmbie să mănânc nişte bucate din cele mai alese şi să beau o apă 
înmiresmată frumos cu flori. 

După care arseră tămâie împrejurul meu, iar roabele îmi aduseră apă caldă 
şi înmiresmată ca să mă spăl pe mâini, şi îmi deşternură nişte ştergare tivite 
cu mătase ca să mă şterg pe degete, pe barbă şi pe buze. După care bătrânul 
mă pofti într-o odaie tare bine dichisită, unde mă lăsă singur, şi plecă apoi 
cu multă gingăşie. Da lăsă la poruncile mele câţiva robi care, din când în 
când, veneau să vadă dacă nu aveam nevoie de slujba lor. 

Vreme de trei zile fusei găzduit aşa, fără ca nimenea să mă fi iscodit ori să- 
mi fi pus vreo întrebare; şi nu mă lăsau să duc lipsă de nimic, îngrijindu-mă 
cu multă îndatorinţă, până ce într-un sfârşit simtii că puterile mi se 
întoarseră pe deplin, iar sufletul şi inima mi se potoliseră şi mi se 
învioraseră. Atunci, cum era în dimineaţa celei de a patra zile, bătrânul veni 
să şadă jos lângă mine, după salamalecuri, şi îmi spuse: 

— O, oaspete al nostru, ivirea ta ne-a umplut de bucurie şi de drag! 
Binecuvântat fie Allah carele ne-a scos în calea ta ca să te scăpăm de la 
prăpastie! Cine eşti şi de unde vii? 

Eu atunci îi mulţumii îndelung bătrânului pentru binele nemăsurat pe care 
mi-l făcuse, mântuindu-mi viaţa şi apoi dându-mi să mănânc şi să beau de 
minune şi înmiresmându-mă de minune, şi îi spusei: 

— Mă cheamă Sindbad Marinarul! Mă cheamă aşa datorită călătoriilor 
cele lungi pe care le-am făcut pe mare şi a păţaniilor de pomină care mi s-au 
întâmplat şi care, dacă ar fi scrise cu igliţa în colţul ochiului, ar sluji de 
învăţătură cititorului cu luare-aminte! 

Şi îi istorisii bătrânului istoria mea de la început până la sfârşit, fără a sări 
peste niciun amănunt. 

Atunci bătrânul rămase uluit de-a mirărilea şi şezu vreme de un ceas fără 
să poată grăi, atâta de tulburat era de cele ce auzise. Pe urmă săltă capul, 


îmi repeţi încă o dată mărturisirea bucuriei sale de a mă fi ajutat şi îmi 
spuse: 

— Acuma, 0, oaspete al meu, dacă ai vrea să asculti de povaţa mea, ţi-ai 
vinde mărfurile care negreşit că preţuiesc mulţi bani, datorită rarităţii lor şi 
soiului lor bun! 

La vorbele acestea ale bătrânului, rămăsei până peste poate de nedumerit 
şi, neştiind nici ce vrea el să zică, nici despre ce marfă vorbea, dat fiind că 
mă ştiam scuturat de toate, tăcui dintru-ntâi vreme de câteva clipite; pe 
urmă, întrucât nu vroiam să las totuşi să-mi scape un prilej atâta de aparte 
ce mi se înfăţişă pe neaşteptate, luai o înfăţişare chibzuită şi răspunsei: 

— Asta s-ar cam putea! 

Atunci bătrânul îmi spuse: 

— Să nu ai nicio grijă, copilul meu, în ceea ce priveşte mărfurile tale. Nu 
ai decât să te scoli şi să mă însoţeşti la suk. lar eu mă însărcinez cu cele ce 
au să urmeze. Dacă la strigare are să se ajungă la un preţ care să ne 
mulţumească într-adevăr, avem să-l primim; de nu, am să-ţi fac binele de a 
păstra marfa în capanurile mele până la creşterea deverului; şi atunci vom 
putea să scoatem preţul cel mai bun! 

Eu atunci mă simţii în lăuntrul meu tot mai uluit; da nu lăsai să se vadă 
nimic, căci îmi ziceam: „Mai rabdă oleacă, Sindbade, şi ai să vezi limpede 
despre ce este vorba!” Şi îi spusei bătrânului: 

— O, preacinsite moşule al meu, ascult şi mă supun! Tot ceea ce vei socoti 
ca bun de făcut va fi plin de binecuvântare! Din partea mea, după toate câte 
le-ai făcut pentru binele meu, nu aş putea decât să mă potrivesc vrerii tale! 

Şi mă sculai pe dată şi îl însoţii la suk. 

Când ajunserăm în inima sukului unde se ţinea mezatul, care nu-mi fu 
mirarea când îmi văzui pluta adusă acolo şi înconjurată de o mulţime de 
misiţi şi de negustori care o măsurau din ochi cu preţuire şi cu clătinări din 
cap. Şi din toate părţile auzeam strigăte de minunare: „Ya Allah! ce minunat 
soi de santal! Nicăieri pe lume nu se află un soi asemenea!” Pricepui atunci 
că aceasta era marfa cu pricina, şi socotii că e de folos pentru vânzare să iau 
o înfăţişare mândră şi chibzuită. 

Da iacătă că tot atunci bătrânul, ocrotitorul meu, se duse la starostele 
samsarilor şi îi spuse: 

— Începe strigarea! 

Şi mezatul fu deschis, ca întâie strigare a plutei la preţul de o mie de 
dinari! lar starostele samsarilor strigă: 


— La o mie de dinari pluta de sandal, o, cumpărătorilor! 

Atunci bătrânul strigă: 

— O iau eu la două mii! 

Ci un altul strigă: 

— La trei mii! 

Şi negustorii urmară a ridica strigarea preţului până la zece mii de dinari! 
Atunci căpetenia samsarilor se uită înspre mine şi mă întrebă: 

— La zece mii! Nu se mai dă nimic peste! 

Ci eu spusei: 

— Nu vând la preţul acesta! 

Atunci ocrotitorul meu veni la mine şi îmi spuse: 

— Copilul meu, sukul la vremea aceasta nu e prea înfloritor, iar marfa şi-a 
pierdut oleacă din preţ. Aşa că ar fi mai bine să primeşti cât ţi s-a dat. Ci eu, 
dacă vrei, am să mai ridic pe seama mea, şi adaug încă o sută de dinari! 
Vrei dară să-mi laşi totul la zece mii de dinari şi încă o sută de dinari? 

Eu răspunsei: 

— Pe Allah! moşule al meu bun, numai pentru tine primesc târgul, ca să-ţi 
mulţumesc pentru facerile tale de bine! Mă învoiesc să-ţi las lemnul la suma 
aceasta! 

La vorbele acestea, bătrânul le porunci robilor săi să care tot sandalul la 
capanurile cu prisoase, şi mă luă acasă la el, unde îmi numără pe loc cei 
zece mii de dinari şi încă o sută de dinari, şi îi încuie într-un sicrin straşnic, 
dându-mi mie cheia şi mulţumindu-mi iarăşi pentru ceea ce făcusem pentru 
el. 

Pe urmă puse să se aştearnă masa, şi mâncarăm, şi băurăm, şi lăfuirăm cu 
voioşie. După care ne spălarăm pe mâini şi pe gură; apoi bătrânul îmi spuse: 

— Copilul meu, am a-ţi face o cerere cu care tare aş vrea să văd că te 
învoieşti! 

Eu răspunsei: 

— Moşule bun al meu, mă învoiesc cu dragă inimă la orice faţă de tine! 

El îmi spuse: 

— Cum vezi, o, fiul meu, am ajuns un om tare înaintat în vârstă şi nu am 
niciun copil de parte bărbătească şi care să-mi poată moşteni într-o zi 
averile. Da trebuie să-ţi spun că am o fată, copilă încă, plină de nuri şi de 
drăgălăşie, care are să fie tare bogată la moartea mea. Încât îmi doresc să ti- 
o dau de soţie, cu învoiala să primeşti a te aşeza în ţara noastră şi de a trăi 
viaţa noastră. Vei fi astfel stăpân peste toate câte le am şi peste toate câtc le 


diriguieşte mâna mea. Şi vei trece pe locul meu în slujbele mele şi în 
stăpânia averilor mele! 

Când auzii vorbele acestea ale bătrânului, lăsai capul jos tăcut, şi şezui aşa 
fără să rostesc un cuvânt. El urmă atunci: 

— Crede-mă, o, fiul meu, împlineşte-mi ceea ce îţi cer! Că are să-ţi aducă 
binecuvântarea! Aş adăuga, ca să-ţi linişteşti sufletul, că după moartea mea 
vei putea să te întorci în ţara ta luând-o şi pe soţia ta, fiica mea, cu tine. Nu 
îţi cer să zăboveşti aici decât numai vremea câtă mi-a fost menită pe 
pământ! 

Răspunsei atunci: 

— Taică şeicule al meu, îmi eşti ca un părinte şi, faţă de tine, nu pot să am 
alt gând şi nici să iau altă hotărâre decât cele care îţi sunt pe voie; că eu, ori 
de câte ori am vrut în viaţa mea să înfăptuiesc vreun gând, nu am avut decât 
necazuri şi amăgiri. Aşa că sunt gata să mă supun vrerii tale! 

Pe dată bătrânul, îmbucurat până peste poate de răspunsul meu, le porunci 
robilor săi să dea fuga după cadiu şi după martori, care nu zăboviră să 
sosească... 


În clipita aceasta a istorisirii sale, Şeherezada văzu că se luminează de ziuă şi tăcu sfielnic. 
Dar când fu cea de a trei sute patrusprezecea noapte 


Spuse: 


...după cadiu şi după martori care nu zăboviră să sosească. Şi bătrânul mă 
însură cu fata lui, şi ne dete un ospăț peste poate şi ne facu o nuntă 
strălucită. După care mă luă şi mă duse la fiică-sa, pe care încă nu o 
văzusem. O găsii desăvârşit de frumoasă şi de drăgălaşă, gingaşă la statură 
şi la boiu. Şi mai era şi împodobiră cu odoare şi cu giuvaieruri, cu mătăsuri 
şi cu atlazuri, cu dichisuri şi cu nestemate; iar ceea ce purta pe ea preţuia 
mii de mii de galbeni, şi chiar că nimenea nu ar fi izbutit să le preţăluiască 
întocma. 

Încât, când ajunsei lângă ea, îmi plăcu. Ne îndrăgirăm unul de celălalt. Şi 
rămaserăm împreună lungă vreme, desfătându-ne fericiţi până peste poate. 

După un răstimp, bătrânul, părintele soţiei mele, se zăvârşi întru tihna şi 
mila Celui Preaînalt. Îi făcurăm înmormântare frumoasă şi îl îngroparăm. 
lar eu pusei mâna pe toate câte le stăpânise, şi toţi robii şi toate slugile lui 
ajunseră robi şi slugi la mine, sub puterea mea numai. Pe deasupra, 
negustorii din cetate mă aleseră căpetenie a lor, în locul lui, şi atunci chiar 


că putui sa cercetez obiceiele locuitorilor din cetatea aceea şi felul lor de 
trai. 

Ca urmare, băgai de seamă într-o zi, spre uluirea mea, că oamenii din 
cetatea aceea sufereau în fiecare an o năpârlire, la vremea primăverii: 
năpârleau de la o zi la alta, schimbându-şi făptura şi înfăţişarea; le creşteau 
nişte aripi pe umeri şi se făceau zburători. Puteau atunci să zboare până la 
bolta cea mai de sus a văzduhurilor; şi se foloseau de starea lor cea nouă ca 
să-şi ia cu toţii zborul din cetate, nelăsând acolo decât femeile şi copiii, care 
nu aveau şi ei virtutea de a dobândi aripi. 

Atare ispravă mă minună în cele dintâi vremi; da pe urmă mă deprinsei cu 
acele schimbări ce se petreceau statornic. Numai că veni şi o zi când 
începui să mă ruşinez de a fi singurul bărbat fără de aripi, şi de a fi nevoit să 
rămân în cetate numai eu cu femeile şi cu copiii. Da degeaba îi tot iscodii 
eu pe locuitori în ce chip ar fi să fac ca să-mi crească şi mie aripi la umeri, 
că nimenea nu putu ori nu vru să-mi dea vreun răspuns în această privinţă. 
lar eu tare mai rămăsei necăjit că nu eram decât Sindbad Marinarul, fără a 
putea să-mi adaug la poreclă şi însuşirea de zburător. 

Într-o zi, cum pierdusem orice nădejde că voi putea ajunge vreodată să-i 
fac să-mi mărturisească taina aceea a creşterii aripilor, îl ochii pe unul dintre 
ei căruia îi făcusem fel de fel de înlesniri, şi, trăgându-l de-o parte, îi spusei: 

— Pe Allah, asupra-ţi fie El! fă-mi şi tu măcar o dată, în temeiul a câte am 
făcut eu pentru tine, binele de a mă lăsa să mă agăţ de tine şi de a zbura cu 
tine în rotirea ta prin văzduhuri. Că aceasta-i o călătorie care tare mult mă 
mai ispiteşte, şi pe care aş vrea s-o adaug la şirul celor pe care le-am făcut 
pe mări! 

Dintru-ntâi omul nici nu vru să mă asculte; dar, de sila rugăminţilor, până 
la urmă îl înduplecai să se învoiască. Atâta de încântat fusei de treabă, încât 
nici baremi nu îmi mai făcui vreme s-o vestesc şi pe soţia mea şi pe cei din 
casa mea; mă încleştai de el cuprinzându-l pe după mijloc, iar el mă duse în 
văzduhuri luându-şi zborul, cu aripile larg desfăcute. 

Goana noastră prin văzduhuri sui dintru-ntâi în linie dreaptă, un răstimp 
destul de lung. Aşa că până la urmă ajunserăm atâta de sus sub bolta 
cerească, încât putui să aud limpede până şi îngerii cum îşi cântau psalmii 
sub coviltirul cerurilor. Ascultând cântările acelea minunate, mă cuprinse un 
val de cucernicie şi strigai şi eu: 

— Mărire lui Allah în slava cerurilor! Binecuvântat fie El şi preamărit de 
toată făptură! 


De-abia rostisem vorbele acestea, că purtătorul meu cel cu aripi trase o 
sudalmă înfricoşată şi, scurt, după o fulgerătură amamică, într-o bubuitură 
de tunet, coborî atâta de iute, încât îmi pierdui răsuflarea şi eram gata să 
leşin şi să mă desprind de el cu primejdia de a mă prăbuşi în genunea cea 
fără de fund. Şi, într-o clipeală de ochi, ajunserăm pe vârful unui munte 
unde purtătorul meu, aruncându-mi o uitătură diavolească, mă părăsi şi pieri 


luându-şi zborul iarăşi înspre nevăzut. 


Eu atunci 
rămăsei singur 
pe muntele 


acela pustiu; 
habar nu mai 
aveam nici ce 
să mă fac, nici 
încotro s-o iau 
ca să mă întorc 
la soţia mea, şi 
strigai, uluit 
până peste fire: 
„Nu este ajutor 
şi tărie decât 
numai întru 
Allah 
Preaînaltul şi 
Atotputernicul! 
Ori de câte ori 
scap de la o 
belea, o iau de 
ia cap cu alta şi 
mai rea! La 
urma urmei, mi 
se şi cade ceea 
ce păţesc!” 
Şezui atunci 
jos pe o stâncă 
spre a chibzui 


la vreun mijloc de a îndrepta ponosul, când deodată văzui că veneau înspre 


mine doi băieţei de o frumuseţe vrăjită, care semuiau cu două lune. Fiecare 
ţinea în mână un toiag de aur roşu în care se sprijineau în mers. Eu atunci 
mă ridicai iute, mă dusei să-i întâmpin şi le urai bună pace. Ei îmi 
răspunseră cu gingăşie la urare: ceea ce îmi dete curaj să le îndrept cuvânt, 
şi le spusei: 

— Pe Allah, asupra voastră a amândurora, o, băieţaşi vrăjiţi, spuneţi-mi 
cine sunteţi şi ce faceţi aici? 

Ei îmi răspunseră: 

— Suntem închinători la Dumnezeul cel adevărat! 

Pe urmă, unul dintre cei doi îmi făcu un semn cu mâna într-o parte, ca spre 
a mă pofti să-mi îndrept paşii într-acolo, lăsă în mâinile mele toiagul lui de 
aur şi, luându-l de mână pe tovarăşul său cel frumos, pieri cu el din privirile 
mele. 

Luai atunci toiagul de aur şi nu pregetai să mă îndrept înspre partea care 
îmi fusese arătată, tot minunându-mă cu gândul la cei doi băieţi atâta de 
frumoşi. Cum mergeam aşa de o bună bucată de vreme, văzui deodată cum 
iese de după o stâncă un şarpe urieşesc care ţinea în gură un om înghiţit pe 
trei sferturi şi din care nu vedeam decât capul şi braţele. Braţele se zbăteau 
cu deznădejde, iar capul ţipa: 

— O, trecătorule, scapă-mă din gura acestui şarpe şi nu vei avea să te 
căieşti de fapta ta! 

Eu atunci o luai la fugă după bală şi îi alduii pe la spate cu toiagul meu de 
aur roşu o lovitură aşa de bine altoită, încât bala rămase fără de suflare pe 
clipă şi pe dată. Şi întinsei mâna către omul înghiţit şi îl ajutai să iasă din 
pântecele şarpelui. 

Când mă uitai mai bine la chipu-acelui om, rămăsei până peste poate de 
uluit cunoscând în el zburătorul ce mă luase să fac călătoria aceea a mea 
prin văzduh şi care până la urmă se prăvălise cu mine, cu primejdia de a mă 
prăpădi, din slava boltei cerului, pe vârful muntelui, unde mă părăsise în 
primejdia de a muri de foame şi de sete. Ci nu vrusei totuşi să-i arăt că-i 
port vreo pică pentru fapta lui cea rea, şi mă mulţumii să-i spun cu dulceaţă: 

— Oare aşa se poartă prietenii cu prietenii lor? 

El îmi răspunse: 

— Am mai întâi a-ţi mulţumi pentru ceea ce ai făcut pentru mine. Numai 
că tu habar nu ai că tu eşti cel care, din pricina proslăvirilor tale când ai 
rostit Numele, şi fără de voia mea m-ai prăvălit din vânătaia văzduhurilor! 


Că Numele are asupra noastră a tuturor această putere! Încât noi nu-l rostim 
niciodată! 

Atunci, pentru ca să mă scoată din muntele acela, îi spusei: 

— Iartă-mă şi nu mă certa, întrucât chiar că nu aveam de unde să ghicesc 
urmările cele prăpăditoare ale închinăciunii mele de laudă faţă de Numele! 
Îţi făgăduiesc că nu am să-l mai rostesc de-a lungul zborului, dacă mai vrei 
acuma să te învoieşti a mă căra îndărăt acasă! 

Atunci zburătorul se plecă, mă luă în spinare şi, dintr-o clipeală de ochi, 
mă lăsă jos pe terasa casei mele, şi plecă la el. 

Când văzu că vin de pe terasă, şi că intru în casă după o lipsă atâta de 
îndelungată, soţia mea pricepu tot ce se petrecuse şi îl binecuvântă pe Allah 
carele mă mai scăpase încă o dată de la pieire. Apoi, după revărsările de 
bucurie ale întoarcerii, îmi spuse: 

— De-acuma nu se cuvine să te mai încârduieşti cu locuitorii din cetatea 


aceasta; sunt fraţi cu diavolii! 

Eu îi spusei: 

— Da oare părintele tău cum de-a trăit cu ei? 

Ea îmi răspunse: 

— Tatăl meu nu se ţinea de tagma lor şi nu făcea nicidecum ca ei şi nu 
trăia deloc traiul lor. Oricum, dacă am un sfat a-ţi da, nu avem nimica mai 
bun de făcut, de vreme ce tatăl meu a murit... 


În clipita aceasta a istorisirii sale, Şeherezada văzu că se luminează de ziuă şi, sfioasă, tăcu. 
Dar când fu cea de a trei sute cincisprezecea noapte 


Spuse: 


...nu avem nimica mai bun de făcut, de vreme ce tatăl meu a murit, decât 
să lăsăm cetatea aceasta păgânească, după ce fireşte avem să ne vindem 
bunurile, casele şi acareturile. Vei săvârşi totul cum vei putea mai bine, vei 
cumpăra nişte mărfuri frumoase cu o parte din banii pe care îi vei căpăta, şi 
vom pleca amândoi la Bagdad, în ţara ta, să-ţi vezi rudele şi prietenii, şi să 
trăim în pace şi la adăpost şi cu cinstirea datorată lui Allah Preaînaltul! 

Eu atunci răspunsei cu ascultare şi cu supunere. 

Numaidecât mă apucai să vând, cum mă pricepui mai bine, bucată cu 
bucată, şi fiecare lucru la vremea lui, toate bunurile socrului meu şeicul, 
părintele soţiei mele, răposatul pe care aibă-l Allah întru mila şi milostivirea 


sa! Şi preschimbai într-acest chip toate câte le stăpâneam, şi lucruri de casă 
şi avuţii, în galbeni de aur; şi dobândii astfel un câştig de o sută la unul. 

După care, îmi luai soţia şi mărfurile ce mă îngrijisem să le cumpăr, năimii 
pe socoteala mea o naie care, cu voia lui Allah, avu o plutire norocită şi 
rodnică; aşa încât, din ostrov în ostrov şi din mare în mare, ajunserăm într- 
un sfârşit cu bine la Bassra, unde nu ne oprirăm decât numai puţină vreme. 
Suirăm pe fluviu în sus şi intrarăm în Bagdad, cetatea păcii. 

Mă îndreptai atunci, cu soţia şi cu bogăţiile mele, înspre uliţa şi înspre casa 
mea, unde rudele ne primiră cu mari revărsări de bucurie şi o îndrăgiră tare 
pe soţia mea, fiica şeicului. 

Cât despre mine, grăbii a-mi pune rânduială pe totdeauna în alişverişuri, 
îmi aşezai la magazii mărfurile cele frumoase, îmi încuiai bogăţiile, şi putui, 
într-un sfârşit, să primesc în tihnă firitiselile prietenilor şi ale apropiaților 
mei care, socotind vremea cât lipsisem, găsiră că această a şaptea călătorie, 
cea de pe urmă din călătoriile mele, durase, de la un cap la altul, douăzeci şi 
şapte de ani, tocmai pe tocmai! lar eu le istorisii pe de şart păţaniile mele 
din vremea acelei lipse îndelungi; şi făcui jurământul, de care mă ţin 
neabătut, precum vedeţi, că niciodată, câte zile voi mai avea de trăit, nu voi 
mai purcede la nicio călătorie, pe mare fie, ori fie şi numai pe uscat. Şi nu 
pregetai să dau mulţumire lui Allah Preaînaltul că, în atâta de multe rânduri 
şi în pofida zăticnelilor mele repeţite, mă scosese din atâtea primejdii şi mă 
adusese îndărăt în sânul alor mei şi al prietenilor mei! 

Şi-aşa a fost, o, oaspeţi ai mei, această cea de a şaptea călătorie şi cea din 
urmă care fu leacul deplin al jindurilor mele după isprăvuri nemaipomenite! 


Când Sindbad Marinarul îşi sfârşi în felul acesta istorisirea, în mijlocul 
musafirilor tăcuţi şi minunaţi, se întoarse înspre Sindbad Hamalul şi îi 
spuse: 

— Şi acum, o, Sindbad pământeanule, măsoară muncile câte le-am îndurat 
şi necazurile câte le-am pătimit din mila lui Allah, şi spune-mi dacă soarta 
ta de hamal nu a fost cu mult mai prielnică unei vieţi tihnite decât cea care 
mi-a fost menită mie de la ursitoare? Tu, e adevărat, ai rămas sărac, iar eu 
am agonisit bogății fără de socoată; da oare nu e aşa că fiecare dintre noi a 
fost răsplătit după truda sa? 

La vorbele acestea, Sindbad Hamalul veni să-i sărute mâna lui Sindbad 
Marinarul şi îi spuse: 


— Pe Allah, asupra-ţi fie El, o, stăpâne al meu, iartă-mi nechibzuinţa 
cântecului! 

Atunci Sindbad Marinarul puse să se aştearnă masa pentru musafirii săi şi 
le dete un ospăț care tinu trei nopţi. Pe urmă binevoi a-l păstra pe lângă 
sine, în slujba de chivernisitor al casei sale, pe Sindbad Hamalul. Şi trăiră 
amândoi într-o prietenie desăvârşită şi huzuriţi peste poate, până ce veni să-i 
caute aceea care face să se spulbere desfătările, cea care rupe prieteniile, 
care năruieşte saraiurile şi înaltă mormintele, moartea cea amară. Mărire 
celui Viu, carele nu moare niciodată! 


După ce Şeherezada, fiica vizirului, isprăvi de istorisit povestea lui Sindbad Marinarul, se simţi cam 
ostenită şi, cum de altminteri vedea că se apropie dimineaţa şi nu vroia, sfioasă după obiceiul ei, să 
treacă peste îngăduinţa dată, tăcu zâmbind. 

Atunci micuța Doniazada, care ascultase minunată şi cu ochii bulbucaţi povestea aceasta uluitoare, 
se sculă de pe chilimul pe care şedea ghemuită şi dete fuga s-o sărute pe suroră-sa, spunându-i: 

— O, Şeherezada, sora mea, ce dulci sunt vorbele tale şi gingaşe, şi curate, şi desfătătoare la gust, şi 
înmiresmate în prospeţimea lor! Şi ce grozav e, şi uluitor, şi cutezător Sindbad Marinarul! 

Iar Şeherezada îi zâmbi a râde şi spuse: 

— Da, sora mea! Da ce este aceasta pe lângă cea pe care am să v-o istorisesc la amândoi noaptea 
următoare, dacă voi mai fi în viaţă din mila lui Allah şi din bunul plac al sultanului! 

Şi sultanul Şahriar, care găsise călătoriile lui Sindbad cu mult mai lungi decât cea pe care o făcuse 
el însuşi dimpreună cu fratele său Şahzaman în câmpia de pe ţărmul mării, acolo unde li se ivise 
ginnul cel împovărat cu lada, se întoarse înspre Şeherezada şi îi spuse: 

— Chiar că, o, Şeherezada, nu văd ce poveste ai putea să-mi mai istoriseşti! Oricum, aş vrea una 
care să fie împănată cu stihuri! Mi-ai făgăduit-o mai de mult şi nu pari că te-ai îndoi cumva că, dacă 
tot zăboveşti aşa să-ţi îndeplineşti fagăduiala, capul tău are să se adauge la capetele celor de dinaintea 
ta! 

Iar Şeherezada spuse: 

— Pe ochii mei! Chiar aceea pe care ţi-o păstrez, o, norocitule sultan, are să-ţi dea mulţumire 
deplină, şi, pe deasupra, este şi peste măsură de ispititoare pe lângă toate cele câte le-ai ascultat! Poţi 


s-o şi judeci de pe acum după numele ei, care este: Povestea cu frumoasa Dind şi cu Alişar, 
fiul lui Glorie. 

Atunci sultanul Şahriar zise în cugetul său: „Nu am s-o omor decât după!” Pe urmă o luă în braţe şi 
îşi petrecu ce mai rămăsese din noapte cu ea. 

Dimineaţa se sculă şi plecă la divanul dreptăţilor. Şi sala se umplu de mulţimea de viziri, de emiri, 
de dregători, de străji şi de slugi de la sarai. lar cel mai de pe urmă care intră fu vizirul cel mare, 
părintele Şeherezadei, care veni sub braţ cu giulgiul menit fiicei sale, pe care, de data aceasta, o şi 
socotea pierită de-a binelea. Da sultanul nu-i spuse nimic în privinţa aceasta, şi preurmă a judeca, a 
căftăni în slujbe, a mazili, a oblădui şi a isprăvi treburile aflate în chibz, şi tot aşa până la sfârşitul 
zilei. Apoi divanul fu ridicat şi sultanul se întoarse în sarai, pe când vizirul cel mare rămânea 
nedumerit şi până peste poate de minunat. 

Apoi, când se facu noapte, sultanul Şahriar intră la Şeherezada şi făcură împreună treaba lor 
obişnuită. 


POVESTEA CU KAMARALZAMAN ŞI CU DOMNIȚA BUDUR, CEA MAI FRUMOASĂ 
LUNĂ DINTRE LUNE 

POVESTEA CU FRUMOSUL -FERICIT ŞI FRUMOASA-FERICITĂ 

POVESTEA CU ALUNIŢĂ 

POVESTEA CU MULTI ÎNVĂŢATA SYMPATHIA 

PĂŢANIA POETULUI ABU-NOWAS 

POVESTEA CU SINDBAD MARINARUL 

Cea dintâi istorisire dintre istorisirile lui Sindbad Marinarul şi care este călătoria lui cea dintâi 
Cea de a doua istorisire dintre istorisirile lui Sindbad Marinarul şi care este cea de a doua 
călătorie a lui 

Cea de a treia istorisire din istorisirile lui Sindbad Marinarul şi care este cea de a treia călătorie 
Cea de a patra istorisire dintre istorisirile lui Sindbad Marinarul şi care este cea de a patra 
călătorie 

Cea de a cincea istorisire din istorisirile lui Sindbad Marinarul şi care este cea de a cincea 
călătorie 

Cea de a şasea istorisire din istorisirile lui Sindbad Marinarul şi care este cea de a şasea călătorie 


Cea de a şaptea istorisire din istorisirile lui Sindbad Marinarul şi care este cea de a şaptea 
călătorie a lui 


Notes 


[-1] 


Pe parcursul volumelor, vor lipsi mai multe nopţi, datorită faptului că nu au existar în sursele 
cercetate de noi. Astfel se explică şi lipsa celei de a două sute douăzeci şi noua nopţi. (Vezi 
nota de subsol p. 263. Voi. IV) -— n. ed. 


[2] 


La M. A. Salie, poemul este altul: 


Cu trupul meu unduitor l-am îmbiat să mă cuprindă 

Şi către el m-am aplecat ca o ispită unduindă. 

Dărziei sufletului său i-am dat licoarea mea s-o bea, 

Şi se supuse rugăminţii doar ca să facă voia mea. 

Că se temea să nu-l zărească vreun hulitor cu gura mare 
Atunci când se va arăta în zalele-i strălucitoare. 

Se plânge mijlocu-i mlădiu de şoldurile-i fără milă — 
Când calcă, e piciorul lui precum piciorul de cămilă, 

În ochii lui se împletesc sclipiri de paloşe tăioase. 

Iar zalele cămăşii-i sunt din fir de nopţi întunecoase. 
Mireasma-i e bună vestire ce cu ivirea-i te îmbie, 

Şi fug spre el ca pasărea scăpată dintr-o colivie. 
Mi-aştern obrajii-n calea lui să-i calce tălpile-i iubite, 
Cu sulimanul pulberii să-mi vindec pleoapele rănite. 
Sub steagul dragostei l-am strâns, îmbrătişându-ne fierbinte, 
Am dezlegat mândria lui de nodurile dinainte, 

Şi-am rânduit un zamparalăc, iar el s-a învoit cu mine, 
Şi fară grijile cărunte, doar cu zurbalele senine. 

Eu luna am acoperit cu stele de pe buza lui — 

Cum dulcii stropi horesc jucând pe faţa dulce-a vinului. 
Iar în mihrab eu am găsit deplinul sfintei desfătări, 

Cu cea al cărei har i-aduce pe păcătoşi la adevăr! 

Mă jur pe Sura Zorilor* şi-a-închinăciunii, că în veci 
N-am să te uit, minunea mea, oriunde-ai fi, oriunde pleci! 


(*Sura Zorilor şi Sura închinăciunii sunt denumirile date capitolelor CXII — penultimul — şi, 
respectiv, XXXIII din Coran.) 


[-3] 
La M. A. Salie, se păstrează numele originale ale eroilor povestirii, aşa încât titlul este 
Povestea cu Nime şi cu Num. 


[4] 
Kufa- oraş irakian, socotit sfânt în legendele islamice, situat la sud de ruinele străvechiului 
Babilon. 


[-5] 


La M. A. Salie: ar-Rabi ibn Hatim. 


| -6] 


La M. A. Salie: Nimat-Allah — Mila lui Allah. 


ad 


La M. A. Salie: Taufic. 


[-8] 


La M. A. Salie: Sad. 


[-9] 


La M. A. Salie: Num — Fericire, Bunăstare, Prosperitate. 


[401 


1 La M. A. Salie, nu scrie decât versuri: 


Doar o privire, numai una de şi-ar trimite-asupra-mi Num, 
Djuml însăşi mi-ar părea o ciumă. Sad* pacoste ieşită-n drum! 
Spuneau: „S-o uiţi, că-n locu-i multe şi mai frumoase vor apare 
Eu le-am răspuns: „Ci ea nu are în lumea-ntreagă-asemănare!” 


1? 


(*Joc de cuvinte, bazat pe semnificația numelor: Djuml = frumusețe, Sad = noroc.) 


[-11] 


La M. A. Salie, mai întâi cântă Num versurile următoare: 


Când vrăjmaşii despărţirea ne-o vroiau neabătut, 
Măcar că nici tu, nici eu niciun rău nu le-am făcut, 
Ne-ndemnau cu vorbe rele şi cu-al vicleniei spor. 
Şi puţini au fost cei care ne-au sărit în ajutor. 

Cu săgețile privirii tale eu i-am înfruntat. 

Şi cu paloşul iubirii, şi cu focul ei curat! 


După care Nime ia lăuta şi cântă la rându-i: 


Cu luna te-aş asemui, dar luna asfinţeşte-n zare! 

Cu soarele, ci iată că sunt pete şi-n slăvitul soare! 

Ca o minune eşti — ci câtă minune.-i scrisă în iubire! 

Şi cât noian de gânduri mari, de dor, de chin, de fericire! 
Uşoară-i calea când mă duc către iubita mea frumoasă. 
Dar cât de grea-i când mă întorc spre pustiul meu de-acasă! 


Apoi cântă sora califului: 


Alean şi chin s-au cuibărit în mine. 
Statornice, şi grele, şi depline! 
Uscat mi-e trupul până peste fire, 
Încât văd toţi că sufăr de iubire! 


După care Nime ia lăuta şi cântă la rându-i: 


O, cel cărui i-am dat viaţa-mi, iar el sufletu-mi sfâşie! 
Când am vrut s-o iau acasă nu am mai avut tărie! 
Dă-i râvnita izbăvire celui ars de dor şi chin. 

Pană ce nu vine moartea cu cernitul ei suspin! 


[12] 


La M. A. Salie, sora califului adaugă: 


Sunt feluriţi la chip — şi-i leagă această neasemuire, 
Căci frumuseţea uneori mai vie-i prin deosebire! 


[-13] 


1 La M. A. Salie, înainte de expunerea pildei, toți cei de faţă se delectează cu băuturile, iar 
sora califului prociteştc nişte versuri: 


Paharnicul, de-mi tot va da să beau şi iar să beau cu sete 
Din trei pocale — va vedea cum vinul are să mâ-mbete 

Şi poala cum o să-mi rotesc ca un păun coborâtor 

Din os de os împărătesc, emir drept-credincioşilor! 


După care cântă Num: 


Iată-l pe cel fără de seamăn în lumea noastră, pe cel care 
E preamărit de-ntreg pământul precum un răsărit de soare. 
Slăvit cum nu e altu-n lume. Domnind în strălucitu-i jeţ. 
EI, scutul şi lumina noastră, mândria noastră fără preţ! 
Tu, domn al domnilor şi-al lumii, nemărgnita-ţi dărnicie 
Asupra-ne-o reverşi bogată, cu milă şi cu bucurie. 

Allah să ni te ocrotească, spre-a ticăloşilor pieire. 

Şi daurească-ţi pururi steaua cu-a biruinţei strălucire! 


[14] 


1 La M. A. Salie, mai întâi cântă Num, la îndemnul surorii califului, stihurile acestea: 


De-a pururi vremea-i crunt izvor de cazne. 
Răpune inimi, fulgeră năprasne. 


Pe-ndrăgostiţi amarnică-i desparte, 
In lacrimi ca de foc obraji-i arde. 


Ah, viaţa mea a fost ca o lumină 
Căt am trăit în dragoste deplină! 


De-atunci cu mări de lacrimi ca de sânge 
Şi zi şi noapte dragostea mea plănge. 


[-15] 


În varianta tradusă de M. A. Salie, titlul este: Povestea despre Ala-ad-din Abu-ş-Şamate.. 


[-16] 


Fatihà (în arabă: „deschizătoarea”) este suraua cu care începe Coranul, şi echivalează pentru 
musulmani cu „Tatăl nostru” al creştinilor. 


[-17] 
El-Saiied Abd El-Kader El-Ghilani a fost un propovăduitor şi un mistic din vremurile 
străvechi. La mormântul său de la Bagdad i se aduceau ofrande. 


[-18] 


La M. A. Salie: Habazlam Bazzaza. 


[19] 


La M. A. Salie, se păstrează numele original: pungaşul Abmad-Kamakin. 


[ —20] 
Ali, cel de al patrulea calif (656-661), asasinat la Kufa, a fost soţul lui Fatimă şi ginerele lui 
Mahomed. 


[#21] 
„Cei doi mari şeici” sunt Abu Bekr, primul calif arab (din 632) şi Omar, cel de al doilea calif 
(634-644), care au pus temeliile Imperiului Arab. 


[22] 


Suniţii reprezintă ramura ortodoxă a islamului, pe când şiiţii, adică partizanii lui Ali, sunt 
socotiți de către ortodocşi ca sectanţi. 


[23] 


Aslan înseamnă pe turceşte „leu”. 


| 24] 


La M. A. Salie, este păstrat numele original: Tabaddud. 


[| — 25] 


O modificare, justificată de unele divergențe dintre textele arabe, se aduce de către 
traducător, în volumul acesta şi în cele următoare, faţă de ordinea în care îşi propusese să facă 
sa se urmeze poveştile. Astfel Povestea cu Sindbad a fost plasată aici, pe câtă vreme iniţial ea 
nu trebuia să apară decât în volumul al IX-lea al traduccrii (Nota lui Mardrus). 


| — 26] 


La M. A. Salie, numele este Abu-li Husn. 


[27| 


La M. A. Salie, în loc de „însemnele celc din vechime” se traducc: „poveştile despre cei 
dintâi oameni”. 


[28] 


Pentru modul de citire a Coranului au fost stabilite mai multe feluri adoptate de către una sau 
alta dintre şcolile de citeţi. De obicei se consideră canonice şapte citiri. 


| — 29] 


Sură în limba arabă este numele dat fiecăruia dintre cele 114 capitole ale Coranului. 


[| — 30] 


Prin „despărţăminte” se înţeleg grupurile de surale ce se citesc împreună, ca un fel de lecţie, 
de către musulmani. 


[+31] 
Denumire suralelor „din Mecca” sau „din Medina” se datorează locului unde au fost scrise 


de către Mahomed respectivele capitole — la Mecca, oraşul de baştină al lui Mahomed, sau la 
Medina, unde acesta s-a mutat în anul 622 (mutare numită hegiră). 


[32] 
Ibrahim ben-Saiar (mai corcct: Ibrahim ibn Saiiar-an-Nazzam) a fosi un mare teolog 
islamic; a murit în anul 845. 


[ — 33] 


Kâbla este direcţia înspre care îşi îndreaptă faţa musulmanul când îşi face rugăciunea. 


[34] 


Sunnă, în limba arabă, însemnează „obicei”, „datină”, „regulă”; sub numele acesta sunt 
cuprinse, în religia mahomedană, toate regulile de viaţă ce se desprind din viaţa şi obiceiurile 
lui Mahomed. 


| — 35] 


Muhammed El-Şafiy ben-ldris a fost un teolog, întemeietorul uneia dintre şcolile de 
interpretare a canoanelor islamice (mort în anul 820). 


[ — 36] 


Suraua Vacii este cea de a doua sura din Coran, intitulată astfel pentru că, printre altele, se 
pomeneşte în ca şi despre vaca pe care Moise le poruncise izraeliţilor s-o jertfească (,„Amintiţi- 
vă de ziua când Moise a spus poporului său: «Dumnezeu vă porunceşte să jertfiți o vacă...»” 
v. 63). 


[37] 


Luna ramadan este cea de-a noua lună din calendarul lunar musulman. În Coran (cap. II, v. 
181) se spune: „Luna ramadanului, în care Coranul a coborât de sus spre a sluji de îndrumar 
oamenilor, de lămurire limpede a preceptelor, şi de distincţie între bine şi râu. Este timpul în 
care trebuie să se postească. Oricine va zări această lună se va pregăti îndată să postească”. 


[| — 38] 


Pasărea ababil este pomenită în suraua 105, denumită Elefantul (deci un animal pe care 
răspunsul Sympathiei nu-l include!) Unii interpreţi cred că această „pasăre” ar fi cea care 
provoacă pustulele de variolă sau că este chiar variola. 


[| — 39] 


Tharid (mai corect sarid) este o fiertura de carne în care s-a farâmiţat pâine. 


[ - 40] 


Aişa a fost una dintre soțiile lui Mahomed, fiica discipolului său, viitorul calif Abu-Bekr. 


[+41] 
1 La M. A. Salie, se adaugă următoarele versuri: 
O, tu, cel ce bei vin, nu ţi-e ruşine? 
Allah nu-ngăduie să bei, ştii bine! 


Deci lasă vinul şi fii înţelept — 
Beţia-i pedepsită, şi-i pe drept! 


Iar un altul a spus tot aşa: 


Băui şi eu otrava păcătoasă — 
Beţia-i rea, că fără minţi te lasă! 


[42] 


La M. A. Salie, aceste cuviințe de la urmă sunt exprimate în versuri: „cum a spus poetul 
despre ea”: 


Ea doar dintr-o ochire totul ştie, 
Fără de-ndemn şi fără dăscălie; 
Iar frumuseţea-i caldă e-o grădină 
Plină de fiori ce tremură-n lumină. 


[ = 43] 


Patriarhul Abraham (în arabă: Ibrahim) din Biblie este tatăl spiritual al lui Mahomed în 
temeiul celor ce se spun în Coran (cap. III. V. 61): „Cei ce aparţin cel mai strâns de credința 
lui Abraham sunt cei care îl urmează. Aşa Prorocul (Mahomed) şi drept-credincioşii.” 


| —44] 


În limba arabă în text: în traducere: Nu există decât un Allah (Dumnezeu), şi Mahomed este 
trimisul lui Allah. 


| —45] 


La M. A. Salie, după răspunsul accsta, urmează: 


„Spune-mi care îţi este începutul şi care sfârşitul?” „Începutul meu este un strop de umezeală 


ticăloasa, iar sfârşitul un hoit spurcat; începutul îmi este din ţărână, iar sfârşitul îmi este în 
ţărână” răspunse copila. Că a spus poetul: 


Din lut sunt plămădit. — Orice răspuns 
Şi orice întrebare-i fără tâlc ascuns: 
Ţărănă-am fost şi iar voi fi ţărănă — 
Nimic altceva nu va să ramănă! 


[ - 46] 


Mai corect As-Sârat (drumul) — este podul pe care, conform mitologiei islamice, sufletele 
mortilor trec în lumea de dincolo. 


| —47] 


În varianta tradusă de M. A. Salie, Sympathia mai răspunde la următoarele întrebări: 
„Care sunt porţile gheenei?” 
„Sunt şapte, răspunse fata, şi despre ele glăsuiesc versurile: 


Djahapiam e una, apoi Laza, şi iar: 

Ali-Hatâm, şi Sair, şi mai apoi Sakar: 
Pe urmă e Djahim, şi-apoi e Haiya — 
Acesta e răspunsul la întrebarea ta.” 


„ Vorbeşte-mi, spuse an-Nazzam, despre ce glăsuieşte poetul în versurile acestea: 
Ca-n două scoici rotunde stă vişiniu-i sânge; 

Urechile-i sunt roşii când gura se răsfrânge; 

Stăpânul ei cu pliscul lăuntru-i ciuguleşte; 


Ca preţ — o jumătate de dirham preţuieşte. 


„Aceasta este călimara”, răspunse fata. 


| - 48] 


La M. A. Salie, pe tocul lăutei se află scrise următoarele versuri: 


Allah adapă ţara în care creşte-n vânturi 

Copacul ce se umple de cânt şi-nfiorare. 

Cât timp e verde — păsări îi pun în ramuri cânturi; 
Când s-a uscat — el cântă la piepturi de fecioare! 


[| —49] 


La M. A.Salie, se dau şi versurile cântate: 


Dă-ncolo despărţirea 

Şi neagra supărare! 

În sufletu-mi iubirea 

Îţi cere alinare, 

Îmi arde-n piept suspinul. 
De plânsul meu te-mbună — 
Prea mare îmi e chinul. 
Iubirea prea nebună! 


[| — 50] 


Abu-Nowas, unul dintre cei mai mari poeţi ai lumii, a fost un beţiv libertin şi sodomit, căruia 
i se ierta totul pentru marele său talent. A murit pe la 810-812. 


[51] 


La M. A. Salie, se redau şi versurile pe care le cântă tânăra: 


Glasul iubirii-n sufletul meu plânge 
Şi toţi îmi văd aleanul ce mă frânge. 
Durerea grea îmi şade mărturie 

Că sufletul meu se robeşte ţie. 

Şi nu-mi ascund nemistuitul dor, 
Ci-mi plâng iubirea-n ochii tuturor. 
Pe nimeni n-am iubit până la tine — 
Allah îmi ştie lacrimile bine! 


[32] 


La M. A. Salie, califul îi cere poetului: „Prociteşte-mi stihurile în care se spune: «Ah, cine 
eşti? Ce cauţi?...»” Şi Abu-Nowas prociteşte: 


Se delungise noaptea fără de somn, târziu. 
Pustiu mi-era în suflet, şi-n inimă pustiu. 

Şi m-am sculat să-mi scutur aleanul fără grai 
Şi-am părăsit iatacul şi umbra din sarai. 
Mergeam de unul singur. Ca într-un vis. Apoi. 
Văd nişte plete negre pe nişte umeri goi. 

Erau ca luna plină în slăvile senine. 

Ca mlaja unei sălcii stând gata să suspine. 
Sorb vinul dintr-o cupă, întârziind cuminte. 
Sărut apoi lumina ce-mi strălucea-nainte. 
Şi-atunci din somn tresare deodată şi se-ndoaie 
Ca ramura sub greul potopului de ploaie. 

Pe urmă, ridicându-şi privirile deodată: 

„Ah, cine eşti? Ce cauţi?” întreabă speriată. 
Eu îi răspund minunii: „Un oaspete-ţi sosi 

Şi cere-adăpostire până spre zori de zi!” 

Iar ea: „Stăpâne-doamne, pofteşte! Mă supun 
Cu văzul, cu auzul cu tot ce am mai bun!” 

Şi califul îi spune poetului: „Bătu-te-ar Allah! parcă ai fi fost de faţă lângă noi!” 


[53] 


La M. A. Salie, aici se intercalează următoarele: 
„Şi când Abu-Nowas îşi încheie poezia, roaba îi aduse vin califului, apoi luă alăuta în mâini 
şi, după pestref, cântă stihurile acestea: 


Darnic eşti numai cu alţii, iar cu mine crunt mereu? 
Altora le dai iubirea, mie numai chinul greu! 

Dacă-n dragoste pe lume s-ar afla judecător, 

Jeluimu-i-aş să-mi deie parte după chin şi dor! 

De m-alungi şi nu mi-îngâdui nici să-ţi trec pe lângă prag. 
Eu din depărtări sărutul tot ţi-l mai trimit cu drag!” 


[| — 54] 

La M. A. Salie, anecdota se încheie cu mult înainte de finalul acesta, exact la sfârşitul 
ultimelor versuri spuse de Abu-Nowas, cu următoarele: „Şi cârmuitorul drept-credincioşilor 
spuse: «Bătu-te-ar Allah, da cum de ai dibăcit toate astea? Ci ne învoim cu cele rostite de 
tine!» Şi porunci să i se dea haine de fală şi o mie de dinari, iar Abu-Nowas plecă voios.” 


| —55] 


Pronunţia arabă a numelui vestitului personaj este Sindabad. Păstrăm însă termenul consacrat 
la noi, adică cel de Sindbad. 


[| — 56] 


Numele de Mihrajan provine din pronunția stâlcită a cuvântului maharadjah din limba 
indiană, care însemnează „împărat”. Vechii geografi arabi denumeau Insula Java şi insulele din 
arhipelagul Malaysiei cu numele de Insulele Maharadji. 


[-57] 
Caii de mare ar putea să fie hipopotamii, dar mai degrabă sunt ființe ireale, născocitc de 
fantezia populară. 


| — 58] 


La M. A. Salie: „Un ostrov printre alte ostroave, căruia i se zicea Kasil”. 


[| — 59] 


Rinocer sau, aşa cum i se mai spunea odinioară, nasicorn. 


[| — 60] 


La M. A. Salie, nu este vorba de nicio insulă, ci de cetatea Kitaiului. 


[61] 

Episodul cu oamenii zburători (de altminteri ca şi alte episoade din O mie şi una de nopţi) a 
prilejuit amatorilor de speculaţii pe tema lumilor dispărute sau a extraterestrilor multe 
supoziţii. Cititorul atent va găsi, fără îndoială, destule asemenea relatări stranii în cele ce i s-au 
izvodit mult-iscusitei Şeherezada. 


| 02| 


Zumurrud: smarald 


